
Pentru Jeanne hose Fontana Lower (Mills 
College, promoția '39) şi Ray Lower, in memoriam, 
pentru că în decursul anilor mi-au oferit un sprijin 
generos, acces la minunata lor bibliotecă, o gamă 
extraordinară de cunoştinţe despre clanul Sinclair 
şi mi-au făcut cunoştinţă cu Donal Sean. 


Cea mai mare forţă a unui om poate fi 
totodată cea mai mare slăbiciune a sa. 


— origine necunoscută 


prolog 


Anglia, lângă frontiera cu Scoţia, octombrie 1378 


Ploaia răpăia în noaptea întunecoasă, făcându-l nu doar 
nevăzut, ci şi neauzit pe scoţianul care, cu jambierele, 
ghetele şi pieptarul ude leoarcă, se strecură pe lângă a 
treia santinelă engleză din luminiş, o lovi tare în cap cu o 
piatră şi o culcă în pământul mocirlos cum făcuse şi cu 
celelalte două. 

Pe când scoţianul, Sir Giffard MacLennan, se mişca 
rapid ca să-l dezlege pe prizonierul cel mai apropiat, 
bărbatul şopti: 

— Cu-adevărat Domnia Ta eşti, căpitane? 

— Bine-nţeles, spuse Giff încet. Cine altul să fie? 

— Englezii sunt câtă frunză şi câtă iarbă, domnule, şi au 
trimis după întăriri de la Carlisle, murmură celălalt. 

— Atunci ar trebui să ne întoarcem la Storm Lass cât 
mai iute, aşa că ajutaţi-mă să-i slobod şi pe ceilalţi. Eram 
nouă. Restul sunt toţi aici? 

— Da, domnule. Lass n-o să fie cucerit, ce ziceţi? 

— Dacă s-ar întâmpla, i-aş spânzura pe cei care i-au 
lăsat pe duşmani să se apropie, îl asigură Giff ajutându-l să 
se ridice. Acum să ne grăbim, oamenii de pe corabie ne 
aşteaptă. 

Ceilalţi au fost eliberaţi curând, şi cei nouă o luară la 
picior pe cărarea noroioasă către Solway Firth. Unul dintre 
ei se interesă: 

— Cum ai scăpat, domnule căpitan? 

Giff ridică din umeri. 

— Nu ne număraseră, şi în furtuna aceea care le-a 
îngăduit să ne prindă pe nepusă masă, m-am folosit de cel 

dintâi prilej ca să dispar. 

Vizibil amuzat, soldatul întrebă: 

— Ce fel de prilej a fost acela? 

— Când fulgerul acela înspăimântător i-a orbit pe toţi, şi 
tunetul le-a asurzit urechile, cutremurând pământul, m-am 
dat înapoi între două tufe bogate şi m-am azvârlit jos. A 
băgat de seamă careva, în afară de voi, că lipseam? 

— Nu, cu toate că unii trăgeau nădejde că-l prinseseră 
pe regele furtunilor. 

Giff chicoti. 

— Acuma să tăcem mâlc, nu cumva să mai fie vreunii de 
pază. Tare-s bucuros că n-am ajuns să fim întemnițați la 
castelul Carlisle. 

— Aşa-i, domnule, aş fi pus prinsoare că eram pe ducă. 

— Ar trebui să ştii că n-aş îngădui asta, spuse Giff. 

Peste un sfert de oră ajunseră la culmea care domina 
estuarul, lângă satul Bowness. 

— Unde-i Storm Lass, dară? întrebă unul dintre soldaţi. 

— Acolo unde am lăsat-o, numai că e pitită după tufişuri, 
zise Giff, arătând cu degetul în timp ce fluieră încet şi 
primi drept răspuns un fluierat asemănător dintr-o 
pădurice apropiată. 

La acest sunet, câţiva bărbaţi ieşiră dintre copaci şi 
începură să înlăture crengile care acoperiseră galera cu 
paisprezece rame. 

— O s-o dăm la apă şi o să vâslim încet, ordonă Giff în 
timp ce oamenii săi îşi ocupau poziţiile. Nu e nevoie de 
pânze. Putem ajunge lesne la Golful Powfoot înainte să 
scadă apele. Apoi o să-i găsim pe ceilalţi la Brydekirk şi, în 
sfârşit, o să ne uscăm. 

Storm Lass fu coborâtă pe apă, cu flamura în vânt şi 
vâslaşii la posturi. De la Galloway până la Cape Wrath, 
toată lumea recunoştea corabia după steagul roşu cu un 
singur nor negru înfoiat. 

Furtuna continua să izbească, împingând şi învolburând 
valurile de parcă zeii înnebuniseră, dar toţi oamenii de la 
bord nutreau credinţa că, fără îndoială, căpitanul lor putea 
să îmblânzească şi cea mai sălbatică mare, aşa cum 

povesteau cei din vechime despre Sfântul Columba. 

Inainte de jumătatea drumului, vântul se domoli, iar cu 
puţin înainte de ivirea zorilor ajunseră pe coasta scoțiană a 
estuarului şi zăriră vâlvătăile focurilor la care se pregătea 
micul dejun. 

Din ploaie nu mai rămăsese decât o burniţă tăcută, iar 
tabăra lor era înzestrată cu nişte corturi, astfel că Giff 
putea să spere la un pat aproape uscat şi la câteva ore de 
somn. 

Acostară şi, după zece minute, căpitanul dădu peste Sir 
Hugo Robison, care tocmai ieşea din cortul său. 

— Ziua bună, Hugo. Ţi-a fost dor de mine? 

— În ce gaură de şarpe ai fost, Giff? 

— În Anglia, veni răspunsul. Am vrut să văd ce are de 
gând să facă Northumberland. 

— Şi? 

— Are cinci sute de soldaţi şi pare să se îndrepte către 
răsărit, să treacă râul Sark. 

— Atunci e aproape; prin urmare, de ce ţi-a luat atâta să 
te întorci? 

— Nenorociţii au luat prizonieri nouă oameni de-ai 
noştri. 

— De-ai noştri? Tu ai fost prins de Northumberland? 

— Da, însă numai pentru câteva minute. Am întins-o 
când am găsit prilejul, după care i-am urmărit şi i-am 
slobozit pe băieţi. 

— Şi ce te aştepţi să capeţi pentru isprava asta? se 
interesă Hugo. Bătăi din palme? 

— Să vezi şi să nu crezi, eu ziceam c-o să te bucuri să ne 
vezi întregi! 

— Dacă am priceput bine, ţi-ai pus în primejdie viaţa ta 
şi pe cea a treizeci de tovarăşi ca să arunci o privire în 
tabăra lui Northumberland. Te-au prins, şi acum vrei să-ţi 
zic că ai făcut o treabă nemaipomenită pentru că ai fost 
destul de norocos ca să-ţi smulgi oamenii din soarta pe 
care le-o hărăziseră propriile tale fapte? 

— Nu ştiu dacă să pun asta pe seama norocului, se îndoi 
Giff, ba mai curând a fost ghinionul de a da peste o patrulă 

englezească. Tunetul le-a acoperit zgomotele, în timp ce 
ploaia ne acoperea pe noi din toate părţile. Până la urmă 
totuşi, faptul că am găsit clipa potrivită şi am folosit-o... 

Pumnul lui Hugo i se izbi de falcă, doborându-l pe spate 
şi punând capăt explicaţiei lui. 

În vreme ce Giff îşi masa maxilarul dureros, Hugo se 
răsti: 

— Dintre toate isprăvile tale necugetate, prosteşti de-a 
dreptul pe care le-ai făcut, asta este... De ce naiba rânjeşti 
acum? 

Continuând să-şi maseze falca, Giff răspunse: 

— Mă gândeam doar cât de bine e să fii iarăşi acasă. Ţi- 
ar fi de ajutor să afli că Northumberland are de gând să-şi 
unească forţele cu Bewcastle şi alţi cinci sute de oameni, 
apoi să treacă Liddel Water la Kershopefoot după ce-l 
ademeneşte pe Douglas mult mai departe înspre răsărit? 

— De ce nu mi-ai spus asta de la bun început? 

— Pentru că mi-ai retezat scurt vorba cu toate 
întrebările tale. 

— Foarte bine, atunci stai acolo să te desfeţi cu toate 
câte mai am să-ţi zic, iar dacă te scoli, o să te dobor într-o 
clipită. În primul rând... 

Giff îl aşteptă să se calmeze, admirând - cu siguranţă, 
nu pentru prima oară - darul lui Hugo de a toca un om 
mărunt şi pe îndelete, fără a se opri nici măcar o dată în 
căutarea cuvântului potrivit. 

Din fericire, Hugo era în stare, la fel de bine, să trimită 
pe cineva să-l prevină pe contele de Douglas, astfel că 
aveau să dejoace încă o tentativă a englezilor de a le face 
necazuri. 


capitolul 1 


Castelul din Edinburgh, apartamentele regale 
Marţi, 4 iunie 1381 


Contele de Fife, conducătorul de fapt al Scoției, stătea în 
largul lui la o masă din faţa căminului, în camera sa 
preferată din Tumul lui David, pregătind documentele ce 
aveau să primească semnătura tatălui său şi pecetea 
regească. Lui Fife îi plăcea să ocârmuiască Scoţia şi nu 
vedea niciun motiv ca această situaţie să nu continue mulţi 
ani de atunci încolo. 

Înalt şi subţire, cu părul negru şi trăsături dârze, purta 
întotdeauna veşminte negre; deşi împlinise patruzeci de 
ani, era un bărbat zdravăn, cu iluzii puţine. Ca strănepot al 
lui Robert Bruce şi al treilea fiu al Marelui Rege al Scotiei, 
Fife era iscusit politiceşte, nemilos, binevoitor - când 
bunăvoința se vădea folositoare - şi deosebit de 
competent. Înţelegea puterea, voia s-o aibă şi prelua tot 
mai mult din ea în mâinile sale prelungi şi suple. 

Fife ştia că era mai capabil să guverneze Scoţia decât 
tatăl său, bătrânul rege, pe jumătate orb şi decrepit, ori 
incompetentul şi dezinteresatul său frate mai mare, 
contele de Carrick. Dar o idee nechibzuită a lui Robert 
Bruce făcuse ca tronul să revină fiului mai vârstnic al 
regelui, astfel încât Carrick era moştenitorul coroanei. 

Înainte ca Bruce să modifice rânduielile, nobilii scoțieni 
îşi alegeau regii. Ei nu credeau, aşa cum se prefăceau că 
ar crede englezii şi francezii, că regii erau unşii lui 
Dumnezeu. Regele Scoției era doar cel mai mare dintre 
şefii de clanuri. Nu avea nici armată, nici flotă regală, şi 
depindea întru totul de bunăvoința nobililor săi pentru a 

strânge vase şi oameni în sprijinul cauzelor sale. 

Dacă Bruce nu ar îi decretat ca fiul cel mai vârstnic sau 
cea mai apropiată rudă de sex bărbătesc să moştenească 
tronul, niciun Stewart n-ar fi putut deveni rege al Scoției, 
deoarece prea mulţi nobili îi socoteau parveniţi pe cei din 
neamul Stewart. Chiar şi numele lor era nou, provenit din 
funcţia anterioară a tatălui său, de Mare Intendent al 
Regelui!. Robert Intendentul devenise Robert al II-lea 
numai pentru că fusese cea mai apropiată rudă de sex 
bărbătesc a lui David al II-lea în momentul morţii acestuia. 

Modul în care ajunseseră Stewarţii la putere nu-l 
preocupa însă pe Fife în acel moment. Trecutul era trecut, 
şi ştia că avea să-l poată controla pe Carrick la fel de uşor 
cum îl controla pe tatăl lor; totuşi, spera să urce el însuşi 
pe tron. Ştia că fruntaşii Parlamentului scoţian, dacă li s-ar 
fi dat de ales, ar fi sprijinit întotdeauna un bărbat puternic 
în defavoarea unuia slab. Mai mult, ar fi putut fi convinşi 
să conteste juridic ordinea succesorală stabilită de Bruce. 

Realitatea era aceea că atât tatăl, cât şi fratele său erau 
prea slabi ca să ocârmuiască o ţară plină de nobili care 
exercitau o putere enormă asupra clanurilor, ştiau foarte 
bine ce voiau şi detestau orice autoritate externă. Fife 
socotea că se dovedise deja destul de puternic încât să-i 
conducă şi, prin urmare, merita să fie rege. Ceea ce nu ştia 
era până unde trebuia să meargă pentru a-şi însuşi acest 
drept. 

Se credea capabil să întreprindă toate demersurile 
trebuincioase, însă prefera să ofere o dovadă a 
aptitudinilor sale superioare, o dovadă atât de elocventă, 
încât fruntaşii Parlamentului să nu i se poată opune. Cu un 
an în urmă avusese impresia că această dovadă îi era la 
îndemână, dar, trădat mişeleşte, nu izbutise s-o fructifice. 

Cu toate acestea, ştia din experienţă că fiecare om îşi 
creează ocaziile propice. Trebuia doar să ţină ochii 
deschişi şi să se pregătească pentru orice eventualitate. 
Noua sa corabie, Serpent Royal, făcea parte din această 
campanie de pregătire. 


1 În original, High Steward to the King (n.tr.) 

Când mai avea puţin şi termina ultimul document, un 
lacheu bătu la uşă şi anunţă un vizitator. 

— Cavalerul de Gredin, stăpâne. 

Uluit să audă acest nume, mai ales ţinând seama de 
căile pe care-i rătăceau gândurile, Fife încuviinţă din cap, 
împinse hârtiile la o parte şi privi cu ochi mijiţi cum 
oaspetele intră şi făcu o plecăciune amplă. 

Etienne, cavaler de Gredin, cu zece ani mai tânăr decât 
contele, avea veşminte în culori mai vii, deşi nu la fel de 
bogat împodobite, şi, în mod evident, avea o părere 
extraordinară despre propria persoană. 

Purta un document de care atârnau şase peceţi de ceară 
roşie. 

Se îndreptă de spate şi, cu ochii săi verzi pironiţi asupra 
contelui, rosti fără pic de emoție: 

— Fără îndoială, sunteţi uimit să mă vedeţi, milord, dar 
vă aduc veşti de la Sfinţia Sa, Papa. 

— Chiar aşa? Credeam că fugiseşi în nord cu coada între 
picioare. 

— Nicidecum, milord, m-am dus numai ca să iscodesc. 
Însă, cum nu am găsit decât corăbii norvegiene şi pe 
acelea ale gazdei mele, mi-a fost cu neputinţă să iau 
legătura cu Papa sau cu prietenii mei din Franţa. Prin 
urmare, m-am întors pe continent, şi acum vă pot spune că 
Sfinţia Sa vă sprijină în continuare şi are de gând să vă 
trimită vase în ajutor. Cu îngăduinţa Domniei Voastre, o să 
rămân aici în chip de sol al Sfinţiei Sale. 

— Ca sol sau ca ostatic? se interesă Fife blajin. 

— Va fi după cum veţi dori, milord, spuse de Gredin 
îngenunchind supus. Amândoi avem aceleaşi țeluri: să 
punem mâna pe comoara templierilor, să i-o înapoiem 
Sfinţiei Sale şi să fiţi înscăunat ca Rege al Scoției, după 
cum vi se cuvine. 

Fără a-i da voie să se ridice, Fife reflectă asupra întregii 
situaţii. 

Cavalerii templieri, care alcătuiseră armata personală a 
Papei şi fuseseră ocrotitorii pelerinilor din Ţara Sfântă în 
timpul cruciadelor, au ajuns în cele din urmă bancheri de 

încredere şi păzitori ale celor mai preţioase comori, 
adunând o avuţie enormă. La începutul acelui veac însă, 
intraseră în dizgraţia regelui Filip al IV-lea al Franţei, iar 
Papa, omul său de casă, îi numise eretici şi desfiinţase 
ordinul atât de respectat până atunci. Spre surprinderea 
lui, când a încercat să le ia comoara, Filip a descoperit că 
dispăruse. Comoara templierilor lipsea de aproape 
şaptezeci şi cinci de ani. 

Biserica o revendicase, iar actualul Papă, încredinţat că 
o bună parte din ea ajunsese cumva în Scoţia, trimisese în 
două rânduri oameni care s-o găsească şi s-o aducă la 
Roma - deocamdată, fără succes. 

De Gredin era omul Papei. În consecinţă, întoarcerea lui 
era un semn de rău augur. 

Din toată comoara, pe Fife nu-l interesa decât un obiect 
care era probabil ascuns în Scoţia, după cum aflase de la 
un informator. Prin urmare, dacă de Gredin şi Papa aveau 
nevoie de ajutorul său ca să găsească bogăţiile, putea să 
profite de pe urma expediției de căutare. In definitiv, chiar 
dacă nu reuşeau să descopere comoara, sprijinul papal 
putea fi suficient pentru a înclina balanţa în favoarea sa 
când ar fi venit vremea să convingă Parlamentul că el 
trebuia să fie următorul rege. f 

Cu toate acestea, de Gredin nu-i plăcea deloc. Incruntat, 
i se adresă fără ocolişuri: 

— Anul trecut m-ai trădat. De ce-aş avea încredere în 
tine acum? 

Din genunchi, cavalerul îi întinse documentul pecetluit 
pe care-l adusese. 

— Citiţi asta, milord. După aceea, hotărâți după cum vă 
este voia. 


Pădurea Holyrood Abbey, marți, 4 iunie 1381 


Cercurile abia zărite care tremurau în jurul undiţei 
constituiau primul semn că o vietate fusese atrasă de 
momeala din cârlig. 

Manevrând băţul cu delicateţe, Lady Sidony Macleod, în 

vârstă de nouăsprezece ani, contempla inelele care se 
lărgeau şi se înmulţeau. Stătea de cel puţin o oră pe un 
promontoriu plat, din granit, care pătrundea în lacul lung 
şi îngust, fără să fi văzut un singur peşte, deşi grădinarul 
voinic şi cărunt care-i împrumutase undiţa o asigurase că 
aceştia colcăiau în lacul abației. 

Acum se întreba dacă ar fi trebuit să scoată cârligul din 
apă. Oricum, nu voia cu adevărat să prindă un peşte. 
Luase undiţa numai pentru că părea să confere un sens 
plimbării ei pe furiş, care altfel s-ar fi transformat într-o 
evadare. 

Să aibă un peşte ca dovadă a acestui scop ar fi putut să 
fie util, dar nu era nicio plăcere să-l ducă până acasă. Sora 
ei mai mare, Sorcha, fusese întotdeauna răspunzătoare de 
asta. 

— Eşti sigur că o să prind unul? îl întrebase ea pe 
grădinar. 

— Cum să nu, milady, o asigurase el. O să prindeţi un 
somon frumuşel, ori un păstrăv mare pentru masa de 
dimineaţă. 

Sidony nu putuse refuza o propunere atât de amabilă, 
astfel că îi mulţumise şi acceptase o cutie cu râme pentru 
momeală. După aceea, traversând trei grădini între 
Clendenen House şi pădure, şi strecurându-se prin gardul 
viu, mersese fără grabă printre copaci, ferigi şi flori, 
nemulțumită de solul mocirlos. În scurt timp ajunsese pe 
malul lacului sticlos, de un verde-închis, iar frumuseţea lui 
senină o copleşise, făcând-o să uite de terenul înnoroit. 

Dominat de bolta cenuşie şi înconjurat de copaci până la 
marginea apei, lacul îşi schimba culoarea, de la un gri- 
verzui în mijloc până la o linie neregulată de umbre negre 
lângă țărm, unde arborii se reflectau ca într-o oglindă. 

Vremea era blândă, iar pădurea lăsa impresia de 
nemişcare. Sidony mersese pe mal până ajunsese la 
imensa lespede de granit care înainta în apă. După ce abia 
răzbătuse prin mocirlă, piatra albă şi cenuşie părea 
ademenitoare, uscată şi curată. 

Cizmele îi erau îngreunate de noroi, iar poalele fustei de 

lână cu model în diagonală, care se asorta cu tunica, 
reprezentau o dovadă clară a traseului parcurs. Era însă o 
ţinută veche, de care nu-i păsa. O îmbrăcase anume când 
se jucase cu nepotul ei de paisprezece luni, scutindu-şi 
rochiile mai bune de mânuţele murdare şi de mâncarea 
aruncată în toate părţile. 

Îi era uşor să pună momeala în cârlig, deoarece mai 
făcuse asta de multe ori împreună cu Sorcha în 
vecinătatea castelului  Chalamine, căminul lor din 
Highlands?. Îşi imagină castelul, pârâiaşul năvalnic şi 
tufişurile înverzite şi nu-şi putu reprima un suspin. 

Plecase de acasă în urmă cu peste un an - de prea multă 
vreme. 

La acest gând o năpădiră lacrimile, iar una i se scurse 
pe obraz tocmai când undiţa îi zvâcni în mână. Apucând-o 
cu toate puterile, se ridică împleticit, conştientă că ar fi 
putut să cadă în apă, să se împiedice de poalele fustei ori 
să piardă captura. 

Mai mare decât se aşteptase ea, peştele nu voia să fie 
prins şi se lupta cu atâta vigoare, încât fata îşi zise că mai 
bine s-ar fi lăsat păgubaşă. Ar fi fost perfect dacă ar fi 
putut smulge cârligul, lăsând creatura în libertate. 

Demult, când pescuia cu Sorcha, sora ei mai mare îi 
spusese că peştele avea să moară oricum, şi s-ar fi putut 
chinui zile în şir. În cele din urmă, văzându-l cum se zbătea 
tot mai slab pe lespede, Sidony luă o piatră şi-i curmă 
viaţa. 

Cu ochii la peştele mort, se strâmbă şi căută o tulpină de 
iederă pe care să i-o treacă prin gură ca să-l poată căra. 
Spunându-şi că fusese foarte isteaţă şi că nu voia să mai 
prindă altul, luă undiţa grădinarului în mâna stângă şi 
porni spre Clendenen House. 

Peste câteva minute, când nu găsi nicio cărare, îşi dădu 
seama că se rătăcise. 

Dacă ar fi fost o zi senină, ar fi putut să descopere 
direcţia corectă. Sorcha se putea orienta după soare, deşi 


? Regiune istorică a Scoției situată într-o zonă muntoasă cu o climă 
rece şi umedă (n.tr.). 

Sidony nu era lămurită cum proceda, întrucât nu se 
gândise niciodată s-o întrebe. Ştia totuşi unde era apusul, 
înspre castel, cum te uitai dinspre casă, deoarece îl 
admirase în seara precedentă. 

Cocoţat pe vârful unui deal, la marginea dinspre nord- 
vest a cetăţii regale, Castelul Edinburgh era vizibil de 
pretutindeni - de pretutindeni, în afara locului unde se afla 
ea acum, cu perspectiva blocată de coroanele bogate ale 
arborilor. 

Se consolă cu ideea că beneficia de un supliment de 
libertate şi că, în orice caz, ar fi găsit-o cineva dacă nu 
reuşea să se descurce. Clopotul abației avea să bată de 
vecernie, iar de acolo putea ajunge uşor la Clendenen 
House. 

Cu siguranţă, cei de acasă se întrebau deja pe unde 
umbla, întrucât plecase de ceva timp. Probabil erau 
supăraţi că nu le spusese unde avea de gând să meargă, 
dar nu voise s-o trezească pe sora ei Isobel sau pe gazda 
lor, ori să-i deranjeze pe bărbaţi, şi nu-i trecuse prin minte 
că avea să se piardă. In acel moment îşi dădu seama că 
dacă ar fi pornit în căutarea ei, pur şi simplu s-ar fi întors 
acasă mai devreme - asta dacă începuse căutarea. Poate 
că nu-i observaseră lipsa deocamdată. Se întâmplase des 
să n-o bage în seamă. 

Era posibil să se facă auzită dacă fluiera. 

Nu se cuvenea ca doamnele să fluiere, şi era convinsă că 
ar fi primit mustrări pentru acest gest, dar în acel moment 
se afla la Clendenen House doar una dintre cele şase 
surori ale ei, Isobel, care, din nou însărcinată, avea un 
somn greu. 

Sidony nu cunoştea prea multe melodii, astfel că fluieră 
doar una, pe care o prefera, tot repetând-o. Cum fluieratul 
era unul dintre puţinele lucruri pe care le putea face bine, 
i se părea nedrept ca doamnelor să le fie interzis. Se 
întrebă, cum făcea adesea, cine inventase regulile acestea. 

Dacă ar fi fost după ea, le-ar mai fi îmblânzit. 

Chiar în acea clipă, spre uşurarea ei, clopotul abației 
începu să bată, umplând pădurea cu tunetul său. De-abia 


16 


când ecoul scăzu în intensitate putu stabili că sunetul 
venea din dreapta. 

Tăcerea care urmă fu întreruptă de fornăitul unui cal. 

Deschise gura să strige, când deveni conştientă că ar fi 
putut atrage atenţia unui străin sau chiar duşman. 
Odinioară, nişte bestii o răpiseră pe sora ei Adela. 

Oricine ar fi căutat-o i-ar fi rostit numele. Călărețul nu 
scotea nicio vorbă, ceea ce sugera că, în cel mai bun caz, 
era un străin. 


La auzul fluierăturilor încete, armonioase, călăreţul îşi 
strunise calul. Melodia îl intriga şi voia s-o asculte pe 
îndelete, însă dobitocul de sub el, mult mai slab dresat 
decât bidiviii săi, protestase printr-un fornăit. Nu putea 
decât să spere că fluierătorul nu era duşman. Pe de altă 
parte, deşi meseria îi adusese tot atâţia inamici pe câţi 
prieteni, nu se aştepta să dea peste vreunul dintre ei în 
pădurea abației. 

Până la urmă, descălecă şi îşi pipăi sabia, verificând că 
se afla în teaca pe care o purta pe spate şi nu se mişcase în 
timpul drumului. Apoi, legând frâul de o creangă, înaintă 
spre sursa zgomotului cu paşii lungi, rapizi şi tăcuţi ai unui 
pădurean experimentat, evitând rămurelele, bălțile de 
noroi şi pietricelele; îl ajutau atât instinctul, cât şi spiritul 
de observaţie. 

O văzu peste câteva clipe: o frumuseţe micuță, zveltă, 
dar cu rotunjimi atrăgătoare, cu un păr blond-deschis, 
aproape alb, atârnând în două cozi groase, una adusă în 
faţă, peste umărul drept, cealaltă aruncată pe spate, până 
la coapsă. Cosiţele aveau un aspect diafan, îmboldindu-l să 
le atingă pentru a se lămuri dacă erau atât de mătăsoase 
pe cât păreau. 

Observă că fata mergea prudent, uitându-se în jur, mai 
curând nesigură decât temătoare. 

Rochia ei era într-o stare jalnică, din păcate, deoarece, 
la frumuseţea ei, tânăra ar fi pus în valoare orice ţinută. Ar 
fi trebuit să poarte mătase ori satin, blănuri şi giuvaieruri 
care să-i sporească strălucirea, nu un somon mare, abia 

prins într-o mână şi o undiţă amărâtă în cealaltă. 

Se gândi că tatăl ei ar fi trebuit să fie biciuit pentru că 
lăsase o asemenea zână să umble nepăzită. Totuşi, în 
condiţiile date, Giff MacLennan nu putea îngădui ca soarta 
să-l ocolească. Inaintă călcând anume peste pâlcurile de 
clopoței ca să-şi înăbuşe sunetul paşilor, schimbând 
direcţia ca să nu-i vină din spate şi s-o sperie. 

Pe măsură ce se apropia, îşi cobori privirea, lăsând-o să 
creadă că îl zărise prima. Nu voia s-o facă să ţipe. 

Modificarea mersului ezitant pe terenul spongios îi 
spuse că-l observase. Când se opri, bărbatul o privi în 
sfârşit, constatând că se holba la el uimită. 

Şi ochii fetei erau splendizi, de un albastru limpede, 
aproape translucid. Genele, ca şi sprâncenele, aveau o 
nuanţă mai închisă decât părul, dar nu până acolo încât să 
poată fi numite castanii. Apucă strâns undiţa în mâna 
stângă. Somonul impozant se bălăbănea de o tulpină 
subţire pe care o înnodase în mâna dreaptă. 

— Ziua bună, domniţă, spuse el. Te-ai pierdut în codrii 
aceştia fără capăt? 

Incuviinţă din cap mirată, cu buzele fine întredeschise 
ademenitor, cu sânii rotunzi, la fel de fini şi ademenitori, 
ridicându-se şi coborând delicat, dar tot mai iute. Încă nu 
rostise niciun cuvânt. 

— Îţi pot arăta calea, dacă doreşti, se oferi el cu un 
zâmbet fermecător. Era obişnuit să primească în schimb 
un surâs, dar fata continua să-l privească serios, în tăcere. 

— Spune-mi, frumoaso, ai vrea să-ţi arăt drumul? 

Incuviinţă iarăşi, privindu-l în ochi răscolitor. 

Tot zâmbind, Giff spuse insinuant: 

— Voi cere doar o mică răsplată de la dumneata pentru 
acest ajutor. 

Nu-şi închipuise că ochii i s-ar fi putut mări şi mai mult, 
dar aşa se întâmplă. 

Totuşi, nu scoase nicio vorbă. 

Se apropie încet cu ochii pironiţi într-ai ei, întrebându-se 
dacă avea să facă un pas înapoi. 

Sub picioarele sale, pământul era umed, însă nu băgă de 

seamă. De la mică distanţă era încă şi mai frumoasă, aşa 
că nu-şi mai putea lua gândul de la ea. 


Fără voia ei, Sidony îl cerceta cu privirea pe străinul 
oacheş. Purta un pieptar din piele căptuşit cu oţel - din 
cele pe care locuitorii de la graniţă le numeau jack-o “plate 
-, ghete de piele şi ciorapi groşi de lână care-i acopereau 
coapsele şi gambele musculoase. Sabia îi atârna de-a 
curmezişul pe spinare, iar pumnalul înfipt într-o gheată ar 
fi trebuit s-o sperie, însă nici măcar pentru o clipă nu-l luă 
drept un bandit. 

Nu numai că avea o cămaşă de un alb imaculat, cusută 
cu pricepere dintr-un material fin, dar se purta cu o trufie 
de întâlnit numai în rândul păturilor înstărite. 

Nu era cel mai chipeş bărbat din câţi văzuse la viaţa ei, 
deoarece avea trăsături neregulate şi un nas acvilin 
proeminent, însă o atrăgea irezistibil. 

Îi plăcea sclipirea veselă din ochii săi albastru-închis, şi 
vocea lui era dulce ca mierea, de-ţi venea s-o asculţi numai 
de drag. Era însă la fel de înalt şi de lat în umeri ca Hugo 
sau Rob, iar fata prefera bărbaţii mai puţin impunători. Cei 
de felul străinului se purtau ca nişte stăpâni şi socoteau că 
toată lumea trebuia să le îndeplinească poruncile. Toţi 
cumnaţii ei erau aşa. Era adevărat că li se supunea, deci 
aveau motiv să se aştepte de fiecare dată la supunere. 

Încă se întreba când avea să-i spună străinul ce răsplată 
dorea când acesta se aplecă iute şi o sărută pe buze. Spre 
uluirea ei, îi cuprinse ceafa cu mâna ca s-o ţină în loc atâta 
vreme cât o săruta. 

Îi simţi buzele la început blânde, apoi mai aspre, cerând 
un răspuns pe măsură. Îşi închise ochii, ceea ce o 
nemulţumi, întrucât nu mai văzuse niciodată un albastru 
atât de profund, aproape negru, la fel ca apa lacului. 

Braţul lui liber i se strecură în jurul taliei. Sidony ştia că 
ar fi trebuit să protesteze, ba chiar să-l împingă. Dar 
nimeni nu o abordase cu asemenea îndrăzneală până 
atunci, şi i se părea mai interesant decât s-ar fi aşteptat - 
dacă ar fi avut timp să se aştepte la ceva. 

Apoi, limba lui i se strecură între buze; fata reacţionă 
fără preget,  proptindu-şi ambele mâini în pieptul 
străinului, cu tot cu peşte şi undiţă. 

Îi dădu drumul, trăgându-se înapoi cu o privire uimită, în 
spatele ei, Sidony avu senzaţia că întrezărise o umbră, însă 
aceasta dispăruse într-o clipită, luându-i locul un rânjet 
răutăcios. 

— De ce te mânii aşa, frumoaso? N-o să-mi spui acum că 
nu ţi-a plăcut. Rânjind în continuare, îşi puse mâinile în 
şold de parcă ar fi provocat-o să-l contrazică. 

Furia o năpădi atât de repede, încât acţionă fără ezitare. 
Îşi luă avânt şi, uitând că ţinea încă peştele, îl plesni peste 
faţă cu el înainte ca bărbatul - şi ea, de altfel - să-şi dea 
seama ce avea de gând. 

El ridică o mână să se apere şi făcu un pas în spate, însă 
terenul mlăştinos era instabil, iar lovitura fusese puternică. 
Piciorul stâng îi alunecă, astfel că străinul, spre oroarea 
fetei, se prăvăli cu un pleoscăit peste clopoței. 

Sidony se răsuci şi o luă la fugă, dar nu apucă să se 
îndepărteze prea mult că o mână de fier îi prinse braţul ca 
într-o menghină, o smuci şi o întoarse cu faţa spre el. 

— Pe legea mea! spuse el, ţinând-o de braţ şi scrutând-o 
de aproape. Ar trebui să te pun pe genunchi să te învăţ 
cum să te porţi! 

Demnă şi severă, fata îşi regăsi în sfârşit vocea. 

— Cum îndrăzneşti? se răsti ea. Dă-mi drumul! 

Spre uimirea ei, bărbatul se conformă. Ochii lui aprigi 
aruncară flăcări, apoi se îngustară ameninţător. 

— Ce faci aici singură, îmbrăcată ca o slujnică? 

— Credeam că eşti un gentleman, zise ea întorcându-i 
privirea. Aşa le tratează gentlemenii pe slujnice? Nu ştiam. 

— Nu-mi pune răbdarea la încercare, scumpă domniţă. 
Sunt un tip îngăduitor, dar nu îngădui obrăznicia din 
partea nimănui. 

— O asemenea întrebare este obraznică? îşi ridică 
bărbia. După mine, o obrăznicie mult mai mare este 
sărutarea slujnicelor nevinovate. 

— De obicei nu-s aşa de nevinovate, rânji el din nou. 

— Şi de ce se întâmplă astfel, după socoteala dumitale? 

Deschise gura să răspundă, însă o închise la loc, 
încruntându-se. 

— Mă uimeşti. Pui întrebări neruşinate, dar arăţi la fel 
de liniştită de parcă te-ai interesa cum o să fie vremea. 

— Nu mi-ai răspuns. 

— Nu, frumoaso, şi n-o s-o fac, pentru că fie ştii de ce 
slujnicele nu sunt îndeobşte atât de nevinovate, şi m-ai 
întrebat ca să mă pui într-o lumină proastă, fie nu ştii, iar 
atunci eşti prea pură ca să te stric eu. Mai mult, nu mi-ai 
răspuns la întrebarea mea, care era mai importantă decât 
a dumitale. Şi eu am pus-o primul. 

— Am uitat despre ce era vorba, murmură ea, deşi îşi 
amintea foarte bine. 

Pentru o clipă, arătă de parcă ar fi vrut s-o zguduie; spre 
mirarea ei, simţi fiorii unei aşteptări pline de curiozitate. 

Conştientizarea bruscă a acestui lucru o trezi la 
realitate. Cum i-ar fi putut trece prin minte o asemenea 
absurditate? 

Pe un ton răbdător care, ştia ea prea bine, nu avea nimic 
de-a face cu sentimentele lui, străinul rosti apăsat: 

— Te întrebasem ce cauţi aici singură, îmbrăcată ca o 
slujnică. 

— E o dovadă de proastă creştere să faci comentarii 
despre îmbrăcămintea unei doamne, mă înşel cumva? 

Privi cu satisfacţie cum ochii i se îngustară iarăşi. 

Bărbatul scoase un mârâit de nemulţumire, după care 
zise: 

— Ia ascultă, chiar te-ai rătăcit? 

— Da, însă acum ştiu unde se află abația... Se 
întrerupse, uitându-se în jur şi constatând că în fuga ei 
nebună către libertate şi capturarea ulterioară, îşi 
pierduse din nou simţul orientării. M-am rătăcit, recunoscu 
ea. 

— Unde stai? 

— Am venit în pădure de la Clendenen House, din 
Canongate. 

— Cunosc Canongate, deci putem găsi Clendenen 

House. Dacă ai fi luat-o în partea cealaltă şi ai fi urmat 
malul lacului, ai fi zărit abația în scurt timp. 

Cum nu voia să discute ce-ar fi trebuit să facă, Sidony 
spuse cu asprime: 

— N-a fost corect să-mi ceri răsplată pentru ajutor. 

— N-a fost corect, într-adevăr, dar mie mi-a plăcut, 
zâmbi el ştrengăreşte. 

— Chiar aşa? De ce? 


Giff ridică din umeri şi redeveni serios, simțind iarăşi 
vina stânjenitoare pe care i-o inculcase fata cu întrebarea 
naivă despre slujnice. De data aceasta nu era sigur de 
sursa culpabilităţii, dar senzaţia era aceeaşi. Desigur, 
necunoscuta nu stârnise o reacţie atât de promptă din 
partea conştiinţei sale doar prin câteva cuvinte, dar părea 
atât de concentrată, ca şi când răspunsul lui ar fi avut vreo 
importanţă, ca şi când ar fi putut-o răni spunându-i că 
sărutul nu însemnase pentru el mai mult decât orice alt 
sărut furat. 

Nu voia s-o rănească. Nu zâmbise niciun moment, şi era 
hotărât să-i smulgă un zâmbet. 

Conştiinţa lui, care nu-l tulburase de mult, se agită din 
nou. Faptul că nu se comportase cum se cuvine era în 
aceeaşi măsură din vina ei ca dintr-a lui şi, fără îndoială, 
nu era cauza acestei stinghereli ciudate. Era un bărbat 
care profita de aventură şi de plăcere acolo unde le găsea, 
fără să calculeze vreodată costurile, dar în acest caz voia 
să-şi îndrepte greşeala. 

Fata aştepta răbdătoare, fără să vorbească, însă Giff nu 
avea de gând să-i satisfacă orgoliul informând-o că sărutul 
fusese ceva aparte. Era o frumuseţe, în mod cert, şi nu l-ar 
fi deranjat s-o cunoască mai bine, dar un bărbat de felul lui 
nu avea timp de flirturi. Şi nu avea deloc timp să flirteze cu 
o fecioară neprihănită, evident dintr-o familie nobilă, care 
s-ar fi aşteptat ca totul să se încheie printr-o nuntă. 

Prin urmare, mai brusc decât ar fi vrut, i se adresă: 

— Trebuie să te duc acasă, aşa că o s-o luăm pe aici. 
Punându-i o mână pe umăr pentru a-i indica direcţia, 

adăugă: Dar ştie cineva că ai venit în pădure? 

— Da, grădinarul, spuse ea cu un mic oftat care lui i se 
păru o împunsătură de suliță, deoarece îi sugera că o 
dezamăgise. 

— Ce-a fost în mintea ta când ai hotărât să te încrezi în 
grădinar şi în nimeni altcineva? 

— Mă jucam cu nepoţelul meu, astfel încât sora mea să 
poată sta de vorbă în linişte cu gazda, explică Sidony, 
surprinzându-l cu stăpânirea ei de sine. Când doica l-a dus 
să-l culce şi am descoperit că Isobel şi Lady Clendenen îşi 
făceau şi ele siesta, m-am dus în grădină. Nu m-am 
aşteptat să dau peste grădinar. 

— Presupun că nu e ceva neobişnuit să te întâlneşti cu 
grădinarul într-o grădină, comentă el. 

— Ştiu, dar, cu toate că este foarte cumsecade, voiam să 
fiu singură. Aşadar, când m-a întrebat dacă plecam la 
plimbare, i-am spus că aveam de gând să dau o raită prin 
pădure. 

— Ar fi trebuit să-ţi ceară să rămâi în grădină, mormăi el 
cu asprime. 

— Fără îndoială, ceilalţi vor fi de aceeaşi părere. Dar s-a 
interesat dacă nu voiam să iau o undiţă cu mine, şi era atât 
de amabil, încât n-am putut refuza, aşa că am luat-o, şi am 
prins peştele ăsta. După aceea m-am rătăcit, iar dumneata 
ţi-ai făcut apariţia tocmai când credeam că mi-am dat 
seama unde se află abația, completă ea pe nerăsuflate. 

— Dar de ce-ai vrut să pleci? Nu era nimeni cu care să 
poţi sporovăi la Clandenen House? 

— Ba da, erau doi dintre fraţii mei, însă vorbeau între 
patru ochi şi n-am vrut să-i tulbur. 

— Nu se poartă frumos cu tine? întrebă el, simțind dintr- 
odată nevoia de a discuta bărbăteşte cu nişte indivizi atât 
de nepăsători încât s-o lase pe acea fetişcană să umble de 
capul ei, departe de casă. 


Sidony îşi reprimă dorinţa de a zâmbi la această reacţie 
vizibilă faţă de Hugo şi Rob. 
— Se poartă foarte frumos, domnule. Numai că nu-ți 

vine să-i tulburi când stau la sfat, iar eu voiam să fiu 
singură. Vezi dumneata, mă aflu în Midlothian de un an de 
zile şi, uneori, cum a fost azi, îmi place să visez că m-am 
întors acasă. 

— Deci nu locuieşti în cetatea regală. 

— Doamne fereşte, nu! Am stat pe rând la câte una 
dintre cele trei surori. Eu şi sora mea Sorcha am venit în 
Midlothian odată cu sora noastră mai mare, Adela. Isobel 
locuia deja aici, deşi înainte de a se muta venise în vizită la 
sora noastră Cristina. 

— Stai puţin, câte surori ai? 

— Acum, şase. Aveam şapte, însă Mariota a murit, aşa că 
au rămas doar Cristina, Adela, Kate, Maura, Isobel şi 
Sorcha. Toate s-au măritat, iar peste o lună tata o să se 
însoare cu Lady Clendenen. Până atunci însă... 

— Tatăl dumitale, aha. Este şi el aici? Sperai că n-o să-l 
întâlnesc? 

— E acasă, în Highlands, spuse ea. Înţelegi, membru în 
Sfatul Insulelor*. 

— Nu înţeleg nimic, protestă el. Cine e tatăl dumitale? 

Sidony se strâmbă. 

— Of, uite cum ne plimbăm ca nişte prieteni vechi şi nici 
măcar nu-mi cunoşti numele. Şi nici eu pe-al dumitale, 
sublinie ea. 

— Asta cam aşa e. Pricep că ar trebui să-l ştii, şi că 
gentlemanul desăvârşit despre care venise vorba mai 
devreme s-ar fi recomandat. Însă aş prefera să nu le 
pomeneşti numele meu amicilor sau rudelor dumitale, şi 
încă nu sunt încredinţat că-ţi poţi ţine gura închisă când 
este nevoie. 

— Foarte bine, zise ea, gândindu-se că dacă el nu voia să 
spună nimănui cum îl cheamă, nu avea să se vadă cu Hugo 
sau Rob, ceea ce-i convenea de minune. Tata este Macleod 
de Glenelg, domnule. Eu sunt fiica lui mezină, Sidony. 


3 Council of the Isles - consiliu alcătuit din fruntaşii clanurilor de pe 
coasta de vest a Scoției şi din insule. În Evul Mediu, Seniorul Insulelor 
(Lord of the Isles) era cel mai puternic nobil din Britania şi insulele 
sale (cu excepţia Irlandei), după regii Angliei şi Scoției. (n.tr.) 

— Lady Sidony, de fapt, o corectă el cu o sclipire 
amuzată în ochi. Am noroc, aşadar, că tatăl dumitale nu 
este în cetate. 

— Nu cred că s-ar mânia pe dumneata. Mai degrabă s-ar 
înfuria pe mine pentru că m-am rătăcit în pădure. 

— Da, însă m-ar putea recunoaşte, frumoaso. Vezi 
dumneata, şi eu mă trag din Kintail. 

Îl privi cu mai multă atenţie ca până atunci. 

— Ai venit de acolo de curând? Vai, spune-mi, vremea e 
frumoasă? Florile de câmp au împânzit culmile? Precis îţi 
cunosc neamul, domnule. Nu sunt prea multe, şi le ştim 
cam pe toate. Îi cunosc pe toţi cei din neamul Macleod. 
Eşti dintre Mackenzie ori MacRae? 

— Nu, frumoaso, încă nu. Întâi spune-mi mai multe 
despre familia dumitale. Ştiu bine cine ţi-e tatăl, dar în 
ultimii zece ani mai mult am fost plecat decât am stat pe- 
acasă. Unde e mama dumitale? Şi cum se face că trei 
dintre surori locuiesc aici, în Midlothian, dacă voi sunteţi 
neam zdravăn din Highlands? Stai aşa, nu cumva sora 
dumitale, Lady Cristina, s-a măritat cu Hector Reaganach 
Maclean de Lochbuie, de pe insula Mull? 

Se încruntase iarăşi, de data aceasta gânditor. 

Fata îşi puse gândurile în ordine, încercând să-şi dea 
seama cât voia să afle străinul. Viaţa o învățase că bărbaţii 
cereau răspunsuri scurte şi detalii puţine. 

— Mama a murit când aveam doi ani, iar Cristina, într- 
adevăr, este măritată cu Hector cel Cumplit, decise ea să 
răspundă mai întâi la cea mai uşoară întrebare. Restul 
poveştii este însă destul de încurcat. Vezi dumneata, Adela 
trebuia să-l ia de soţ pe Ardelve de Loch Alsh, dar cineva a 
răpit-o înainte de nuntă şi a adus-o aici. Eu şi Sorcha am 
luat-o pe urmele lor, însă Sir Hugo a venit să ne caute. O, 
şi înainte de asta Isobel l-a cunoscut şi s-a măritat... 

— Sir Hugo? Vocea lui căpătă o nuanţă care o reduse la 
tăcere. Nu părea deloc fericit să audă numele lui Hugo. 

— Da, Sir Hugo Robison. E soţul surorii mele, Sorcha. 

Buzele lui fremătară, în ochi i se întrezări o lucire 
duşmănoasă, apoi izbucni în râs şi clătină din cap. 

— Păcatele mă ajung din urmă, zise el când putu în 
sfârşit să vorbească. 

— De ce spui asta? 

— Pentru că ultima dată când l-am întâlnit pe Hugo 
Robison, m-a făcut una cu pământul, şi dacă află cum ne- 
am cunoscut noi, n-am nicio îndoială c-o să încerce iarăşi. 

Cu sfială prefăcută, Sidony replică: 

— Bineînţeles, Hugo e un gentleman, la fel ca dumneata. 
Nu ştiu însă dacă şi el sărută slujnicele nevinovate numai 
ca să se distreze. 

— Zău, frumoaso, trag nădejde că n-o să-l întrebi asta! 

— Dar surorile mele spun că dacă vrei să afli un lucru, 
trebuie să întrebi! 

Îi aruncă o privire menită probabil s-o intimideze, însă 
fata nici nu se clinti, simțind doar un nou fior plăcut când 
răspunse: 

— Nu trebuie să-ţi fie teamă de el, domnule. Pe 
deasupra, nu ştiu de ce-ar trebui să te vezi cu Hugo. Când 
ajungem la abație, pot foarte bine să mă întorc pe unde am 
venit, prin grădini. N-are nevoie să ştie că ne-am întâlnit! 

În ochii bărbatului se ivi iarăşi o sclipire amuzată. 

— Nu am nicio îndoială că ai prefera să se întâmple 
astfel. Într-adevăr, îmi închipui că va fi la fel de mânios pe 
dumneata ca pe mine, mă înşel cumva? 

— Ar fi în culmea furiei dacă am fi atât de nechibzuiţi 
încât să mergem la el împreună. Tocmai de asta ar fi 
înţelept să mă laşi să mă întorc singură. 

— Nu pot face asta, zise el cu un zâmbet greu de 
pătruns, oferindu-i politicos braţul. Vezi dumneata, viaţa 
m-a învăţat că lucrurile neplăcute nu trebuie amânate. Mai 
mult, prezenţa dumitale m-ar putea ocroti. 

Întrebându-se ce ar fi putut s-o ocrotească pe ea, Sidony 
nu luă în seamă braţul întins şi rosti pe un ton sec: 

— Înainte să mergem mai departe, ai face bine să-ţi iei 
calul. 

capitolul 2 


Obrăznicătura de fetişcană îl lăsase să se îndepărteze 
vreun sfert de milă de locul unde-şi lăsase calul înainte de 
a-i aduce aminte de asta, însă Giff hotări că n-avea de ce s- 
o învinovăţească. Mai mult, dacă ar fi insinuat că o făcuse 
cu bună ştiinţă, ea ar fi scos în evidenţă faptul că el însuşi 
insistase să plece şi îi ceruse să-l asculte. 

Oricum, lui îi revenea obligaţia de a se ocupa de cal. 
Ruda de la care-l împrumutase ar fi fost neîndoielnic de 
această părere şi, cum respectivul era un fruntaş al 
clanurilor de la graniţă, ar fi reacţionat, după toate 
probabilitățile, mai degrabă cu mânie decât cu înţelegere 
la vestea pierderii animalului; prin urmare, trebuia să-l 
recupereze fără întârziere. 

Se uită înspre fată, care îl privea cu obişnuitul ei calm, 
făcându-l să se întrebe dacă exista ceva care să-i 
stârnească furia sau pasiunea. Nu lăsase din mână peştele, 
al cărui aspect nu se înrăutăţise după ce fusese utilizat pe 
post de armă, dar preţul capturii părea să fi fost mult mai 
mare decât valoarea ei. 

— Nu te pot lăsa aici, spuse el. Trebuie să mergi cu mine 
să luăm dobitocul. 

— Calul dumitale nu are un nume? 

— Probabil că da, admise Giff, dar n-am nicio idee care 
ar fi acela. 

— Doamne, înseamnă că l-ai furat? 

Bărbatul rânji. 

— Dacă aş fi făcut-o, n-ar fi fost pentru prima dată. Ei, 
nu te încrunta aşa la mine. Eşti prea frumoasă ca să te 
urâţeşti cu o asemenea strâmbătură. 

Ochii ei se luminară de parcă nimeni nu-i mai lăudase 
frumuseţea până atunci, dar înainte de a se putea minuna 
de acest gând absurd îşi mută privirea, îmbujorându-se 
uşor. 

— N-ar trebui să-mi spui aşa ceva. 

— Îmi închipui că auzi astfel de lucruri tot timpul, 
comentă el. Dar ai dreptate să-mi atragi atenţia asupra 

bunei-cuviinţe. Hugo ar face-o, sunt încredinţat. 

— Cum de-l cunoşti? se interesă ea. 

— Vrei să spui, cum de Hugo cunoaşte un hoţ de cai? o 
corectă el maliţios, 

— Chiar furi cai? 

— Uneori. Se uita în jur, sperând că nu pierduse 
animalul acela nenorocit. În mod normal avea un simţ al 
orientării perfect, însă din clipa în care o zărise pe 
fetişcană nu mai observase nimic în jur. Îşi dădu seama 
dintr-odată că avusese noroc: frumoasa ar fi putut fi 
momeala unei capcane întinse de un duşman. 

— Furtul e un păcat de moarte, rosti ea cu afectare. 

— Ei, un bărbat trebuie să se descurce în orice 
împrejurare. Mai mult, tocmai am venit de la graniţă, unde 
nimeni nu crede că dacă ai luat animalele altcuiva ai 
săvârşit un furt. Nu, doar ai luat cu japca, aşa se spune pe 
acolo. Dacă un bărbat are nevoie de un cal ori de vreo 
două vaci ca să-şi hrănească familia, se duce să ia cu 
japca. A, uite-l, adăugă el. 

— Pari să fii uşurat, remarcă ea. Te-ai temut că-l 
pierduseşi? 

— Nu vorbi în dodii. Un bărbat nu-şi pierde calul. 

— Păi dacă nu e calul dumitale... Dacă l-ai furat... 

— Uite ce-i, n-am furat calul ăsta. L-am luat doar cu 
împrumut. 

Fata încuviinţă din cap cu un aer înţelept. 

— l-am mai auzit şi pe alţii spunând asta când au fost 
prinşi furând. Pe lângă asta, atunci când împrumuţi un 
lucru îl mai şi dai înapoi. 

— Aşa o să şi fac, replică el rânjind. Rubedenia de la 
care l-am luat e dintre cei care nu s-ar purta cu mănuşi în 
caz că nu mi-aş achita datoria. 

— Ţi-e frică de el? 

— Pe legea mea, cum poţi să răstălmăceşti vorbele 
cuiva! Haide, urcă în şa, ca să nu trebuiască să mergi tot 
drumul pe jos. Trag nădejde că nu ţi-e teamă de cai. 

— Sigur că nu. Călăresc de când mă ştiu. 

— Chiar aşa? Era surprins. Femeile din [ara de Sus 

rareori călăresc, iar puţinele pe care le-am văzut făcând-o 
nu erau prea breze. 

— Eu sunt. Oricum, nu am de gând să călăresc un 
bidiviu furat. 

— Bine-ar fi să nu mai socoteşti că am furat dobitocul 
ăsta, îi reteză el vorba în timp ce dezlega murgul şi îl 
mângâia pe gât ca să-l liniştească. 

— Ai zis că l-ai furat. 

— Ba nu. Am spus foarte limpede, acum câteva clipe, că 
nu l-am furat. 

— Da, dar înainte ai zis... 

— Am zis numai că, dacă aş fi făcut-o, n-ar fi fost pentru 
prima oară. 

— Aşadar, ţi se întâmplă să furi. 

Se răsuci s-o privească sever, gata să-i răspundă fără 
menajamente, dar când văzu că îl contempla cu aceeaşi 
curiozitate cu care un sticlete se uită la un vierme, având o 
lucire de curiozitate în ochii ei azurii, Giff şovăi. Apoi, 
încercând să-şi menţină un ton cât se putea de blând, o 
întrebă: 

— Aşa îi joci pe degete pe toţi bărbaţii cu care ai tu de-a 
face? : 

Spre surprinderea lui, Sidony nu negă. În schimb, zâmbi 
visător şi spuse: _ 

— Nu mi-au ieşit prea mulţi bărbaţi în cale. În cursul 
plimbărilor mele n-am întâlnit niciunul, şi niciodată pe 
vreunul ca dumneata. 

— Un hoţ, adică? 

Încuviinţă printr-un gest, urmărindu-l în continuare cu 
acea privire curioasă, nelăsându-i nicio îndoială că îl punea 
la încercare, ba chiar îl ademenea. 

— Frumoaso, oftă el, nu ştiu ce să mă fac cu dumneata, 
însă un lucru e limpede: cu cât te duc mai repede înapoi la 
neamurile dumitale, cu atât mai bine va fi pentru amândoi, 
aşa că o să te urc pe cal neîntârziat. 

Se întinse după ea, dar fata se dădu un pas înapoi, 
replicând calm: 

— Nu, mulţumesc, o să merg pe jos. 

— Nu fi nesăbuită, se răsti el. Oricum trebuie să las 
noroiul de pe picioare să se usuce, iar ghetele dumitale se 
vor înnoroi încă şi mai tare dacă o să umbli prin pădurea 
asta mocirloasă. În plus, este mult mai comod să călăreşti. 

— Nu sunt de aceeaşi părere, dar îţi mulţumesc. 

— Prin asta nu vreau să-ţi câştig recunoştinţa, zise el. 

— Dar prefer să merg pe jos. _ 

— Iar eu spun că o să mergi călare. Îşi puse mâinile în 
şolduri şi îi aruncă privirea cea mai aspră cu putinţă, 
privirea care îi făcea pe nişte bărbaţi în toată firea să se 
agite ca să-i îndeplinească ordinele. 

Chiar în acel moment, calul îi împinse umărul destul de 
tare încât să-l arunce cu un pas înainte. 

Buzele ei se strâmbară, iar lucirea amuzată din privire îi 
deveni mai intensă. 

— Dumnezeule, îndrăzneşti să râzi de mine? Se întinse 
iarăşi după ea şi cu toate că fata se dădea înapoi, fu mai 
rapid, prinzând-o de braţ. 

Sidony scoase un icnet, dar nu-şi feri privirea, iar atunci 
când îşi pironi ochii într-ai ei, Giff constată că sclipirea 
dispăruse, fiind înlocuită de o aşteptare senină. 

Limba i se strecură printre buzele trandafirii, lingându- 
le - o invitaţie lipsită de orice echivoc. 


* 


Mâna lui o prinse strâns de braţ, şi Sidony rămase 
nemişcată, nesigură dacă nu cumva îl supărase. Străinul 
era încruntat, asta se vedea de la o poştă, iar ea observase 
la propriii cumnaţi că bărbaţii nu suportă ca femeile să 
râdă de ei, însă nu-şi putuse reţine amuzamentul când 
ditamai voinicul fusese împins de cal înspre ea. 

Continua să o privească în modul acela straniu, 
cântărind-o atent, de parcă ar fi încercat s-o înţeleagă ori 
să se decidă asupra dojenii pe care o merita. Ultima era 
precis interpretarea corectă. Nici bărbaţii pe care-i 
cunoştea ea nu reacţionau prea bine când erau sfidaţi. 

Nu intenţionase să-l sfideze. Pur şi simplu n-ar fi vrut să 
troneze în şa, ducându-şi peştele, în timp ce el ar fi mers în 

faţă sau alături, ţinând calul de dârlogi. S-ar fi simţit prost 
şi încă şi mai îndatorată. Simplul fapt că i-ar fi permis s-o 
însoţească le-ar fi dovedit lui Hugo şi Rob că plimbarea ei 
prin pădure fusese o idee prostească, ba chiar 
primejdioasă. După aceea, fără îndoială, unul sau celălalt i- 
ar fi interzis să repete aventura. 

Cu aceste gânduri zburătăcindu-i prin minte, surprinse 
privirea necunoscutului, schimbată faţă de cum o ştia. 
Când, simţindu-şi gura uscată, îşi umezi buzele, ochii lui 
lăsară să se vadă pofta, fără putinţă de confuzie. 
Strânsoarea în jurul braţului ei deveni şi mai puternică. 

Sidony înghiţi în sec, dar rămase cu ochii aţintiţi asupra 
lui. Avea s-o sărute din nou, şi, indiferent dacă era o faptă 
necugetată sau nu, ea abia aştepta. In următoarea clipă 
însă, privirea lui suferi o nouă transformare; o apucă de 
talie şi o urcă în şa. 

lute ca gândul, atentă să nu dea drumul peştelui, îşi 
aruncă ambele picioare de partea cealaltă a calului şi 
alunecă până jos, făcând repede un pas înapoi, temându-se 
ca patrupedul, înfuriat, să n-o lovească. A scuturat din cap, 
a fornăit şi a tropotit nervos, dar străinul l-a apucat de 
căpăstru şi l-a potolit imediat. 

— Începi să mă scoţi din fire, frumoaso, mormăi el 
posomorât. 

— Îmi pare rău, deoarece ai fost bun cu mine. Dar nu 
vreau să urc pe calul dumitale în timp ce dumneata îl duci 
de dârlogi, după cum nu vreau să călăresc nici în spatele 
dumitale. Gândeşte-te ce-ar zice lumea dacă am ajunge aşa 
la Canongate. Toţi s-ar uita cu gura căscată, închipuindu-şi 
tot soiul de blestemăţii. 

— Crezi că lucrurile ar sta altfel dacă am merge 
amândoi pe jos? 

— Cu siguranţă. Nu e nimic nelalocul lui în faptul că ne- 
am întâlnit în pădure şi am ieşit de acolo împreună. Acum 
îţi dai seama cât de cumpănită era propunerea mea de mai 
devreme, ca eu să mă întorc pe unde am venit, iar 
dumneata să te duci călare oriunde ai treabă? 

— Prin urmare, n-ar trebui să dau cu ochii de Hugo. Ăsta 

e planul dumitale? 

— Nu l-aş fi înfăţişat chiar aşa, dar este un plan mai bun. 

— Pun rămăşag că aşa gândeşti întotdeauna. Bărbatul 
clătină din cap. Îţi imaginezi că atunci când ne vom 
reîntâlni, cum precis se va întâmpla, de vreme nu încape 
îndoială c-o să mă văd cu Hugo, o să mă prefac pur şi 
simplu că nu te cunosc? 

Nu-i trecuse prin minte această posibilitate. 

— Trebuie neapărat să te vezi cu Hugo? 

— Păi de-asta am venit la Edinburgh. 

— A! Dar dacă ai călărit până aici de la graniţă, de ce n- 
ai intrat în cetate pe unde intră toată lumea, pe la 
Cowgate, de unde ajungi direct în strada principală? 

— Nu cred că asta te priveşte pe dumneata. Ceea ce te 
priveşte este că, indiferent ce părere ai despre mine, nu 
obişnuiesc să păcălesc fetişcanele nevinovate, mai ales pe 
acelea de neam. De asemenea, nu sunt de acord ca 
fetişcanele astea să hălăduiască prin sălbăticie fără pază. 
Mai cu seamă, adăugă el cu severitate, nu sunt de acord ca 
rudele prietenilor mei să facă aşa ceva. Tata ar fi altoit-o 
zdravăn cu nuiaua pe oricare dintre surorile mele care s-ar 
fi purtat astfel. 

— Ai măcar o soră? 

— Două chiar. 

— Ei bine, nu ai niciun drept să ridici nuiaua la mine, 
ripostă ea. Şi, cu toate că Hugo se poate mânia cumplit, 
nici el nu cred că ar face-o. Un alt gând, încă şi mai 
neplăcut, o frapă. Doar nu i-ai sădi în minte o asemenea 
idee, nu? 

Atitudinea lui se îmblânzi liniştitor. 

— Nicidecum, frumoaso. Dar hai acum. Am zăbovit 
destul pe-aici. 

— N-o să mai încerci să mă sui pe cal? 

— Nu, fie cum vrei dumneata, zise el. De data asta. 

Modul în care pronunţase ultimele trei cuvinte îi dădu 
fiori pe şira spinării, însă fata îşi recăpătă imediat tăria. 
Erau slabe şanse să-l revadă după acea zi. 

Giff o urmări cum stătea să aleagă o cărare prin pădurea 
mlăştinoasă, întrebându-se cum îl făcuse să cedeze atât de 
uşor. Merita o bătaie bună, fie şi numai pentru 
încăpăţânarea de care dădea dovadă, dar atunci când îl 
întrebase dacă avea să-i sugereze o asemenea pedeapsă lui 
Hugo, ceva din adâncul sufletului său se revoltase la 
gândul că ar fi putut cineva s-o lovească. 

— Adică vrei să mergi înaintea mea tot drumul? întrebă 
el. 

Ea şovăi, uitându-se în urmă. 

— Făgăduieşte-mi că n-o să mă mai pui să călăresc. 

— Am spus deja că n-o să mai încerc, îi aminti el. Mă ţin 
de cuvânt, să ştii. 

— Foarte bine, atunci, conchise ea. O să merg în spatele 
dumitale, dacă preferi. 

Străbătură o parte din drum în tăcere, dar - când Sidony 
îl privi stăruitor pentru a treia oară de parcă ar fi vrut să 
vorbească, după care îşi întoarse ochii - Giff o iscodi: 

— Ce este, frumoaso? Ai ceva să-mi spui? 

Îşi muşcă buza de jos, apoi ridică din nou privirea înspre 
el şi vorbi: 

— Nu să spun, ci să te întreb ceva. Dar ştiu că n-ar 
trebui s-o fac. 

— Întreabă-mă orice vrei, nu mă supăr. 

— Numai că întrebarea este foarte necuviincioasă. Vezi 
dumneata, sunt curioasă dacă într-adevăr ai vrut să zici ce- 
ai zis. 

— Înainte să-ţi răspund, trebuie să-mi aduci aminte ce- 
am zis. 

Sidony privi în zare. 

— Este o prostie, şi n-ar trebui să-mi pese de asemenea 
lucruri, dar când gândurile cuiva se aţintesc asupra unui 
lucru... 

— Atunci persoana aceea ar trebui să pună întrebarea 
care o frământă, o completă el. Nerăbdarea lui creştea tot 
mai mult, iar ezitările fetei îl îmboldeau s-o scuture puţin. 
Simţea însă că dacă ar fi repezit-o iarăşi, n-ar mai fi aflat 
niciodată ce o tulburase, şi ţinea cu orice preţ să se 


33 


lămurească. 

Cum ea continua să şovăie, se abţinu în speranţa că 
fetişcana nu avea să suporte tăcerea fără să simtă nevoia 
de a o umple. Totuşi, nimic din reacţia ei nu-i încurajă 
optimismul. Părea să chibzuiască, să aleagă atent calea de 
urmat, iar puţinele cunoştinţe pe care le avea despre ea îl 
îndemnară să nu-şi arate sentimentele. 

Infrânarea era o trăire inedită pentru Giff, însă reuşi s-o 
ducă la bun sfârşit. 

În cele din urmă, Sidony i se adresă: 

— Le spui adesea femeilor lucruri pe care nu le 
gândeşti? 

— Îndeobşte, ceea ce spun este şi ceea ce gândesc. Dar 
tot trebuie să-mi aminteşti ce-am zis. 

Roşeaţa îi urcă în obraji, şi fata ezită din nou. Cum până 
atunci nu dovedise lipsă de curaj niciun moment, 
presupuse că era vorba de ceva ce afirmase despre ea. Nu- 
şi putea aminti însă decât declaraţia că era o prostie să 
cutreiere prin pădure de una singură, iar aici nu se 
întrevedea nicio ambiguitate. 

Pe un ton atât de blând încât abia dacă şi-l recunoscu, 
murmură: 

— Poţi să mă întrebi, frumoaso. O să răspund cinstit 
dacă pot, şi n-o să te judec pentru că ai vrut să ştii. 

Privirea pe care i-o aruncă ea conţinea o recunoştinţă 
totală. In grabă, bolborosind cuvintele, se încumetă: 

— Ai spus că sunt frumoasă. Crezi asta cu adevărat? 

Dădu s-o întrebe dacă nu cumva îi lipsea o doagă, însă 
privirea arzătoare şi încordată de pe chipul ei îi opri 
vorbele în gât. 

Cu un aer indiferent, răspunse: 

— Trebuie că ştii că eşti frumoasă. Evident, toţi cei care 
te cunosc ţi-au spus-o. 

Fata clătină din cap. 

— Nimeni. 

— Dar e cu neputinţă! Nu ai nevoie decât de o oglindă 
ca să vezi cu ochii dumitale. 

— Nu pricepi, stărui ea. Am şase surori. Lumea vorbeşte 


34 


despre frumoasele surori Macleod, însă cei mai mulţi le 
cunosc numai pe cele care au ieşit în lume înaintea mea. 
Cristina, cea mai mare, este de o frumuseţe fără pereche. 
Părul meu este şters în comparaţie cu al ei, chipul mi-e mai 
puţin rumen, iar purtarea mi-e mult mai sfioasă. Când intră 
într-o încăpere, toată lumea o bagă de seamă. lar cei care 
o cunosc pe sora mea Mariota spun că, faţă de ea, Cristina 
e doar o umbră neînsemnată. Eu sunt o umbră faţă de 
toate. 

— Mariota este cea care a murit, îşi aminti el. 

— Da, iar Isobel spune că orice s-ar spune despre 
înfăţişarea Mariotei, firea ei nu era frumoasă, numai că 
restul lumii păstrează în memorie numai frumuseţea ei 
care-ţi lua glasul. 

— Dumneata n-ai cunoscut-o? 

— Nu, eram copil de ţâţă când a murit. Prin urmare, vezi 
dumneata, nimeni nu mă socoteşte frumoasă, pentru că nu 
ajung nici măcar până la genunchii surorilor mele. 

— Dar sunt sigur că ai fost la curtea regelui. Cineva de 
acolo trebuie să-ţi fi remarcat frumuseţea. 

— Nu, întrucât nu-mi plac adunările mari. Am fost o dată 
la castelul Edinburgh cu Sorcha şi Isobel, pentru că tata 
voia ca Lady Clendenen să mă prezinte Maiestăţii Sale, 
însă Maiestatea Sa era bolnav, aşa că n-am stat mai mult 
de o jumătate de oră. Dar zarva a fost de ajuns cât să mă 
vlăguiască. Nu ştiu cum se poate sta de vorbă într-un 
asemenea loc. 

Giff chicoti, amintindu-şi propria experienţă de scurtă 
durată la Stirling. 

— Jumătate dintre curteni sunt scrântiţi, iar cealaltă 
jumătate sunt beţi, însă celor mai mulţi li se pare 
distractiv. Iar orice bărbat care vrea să însemne ceva în 
Scoţia trebuie să-şi facă plecăciunea acolo. 

— Ai făcut-o şi dumneata? 

— Nu mi-a plăcut mai mult decât dumitale, răspunse el 
încuviinţând din cap, dar mi-am găsit propria cale de a mă 
impune până când voi prelua locul neamului meu din Ţara 
de Sus, lucru care se va întâmpla, probabil, după ce mă 

satur de traiul în necontenită primejdie. Nimeni de la apus 
nu se sinchiseşte prea mult de ce se întâmplă la curte, în 
afară de Seniorul Insulelor şi cei de teapa lui, care vor să 
dobândească o putere cât mai mare. Chiar şi ei se feresc 
să meargă la Stirling şi Edinburgh, şi îşi orânduiesc 
treburile la Curtea Insulelor. 

— Cu asta de îndeletniceşti dumneata? 

— Nu, n-am avut de-a face cu astfel de lucruri de ani de 
zile. 

— Mă gândeam la traiul în primejdie. 

— A da, asta îmi place, cum să nu, iar în ziua de azi i se 
oferă multe asemenea prilejuri unuia ca mine. 

— Vorbeşte-mi despre de. 

— Altă dată, zâmbi el. Abația e într-acolo, aşa că o să 
găsim Clandenen House în apropiere; mă înşel cumva? 

— Nu, e într-adevăr foarte aproape, răspunse ea 
încruntându-şi sprâncenele. 


Parcă prea curând, ajunseră la intrarea principală de la 
Clendenen House, proprietatea lui Ealga, Lady Clendenen, 
pe latura sudică a bulevardului cunoscut sub numele de 
Canongate deoarece se întindea de la biserica St. Giles 
până la abația Holyrood. Casele de piatră şi lemn de pe 
marginile drumului larg erau strânse una într-alta, deşi 
aproape toate aveau alei înguste către grajduri şi grădini 
lungi în spate. 

Pe latura de nord, lângă St. Giles, se afla Sinclair House, 
unde Sidony era găzduită de sora ei Isobel şi soţul 
acesteia, Sir Michael Sinclair. Către nord-vest, castelul 
Edinburgh, cocoţat pe culmea lui stâncoasă, domina 
întregul oraş. 

Cu patru sute de case şi două mii de locuitori, burgul 
regal era cel mai mare oraş din câte văzuse Sidony 
vreodată, dar treptat se obişnuise cu agitația şi zgomotul 
omniprezent. Din fericire, Canongate rămânea o zonă mai 
liniştită decât aceea din apropierea castelului, deşi nu erau 
rare carele încărcate cu lână ce huruiau asurzitor în 
drumul lor către portul Leith. 

Giff îi aruncă un ban unui puşti şi îi ceru ştrengarului 
zâmbăreţ să-i păzească bidiviul. Apoi îi oferi braţul lui 
Sidony, însă fata nu-i acordă mai multă atenţie decât 
înainte. Nu voia să dea de înţeles că însoţitorul ei putea 
însemna mai mult decât o cunoştinţă de ocazie. 

Uşa casei Clendenen se deschise şi, spre uşurarea 
tinerei, în prag apăru Rob, şi nu Hugo. 

— Ne-am făcut griji pentru tine, fetiţo, spuse el cu o 
voce uşor răguşită, pe un ton calm şi măsurat. Când îl zări 
însă pe tovarăşul lui Sidony, ochii căprui ai lui Rob, de 
obicei ascunşi pe jumătate de pleoape, se deschiseră larg. 

Nu apucă să mai spună ceva, că o mână zdravănă îl 
apucă de umăr din spate, iar Sir Hugo Robison se ivi în 
uşă, mai înalt, mai oacheş şi mai voinic, manifestându-şi 
vădit nemulţumirea. 

Cumnaţii lui Sidony erau cu toţii solizi, însă ea nu 
cunoştea decât un bărbat mai masiv decât Hugo, iar acela 
era soţul Cristinei, Hector cel Cumplit. 

Şovăi, privindu-l pe Hugo cu prudenţă şi abţinându-se să 
se uite înspre tovarăşul ei de drum ca să-i vadă reacţia la 
ostilitatea făţişă a gigantului. 

Spre stupefacţia ei, bărbatul de alături izbucni în râs. 

— La naiba, Hugo, arăţi gata s-o înfuleci pe biata 
fetişcană. Dacă trebuie să-ţi verşi năduful, varsă-ţi-l asupra 
mea. Eu, măcar, pot să mă apăr. 

Hugo îşi mută atenţia înspre el, fără a-i împărtăşi însă 
amuzamentul. 

— Te-ai încumeta să-ţi mai încerci o dată puterile cu 
mine, lepădătură din flori ce eşti? 

— Şi încă bucuros. Ultima oară m-ai prins cu garda jos. 
Asta n-o să se mai întâmple niciodată. 

— Ultima oară te-am culcat la pământ şi am pus capăt 
luptei înainte să înceapă, mormăi Hugo. Nădăjduiam că n-o 
să-ţi mai trebuiască altă învăţătură de minte. 

— Pune-mă la încercare, amice, şi-o să vedem cine 
învaţă pe cine. 

Pronunţă cuvintele încet, însă Hugo le auzi, de vreme ce 
se strâmbă şi clătină din cap. Apoi, spre marea uşurare a 

lui Sidony, replică fără ranchiună: 

— Am încredere că fata n-a suferit nicio vătămare cât s-a 
aflat în grija ta, Giff. 

— Ştii prea bine că nu. Ne mai ţii mult în prag? La naiba, 
casa nici măcar nu e a ta, din câte am priceput, ci a lui 
Lady Clendenen. Pe deasupra, ai putea să chemi un slujitor 
să ia somonul domniţei Sidony şi să-l gătească pentru masa 
de seară. E ditamai creatura, după cum vezi. 

— Bine, haideţi înăuntru, consimţi Hugo, dându-se în 
lături pentru a-i lăsa să treacă şi făcându-i semn unui argat 
să ia peştele şi undiţa din mâinile cumnatei sale. 

— Dă-i şi sabia ta, Giff, adăugă el. 

— Asta-i a bătrânului grădinar, îl informă Sidony pe 
slujitor, încredinţându-i undiţa. Rogu-te, înapoiază-i-o cu 
mulţumirile mele. 

— Aşa o să fac, milady, răspunse băiatul, după care se 
răsuci să primească sabia şi teaca grea din partea 
vizitatorului. 

Hugo îl trimise pe argat în casă şi continuă discuţia: 

— Era şi vremea să vii, Giff. Aproape că nu ne mai 
aşteptam să apari. 

— Am fost în Galloway, aşa că aţi avut de ce să mă 
căutaţi. 

— Cum se face că ai întâlnit-o pe domniţa Sidony? se 
interesă Hugo aparent placid. 

— Haideţi întâi în salonaşul lui Ealga, acolo putem sta la 
taclale pe îndelete, propuse Rob. 

Bărbatul pe care Hugo îl numise Giff îi strânse mâna lui 
Rob şi spuse: 

— Nu mi-am dat seama că o să fiți aici. Suntem veri, 
milady, adăugă el. Am o sumedenie de veri din neamul 
Logan, întrucât primii MacLennan făceau parte din clanul 
acesta, dar, nu se ştie din ce pricină, s-au retras în Ţara de 
Sus. Păi, Rob, asta înseamnă că şi tu eşti vârât în asta, nu? 

— Să mergem în salonaş ca să vorbim, insistă Hugo. 

— Sidony! În sfârşit! 

Fata, recunoscând vocea plină de uşurare, se întoarse s- 
o salute pe Isobel, care stătea în capătul scării de pe 

partea vestică a aleii de la intrare. 

Deşi era însărcinată cu al doilea copil, Isobel cea blondă, 
cu ochi cenuşii, nu căpătase încă proporţii şi era la fel de 
frumoasă ca întotdeauna. Sidony observă că Giff o privea 
pe sora ei cu acelaşi aer năucit pe care-l vădeau toţi 
bărbaţii la vederea ei. 

Fără a lua aminte, Isobel întrebă: 

— Dar pe unde ai umblat, scumpo? Ne-am speriat de 
moarte, pentru că ai fost plecată atâta vreme. Hugo tocmai 
voia să plece în căutarea ta. 

— N-am vrut să vă neliniştesc, murmură Sidony spăşit. 
M-am dus numai să fac o plimbare. 

— Dar unde? stărui Isobel. Şi cine este bărbatul care te 
însoţeşte? 

Sidony îşi muşcă buza, pusă în încurcătură, deoarece nu- 
l putea numi Giff, cum îl auzise pe Hugo mai devreme. lar 
dacă ar fi recunoscut că nu ştia cum îl cheamă n-ar fi făcut 
decât să înrăutăţească lucrurile. 

In tăcerea care urmă întrebărilor lui Isobel, gentlemanul 
în discuţie îl privi cu subînţeles pe Hugo, care îşi luă 
seama. j 

— Iartă-mă, doamna mea. Îngăduie-mi să ţi-l prezint pe 
prietenul meu, Giffard MacLennan de Duncraig. A învăţat 
să lupte la Dunclathy, cu tata, şi, aş putea adăuga, nimic 
nu-l încântă mai mult decât să ne facă tuturor necazuri. 

Isobel îi zâmbi nou-venitului. 

— Cu toate astea, îmi închipui că s-ar cuveni să-ţi spun 
Sir Giffard, nu-i aşa? 

Sidony se uită la Sir Giffard cu o curiozitate 
nedisimulată. Dacă fusese instruit la Dunclathy, îşi însuşise 
aceleaşi aptitudini cavalereşti ca Michael, Hugo şi Rob. 
Dunclathy era căminul familiei lui Hugo, iar tatăl acestuia, 
Sir Edward Robison, era un vestit războinic şi mânuitor al 
sabiei care primea pe lângă el numai învăţăcei aleşi pe 
sprânceană. 

Inainte ca Sir Giffard să se pregătească să răspundă, 
Hugo interveni: 

— Doamna Isobel este soţia lui Michael, Giff, aşa că ai 

grijă să te porţi cum trebuie în faţa Domniei Sale. 

— Nici prin gând nu mi-ar trece să fac altfel, răspunse 
el, cu o plecăciune adâncă. Este o mare cinste să vă 
cunosc, milady. 

— Cum aţi întâlnit-o pe sora mea, Sir Giffard? întrebă 
Isobel fără ocolişuri. 

— O să te lămuresc eu însămi, se grăbi Sidony să ia 
cuvântul, străduindu-se să-şi păstreze calmul. Nu am nicio 
îndoială că Sir Giffard, Rob şi Hugo au multe de vorbit, aşa 
că ar trebui să-i lăsăm în pace. Trag nădejde că mă vei 
ierta pentru grijile pe care ţi le-am adus, Isobel. 

— Bineînţeles, o linişti sora ei, îmbrăţişând-o cu multă 
căldură. În timpul acesta însă, îi aruncă o privire lui Hugo, 
adăugând: Sir Giffard va rămâne la cină, domnul meu? 

— Poate că da, zise Hugo. Apoi, când Sidony o prinse pe 
Isobel de braţ şi o îndrumă către scară, urmă pe un ton 
lipsit de expresie: O să vorbim înainte de cină, Sidony. 

— Da, domnul meu, confirmă fata, înăbuşindu-şi un 
oftat. Peste o clipă, amintindu-şi de regulile bunei-cuviinţe, 
se întoarse înspre tovarăşul ei de drum cu privirea plecată, 
făcu o reverență şi spuse: Vă mulţumesc pentru 
bunăvoință, Sir Giffard. Am încredere că nimeni nu s-a 
supărat pentru că m-aţi condus acasă. 

La fel de politicos, el o asigură: 

— Sunt bucuros că v-am putut sluji, milady. 

Sidony ridică privirea şi, întâlnind-o pe a lui, simţi 
nevoia presantă de a-i aminti că ea nu ceruse un asemenea 
serviciu. Conştientă de atenţia cu care o scruta Hugo, îşi 
reprimă dorinţa, făcu încă o reverență şi o urmă pe Isobel 
la etaj. 


capitolul 3 


Giff le privea pe cele două femei urcând vioi treptele de 
lemn lustruit, nutrind speranţa că Lady Sidony avea să se 
uite la el înainte de a dispărea. Neatent, îl auzi pe Hugo 

cerându-i unui slujitor să le aducă băuturi. Apoi, în afară 
de foşnetul rochiilor doamnelor şi sunetul ritmat şi uşor al 
paşilor acestora pe trepte, nu se mai auzi nimic până când 
Hugo îşi drese glasul. 

Deşi cunoştea prea bine veşnica nerăbdare a mai 
vârstnicului său prieten, Giff inspiră adânc, expiră încet şi 
abia după aceea rosti: 

— Să mergem în salon, băieţi. Abia aştept să aflu ce 
aventură ne aşteaptă. 

Îi văzu făcând schimb de priviri şi simţi că Hugo nu mai 
avea mult până să-şi iasă din fire, dar lucrul acesta nu-l 
miră. Amândoi erau mai mari cu vreo câţiva ani decât el, 
cum era şi Michael, şi îşi aveau deja locul bine stabilit la 
Dunclathy când ajunsese el acolo. De la început se 
consideraseră mai buni şi, cu toate că îşi dovedise în scurt 
timp valoarea, sentimentul acela iniţial de superioritate 
nu-i părăsise complet. 

De data aceasta, luă iniţiativa. 

— Am aflat cu părere de rău de moartea tatălui şi a 
fratelui tău, Rob. Acum tu eşti Logan de Lestalric, nu-i 
aşa? 

— Într-adevăr, spuse Rob. Şi dacă abia ai venit din 
Galloway, fără îndoială că ai veşti de la neamurile noastre 
de acolo. 

— Cu siguranţă, confirmă Giff, amintindu-şi că dobitocul 
fără nume pe care-l călărise până la Edinburgh îi aparţinea 
unei rubedenii de-a lui Rob. Dar poate că nu acum... 

— Acum, Giff, interveni Hugo, închizând uşa salonului, 
vreau să aflu cum ai întâlnit-o pe Sidony. Imi închipui că 
nu te legi de fete pe străzile oraşului. 

— E mai rău decât atât, rânji Giff. Ai uitat de peştele pe 
care l-a prins. Am auzit-o fluierând în pădurea abației şi m- 
am luat după sunet. 

Expresia sumbră de pe chipul lui Hugo îl făcu pe Giff să 
ţină sub tăcere sărutul furat. Hotări să păstreze informaţia 
până în momentul în care ar fi avut nevoie de o tactică 
diversionistă. Experienţa anterioară cu Hugo îi sugera că o 
asemenea manevră s-ar fi putut dovedi necesară. 

— Probabil că ai speriat-o pe biata fată de n-a mai ştiut 
de ea. 

— Am surprins-o, recunosc, dar nu cred c-aş fi putut s-o 
sperii până să nu mai ştie de ea. Tânăra domniţă pare să 
fie întotdeauna cu capul pe umeri. 

— Nu mai spune! În primul rând, spune-mi ce căutai în 
pădurea abației? 

— Ai văzut drumurile principale? ripostă Giff. Care cu 
lână până departe în zare. Şi oi! Toate behăie şi sar una 
peste alta, sau pur şi simplu ţi se reped în faţă când te 
aştepţi mai puţin. Calul pe care l-am împrumutat are o 
părere foarte proastă despre oi. 

Rob rânji. 

— E drept că din când în când stârnesc neplăceri, însă 
lâna trebuie să ajungă la corăbii, aşa că eu sunt nevoit să 
le suport mai mult decât tine. Ştii, partea de coastă a 
portului Leigh îmi aparţine, iar oile şi carele trec peste 
pământurile mele ca să ajungă până acolo. Le-am îngăduit 
chiar să-şi ridice adăposturi de ploaie, iar unii păstori, mai 
ales cei care n-au decât un car sau două, îşi duc oile 
tocmai până la Lestalric înainte să le tundă. 

— Aşa pricep de ce am văzut oi tunse în număr la fel de 
mare ca acelea netunse, comentă Giff. í 

Mina lui Hugo indica un dezinteres total față de oi. Il 
studie mai atent pe oaspete şi întrebă: 

— Ce e semnul acela de pe obrazul tău? 

Ducându-şi mâna la faţă şi simțindu-se iarăşi ca la 
unsprezece ani, Giff se luptă cu dorinţa de a face un pas 
înapoi. 

— Fereşte-ţi mâna, îi ceru Hugo, uitându-se cu ochii 
mijiţi. Pe legea mea, arată ca o urmă de solzi de peşte! 
Aruncă o privire spre Rob, care îşi muşca buza de jos, 
stăpânindu-se din răsputeri. Este ceva care te înveseleşte, 
amice? 

— Da, mărturisi Rob fără jenă. 

Cu speranţa de a-i distrage, Giff explică: 

— Am venit taman de la Galloway în numai două zile, 
Hugo, aşa că trebuie să mă ierţi dacă am murdărie pe... 

Se întrerupse când Hugo îi puse un deget pe obraz, îl 
frecă energic, după care îl duse la nas şi-l adulmecă. 

Lansându-i lui Giff o căutătură misterioasă, conchise: 

— Aşadar, somonul ăsta nu serveşte doar pe post de 
cină. Ce-ai făcut ca să meriţi o plesnitură, Giffard? 

— La naiba, ce te face să crezi o asemenea bazaconie? 

— Faptul că vă cunosc atât pe tine, cât şi pe surorile 
Macleod, îi replică Hugo. Ar trebui să ştii că am cinstea de 
a fi soţul celei mai apropiate ca vârstă de Lady Sidony. Cu 
toate astea, chiar dacă Sorcha a mea n-ar şovăi să pună la 
pământ un individ care s-ar lega de ea, mă miră că Sidony 
a încercat aşa ceva. 

— Măcar îmi faci favoarea de a presupune că numai a 
încercat, mormăi Giff, străduindu-se să uite de înjositoarea 
cădere pe solul înnoroit. Adăugă la repezeală: Mă tem că 
am luat-o drept o slujnică. Atunci când greşeala a ieşit la 
iveală, domniţa m-a plesnit. Putem sta jos, Hugo? N-am 
prea dormit în ultimele două zile. 

— Ţine-te departe de ea, îl preveni voinicul. Surorile 
Macleod pot să-şi ia soţi dintre cei mai de neam. Tatăl şi 
cumnaţii lui Sidony ori să-i caute unul care să fie avut, 
aşezat şi vrednic de încredere, nu o puşlama ale cărei 
cuvinte favorite sunt „Nu-mi pasă“. 

— Asta e, spuse Giff, zâmbind din nou. Nu că aş avea de 
gând să-mi iau o nevastă, oricât de frumoasă ar fi, dar noi, 
ăştia din neamul MacLennan, avem o zicală: „Cât am 
suflare, am nădejde.“ 

Hugo ridică din umeri. 

— Dacă mă întrebi pe mine, e cam acelaşi lucru. 

— Sigur, însă de asta ai trimis după mine, nu-i aşa? Se 
uită la Rob. N-ai scos o vorbă, dar te văd foarte binedispus. 
Ce părere ai despre toate astea? 

Rob surâse cu un aer somnoros. 

— Am încredere că Hugo va zice tot ce e de zis, iar viaţa 
mi-a arătat că fetele Macleod sunt în stare să-şi poarte 
singure de grijă. 

— Doamne Sfinte! Doar nu te-ai însurat şi tu cu una 
dintre ele? 

— Cu Lady Adela. 

Giff clătină din cap. 

— Îmi închipui că toate femeile astea n-au nimic de-a 
face cu pricina pentru care aţi trimis după mine. 

— Am trimis după tine pentru că avem de făcut o treabă 
foarte primejdioasă, iar tu eşti vestit pentru îndeplinirea 
sarcinilor de felul acesta, îi spuse Hugo fără menajamente. 
Ai face bine să izbuteşti şi de data asta, căci dacă vei da 
greş, toată Scoţia va suferi ani de zile, dacă nu chiar 
pentru totdeauna. 

— M-ai făcut curios, mărturisi Giff trăgându-şi un scaun 
să se aşeze, deşi Hugo încă nu-i dăduse permisiunea. 
Despre ce însărcinare e vorba? 

Când o bătaie rapidă în uşă anunţă intrarea slujitorului 
cu băuturile, Hugo murmură: Ai răbdare. 

Băiatul le turnă câte o halbă de bere, după care îi 
informă: 

— Doamna v-a trimis nişte pâinici cu brânză ca să aveţi 
o gustare la bere, dar a zis să vă spun că într-un ceas e 
gata masa de seară, cu miel fript şi somon. 

Cerându-i s-o asigure pe stăpâna casei că nu aveau să 
întârzie, Hugo aşteptă ca uşa să se închidă în urma 
tânărului pentru a continua: Giff, sunt unele lucruri pe 
care trebuie să le afli, dar mai întâi vreau să ştiu dacă ai 
sub comanda ta câteva corăbii zdravene. 

— Sigur că da, numai că nu ti-ar fi de prea mare folos 
aici, întrucât sunt ancorate pe coasta apuseană. Dar 
bineînţeles... 

Plimbându-şi privirea de la un bărbat la celălalt, intui 
din expresiile lor posomorâte că vorbele sale nu fuseseră 
ceea ce ar fi vrut ei să audă. 


— Primul lucru pe care trebuie să-l faci este să-ţi scoţi 
rochia asta înfiorătoare, spuse Isobel, măsurând-o pe 
Sidony din cap până în picioare în momentul în care 
intrară în dormitorul repartizat de Lady Clendenen 
surorilor Macleod pe timpul vizitelor. Unde e cea pe care 
ai avut-o la venirea încoace? 

— N-am de ce s-o port, zău, ripostă Sidony în timp ce 
închise uşa şi începu să dezlege panglicile de pe laturile 
vechii tunici albastre din lână. La cât am umblat dintr-un 
loc în altul anul ăsta, am haine împrăştiate prin trei 
castele, precum şi aici şi la Sinclair House. Pe asta n-o port 
decât ca să mă joc cu nepoţelul nostru, William Robert. 
Prin urmare, în cufărul de acolo trebuie să am măcar una 
potrivită pentru a lua masa cu domnii. 

— Atunci s-o scoatem îndată, căci sunt sigură că are 
nevoie să fie călcată, insistă Isobel, trecând la fapte. Pe 
când scutura fusta de mătase de un galben pal pe care o 
găsise împăturită frumos în cufăr, îi aruncă surorii sale o 
privire complice. Nu durează mult; vrei să-mi spui acum 
totul despre el? 

Cuprinsă de un val de căldură la gândul că urma să 
descrie tot ce se petrecuse în pădurea abației, Sidony îşi 
răsuci fusta în talie ca s-o poată descheia şi răspunse: 

— N-ar trebui mai întâi să chemăm o servitoare cu nişte 
apă fierbinte? 

— Nu, o contrazise Isobel. Vreau povestea întreagă, de 
la cap la coadă, şi ştiu că n-o să sufli o vorbă în faţa unei 
slujnice; aşadar, poţi folosi apa rece din urciorul acela ca 
să-ţi speli faţa şi mâinile, iar eu o să te ajut cu rochia. 
Unde sunt pieptenele şi peria care se află de obicei pe 
masa asta? 

Resemnată, Sidony le găsi pe un raft al lavoarului 
amplasat între două ferestre înalte şi înguste care dădeau 
spre grădina din spatele casei. Apoi se dezbrăcă în cămaşa 
de corp în timp ce Isobel îi flutura în faţa ochilor corsajul 
bordat cu dantelă aurie care se asorta cu fusta galbenă de 
mătase. 

— În cufăr trebuie să fie şi o cămaşă curată, spuse fata. 

— Aşa e, încuviinţă Isobel. Mai mult, cred că vreo 
slujnică ţi-a aerisit lucrurile mai devreme. Totul pare într-o 
stare foarte bună, deci n-ai niciun temei să nu-mi 
povesteşti totul fără întârziere. Cum s-a făcut de v-aţi 
întâlnit? 

Constatând că nu avea cale de ieşire, Sidony îşi depănă 

istorisirea, lăsând la o parte numai îndrăzneala lui de a o 
săruta şi lovitura pe care i-o trăsese ea cu somonul. Dacă 
ochii lui Isobel se îngustară în acest moment, cauza o 
constituia faptul că fetişcana roşise în timp ce explica 
serioasă că străinul îi ceruse să meargă pe calul lui până la 
Clendenen House. 

Tocmai când se lăsa în voia amintirilor, Isobel stărui: 

— Nu mi-ai spus toată povestea, Siddie. Ce părere ţi-a 
făcut? E foarte atrăgător, nu crezi? Deşi nu e la fel de 
chipeş ca Michael, adăugă ea loial, dar cu un anume alean. 

Înţelegându-i dorul, Sidony o consolă: 

— O să se întoarcă acasă în curând. 

— Nu destul de curând, şi o va face numai pentru că ştie 
că o să mă duc în [ara de Sus la nuntă, cu sau fără el. 

— Zău că n-ar trebui să călătoreşti singură în starea ta. 

— Aşa zice şi el, şi nu-l pot învinui, mai ales că vărs tot 
ce-am mâncat chiar şi fără să mă legene o corabie pe 
mare. Dar o să-mi treacă în scurtă vreme, şi Michael tot o 
să-mi ceară să nu merg la nunta tatei. 

— Se prea poate, comentă Sidony, sperând că subiectul 
avea să distragă atenţia surorii sale de la Sir Giffard 
MacLennan. 

— Mă descurc eu cu Michael, spuse Isobel plină de 
încredere. Însă acum nu vreau să vorbim despre el. Tot nu 
mi-ai zis ce părere ai despre Sir Giffard. 

Sidony se afla în faţa lavoarului şi turna apă din urcior în 
lighean. Se preocupă câteva secunde să stoarcă o cârpă, 
încercând să-şi formuleze răspunsul. 

— Ei? o încurajă Isobel. Am văzut cu ochii mei că are un 
zâmbet frumos. Pare să ştie şi de şagă, şi, fără doar şi 
poate, nu se teme de Hugo. 

— Încă nu mi-e limpede ce să cred despre el, mărturisi 
Sidony fără să se întoarcă. Putea gândi mai bine dacă nu 
trebuia să pândească reacţiile surorii sale. Dar dacă nu se 
teme de Hugo, înseamnă că nu-l cunoaşte bine. 

— Ei, poftim, doar nu ţi-e frică de Hugo? 

— Nu, dar nu-i totuna. Uneori poate să ocărască şi să se 
poarte atât de crunt, încât să bage pe oricine în sperieţi. 

Pe mine m-a îngrozit când l-am văzut prima dată, dar când 
am ajuns să-l cunosc mi-am dat seama că pot avea 
încredere în el. Oamenii lui chiar se tem de el când e 
mânios, dar, cu toate că nu sunt nerăbdătoare să-i primesc 
dojana înainte de cină, ştiu că n-o să mă bată. Trag totuşi 
nădejde că până atunci Sir Giffard n-o să-l mai supere. 

— Meriţi să auzi tot ce hotărăşte el să-ţi spună, o mustră 
Isobel cu blândeţe. Nu-ţi poţi închipui ce gânduri negre mi- 
au trecut prin minte când am întrebat în stânga şi-n 
dreapta şi nimeni nu ştia unde te-ai dus. Dar o să-l las pe 
Hugo să te dăscălească. N-ai nevoie să auzi asta de două 
ori. Sunt curioasă, e drept că ai împrumutat o undiţă de la 
grădinar? 

— Cum ai prins de veste? întrebă fata, răsucindu-se s-o 
privească uşurată, acum că scăpase de reproşuri. 

— Am auzit că i-ai zis argatului să i-o înapoieze, o lămuri 
Isobel. Am stat o clipă în vârful scării înainte de a cobori. 

— Ai tras cu urechea, constată Sidony cu un aer înţelept. 
N-ar trebui să faci asta, ştii? 

— N-o mai fac decât rareori. De fapt, m-am ridicat atât 
de brusc atunci când Rob i-a strigat lui Hugo că te-ai 
întors, încât am ameţit şi am preferat să aştept puţin 
înainte de a cobori treptele. 

— Ce altceva ai mai auzit? se interesă tânăra, neştiind 
dacă ameţeala lui Isobel nu fusese doar o prefăcătorie. 
Sora ei nu avea scrupule când era nevoie să ascundă 
adevărul ori să născocească scuze atunci când purtarea ei 
ar fi putut fi criticată. 

Isobel ridică din umeri. 

— Nu prea multe. Sir Giffard l-a întrebat pe Hugo dacă 
avea de gând să vă ţină în prag, după care l-a tachinat 
spunându-i că nici măcar nu e casa lui. 

— Hugo a zis că era şi timpul ca Sir Giffard să apară, că 
aproape renunţaseră să-l mai aştepte, completă Sidony. 
Ştii ce voia să spună cu asta? 

— Scumpo, nu mai încerca să schimbi vorba! De ce-ţi 
pasă? Oricum, Hugo n-o să ne împărtăşească nouă 
planurile lui. Pe lângă asta, vreau să ştiu ce părere ai 

despre Giff MacLennan. 

— Rogu-te, nu-l numi Giff, nici măcar în fața mea. Mai 
ales în faţa mea, adăugă Sidony ca pentru sine, amintindu- 
şi cât de uşor i se destăinuise bărbatului. Dacă începea să-l 
alinte, putea ghici urmarea. 

— Ei, aş! Ţi-e teamă c-o să-l strigi aşa când n-o să se 
cuvină? Dacă asta arată ce gândeşti cu adevărat despre... 

— Nicidecum! exclamă fata iritată. Ştergându-se repede 
pe faţă, împături cârpa, după care se întoarse mai potolită: 
În cazul în care mă întrebi dacă-l plac sau, mai mult decât 
atât, dacă mi l-aş putea închipui ca soţ, află că trebuie să-ţi 
scoţi gândul ăsta din cap. Ştiu că toată lumea se întreabă 
când o să mă mărit, dar Sir Giffard seamănă prea mult cu 
Hugo şi Hector ca să-l pun la socoteală. 

— Şi ce poate să însemne asta, dacă nu că poate fi tot 
atât de cumplit ca bărbaţii surorilor noastre? chibzui 
Isobel cu voce tare. Ai izbutit deja să-l mânii pe Sir 
Giffard? 

— Nu, îngăimă Sidony, alungându-şi din minte expresia 
pe care o văzuse pe faţa lui după ce îl lovise, precum şi 
spaima pe care o încercase, chiar şi numai pentru o clipă, 
când se răsucise pe călcâie şi o rupsese la fugă, şi apoi 
când el o prinsese cu mare uşurinţă. Cum aş fi putut să 
mânii un om pe care abia dacă-l cunoşteam? 

— Cum ai fi putut, zău aşa? rosti sora ei privind-o 
cercetător. Nu te pricepi să minţi, draga mea. Ar trebui să 
o faci mai des, ca să te deprinzi, fiindcă s-ar putea să ai 
nevoie. 

— Nu avem prea mult timp, căci nu cred că Hugo o 
poate face pe lady Clendenen să amâne cina, opină Sidony. 
Vrei să-mi dai o mână de ajutor cu fusta? 

— L-ai înfuriat, să ştii, spuse Isobel confirmând printr-un 
gest în timp ce-i întindea fetei mai întâi cămaşa şi apoi 
fusta. Intoarce-te ca să ţi-o închei eu. 

— Tare bine ar fi dacă nu m-ai mai descoase atâta 
despre el, o rugă Sidony rotindu-se ascultătoare. Când am 
zis că seamănă cu Hugo şi Hector, înţelegeam prin asta că 
poruncește la fel ca ei şi se aşteaptă la aceeaşi supunere, 

chiar şi din partea unui om pe care de-abia l-a cunoscut. 
Nu vreau un bărbat din ăsta, care să-mi spună unde şi cum 
să calc. 

— Aşa face? 

— Da. Ţi-am povestit că voia să mă suie pe cal pe drumul 
de întoarcere către Clendenen House. N-am primit, 
deoarece ştiam că toată lumea avea să se uite lung dacă 
mi-ar fi ţinut calul de căpăstru pe toată întinerea 
pământurilor abației şi apoi pe Canongate. Însă nu m-a 
ascultat şi m-a suit în şa. 

— Deci e un bărbat puternic, trase Isobel concluzia. 

— Ei, nu trebuie mare putere ca s-o ridici pe una ca 
mine, protestă Sidony. 

Sora ei izbucni în râs. 

— Mă gândeam la tăria de care are nevoie ca să 
întreprindă ceea ce i se pare drept, chiar dacă împotrivirea 
este aprigă. 

— Eu spun că e încăpăţânarea de a face întotdeauna 
după bunul plac. 

— Prin urmare, ce s-a întâmplat? 

— Mi-am azvârlit picioarele peste cal şi am coborât pe 
partea cealaltă. 

În ochii lui Isobel se aprinse o sclipire amuzată. 

— Pricep, asta l-a înfuriat! 

— Nu, n-a fost asta. 

— Dar l-ai înfuriat. 

— E drept, însă n-o să afli povestea de la mine. 

Isobel nu mai spuse nimic, străduindu-se să încheie 
năsturaşii minusculi de pe spatele corsajului de mătase. 
Tăcerea ei n-o linişti totuşi pe Sidony, fiindcă, dintre toate 
surorile, Isobel era cea mai curioasă. Când voia să afle un 
lucru, reuşea; în consecinţă, cu toate că pe moment 
renunţase s-o mai iscodească, păsuirea n-avea să dureze 
prea mult. 

Cu gândul de a preîntâmpina continuarea întrebărilor, 
tânăra zise: 

— Nu e un bărbat plicticos, şi îmi place zâmbetul lui. 
Cinstit vorbind, nu m-ar supăra dacă ar semăna mai mult 

cu Michael sau Rob. 

— După mine, până acum n-ai chibzuit prea mult la 
măritiş. Bine că Ealga nu-l mai pune pe tata să-şi mărite 
toate fetele înainte să-l ia de soţ. 

— Aşa-i, încuviinţă Sidony. Chiar m-am temut că tata o 
să-mi găsească un bărbat numai ca să scape de mine, dar 
de la nunta Adelei nici el, nici doamna n-au mai zis nimic 
de asta. 

— Da, pentru că Adela era adevărata piedică, spuse 
Isobel. La urma urmei, tu nu ai o fire la fel de îndărătnică. 

— După mine, a contat mai mult faptul că a trebuit să 
ţină gospodăria de la Chalamine ani de zile. Chiar şi eu pot 
pricepe că Ealga n-ar vrea să se lupte pentru comandă în 
propria casă. Adela ar fi continuat să dea sugestii, ba chiar 
să ia hotărâri de capul ei, cu toate că ar fi încercat să se 
abţină. 

— Într-adevăr, amândouă or să fie mai mulţumite cu 
situaţia de acum, zise Isobel. Dă-mi peria, te rog, şi o să-i 
dovedim lui Sir Giffard cât de bine poţi să arăţi. 

— Isobel! protestă fata. Nu vorbi aşa! [i-am spus ce 
părere am; oricum, el o să se întoarcă degrabă în ţinuturile 
apusene. 

— Mă îndoiesc, replică sora ei. Dacă stai să te gândeşti, 
Michael şi Hugo l-au chemat anume. 

— Zău? Nu mi-a povestit decât că a venit să-l vadă pe 
Hugo, se confesă Sidony, conştientă de apariţia unor 
sentimente amestecate, greu de identificat. 

Nu avu însă timp să le pună în ordine, deoarece Isobel 
râse şi o împinse către un taburet, cerându-i să se aşeze şi 
să stea nemişcată cât timp o pieptăna. 


Gill se încruntă, aşteptând ca fie Hugo, fie Rob să-i 
comunice la ce le trebuiau navele, dar aceştia continuau să 
se privească lung unul pe celălalt. Tăcerea dură suficient 
cât să-i dea senzaţia că îşi puteau citi gândurile fără a-şi da 
osteneala să vorbească. 

— Ce naiba am zis? întrebă el. Din clipa când v-am spus 
că am făcut două zile din Galloway până aici trebuia să vă 

daţi seama că n-am venit nici măcar cu Storm Lass. Cea 
mai rapidă corabie, cu vântul cel mai prielnic, n-ar putea 
să ocolească Scoţia pe la miazănoapte şi să coboare până 
la Firth of Forth în mai puţin de două săptămâni. lar pe la 
miazăzi e la fel de departe; pe deasupra, nu sunt atât de 
nebun încât să-i întărât pe englezi în propriile lor ape. 

— Asta este. Trăgeam nădejde că aveai la îndemână o 
corabie sau două ceva mai aproape, spuse Hugo, ridicând 
o mână în semn de alertă în timp ce deschise uşa, şi se uită 
atent în hol şi în lungul scărilor. Iartă-mă, urmă el după ce 
o închise. Ar fi de dorit ca uşa asta să fie mai zdravănă, 
însă o să vorbim încet. 

Giff aprobă printr-un gest şi murmură: 

— Chiar dacă aş fi avut o corabie în portul Leith, mi-ar 
mai trebui o duzină ca s-o însoţească dacă aş transporta un 
obiect de preţ. Dar neamul Sinclair are cea mai mare flotă 
din Scoţia, Hugo, şi nu numai că eşti rudă apropiată cu ei, 
însă tu şi cu Michael aţi trimis după mine. De ce nu folosim 
navele familiei lui? 

— Pentru că Scoţia îşi exportă lâna; prin urmare, vasele 
clanului Sinclair sunt plecate. 

— Chiar dacă am putea folosi una, ar trebui s-o facem de 
nerecunoscut, interveni Rob. 

— De ce? vru Giff să ştie. Când nu primi răspuns, oftă 
resemnat: Îmi închipui că pot trimite un călăreț în 
Galloway, cu instrucţiuni pentru băieţii mei. N-ar trebui să 
le ia mai mult de trei săptămâni să aducă aici o flotilă din 
insule, dar ar trebui să ne gândim la ce vor crede oamenii 
de aici şi la felul în care să le potolim temerile. Oricum 
însă, planul vostru nu poate fi pus pe roate curând, deci 
trei săptămâni ar trebui să ne dea timp pentru stabilirea 
amănuntelor, am dreptate? 

— Pe legea mea, mormăi Hugo aruncându-i o privire 
sardonică. Nu-mi spune că te-ai apucat de făcut planuri, 
amice. Nu cred că ai urmat vreun plan în toată viaţa ta, 
nici măcar atunci când ţi s-a poruncit s-o faci. 

— Asta arată cât de puţin mă cunoşti, ripostă Giff 
ofensat. Te pot asigura că sunt întruchiparea supunerii 

când am de-a face cu Douglas, care este cel mai puternic 
om din Scoţia, dacă nu-i punem la socoteală pe rege şi pe 
fiu-său cel ambițios, Fife. Într-adevăr, cu majoritatea celor 
de soiul lui Douglas, eu... 

— Sigur, sigur, îl întrerupse Hugo. [i-am auzit 
justificările, dar dacă un căpitan de corabie poate pretinde 
că schimbarea vremii l-a obligat să nu aplice ordinele 
primite, faptul că duşmanul nu a acţionat potrivit 
aşteptărilor nu este o scuză. 

— Asta crezi că fac? 

— Ştiu că asta faci, insistă Hugo. Apoi, clătinând din 
cap, adăugă: Recunosc însă că, orice faci, până la urmă 
izbuteşti. 

— Tot ceea ce fac este să iau hotărâri fără a pierde 
timpul îndrugând verzi şi uscate despre ce-şi închipuie alţii 
că ar trebui să întreprind. Asta este toată şmecheria: să 
poţi lua o hotărâre cu iuţeală şi s-o pui în aplicare înainte 
ca momentul prielnic să treacă. Şi de asta ai nevoie, nu? 
De unul care să poată acţiona rapid pentru o izbândă 
totală. 

Tonul său era solemn. Misiunea îl intriga, şi nu voia să-l 
înfurie pe Hugo, dar nici nu voia să asculte o predică. 
Reuşitele sale din trecut vorbeau de la sine. 

Hugo mai schimbă o privire cu Rob şi rosti: 

— Da, de asta avem nevoie. Totuşi, nu putem aştepta o 
flotilă, nici măcar o singură corabie. Funia se strânge la 
par. Vezi tu, Fife şi-a făcut de lucru la graniţă în cea mai 
mare parte a anului trecut, şi nădăjduiam că o să 
zăbovească acolo destulă vreme cât să ne putem întocmi 
planul fără a-i stârni curiozitatea. În loc de asta, s-a întors 
printre noi când ne doream mai puţin să-l vedem aici. 

— Păi, n-o să te compătimească niciun clan de la graniţă, 
comentă Giff. Douglas şi ceilalţi care-i înfruntă pe englezi 
acolo sunt cu toţii războinici mult mai pricepuţi decât Fife. 
O fi el viclean, dar nu ştie nimic despre tactică ori 
strategie şi nu poate gândi când e la ananghie; prin 
urmare, se bucură c-au scăpat de el. Nimeni nu s-a mirat 
când a hotărât să plece tocmai când englezii au început să- 

şi mute armatele spre miazănoapte. 

— Răscoala de la miazăzi nu le mai dă de furcă? se 
interesă Rob. 

— Ba da, însă s-a extins spre nord, explică Giff. Dar ne 
îndepărtăm de subiect. Povestiţi-mi despre misiunea asta a 
voastră. 

— În primul rând trebuie să ştii că e o afacere de-a 
templierilor, spuse Hugo. lţi aminteşti precis că 
îndatorirea ta faţă de Ordin le depăşeşte pe toate celelalte. 

— Adevărat, confirmă Giff, mai curios ca oricând. 

— În ultimii doi ani s-au petrecut multe lucruri care ne- 
au dăunat, urmă Hugo. Nu trebuie să le pomenim pe toate 
acum, însă un obiect pe care l-au primit spre păstrare în 
siguranţă doi dintre ai noştri este în primejdie. După cum 
ştii, s-a întâmplat de multe ori ca unii regi şi alţi oameni 
bogaţi şi puternici să le încredinţeze templierilor spre pază 
felurite obiecte de mare preţ. 

— Aşa-i, ca să nu mai vorbim de imensa lor comoară, 
care a dispărut din templul de la Paris acum vreo trei 
sferturi de veac. 

Toţi cavalerii templieri scoțieni aveau ştiinţă de acea 
pierdere, care avusese loc atunci când regele Franţei, Filip 
al IV-lea, îndatorat peste măsură faţă de templieri, 
hotărâse ca, în loc să plătească sumele enorme pe care le 
împrumutase, să-şi însuşească toată comoara, în acest 
scop, mai întâi a pus la cale distrugerea reputației 
ordinului cu acuzaţii false de erezie. Deopotrivă necinstit şi 
hain, Filip, care-şi pusese propriul papă în fruntea Bisericii 
şi-l mutase la Avignon, l-a presat pe acesta să-i declare 
eretici pe toţi templierii. În cele din urmă, speriat şi 
conştient că era la mâna lui Filip, Papa semnase un edict 
de desființare a ordinului. A 

Filip nu aşteptase însă demersurile ecleziastice. In 
octombrie 1307, oştenii săi s-au năpustit asupra templului 
din Paris şi i-au arestat pe toţi templierii pe care i-au putut 
găsi în Franţa, inclusiv pe marele maestru. Incursiunea nu 
şi-a atins însă obiectivul. Soldaţii săi nu au găsit nicio 
comoară, iar majoritatea membrilor fugiseră deja. Marea 

lor flotă, ancorată în portul La Rochelle, dispăruse odată 
cu ei. 

— Se aud zvonuri cum că templierii care au venit în 
Scoţia când Bruce le-a oferit adăpost tuturor celor în stare 
să ajungă aici au adus cu ei măcar o parte a comorii, spuse 
Giff gânditor. Ştim cu toţii că templierii scoțieni nu au fost 
desfiinţaţi, deoarece Papa îl excomunicase pe Bruce cu un 
an înainte, deci Bruce n-a primit edictul. De asemenea, 
avea nevoie de templieri ca să-l ajute la eliberarea Scoției. 
Totuşi, lumea crede că templierii scoțieni sunt din lumea 
basmelor. Chiar mulţi dintre noi, templierii, pretind că 
poveştile astea despre comoară nu sunt adevărate. 

— Ordinul nostru îşi păzeşte bine tainele, observă Rob. 

— Şi trebuie s-o facă şi de acum înainte, zise Hugo. Asta 
n-are de-a face cu comoara de la Paris, Giff. Obiectul 
despre care vorbim nu a părăsit niciodată Scoţia. Bruce 
însuşi i-a însărcinat pe doi oameni să-l păstreze, ştiind că 
erau templieri. Ezită, apoi adăugă în silă: Trebuie totuşi să 
vă spun că, din câte bănuieşte Fife, e ascuns laolaltă cu 
restul comorii templierilor. Tot el crede că neamul Sinclair 
ar şti pe unde se află aceasta. 

— Chiar aşa să fie? 

— N-are însemnătate. Nu trebuie să ne batem capul cu 
asta acum. Ideea este că Fife e dornic să facă tot ce 
trebuie ca să găsească obiectul cu pricina. Trage nădejde 
că-l va ajuta la cucerirea Scoției, şi căutările l-au adus 
foarte aproape de ţintă. Lucrul acela trebuie să fie mutat 
cât mai degrabă, ca să nu fie descoperit. 

— La naiba, omule, ce e chestia asta atât de dorită? 
stărui Giff. 

— E cel mai sfânt obiect din Scoţia, replică Hugo cu 
sobrietate. 

— Păi trebuie să fie pe locul al doilea, căci obiectul cel 
mai sfânt pentru scoțieni nu se mai află în Scoţia, obiectă 
Giff. Englezii l-au furat în urmă cu un veac. 

— Eşti sigur de asta? 

Giff fu străbătut de un fior, căruia i se asocie o speranţă 
atât de copleşitoare, încât nu putu rosti cuvintele care-i 

veneau în minte fără să recurgă la limba copilăriei sale, 
gaelica din Ţara de Sus şi din insule. 

— Lia Fail, murmură el. 

— Da, încuviinţă Hugo. Lia... 

Se întrerupse, iar Giff auzi în depărtare sunetul ritmat 
care-l făcuse să se oprească şi îl recunoscu. Una dintre 
femei cobora la parter. 

— O să mai stăm de vorbă după cină, anunţă Hugo, 
îndreptându-se spre uşă. Fără îndoială, vă prinde bine să 
vă odihniţi puţin înainte de masă. 

Deschise uşa, se dădu un pas înapoi şi spuse: 

— Intră, copila mea. 

Giff o privi uluit pe Lady Sidony, îmbrăcată în galben pal 
şi auriu, păşind înăuntru cu o ţinută regească şi oprindu-se 
calm alături de Hugo. 

Era o comoară în sine, se gândi el, ca o minunată statuie 
de aur care prinsese viaţă. 


capitolul 4 


— Nu-l aţâţa pe Sir Giffard, scumpo, zise Hugo în timp 
ce închidea uşa după ceilalţi doi, făcând-o pe Sidony să se 
întrebe dacă nu cumva Sir Giffard ar fi trebuit să audă 
avertismentul. 

— Nu aţâţ pe nimeni, ripostă ea. 

— E drept, însă nu eşti totdeauna foarte înţeleaptă. 
Greşesc? 

— N-am vrut să mă pierd ori să fiu plecată atât de multă 
vreme! 

— Ştii că nu despre asta vorbesc. Ce diavol a pus 
stăpânire pe tine ca să te apuci să cutreieri prin pădurea 
abației? 

Deşi nu-i plăcea să-şi supere rudele, îi susținu fără 
greutate privirea aspră. 

— M-am săturat să am tot timpul companie, spuse fata. 
În pădure e linişte, mă simt în pace. La urma urmei, 

aparţine Bisericii. 

— Chiar şi aşa, mormăi el. 

— Dar cine mi-ar putea face rău acolo, ştiind că 
Dumnezeu veghează? 

— Ai plecat din pădure cu un bărbat pe care nici nu-l 
cunoşteai, îi atrase el atenţia. 

— Dar tu îl cunoşti, obiectă Sidony. Isobel a zis că tu l-ai 
chemat. 

— Da, însă nu aveai habar de asta în clipa aceea. Cu 
bruscheţe, Hugo adăugă: Nu cumva a încercat să ţi se vâre 
în suflet pretinzând că mi-e prieten? 

— Nu, răspunse ea, amintindu-și. Mi-a zis că te întâlnise 
cândva, însă asta nu făcea decât să-i sporească hotărârea 
de a mă aduce drept acasă. 

— Aşa deci. Indiferent dacă se lămurise sau nu, Hugo 
încetă să-l mai învinuiască pe Sir Giffard, preferând să 
critice lipsa de judecată a tinerei în cuvinte dintre cele mai 
aspre. 

Sidony ascultă respectuos, iar când cumnatul ei termină, 
rosti încet: 

— Îmi pare foarte rău că am supărat pe toată lumea. 

— Nu vreau să mai aud vreodată că ai făcut aşa ceva. 

— Nu, domnule. 

— Bravo, spuse el bătând-o pe umăr. Acum hai la masă, 
înainte ca Lady Clendenen să vină în căutarea noastră. 
Ceilalţi s-au adunat deja. 

Uşurată că dojana luase sfârşit, fata se supuse cu 
promptitudine când Hugo deschise uşa şi o pofti s-o ia 
înainte. 

Ceilalţi se aflau în sala de mese, o încăpere spațioasă cu 
ziduri de piatră şi tavanul brăzdat de bârne. Masa 
acoperită cu o pânză de in şi podiumul pe care era aşezată, 
la capătul dinspre sud, erau mai mici decât cele din alte 
case unde locuise Sidony în anul petrecut în Midlothian, 
deşi era loc destul pentru mai mulţi oameni decât cei şase 
prezenţi. În orice caz, sala era confortabilă, dotată cu un 
şemineu care avea coş comun cu acela din bucătăria 
boltită de la subsol. Aşadar, cu toate că iarna stăpâna casei 

se plângea deseori că încăperea era prea friguroasă, în 
momentul respectiv căldura era foarte plăcută. 

Isobel îi asigură că ea şi Lady Clendenen abia 
ajunseseră, însă ochii lui Sidony erau fixaţi asupra lui Sir 
Giffard, care stătea alături de Rob, lângă foc. Văzând că 
Giff zâmbea, se uită repede în altă parte. Când aruncă 
iarăşi o privire, Rob îl acaparase pentru a-l prezenta 
gazdei. 

Hugo atinse umărul lui Sidony, călăuzind-o înspre masă. 

Un culoar îngust de-a lungul zidului de răsărit cuprindea 
cămara de alimente şi pe cea de băuturi, ascunzând scara 
pe care servitorii ajungeau la bucătărie şi la cele trei etaje 
superioare. Pe masa de pe podium se găseau pocale şi 
farfurii de cositor, platouri din lemn lustruit în dreptul 
fiecărui loc, un coş cu felii de pâine albă şi un urcior cu 
vin. Pe cele două laturi mai lungi erau câte două scaune cu 
spătar, iar în capete tronau două fotolii. La uşa cămării, o 
tavă mare din lemn era pregătită pentru friptura de miel. 

La oarecare distanţă faţă de podium se aflau două mese 
pentru slujnicele doamnei. 

— Suntem o adunare destul de pestriță în seara asta, nu- 
i aşa? remarcă Ealga, Lady Clendenen, când dădea să se 
aşeze. Sunt însă foarte mulţumită că luăm cina împreună. 
Rotunjoară, arătoasă, la vreo cincizeci de ani, femeia se 
plângea adesea de statura ei mică, dar se putea lăuda cu o 
piele netedă, deschisă la culoare şi cu un zâmbet plăcut pe 
care, de data aceasta, i-l adresă lui Sir Giffard. Vă puteţi 
aşeza lângă mine, dacă doriţi, spuse ea. Rob, dragă, stai pe 
locul de alături. Isobel şi Sidony o să stea vizavi, şi Hugo, 
fii amabil, te rog, aşază-te în capul mesei şi rosteşte 
rugăciunea. 

Hugo se supuse fără comentarii, după care toţi îşi 
ocupară locurile. Lady Clendenen îi făcu semn slujitorului 
să taie friptura, informă pe toată lumea că somonul de pe 
platoul de peşte era cel prins de Sidony şi adăugă: 

— Acum, dragă Sir Giffard, spuneţi-ne totul despre 
dumneavoastră. 

Stupefacţia lui o făcu pe Sidony să râdă în sinea ei, însă, 

cum Hugo era probabil supărat pe ea în continuare, spera 
ca amuzamentul să nu i se citească pe faţă. Spre 
surprinderea ei, Hugo fu cel care interveni: 

— Mă îndoiesc că aţi vrea să aflaţi totul despre el, 
milady. Este la fel de cunoscut atât pentru purtarea lui 
prostească şi nestăpânită, cât şi pentru calităţile sale. Dar, 
aşa cum v-a spus probabil Rob, Giff se află aici la invitaţia 
mea şi a lui Michael. 

— Nu, Rob nu mi-a spus nimic, rosti doamna aruncând o 
privire oaspetelui, care părea interesat doar de slujitorul 
care se apleca pe deasupra ei să-i toarne vin roşu în pocal. 
Băiatul, conştient că stăpâna lui făcea adesea mişcări 
bruşte, era foarte atent, izbutind să-şi ducă sarcina la bun 
sfârşit. Alţi doi tineri se foiau în jurul mesei, oferind 
castroane şi farfurii cu garnituri în timp ce slujitorul 
responsabil cu tăierea fripturii umplea cu bucăţi de carne 
platourile pe care i le întindea ajutorul său. 

Fără să stea pe gânduri, Sidony interveni: 

— Sir Giffard se trage de la Kintail, doamnă, deci suntem 
vecini, cum ar veni. Nu-i aşa, domnule? 

— A, deci îl cunoşti de acasă? zise Lady Clendenen când 
musafirul îşi mută privirea asupra fetei. Credeam că l-ai 
întâlnit prima dată în după-amiaza asta. 

Amintindu-şi că puţine amănunte scăpau atenţiei gazdei, 
Sidony explică: 

— E adevărat, dar mi-a spus că e din Kintail. Mai mult, 
auzisem numele MacLennan şi înainte, deşi nu cred că 
trăieşte vreunul în Glenelg. 

— Pe unde prin Kintail locuieşte familia dumitale, Sir 
Giffard? se interesă Lady Clendenen. Când el se pregăti să 
răspundă, stăpâna casei adăugă: Ar trebui să afli că sunt 
foarte iscoditoare din fire. Mai mult, mă voi căsători cu 
Macleod de Glenelg peste o lună, pe 6 iulie. Şi acum că te- 
am cunoscut, vreau să mă asigur că s-a îngrijit să 
poftească neamul dumitale la nuntă, asta - urmă ea cu un 
aer ştrengăresc - dacă nu cumva a făcut-o deja. 

Umbra pe care Sidony o remarcase anterior îi traversă 
iarăşi chipul, dar Sir Gifford răspunse fără preget: 

— Nu am ştiinţă cum stau lucrurile, milady. În ultimii 
zece ani abia dacă m-am apropiat de casă. 

— Atât de mult a trecut? Nu te înţelegi bine cu 
neamurile dumitale? 

Oaspetele părea prudent, iar Rob spuse împăciuitor: 

— Te-a prevenit că este iscoditoare, dar o să te 
obişnuieşti cu asta dacă vei mai sta pe la Edinburgh; eu 
deja m-am învăţat. 

— A, da, confirmă Lady Clendenen, făcându-i semn altui 
slujitor s-o servească dintr-un castron cu varză fiartă. Mă 
tem că sunt dintre acelea ale căror gânduri se rostogolesc 
din gură în clipa în care iau naştere. Vărul meu Ardelve - 
Dumnezeu să-i odihnească sufletul - povestea cui stătea 
să-l asculte că n-am pic de tact, şi cred că avea dreptate. 
Adevărul este însă că primesc să mi se spună lucrurile 
verde-n faţă, aşa cum o fac şi eu, deci trebuie să-mi daţi de 
ştire dacă am întrecut măsura, Sir Giffard. Aveţi făgăduiala 
mea că n-o să mă supăr. 

Sidony se întrebă într-o doară dacă era sinceră. 
Experienţa ei limitată îi arătase că oamenii care se lăudau 
că vorbesc fără ocolişuri nu apreciau decât rareori ca 
interlocutorii să li se adreseze în acelaşi mod. Il privi 
compătimitor pe Sir Giffard. Cu siguranţă, nu-i era uşor să 
facă faţă salvei de întrebări. 

Acesta zâmbea însă, şi părea să fie cu totul în largul lui. 

Întrerupând tăcerea, Isobel luă cuvântul: 

— Trebuie să-mi îngăduiţi să vă mulţumesc pentru 
bunătatea arătată surorii mele în această după-amiază, Sir 
Giffard. A avut noroc să dea peste un prieten în pădure, 
căci ar fi putut lesne să întâlnească un duşman. 

Sidony îi aruncă o privire mânioasă, iar Lady Clendenen 
exclamă: 

— Doamne fereşte, Isobel, crezi dă duşmanii stau la 
pândă după copacii din pădurea abației? Eu una nu m-aş 
duce să mă plimb pe acolo, fiindcă pământul e mocirlos, 
dar locul e la fel de sigur precum grădina mea, n-am nicio 
îndoială. 

— N-am văzut pe nimeni pândind prin preajmă, întări Sir 

Giffard. 

— În afară de tine, ripostă Hugo sardonic. Schimbând 
tonul, se uită înspre gazdă: Mielul e foarte gustos, milady. 

— Mulţumesc, însă n-ar trebui să vorbeşti ca şi cum 
oaspetele nostru nu ne-ar fi făcut un bine, căci ne-a făcut, 
iar Isobel are dreptate să-i fie recunoscătoare. Aveţi 
mulţumiri şi din partea mea, Sir Giffard, şi sunt 
încredinţată că şi Sidony v-a mulţumit. 

— Poate că da, zâmbi Isobel. Dar trebuie să vă previn, 
Sir Giffard: sora mea tot se teme că, din nu ştiu care 
pricină, aţi putea fi supărat pe ea. j 

— Lady Sidony nu trebuie să se teamă. Într-adevăr, 
milady, ce vă dă de gândit că aş fi supărat? 

— Ei, murmură Rob, luând încă o portie de peşte, ar fi 
chestiunea neînsemnată a somonului ăstuia delicios. Mi- 
era frică să nu fie lovit, dar se pare că a supravieţuit 
izbiturii fără nicio vătămare. 

— A supravieţuit? rânji Hugo. 

Sidony se uită fix la platoul de lemn din faţa ei, dorindu- 
şi ca toţi cei prezenţi să dispară ca prin farmec. 


Giff îi remarcă roşeaţa din obraji, dar îşi întoarse 
privirea către Lady Isobel, care se uita la el întrebător. 
Expresia de pe chipul ei şi înclinarea capului îi aminteau 
de un pescăruş cocoţat pe copastie, sperând să capete 
ceva de mâncare. Nu avea de gând să-i ofere vreo 
informaţie, dar nu putea fi sigur pe Hugo sau Rob. 
Comentariul celui din urmă poate că nu fusese provocator 
cu bună ştiinţă; în caz contrar însă, Giff era convins că el, 
şi nu Lady Sidony fusese ţinta săgeţii. Tristeţea afişată de 
Rob constituia o dovadă de netăgăduit. 

Nu se aşteptase ca Lady Isobel să abandoneze subiectul, 
şi tânăra nici nu o făcu. 

— Oare somonul a jucat un rol în cursul întâlnirii 
dumneavoastră cu Sidony, Sir Giffard? întrebă ea cu sfială 
prefăcută. Sunt la fel de curioasă ca Lady Clendenen, 
trebuie s-o mărturisesc. 

— Ba chiar mai mult decât mine, o completă gazda. Vă 

rog totuşi să-i răspundeţi. Nu-mi pot da seama cum un 
somon ar putea isca supărarea unui bărbat pe o femeie, în 
afara cazului când ea l-ar fi furat, însă nu-mi închipui că 
Sidony ar fi în stare de o asemenea necuviinţă. 

— Nici eu, milady, spuse Giff. Domnița prinsese această 
creatură minunată înainte s-o întâlnesc eu. Cât despre 
celălalt lucru, nu sunt şi nu am fost supărat pe dânsa în 
niciun fel, pentru nicio pricină. 

„lar dacă sufletul meu nemuritor se face vinovat de 
minciună, aşa să fie“, îşi zise el. 

Aruncă o privire înspre Lady Sidony, sperând că avea să- 
i arate o recunoştinţă cât de mică pentru solicitudine, dar 
aceasta nu-şi ridica ochii din farfurie şi continua să 
mănânce. Pocalul ei de vin rămăsese neatins. 

Rob îl convinse că provocarea de mai devreme fusese 
neintenţionată lansând un nou subiect de discuţie. 
Conversaţia urmă sporadic până după terminarea mesei, 
când Hugo propuse: 

— În scurtă vreme o să pornim la drum. Putem să mai 
stăm de vorbă în timp ce călărim. Poţi să-l găzduieşti pe 
Giff la Lestalric, nu-i aşa, Rob? 

— Sigur. Dacă nu mă înşel, şi tu o să dormi acolo. 

— În noaptea asta, da. Mâine însă trebuie să mă întorc 
la Hawthornden; dacă nu, îndată ce voi ajunge acolo, unde- 
mi stau picioarele îmi va sta şi capul. 

Giff rânji. 

— Nevastă-ta este aşa de aprigă? Dacă da, abia aştept s- 
o cunosc. 

Hugo îi întoarse rânjetul şi replică: 

— N-ai decât să tragi nădejde. 

— Şi noi trebuie să mergem, Sidony, interveni Isobel. 

— Vă însoţim până la Sinclair House, să vă ştim în 
siguranţă, se oferi Hugo. 

— Mulţumesc, dar mai întâi trebuie să-i iau pe Will şi pe 
dădaca lui. În ultima vreme e destul de neastâmpărat, aşa 
că s-ar putea să dureze, şi ştiu că vreţi să plecaţi. Unul 
dintre argaţii doamnei ar putea foarte uşor... 

— O să aşteptăm, fii fără grijă, o întrerupse Hugo. Nu 

suntem aşa de zoriţi. Lestalric e la mai puţin de două mile; 
prin urmare, stai cât vrei cu pruncul. 

Giff o urmărea pe Lady Sidony, observând că era mult 
mai tăcută decât restul mesenilor şi mult mai liniştită 
decât celelalte două femei, care păreau să sporovăiască 
fără încetare între ele şi cu bărbaţii. 

Fata rămase în urmă când grupul se îndreptă spre uşa 
holului. Giff îi lăsă pe Rob şi pe Hugo să i-o ia înainte, după 
celelalte două doamne. În clipa când se felicita pentru 
această manevră iscusită, Sidony anunţă discret că-şi 
uitase cuțitul pe masă şi se întoarse să-l recupereze. 

Conştient că Hugo ar fi băgat de seamă dacă s-ar fi luat 
după ea, îi ajunse pe amicii săi din urmă şi murmură: 

— Hugo, pe unde este...? 

— În spatele nostru, răspunse acesta. Treci prin 
cămăruţa din colţul sălii şi o să găseşti nişte trepte care 
duc în grădină. Latrina e la răsărit, înainte să ajungi la 
şură. Nu poţi să n-o vezi. 

— Mulţam, zise Giff. Se aştepta ca Hugo să-şi fi dat 
seama că Sidony o luase în aceeaşi direcţie, însă acesta i 
se alăturase lui Rob, şi cei doi bărbaţi intrau în salon fără 
să se mai gândească la fată. 

Intrebându-se dacă nu cumva şi ea căuta intimitatea 
privatei, se grăbi pe urmele ei şi constată uşurat, zărind-o 
pe fereastra cămăruţei, că străbătea poteca din mijlocul 
grădinii. 

Se duse mai întâi la latrină, atât pentru a o împiedica pe 
Sidony să-l observe urmărind-o, cât şi pentru a-şi satisface 
nevoile reale, după care intră în grădină, remarcând că 
bolta cerească se înseninase. Soarele se ascunsese 
aproape pe jumătate în spatele acoperişurilor şi îşi 
azvârlise razele vlăguite către puţinii nori, pe care îi 
pictase în nuanţe de roz şi portocaliu. 

Preţ de o clipă, cu soarele în ochi, o pierdu din vedere şi 
se temu că se aventurase iarăşi în pădure. Apoi văzu că se 
oprise lângă un copac de la marginea grădinii ca să admire 
apusul. 

Când paşii lui scrâşniră pe cărarea acoperită cu pietriş, 

Sidony se răsuci şi îl privi calm apropiindu-se. Razele o 
poleiau cu aur din cap până în picioare. 

— Văd că nu sunt singurul care voia să respire aer curat, 
spuse el când ajunse destul de aproape pentru a vorbi fără 
să ridice glasul. 

— M-ai urmărit! 

Deschise gura ca să nege, să insiste că venise cu 
gânduri nevinovate, în căutarea latrinei, şi o zărise din 
întâmplare. Incapabil de minciună, îi zâmbi: 

— Aşa e. Voiam să ne cunoaştem mai bine. Mai eşti 
supărată? 

— Nu, deşi Hugo te-a prevenit să te ţii departe de mine, 
pun rămăşag. 

— Aşa cum te-a prevenit să nu mă aţâţi. 

Fata surâse. 

— Deci ai auzit! Mă întreb dacă n-a vorbit tare anume. 

— N-am nicio îndoială. 

— Chiar nu te temi de el? Are o fire înfricoşătoare, după 
cum trebuie să ştii, întrucât mi-ai spus chiar dumneata că 
te-a doborât la pământ ultima dată când v-aţi întâlnit. 

— N-o s-o mai facă a doua oară, o asigură Giff. 

— Pari foarte încrezător. Trebuie să mărturisesc însă că 
mă bucur că nu i-ai zis de ce te-am lovit. Şi îţi mulţumesc 
pentru că nu i-ai povestit lui Isobel despre asta. 

Bărbatul se încruntă. 

— E cu putinţă ca Hugo să te lovească? 

— N-a făcut-o niciodată până acum, însă dojana lui e 
cumplită. Totuşi, dacă aş fi bărbat, lucrurile ar sta altfel, 
prin urmare nu pricep de ce crezi că n-ai motive să te temi 
de mânia lui. Înclinându-şi capul, Sidony adăugă: Oare e 
din cauză că a trimis după dumneata? De ce te-a chemat, 
şi de ce nu mi-ai spus nimic despre asta? 

— Astea-s treburi bărbăteşti, replică el. Pe deasupra, nu- 
mi stă în obicei să vorbesc nici măcar despre treburile 
mele cu toate fetişcanele frumoase pe care le întâlnesc. 

Îl privi cu ochi mari. 

— Sunt atât de multe? 

— Câteva zeci pe zi, chicoti Giff, dar puţine atât de 

încântătoare pe cât eşti dumneata în rochia asta. Îţi vine 
de minune, ar trebui s-o porţi mai des. 

Culoarea îi invadă obrajii. 

— De ce-mi spui asemenea lucruri? 

— Pentru că sunt adevărate, spuse el, privind-o 
stăruitor. Pupilele ei erau imense, astfel că irisurile de un 
albastru-deschis aproape că nu se mai vedeau, contopindu- 
se cu albul ochilor. 

Vrăjit, îi contemplă gura trandafirie, arcuită ispititor. 


Sidony îşi umezi buzele - nişte buze pline, moi, 
ademenitoare - şi trupul lui se cutremură sub fiorul 
dorinţei. 


Sidony nu ştia ce să facă, dar percepea vigoarea lui 
copleşitoare şi se simţea înfierbântată şi ameţită ştiindu-l 
atât de aproape. Furnicăturile din degete o îndemnau să 
întindă o mână, fără a fi sigură de scop: oare voia să-l 
tragă spre ea, sau să-l îndepărteze? 

Era voinic, cu braţe lungi şi umeri laţi, tipul de bărbat 
despre care o femeie ştia instinctiv că poate s-o ocrotească 
şi s-o facă fericită. În ciuda insolenţei, părea să nu-i pese 
de părerea celorlalţi, preferând să rămână fidel propriilor 
convingeri. Nici măcar nu-şi ceruse scuze faţă de Lady 
Clendenen pentru că venise la masă cu jambierele şi 
pieptarul pe care le purtase două zile la rând în lunga sa 
călătorie. 

Cămaşa îi era destul de albă ca să dea de înţeles că şi-o 
pusese cu puţin timp înainte de întâlnirea lor din pădure, 
dar poate că era îngrijit de felul lui şi se ferise s-o 
murdărească. Oricum, nu pomenise de propriile haine nici 
înainte de cină, nici după aceea, cum ar fi procedat 
majoritatea gentlemenilor în împrejurări asemănătoare. Şi 
nici nu părea să acorde vreo importanţă acestui fapt. 

În minte i se strecură un alt gând. Poate că nici măcar 
nu avea haine de oraş. Poate că în Galloway bărbaţii nu 
apreciau gătelile. Dar Rob avea rude acolo, şi el purta 
rareori veşminte fără zorzoane. Desigur, îşi aminti ea, Rob 
era aproape la fel de bogat ca membrii clanului Sinclair. 
Poate că Sir Giffard era sărac. 

Îşi dădu seama uimită că, în timp ce gândurile ei 
umblaseră haihui, el continuase s-o scruteze în maniera 
aceea stranie, flămândă, făcând-o să-i simtă dorinţa până 
în vârfurile picioarelor. Ştia prea bine că ar fi trebuit să 
facă un pas înapoi, să se îndepărteze de el, însă chiar în 
clipa când îi veni această idee el o atinse. 

Îi cuprinse umerii cu braţele sale enorme, o trase delicat 
înspre el şi o sărută tandru pe buze. 

— Giff! Eşti acolo? 

— E Hugo, şopti ea, recunoscându-i vocea. 

— Ascunde-te după copac, o sfătui el. Nu te-a văzut. 

Se supuse fără să stea pe gânduri. Giff se afla între ea şi 
Hugo, iar tufişurile îi ascundeau fusta amplă. 

— Aici sunt, strigă Giff întorcându-se. Admiram apusul. 
Coborându-şi vocea, murmură în direcţia ei: Are soarele în 
ochi, aşa că rămâi nemişcată până când intru împreună cu 
el în casă. După aceea, dacă te vede, o să-şi închipuie că ai 
fost să te uşurezi. 

— Şi dacă te întreabă despre mine? 

— Mintea îi stă la altele acum. Nu cred c-o să întrebe, o 
linişti el începând să se îndepărteze. Eşti gata de plecare? i 
se adresă lui Hugo. 

— Da, am poruncit să fie înşeuaţi caii, iar Rob ne 
aşteaptă în faţă. 

Sidony îşi dădu seama că, într-adevăr, Hugo uitase de 
ea, însă nu ştia ce să le spună lui Isobel ori gazdei dacă o 
zăreau sosind dinspre grădină. Alungă acest gând şi se 
mulţumi să-l urmărească pe Giff parcurgând poteca până 
la trepte. Hugo dispăruse deja înăuntru. 

Numără până la o sută şi intră. Isobel tocmai cobora pe 
scări, cu fiul ei şi cu dădaca. Din fericire, Hugo nu se 
vedea nicăieri. 


Pe când ultimele raze ale soarelui se prelingeau la 
orizont, contele de Fife străbătea Canongate la trap, în 
fruntea unui pâlc de călăreţi. Veneau dinspre biserica 
abației, îndreptându-se către St. Giles şi castel. Fife purta 
obişnuitele veşminte negre din cap până în picioare, iar 

oamenii săi erau echipați asemănător. Cu toţii erau bine 
înarmaţi şi caii lor erau frumos împodobiţi, deoarece 
contele, care tocmai asistase la vecernie, ţinea foarte mult 
la imaginea sa. 

De Gredin, călărind alături de el şi îmbrăcat cu o ţinută 
mult mai elegantă decât de obicei, spuse: 

— Din câte ştiam eu, călugării nu primesc oameni din 
afară la slujbele lor. 

— lau parte oricând vreau, indiferent dacă 
îndărătnicului de stareţ îi place sau nu, replică Fife. Odată, 
când l-am nemulţumit, m-a ameninţat cu afurisenia, dar 
îmi place să stau la vecernie, pentru că pot să mă 
spovedesc şi slujba e scurtă. Pe deasupra, cu doisprezece 
oameni înarmaţi aşteptându-mă în curtea bisericii, ce 
poate să mai zică? 

— Zău aşa, se înveseli de Gredin. Sunt recunoscător că 
mi-ai îngăduit să fiu de faţă, milord. Am încredere că de 
data asta o să ne atingem țelul. 

— Neîndoielnic, dar nu trebuie să vorbim despre asta 
acum, spuse Fife. Totuşi, ai pomenit despre nişte corăbii, 
şi sunt curios să aflu când vor sosi. 

— Pe vremea asta se trimite lâna în ţările Hansei, îl 
informă de Gredin. Aşadar, presupun că o să vină în 
curând. La câte vase o să vedem în portul Leith în 
următoarele săptămâni, e numai bine să mai adăugăm 
câteva. 

— Am dat poruncă să fie construită o corabie pentru 
mine însumi, zise Fife, trecând la un subiect mai puţin 
delicat. Serpent Royal aşteaptă la Leith. Mâine o să te duc 
s-o vezi; nici Papa nu are o asemenea minunăţie. 

De Gredin îşi exprimă nerăbdarea de a admira corabia, 
însă Fife nu-l băgă în seamă. Nu numai că avea propria 
navă, dar căpătase şi făgăduiala unui ajutor papal imediat, 
ceea ce reprezenta o schimbare importantă faţă de situaţia 
anterioară, când suveranul pontif îi promisese susţinere 
numai dacă îl sprijinea pe de Gredin să găsească şi să 
înapoieze comoara templierilor. Dacă totul mergea bine, 
de Gredin avea să-l ajute să găsească Piatra Destinului, 

obiect sacru al Scoției pe care Sfinţia Sa nu-l putea 
revendica nici măcar dacă s-ar fi dovedit că făcea parte din 
comoară. Mai mult, dacă Fife descoperea acea piatră, n-ar 
mai fi avut nevoie de sprijinul papal pentru a dobândi 
coroana. 

— N-am apucat să-mi mărturisesc uşurarea pe care am 
încercat-o aflând că ai părăsit ţinuturile de graniţă, milord, 
spuse de Gredin. Ai de gând să te întorci acolo curând? 

— Nu, căci ameninţarea neîncetată de acolo îl ţine pe 
Douglas ocupat, departe de treburile mele, răspunse Fife 
pe un ton menit să descurajeze continuarea discuţiei. Il 
luase pe de Gredin cu el numai pentru că voia să-l 
supravegheze. 

— Atunci îmi închipui că te vei putea devota căutărilor 
noastre. 

— Vorbeşti prea mult, îl admonestă Fife aruncându-i o 
privire sfredelitoare. Nu uita de virtutea tăcerii. 

— Iertare, milord. N-am vrut să fiu necuviincios. 

Fife nu făcu niciun comentariu. Supunerea 
interlocutorului nu-l mira deloc. Dimpotrivă, uşurinţa cu 
care ceda de fiecare dată constituia unul dintre motivele 
pentru care nu avea încredere în el. 


capitolul 5 


După ce le conduseseră pe Isobel şi Sidony la Sinclair 
House, Giff, Sir Hugo, Rob şi escorta înarmată a acestuia 
din urmă se întorseseră pe Canongate înspre abație şi 
acum se apropiau de porţile domeniului Holyrood. 

Pe un ton nonşalant, Hugo spuse: 

— Giff, amice, dacă vrei să te opreşti şi să i te plângi 
stareţului de păstrăvii prea mari din lac, sunt încredinţat c- 
o să te asculte. 

Giff aruncă o privire înspre curtea întunecată, gândindu- 
se la jambierele lui înnoroite. 

— Mai degrabă l-aş întreba de ce naiba nu se apucă să 

sece mlaştina asta nenorocită. 

— Hai, du-te, rânji Hugo. 

— Nu crezi că aş face-o, ştiu prea bine, zise Giff. N-ar 
trebui să fii atât de sigur, totuşi. 

Rob interveni chicotind: 

— Nu acum, ţânc sâcâitor ce eşti! Nu numai că stareţul 
o să te pună la plată pentru că intri nepoftit pe moşia lui, 
dar Fife e din nou pe picioare. 

— Chiar aşa? rosti neîncrezător Hugo, măsurând strada 
din priviri. 

— Da. L-am văzut călărind spre St. Giles mai devreme, 
când vă aşteptam. Nu era singur, avea cu el şase sau şapte 
oameni bine înarmaţi. Iese în lume tot mai mult de când s- 
a întors la Edinburgh. 

La porţile abației o luară spre nord şi ieşiră din cetatea 
regală pe drumul care ducea la Lestalric şi la portul 
cetăţii, găzduit de satul Leith. 

Când se îndepărtaseră suficient încât nimeni să nu poată 
trage cu urechea, Rob luă cuvântul pe un ton grav care 
contrasta cu aerul somnoros pe care-l afişa de obicei: 

— Hugo, Fife avea un tovarăş care călărea alături de el. 

— Da? 

— Era vechiul nostru prieten, de Gredin. 

Nuanţa sumbră din glasul lui Rob arăta limpede că îl 
detesta pe de Gredin. 

— Ar trebui să aflu mai multe despre individul ăsta? 
interveni Giff. 

Hugo îşi măsură atent vorbele. 

— E cavalerul Etienne de Gredin, un fel de neam cu 
Lady Clendenen. 

— Nu că asta ar avea prea mare însemnătate, completă 
Rob. Ea e înrudită cu aproape toţi cei de rang din Scoţia şi 
Franţa, până şi cu mine, însă n-am încredere în omul ăsta, 
fie că e neam cu mine sau nu. Nici tu n-ar trebui să ai. 

— Nu ştiu să am vreo legătură cu vreunul din ei, zise 
Giff. După o scurtă reflecţie, adăugă: Pe de altă parte, tu şi 
cu mine suntem veri, deci e posibil... 

— Acum vezi şi tu cum stau lucrurile, zâmbi Rob. 

— În orice caz, continuă Hugo, de Gredin a crescut în 
Franţa. Tatăl lui era trimisul Scoției la curtea Franţei, iar 
cavalerul a întâlnit acolo, după cât se pare, tot felul de 
oameni care l-au convins că vestita comoară a templierilor 
aparţine de drept Bisericii. Am mai avut de-a face cu de 
Gredin şi alţii de teapa lui. Ipochimenii ăştia cred că 
Dumnezeu le priveşte cu bunăvoință căutarea şi că le va 
ierta toate păcatele săvârşite în slujba Lui, ba chiar îi va 
răsplăti în Ceruri dacă mor slujindu-l. 

— Mi se pare o scrânteală. Oricum, n-am încredere în 
niciun om pe care nu-l cunosc, spuse Giff. Dar mai este 
altceva, în afară de părerile lui prosteşti despre comoară şi 
presupusul sprijin al Celui de Sus, care să-ţi dea de bănuit? 

— În primul rând, prietenia de acum cu Fife, îl lămuri 
Hugo. S-au certat anul trecut, rău de tot, iar de Gredin i-a 
cerut ajutorul lui Henry Sinclair. 

— Ce fel de ceartă? se interesă Giff. 

— Vezi tu, când Fife a încercat s-o întemniţeze pe Adela, 
de Gredin i-a luat partea. 

— Ba eu i-am luat partea, îl contrazise Rob cu îndârjire. 
De Gredin s-a făcut folositor la un moment dat, însă până 
atunci n-a mişcat niciun deget pentru a-l împiedica pe Fife 
s-o atârne pe Adela la o sută de picioare“ deasupra râului 
Esk şi să amenințe că o să-i dea drumul dacă nu vorbeşte 
cu el. 

— Păcatele mele, trebuie s-o fi înfricoşat de moarte! 
exclamă Giff cutremurându-se. 

— Aşa-i, încuviinţă Rob. Presupun că după aceea, când a 
văzut că Fife avea să dea greş, a vrut să se vâre sub pielea 
noastră. Şi i-a mers, Henry l-a luat la Girnigoe. 

— De fapt, Henry a fost silit să-l ducă acolo, ca să-l 
ferească de Fife, adăugă Hugo. 

Cu un zâmbet crispat, Rob comentă: 

— Întrucât de Gredin, asemenea lui Fife, crede că 
neamul Sinclair deţine comoara, aş pune rămăşag că a fost 
o adevărată pacoste pe capul lor. 

— A fost frumos din partea lui Henry să-l ocrotească, fu 

de părere Giff. Dar de ce şi-ar pune omul ăsta gâtul în laţ 
intrând iarăşi în legătură cu Fife? Şi de ce-ar avea Fife 
încredere în el acum? 

Hugo se uită la Rob, care spuse: 

— Pentru că amândoi vor profita de orice situaţie care-i 
va apropia, fie şi cu un singur pas, de ţelurile lor. 

— Principalul fiind găsirea  comorii legendare a 
templierilor, preluă Giff ideea. Cum tovarăşii săi nu 
răspunseră, continuă să reflecteze cu voce tare. Fără 
îndoială, Fife este primejdios. Am auzit în ţinutul de la 
graniţă că aceia care doar îl supără au obiceiul să dispară, 
pe când alţii suferă o moarte bruscă şi crâncenă. 

— Ştie despre ce vorbeşte, zise Hugo. Tatăl şi fratele lui 
Rob s-au numărat printre aceştia din urmă. 

— Doamne Sfinte, îmi pare rău, Rob. N-am ştiut! 

— Tuturor ne este limpede ce vrea contele, spuse acesta. 
Vrea să ocârmuiască Scoţia. 

— Întocmai, aprobă Giff. Cu toate astea, nu-şi poate 
închipui că Parlamentul o să-l susţină numai pentru că s-a 
întâmplat să găsească acea comoară - presupunând că ea 
într-adevăr există. 

Ceilalţi doi rămaseră tăcuţi. 

— La naiba, doar nu vreţi să spuneţi că există? 

— Ba da, replică Hugo. Ai nevoie să ştii asta ca să 
înţelegi cum trebuie hotărârea lor de a o găsi. 

— Şi voi ştiţi unde se află? 

— Nu, rosti Hugo ferm. 

— Dar Henry? 

— N-are rost să pierdem vremea cu bănuieli. Nu se 
cuvine să ştim noi acest lucru. 

Mintea lui Giff era în culmea agitaţiei. 

— Pe legea mea! exclamă el. Nu e vorba nicidecum de 
comoară, nu-i aşa? Chiar dacă Fife ar pune mâna pe ea, nu 
înseamnă că ar dobândi tronul, deoarece toţi ceilalţi nobili 
s-ar teme ca o asemenea avere să fie stăpânită de rege. 

Niciunul dintre tovarăşii săi nu comentă. 

— E Lia Fail, urmă el. Ar fi trebuit să ghicesc de la 
început. La naiba, Parlamentul i-ar cădea la picioare dacă 

ar putea aduce Piatra în Scoţia. Totuşi, mai întâi ar trebui 
ca oamenii să creadă că, nu se ştie cum, Piatra a zburat 
până aici de la Westminster. 

— Ţi-am mai zis, bombăni Hugo. Piatra n-a părăsit 
niciodată Scoţia. 

— Mi-ai zis, e drept, însă mi-e tare greu s-o cred, spuse 
Giff cu sinceritate. Ei, nu te supăra, Hugo. Nu-ţi pun la 
îndoială cinstea, doar că... Fir-ar să fie, chestia asta a 
dispărut acum... câţi ani? Optzeci şi cinci? 

Hugo încuviinţă din cap. 

— Păi atunci, crezi că regele Eduard al Angliei, pe care 
scoţienii l-au poreclit „Ciocanul“, era un asemenea 
prostănac încât să ia altă piatră? 

— Abația de la Scone fusese prevenită de câteva 
săptămâni că Eduard avea de gând să ia Piatra, explică 
Hugo. Starețul, om cu judecată şi mare iubitor de ţară, i-a 
dat-o spre păstrare unui bărbat la fel de vrednic de 
încredere ca el însuşi, iar acesta i s-a destăinuit lui Robert 
Bruce. Inainte de a muri, Bruce a chemat la el doi 
templieri cărora le-a înmânat Piatra, punându-i să jure că 
nu aveau să-i dezvăluie ascunzătoarea până când tronul 
Scoției nu era la adăpost de mâna englezilor. Desigur, toţi 
templierii scoțieni sunt legaţi de acelaşi jurământ. 

— Cine erau aceşti oameni care i-au ajutat pe Bruce şi 
pe abatele de la Scone? 

— Chiar vrei să ştii asta tocmai când trebuie să ocroteşti 
Piatra tu însuţi? Eşti aşa de convins că o să-ţi poţi ţine 
gura dacă Fife pune gheara pe tine? 

Giff chibzui câteva clipe, amintindu-şi că marele maestru 
al templierilor nu izbutise să păstreze tăcerea sub cazne. 
Jacques de Molay rostise până şi minciunile eretice pe care 
i le ceruseră călăii. Fără îndoială, le retractase înainte de a 
fi ucis, însă tăgăduirea lui nu ajutase pe nimeni. 

— Nu, răspunse el în cele din urmă. Ar fi o nesocotinţă, 
în afara cazului când aş avea nevoie să ştiu ca să izbutesc. 

— Precis n-o să ai nevoie, spuse Rob, aprobat printr-un 
gest de Hugo. 

— Prin urmare, unde se află Piatra acum şi cum o 

mutăm de acolo? întrebă Giff. 

— Avem un plan şi mai multe căi, zise Hugo. O să ţi le 
dezvăluim la momentul potrivit, dar mai întâi trebuie să 
aflăm ce ticăloşii pun la cale Fife şi de Gredin. 

— Ai dreptate. Vezi tu, se poate totuşi ca Fife să vrea 
doar să adune informaţii despre Girnigoe şi Orkney de la 
de Gredin, după care să trimită acolo vase şi soldaţi în 
căutarea comorii, crezând că Piatra se găseşte în acelaşi 
loc. 

— Asta nu lămureşte însă înţelegerea dintre de Gredin şi 
Fife, replică Hugo. 

— Nu, confirmă Giff, căci dacă Fife are mai multe motive 
să-l bănuiască decât să se încreadă în el, de ce ar lua în 
seamă ceea ce povesteşte cavalerul despre perioada cât a 
stat cu Henry? Mai degrabă întrezăreşte mâna lui Henry în 
orice plan ar propune de Gredin. 

— Într-adevăr, Fife bănuieşte pe toată lumea, fu Hugo 
de acord. A pus oameni să ne urmărească până şi când a 
fost plecat în ţinutul de la graniţă, o bună parte din anul 
acesta. Tot intră şi ies din vâlceaua Roslin şi îşi închipuie 
că nu-i vedem, pentru că-i lăsăm în pace dacă nu ne 
supără. Dar nu-i putem lăsa să umble după voia lor în 
vreme ce mutăm Piatra. 

— Aşadar, Piatra e pe lângă Roslin, conchise Giff. 

— Da, şi îndată ce vom lua măsuri de prevedere, Fife o 
să fie lămurit că se întâmplă ceva, spuse Rob. Iată, în faţă 
e Lestalric, adăugă el. Pe dealul acela. 

Giff miji ochii şi, în lumina care slăbea cu repeziciune, 
văzu un deal abrupt ridicându-se dintr-o pădure 
asemănătoare unui cuib. Abia dacă putea distinge conturul 
castelului din vârf, astfel că mărimea şi alcătuirea acestuia 
îi rămaseră necunoscute, cu excepţia a două turnuri vag 
întrezărite. 

Peste câteva momente, când intrau în pădurea 
întunecoasă, Rob i se adresă. 

— Primul lucru pe care trebuie să-l facem este să te 
ferchezuim un pic, Giff. Curând, regele şi Curtea sa o să se 
întoarcă de la Stirling, ceea ce înseamnă că pentru o 

vreme Fife o să rămână aici. Ai face bine să dai de înţeles 
că acesta este şi motivul venirii tale, măcar până e gata 
planul pentru mutarea Pietrei. Trag nădejde că-ţi place 
viaţa de la curte. 

— Nicidecum, replică Giff. În sinea lui se întrebă totuşi 
dacă nu cumva Lady Sidony avea să participe la vreo 
ceremonie la castel. Tot nu-şi dădea seama cum Dumnezeu 
izbutise Hugo să uite de existenţa ei după cină, de parcă ar 
fi dispărut din sala de mese ca o stafie ori ca o zână. Cum 
Rob îl aştepta să-şi dezvolte răspunsul, zise nepăsător: 
Poate că ar fi înţelept să mergem cu toţii la curte o dată 
sau de două ori, ca să aflăm ce are de gând Fife. 


La Sinclair House, Sidony se gândise la acelaşi lucru, 
anume că ar fi fost bine să meargă la curte o dată sau de 
două ori, pentru a vedea cine-şi mai făcea apariţia. 

Chiar şi aşa, atunci când se retrase împreună cu Isobel 
în camera femeilor, după ce micul William Robert fusese 
culcat, în ciuda opoziţiei, în pătuţul său, iar Isobel 
sugerase că trebuiau să stabilească accesoriile de care 
aveau nevoie pentru prezentarea la castel, Sidony 
bodogăni: 

— Ştii că nu-mi plac zarva şi benchetuirea! 

— E drept că nu-i un loc prielnic pentru a chibzui în 
linişte, o aprobă sora ei cu un zâmbet. 

— A chibzui? repetă Sidony cu un fornăit prea puţin 
elegant. Rubedeniile regelui se poartă de parcă ar fi 
crescut într-o cocină, iar ceilalţi nu vor decât să se 
întreacă la veşminte şi la băutură. Nu ştiu de ce ar vrea să 
meargă acolo un om bine-crescut! 

— Trebuie să-i prezinţi omagiile Maiestăţii Sale, zise 
Isobel cu seriozitate. Aminteşte-ţi, contesa Isabella o să 
vină curând în oraş. Fără îndoială, va sosi peste mai puţin 
de o săptămână, şi dacă-ţi închipui că ne va îngădui să 
stăm acasă cât timp ea merge la Curte, ar trebui să-ţi 
schimbi părerea. 

Sidony cedă, ştiind că mama lui Michael, ea însăşi 
deţinătoare a titlului de contesă de Strathearn şi 

Caithness, s-ar fi aşteptat s-o însoţească amândouă la 
curtea regală, măcar pentru a da strălucire alaiului său. 
Isabella îşi cunoştea valoarea şi o socotea mult mai mare 
decât a oricărui membru al familiei regale. 

— Crezi că Michael se va întoarce la timp pentru a veni 
cu noi? se interesă fata. 

— Depinde de felul în care îi merg afacerile. 

— Ai spus că se ducea numai până la Glasgow. Ar trebui 
să fie deja înapoi. 

Isobel ridică din umeri şi se întinse după gherghef. 

— A zis că mâine s-ar putea să-i facă o vizită lui 
MacDonald. 

— Seniorul Insulelor - la Ardtornish? Doamne, aş fi putut 
să merg cu el. M-ar fi dus până acasă! 

— Ce idee! exclamă Isobel  pregătindu-şi acul. 
MacDonald se află probabil la Finlaggan, şi nici Ardtornish 
nu e deloc aproape de Glenelg! 

— Ar fi putut totuşi să mai meargă puţin. Nu este atât de 
departe. 

— Oricum nu te-ar fi luat cu el, scumpa mea. Dacă s-a 
dus în Insule, înseamnă că avea treburi importante acolo. 

— Ştii despre ce e vorba? 

Isobel o privi în ochi. 

— Dacă aş şti, nu ţi-aş spune, rosti ea pe un ton calm. 
Nu discut cu nimeni despre treburile bărbatului meu. 

Conştientă că întrecuse măsura, Sidony murmură: 

— Ai dreptate. Cred că n-ar fi trebuit să pun o asemenea 
întrebare. 

Isobel zâmbi. 

— Şi eu aş fi pus-o, recunoscu ea. Dar acum, ce părere ai 
avea dacă i-am cere cusătoresei să schimbe dantela 
îngustă de la rochia ta albastră? 

Sidony acceptă fără crâcnire trecerea la noul subiect de 
conversaţie, însă n-o ascultă pe Isobel decât pe jumătate. 
Gândurile ei reveniseră la evenimentele interesante din 
cursul zilei şi la Sir Giffard MacLennan. 


* 

În dimineaţa următoare, contele de Fife şi însoțitorii săi 
au ajuns în portul Leith la o oră şi jumătate după terţă?. 
Aerul era umed, cu toate că nu plouase după burniţa 
uşoară din ajun, iar cerul era posomorât şi apăsător. 

Strunindu-şi calul, Fife îşi ridică gulerul de samur al 
mantalei grele de lână şi îşi cobori pălăria pe ochi. În faţa 
lui se întindea apa cenuşie a estuarului. 

— Care e? întrebă de Gredin, oprindu-se alături. 

— Serpent Royal, spuse el, arătând spre noua lui 
corabie, ancorată la capătul răsăritean al portului 
aglomerat, la adăpost de cârmacii neatenţi. 

— Seamănă cu vasele cele mai noi ale prinţului Henry, 
observă de Gredin. 

— Vreau să nu se deosebească de-ale lui când pornim 
spre miazănoapte, îi explică Fife. Dar rogu-te, dacă trebuie 
neapărat să-l pomeneşti pe neruşinatul ăsta, nu-i spune 
altfel decât „contele de Orkney“. 

— Aşa o să fac, promise de Gredin. Era din obişnuinţă, 
căci oamenii lui Orkney de la miazănoapte se referă la el 
cu titlul norvegian. De asemenea, la cât am trăit în Franţa 
cât timp tata era sol acolo, am uitat că noi, scoţienii, nu 
avem prinți, că rangul nostru cel mai înalt este al 
dumneavoastră. 

Fife mormăi, admirându-şi nava splendidă. Modelul pe 
care îl comandase îmbina confortul lui personal cu 
principalele calităţi ale galerelor occidentale: viteza şi 
uşurinţa manevrării. De asemenea, la prova şi la pupa 
dispunea de magazii destul de mari încât să poată găzdui 
Piatra atunci când o va fi găsit, precum şi alte spaţii utile 
pentru încărcăturile mai mici, echipamente sau provizii, 
deşi mai puţin vaste decât cele cu care se lăudau greoaiele 
vase comerciale. 

— Spune-mi mai multe despre ea, îl rugă de Gredin. Ce 
lungime are? 

— Şaptezeci de picioare, dacă nu greşesc, şi şaisprezece 
vâsle, aşa cum o să vezi cu ochii tăi peste puţin timp, rosti 
el indiferent. Căpitanul şi constructorul îi oferiseră o 

sumedenie de amănunte despre Serpent, dar, nefiind 
navigator sau pasionat de mare, nu-şi amintea mare lucru. 
lată, adăugă el, ne-au zărit şi trimit o barcă să ne ducă la 
bord. 

Cum nu ştia să înoate, Fife detesta bărcile mici de felul 
luntrii care se îndrepta spre ei, şi îşi dădu seama că ar fi 
trebuit să dea poruncă din vreme ca Serpent să fie 
remorcat până la un debarcader. 

Pe când marinarii se luptau să tragă barca pe prundiş, 
un puşti neastâmpărat sări din ea şi o rupse la fugă spre 
Fife, cu buclele negre săltându-i la fiecare pas, mânecile 
lăbărţate şi poalele pieptarului de culoarea şofranului 
fluturând în jurul lui. 

Până ajunse în faţa contelui, una dintre jambierele 
întoarse la margini îi căzu la gleznă în pliuri dezordonate. 
Fără să-şi ia ochii de la nou-venit, se aplecă să-şi ridice 
jambiera şi spuse: 

— Ziua bună, boier Fife. M-o trimes tata să vă întâmpin. 
Ar hi vinit el, o zâs, numa’ că i-aţi dat poruncă să nu plece 
de pe corabie până nu pornim la drum. 

Când se îndreptă de spinare, Fife îi răspunse indulgent: 

— Prin urmare, eşti feciorul căpitanului Maxwell? Cum 
te cheamă, băiete? 

— Jake Maxwell, boierule. Aruncând o privire spre restul 
grupului, se interesă: Câţi oameni o să urce în luntre? 
Amărâta asta nu poa' să-i care pe toţi la un dus. 

Fife se uită dezaprobator la „amărâta de luntre“. 
Înăuntru se aflau şase vâslaşi musculoşi, iar apele portului 
erau destul de liniştite, însă nu vedea niciun motiv de a 
supraîncărca ambarcaţiunea. Făcu un gest în direcţia lui 
de Gredin. 

— Trebuie să ne ia doar pe mine şi pe bărbatul acesta. 
Vrem să vedem dacă mai e nevoie de ceva înainte ca vasul 
să ridice ancora. Ai de gând să vii cu noi, Jake Maxwell? 
adăugă el amuzat. 

Spre surprinderea lui, puştiul răspunse: 

— Sigur că da, boierule. 

— Aş zice că e mai înţelept să rămâi acasă cu mama ta. 

— Mămuca a murit, spuse Jake. Tătuca mă învaţă tot ce 
ştie ca să pot deveni căpitan de corabie când o să fiu mare. 
Vreţi să poftiţi în luntre, boierule? 

Fife ezită, descurajat de distanţa considerabilă de la mal 
până la navă. 

Interpretându-i greşit emoţiile, Jack spuse cu mândrie: 

— Este o corabie pe cinste, zău aşa! 

— Într-adevăr, confirmă Fife. Ia-o înainte, Jake Maxwell, 
şi spune-le oamenilor tăi să pună osul la treabă. Nu vreau 
să pierdem toată ziua cu asta. 

— Pe dată,  boierule! răspunse băiatul. Zâmbind 
ştrengăreşte, se repezi să îndeplinească ordinul. 


La Sinclair House, Sidony era neobişnuit de posomorâtă. 
Nu numai că norii grei de pe cer nu dispăruseră până 
vineri la amiază, dar în acelaşi interval nu văzuse pe 
nimeni în afară de sora ei Isobel, fiul acesteia şi servitori. 
Orice interes ar mai fi avut pentru garderoba ei ori a 
surorii se evaporase de mult, iar necazurile întâmpinate de 
nepotul ei, altfel drăgălaş, cu ieşirea unui dinte, pentru a 
nu mai vorbi de cele două nopţi pierdute de majoritatea 
ocupanților casei, nu contribuiseră defel la scoaterea ei din 
moleşeală. 

— Mă întreb de ce n-au venit să ne vadă nici Rob, nici 
Hugo, îi spuse ea lui Isobel pe când savurau câteva minute 
de linişte binecuvântată în salonaşul doamnelor, după 
masa de prânz. Adu-ţi aminte, amândoi au promis să 
treacă pe aici adesea câtă vreme Michael e plecat. 

— Ei, dar au fost acum trei zile! 

— Da, însă poate ar fi bine să mergem până la Lestalric 
după-amiază. În felul acesta o vizităm pe Adela şi ne 
asigurăm că totul e în bună rânduială. 

— Nu azi, replică Isobel uitându-se pe fereastră. Stă să 
plouă, şi nu mi-ar plăcea să ajung la Lestalric udă până la 
piele. Nici Will nu pare să-şi dorească o ieşire chiar acum. 

— Atunci lasă-l cu dădaca, propuse Sidony. Când Isobel 
îşi manifestă uluirea, fata rosti pe un ton spăşit: Ştiu că 
sunt greu de suportat, şi-mi pare rău. Mă simt însă la fel 

de mohorâtă ca vremea de afară. Atât de mult mi-aş dori 
să ne viziteze cineva, oricine! 

— O să mergem duminică la slujbă, la St. Giles. Acolo o 
să-i întâlneşti pe toţi cunoscuţii noştri din oraş. lar 
săptămâna viitoare, la cina dată de Adela... 

— Dar nu vreau să aştept, o întrerupse Sidony. Vreau să 
stau de vorbă cu tot felul de oameni! 

Isobel îi aruncă o ocheadă vicleană şi se mulţumi să 
spună: _ 

— Şi Ealga ar fi bucuroasă de oaspeţi, pun rămăşag. Însă 
nu trebuie să te duci singură decât dacă vrei să-ţi atragi 
iarăşi mânia lui Hugo. Dacă vrei, îşi pot da doi argaţi să te 
însoţească. 

Lui Sidony îi stătea pe limbă să refuze, dar se abţinu, 
atât pentru că nu-i plăcea direcţia în care i-o apucaseră 
gândurile, cât şi pentru că, din câte îşi putuse da seama, 
Lady Clendenen era înclinată spre bârfe şi era întotdeauna 
la curent cu treburile celor din jur. 

Prin urmare, se forţă să zâmbească şi răspunse: 

— E o idee nemaipomenită. Nu mai ţin minte de când n- 
am mai fost aşa de abătută, dar cu Domnia Sa o să mă port 
frumos, n-am ce-i face. Rogu-te, surioară, iartă-mă că am 
fost aşa de afurisită! 

— Sigur, chicoti Isobel. Şi când o vezi pe Ealga, nu uita 
s-o întrebi unde s-au ascuns toţi bărbaţii noştri. 

Isobel ştia, fără îndoială, că nu bărbaţii Jor o aduseseră 
într-o asemenea stare. Aşadar, Sidony decise să ignore 
chicotitul şi privirea ei piezişă. Ducându-se la etaj să se 
pieptene, hotări că ţinuta roz şi gri pe care o purta era 
destul de prezentabilă pentru o vizită la Lady Clendenen. 

Peste douăzeci de minute, primită în camera de zi a 
acesteia cu o îmbrăţişare călduroasă, Sidony o lăsă 
politicos să ia iniţiativa conversaţiei până când gazda 
pomeni de întoarcerea aşteptată a regelui în cetatea 
regală. 

— Până acum juram că nu-mi pasă de lucrurile astea, 
spuse fata. Trebuie să recunosc însă, milady, că-mi lipsesc 
distracţiile. Cum Michael şi ceilalţi sunt plecaţi aproape tot 

timpul, Sinclair House e îngrozitor de plicticoasă. Pe 
deasupra, bietului Will îi ies dinţii, aşa că eu şi Isobel abia 
dacă prindem câte o clipă liberă să stăm de vorbă. Speram 
să-i mai vedem pe Rob şi Hugo din când în când, dar cred 
că Hugo a ajuns deja acasă la el, iar Rob... 

Când se opri, Lady Clendenen continuă: 

— Într-adevăr, Hugo s-a dus acasă miercuri dimineaţă, 
fiindcă, desigur, printre îndatoririle lui la Roslin se numără 
şi pregătirea călătoriei Isabellei încoace. Ai văzut cu ochii 
tăi câte bagaje îşi ia, de la cearşafuri până la mobilă, de 
parcă ar uita că le are pe toate la îndemână la Sinclair 
House. Are întotdeauna un alai imens, şi Hugo e cel care 
se îngrijeşte să facă drumul în siguranţă. 

— Rob l-a întovărăşit? vru Sidony să ştie. Dacă da, iar 
Adela a rămas acasă cu micuța Anna, probabil că sunt la 
fel de abătute ca Isobel şi ca mine. 

Lady Clendenen se uită la ea cu aceeaşi privire piezişă 
ca a lui Isobel. 

— Rob nu plecase nicăieri azi-dimineaţă; la fel, nici 
încântătorul lui prieten, Sir Giffard MacLennan. Rob 
încearcă să-l convingă să ne însoţească la curte. Sir Giffard 
nu trebuie să aibă prea multe lucruri la el, de vreme ce a 
venit din Galloway călare. 

— Nu, întări Sidony. Poate că o să vină la St. Giles 
duminică. 

— Mă îndoiesc, murmură stăpâna casei. Vezi tu, nepoata 
slujnicei mele munceşte la Lestalric, şi i-a spus mătuşii ei 
că Rob şi Giff au de gând să meargă la Roslin azi după- 
amiază, probabil ca să-i dea o mână de ajutor lui Hugo. A 
zis că o să se întoarcă mâine-seară, dar nu cred că o să 
izbutească, pentru că Isabellei îi place să aibă un alai 
numeros, atât pentru siguranţă, cât şi ca să-şi arate 
însemnătatea. Dacă îi roagă să rămână până la plecarea ei, 
vor trebui să se supună. 

— Ştiţi cumva când va sosi în oraş? 

— Miercuri, dacă nu mă înşel. 

Gândul că viaţa avea să fie la fel de posomorâtă încă 
cinci zile o îmboldi pe Sidony să-şi manifeste supărarea 

copilăreşte, însă reuşi să se abţină. După o oră îşi luă 
rămas-bun de la viitoarea ei mamă vitregă şi se întoarse la 
Sinclair House. 

Pe drum îi veniră câteva idei, dintre care niciuna nu i-ar 
fi plăcut lui Sir Hugo, şi numai una i-ar fi putut fi 
împărtăşită lui Isobel. 

La Sinclair House îşi găsi sora epuizată, străduindu-se 
zadarnic să-şi aline fiul, chinuit de durerile apariţiei 
dinţilor. 

— Lasă-mă să-l ţin eu, se oferi fata. Will, scumpule, hai 
la tanti Sidony! Când întinse braţele, bebeluşul i se 
rostogoli la piept şi se cuibări cu pumnul în gură. Vezi? 
exclamă Sidony încântată. Du-te să te odihneşti. 

— Mă bucur că te-ai întors, îi spuse Isobel 
recunoscătoare. A plâns necontenit de când ai plecat şi nu 
vrea ca dădaca să se apropie de el. Vederea ta îl potoleşte. 

Sidony nu se putea lăuda că-l liniştise complet pe micul 
Will, dar îl plimbă în braţe şi-i cântă în timp ce bebeluşul 
scâncea şi îşi sugea pumnul. Mintea fetei nu înceta să 
lucreze, respingând pe rând toate planurile de a-şi găsi o 
distracţie. Nu putea trece cu vederea apariţia frecventă a 
imaginii lui Sir Giffard MacLennan, sau faptul că de fiecare 
dată simţea iarăşi apăsarea buzelor lui, dar îşi repetă că 
bărbatul acela n-o interesa. Tot ce voia era o activitate mai 
interesantă decât alinarea durerilor de dinţi şi discuţiile 
despre vestimentația feminină. 

La sfârşitul cinei, după ce Will adormise de oboseală, iar 
Isobel avusese timp să se odihnească, să mănânce şi să se 
destindă cu un pahar de vin, Sidony remarcă: 

— Ai nevoie de un răgaz, draga mea. Ce-ai zice să 
mergem la Hawthornden mâine-dimineaţă, s-o vedem pe 
sora noastră Sorcha? Mă gândeam... 

— Doamne, nu te gândeai deloc, o mustră Isobel. Doar 
nu-ţi închipui că l-aş lăsa pe Will când e aşa de amărât. Nu- 
ţi stă în fire să te porţi cu atâta nechibzuinţă. 

— Ştiu, şi îmi pare rău, îngăimă fata, reprimându-şi 
sentimentul de vinovăţie. Dar, cu toate că nici eu nu 
înţeleg prea bine, oricât v-aş iubi pe tine şi pe Will, de 

câteva zile mă simt ca în temniţă, şi am nevoie să ies, să 
respir. Trebuie să pricepi asta. Nu-ţi aminteşti cum o luam 
la goană călare după numai o zi ploioasă la Chalamine, sau 
după două zile când avuseserăm musafiri? Mai mult, am 
pus totul la cale. Putem să-l luăm cu noi. Ştii că-i place să 
stea în şa în braţele noastre, şi astfel o să uite de dinţi. 

— Până la Hawthornden sunt şase mile, argumentă 
Isobel. E prea departe. 

— O să doarmă cea mai mare parte a drumului. 

— Chiar şi aşa, n-o să doarmă la întoarcere, iar dacă 
vom petrece noaptea la Sorcha va trebui să stăm până luni, 
deoarece ea şi Hugo merg întotdeauna la slujbă la Roslin, 
iar Isabella se aşteaptă ca şi noi să facem la fel. 

— Nu m-am gândit la asta, recunoscu Sidony. Dar, cum 
Michael e plecat, chiar dacă ar trebui să rămânem, n-avem 
niciun motiv să ne întoarcem mai repede. Suntem invitate 
la Adela de-abia marţi, iar Sorcha nu s-ar supăra să ne 
găzduiască. Nici Hugo, de altfel. 

— Ba da, replică Isobel. Adu-ţi aminte că încă n-au copii, 
iar Hawthornden nu e nici pe departe la fel de spaţios ca 
Roslin ori Sinclair House. Îţi închipui că vreunul dintre ei 
va suporta să-l audă pe Will răcnind de durere toată 
noaptea, aşa cum face de două zile? Ba trebuie s-o luăm şi 
pe dădacă, pentru care călăria nu e un mijloc de a ajunge 
mai repede undeva, ci o ispăşire a păcatelor, încheie ea 
hotărâtor. 

Sidony simţi impulsul de a-şi cere din nou iertare şi de a 
face tot ce îi cerea Isobel, dar se mulţumi să-şi privească 
mâinile strânse în poală şi să nu rostească niciun cuvânt. 

— Acum eu sunt cea afurisită, reluă Isobel pe un ton 
împăciuitor. N-ar trebui să te împing să faci lucruri pe care 
le deteşti, dar ştiu că o fac, şi încă adesea. Ştiu că ai 
prefera să fii acasă, în Ţara de Sus, şi că n-ar trebui să mă 
bizui pe tine în asemenea măsură pentru îngrijirea lui Will. 
Doamne, ar trebui să te bucuri de şederea aici, nu să faci 
pe dădaca pentru fiul meu! 

Sidony îşi muşcă buza până la sânge pentru a-şi îndigui 
valul de scuze. Niciodată nu refuzase vreo rugăminte de-a 

surorilor ei, iar dacă ar fi fost întrebată de unde îi venise 
tăria de a o face în acel moment sau ce diavol pusese 
stăpânire pe ea, n-ar fi putut da o explicaţie. 

— Nu poţi să te duci la Hawthornden singură, continuă 
Isobel. Dar poţi să-i iei pe cei doi băieţi şi să mergi până la 
Lestalric în vizită la Adela şi Rob. Pricep că ai nevoie să te 
îndepărtezi puţin de locul ăsta, aşa că petrece o zi întreagă 
acolo, dacă vrei. Will o să fie deja mult mai bine; dacă nu, 
dădaca o să se străduiască din răsputeri să mă ajute. La 
urma urmelor, multe mame se îngrijesc de copiii lor fără 
sprijinul dădacelor sau al surorilor, nu-i aşa? 

Din nou, Sidony fu pe punctul să se lase copleşită de 
bunele sentimente. Ştia însă că dacă ar fi făcut-o, n-ar fi 
găsit - pentru multă vreme de atunci înainte - puterea de a 
încerca iarăşi să-şi vadă de propria viaţă. Cu toate acestea, 
întrebă: 

— Eşti sigură, Isobel? Cu adevărat? 

— Da, scumpo, sunt sigură, îi răspunse Isobel cu 
obişnuitul ei zâmbet cald. 

Dacă Will a plâns în acea noapte, Sidony nu l-a auzit. 
Dis-de-dimineaţă, în casă domnea liniştea; fata îşi puse 
rochia verde-închis de călărie, luă o chiflă din cămară să-şi 
potolească foamea şi se duse în grajd cerând să-i fie 
înşeuat calul favorit. 

Cei doi argaţi, instruiți de severa contesă, de nurorile 
acesteia şi de fiii ei cumsecade să nu comenteze niciun 
gest aparent nelalocul lui din partea doamnelor de la 
Sinclair House, îşi înşeuară propriii cai la solicitarea lui 
Sidony şi o urmară. 

Ea şovăi numai o clipă la intrarea pe Canongate. După 
ce aruncă o privire înspre răsărit, mulţumi Domnului că 
dormitorul lui Isobel nu avea vedere la stradă şi o luă spre 
St. Giles, ieşind din oraş în scurt timp. În definitiv, Isobel 
nu-i interzisese să se îndrepte către sud, ci numai 
presupusese că nu avea s-o facă. 

Menţinură un ritm vioi cât traversară lunca şi călăriră 
spre dealurile din spatele ei. Pe drum erau destule care cu 
lână, oi şi călători de rând ca să nu se teamă că escorta ei 

era prea firavă. Aceasta era o obiecţie pe care Hugo ar fi 
ridicat-o cu siguranţă dacă ar fi avut ghinionul să-l 
întâlnească. Probabilitatea era însă redusă, dacă el se 
găsea la Roslin pregătind călătoria Isabellei. 

De-abia atunci îi veni în minte că nici Sorcha nu avea de 
ce să se afle la Hawthornden. De vreme ce castelul era 
situat la numai o milă faţă de Roslin, fără îndoială că 
Isabella se aştepta să primească şi ajutorul soţiei lui Hugo. 
Lăsând la o parte aceste considerente, Sidony îşi continuă 
trapul. 

Se simţea minunat de liberă, deşi vinovăția nu o părăsise 
întru totul. De multe ori, surorile care se măritaseră 
înaintea ei îşi puseseră propriile dorinţe deasupra 
dorințelor tuturor celorlalţi, însă ea nu procedase astfel. 
Desigur, îşi zise ea, nu era un păcat atât de mare ca, 
măcar o dată, să facă întocmai ceea ce voia fără să ia în 
seamă costurile. 

Peste o jumătate de oră ajunseră la drumul de pe malul 
drept al râului North Esk şi începură ascensiunea până la 
marginea de răsărit a defileului Roslin. La scurtă vreme 
după aceea se întâlniră cu un grup de soldaţi de-ai lui 
Hugo. Recunoscând-o ca făcând parte din familie, aceştia îi 
îngăduiră să-şi continue călătoria. 


Giff petrecuse cea mai mare parte din ultimele trei zile 
luptându-se cu hotărârea lui Rob de a-l îmbrăca aşa cum se 
cuvenea pentru înfăţişarea la curte. Rob părea să creadă 
că aveau să meargă des la castel până mutau Lia Fail - 
dacă Piatra lor era cea adevărată, supoziţie pe care Giff 
refuza să o ia în serios până nu vedea cu ochii lui. 

Rob îl dusese şi la portul Leith ca să vadă dacă vreuna 
dintre numeroasele corăbii ancorate acolo corespundea 
cerinţelor lui Giff şi era disponibilă pentru cumpărare sau 
închiriere. Îl asigurase că preţul nu avea importanţă şi, cu 
toate că nu cercetaseră toate navele, Giff găsise cel puţin 
una care să-i convină. 

Chiar şi aşa, fără să ştie ce încărcătură avea să ducă, se 
simţea nepregătit să le judece meritele cu o certitudine 

rezonabilă. Drept urmare, cei doi porniseră către Roslin la 
sfârşitul după-amiezii precedente, aflând la sosire că Hugo 
postase oameni de pază pe toată lungimea defileului 
pentru a-i respinge pe musafirii nepoftiţi, până la plecarea 
Isabellei. 

— E o justificare la fel de bună ca oricare alta pentru a 
pune atât de multe străji, spuse Hugo. Fife e în oraş, după 
cum ştiţi. Nu i-am văzut oamenii prin preajmă, dar am 
auzit că are de gând să plece curând spre miazănoapte, 
fără îndoială ca să-l zădărască pe Henry. 

— Atâta timp cât nu-mi stă în cale atunci când o să 
pornesc pe mare spre apus, e un lucru bun, zic eu. 

— Aşa-i, întări Hugo. Dar trebuie să stai cu ochii pe el 
până ridici ancora. Şi dacă vasul lui cel nou se află în golful 
Sinclair când ajungi acolo, neapărat să continui fără oprire 
până la Girnigoe. 

— Noul vas al lui Fife e în portul Leith? se miră Giff. 
Cum arată? 

Hugo ridică din umeri. 

— E ceva între galeră şi corabie de neguţători. Fără 
îndoială, nu e la fel de bună ca niciuna dintre ele, sau aşa 
ar trebui să nădăjduim dacă dăm peste ea. 

— Într-adevăr, zise Giff. Eu aş prefera o galeră rapidă, 
însă, cum încărcătura noastră nu va fi destul de mică încât 
s-o putem ascunde cu uşurinţă... 

— În curând o să te lămureşti de ce ai nevoie, îl opri 
Hugo. 

Astfel, în dimineaţa zilei de sâmbătă, Giff se regăsi 
împreună cu Hugo şi Rob în faţa unei lespezi înalte de 
piatră dintr-o vâlcea împădurită în formă de pană, de felul 
celor pe care locuitorii ținuturilor de la graniţă le numesc 
cleuch. 

Fără o vorbă, Rob îşi strecură degetele sub marginea 
lespezii, îşi căută poziţia potrivită, apucă piatra cu ambele 
mâini, se opinti şi trase. 

Placa se mişcă, lăsând vederii o deschidere cât un stat 
de om. 

— Pe aici, spuse Rob când Hugo îi întinse o torţă aprinsă 

şi închise peretele de stâncă în spatele lor. 

Obişnuit cu largul mării, Giff detesta locurile închise. 
Totuşi, pe măsură ce lumina zilei dispărea, rămânând 
numai licărirea torţei, curiozitatea năvalnică îi copleşi 
teama, şi îi urmă pe ceilalţi prin tunelul întortocheat. 

La lumina flăcării tremurătoare a torţei, Giff îşi dădu 
seama că pământul de sub picioarele lor era ciudat de 
neted, fără obstacole. 

Umerii laţi ai lui Rob îl împiedicau să vadă în faţă. În 
cele din urmă, acesta se opri, ridică torţa şi anunţă: 

— Uite, Giff, chiar acolo. 

Coridorul se deschidea într-o încăpere spațioasă, 
constată Giff când i se alătură tovarăşului său. Se uită, 
nevenindu-i să creadă, la obiectul arătat de Rob şi simţi 
cum îl străbătea un fior. 

— Mulţumescu-ţi, Doamne, şopti el. 


capitolul 6 


Instinctul, dacă nu raţiunea, îi spuse lui Giff că avea sub 
ochi Lia Fail, Piatra Încoronării regilor scoțieni. 

Un lucru era sigur: avea un aspect impunător. Era 
închisă la culoare, din marmură neagră lustruită ori din 
bazalt, şi îi ajungea până la genunchi. Măsurând un picior 
şi jumătate în adâncime şi aproape un yard în lăţime, 
poleită cu aur, împodobită cu sculpturi meşteşugite, 
strălucea misterios în lumina torţei. Suporturile din spate 
semănau cu nişte gheare de vultur, pe când cele din faţă 
aduceau cu picioarele unei şopârle. 

— Pare să fie cumplit de grea, observă el aplecându-se s- 
o atingă. În ultima clipă, şovăi, dar cum nici Hugo, nici Rob 
nu se opuseră, apucă o margine cu ambele mâini şi încercă 
s-o deplaseze. La naiba, cântăreşte o tonă! 

— Mai puţin de un sfert, pun rămăşag, opină Rob. Cred 
că şase oameni o pot scoate de aici. Dacă perechile acelea 

de cârlige de pe fiecare parte sunt la fel de zdravene pe 
cât par, putem vâri prin ele doi pari ca s-o cărăm. 

— Am tăiat deja nişte pari pentru asta, zise Hugo. 

— Prin urmare, eşti sigur că avem în faţă Piatra 
Destinului, comentă Giff, ghemuindu-se ca s-o vadă mai 
bine. Fără a se mai îndoi de autenticitatea ei, mângâie 
suprafaţa netedă, urmărind cu degetul ceea ce părea a fi o 
urmă de picior sculptată pe partea superioară. Dintr-odată, 
îşi imagină cum regii din vechime, aşteptându-şi 
încoronarea, o admiraseră cu acelaşi sentiment copleşitor 
al propriei micimi pe care-l încerca şi el. 

— Henry spune că seamănă cu Piatra înfăţişată pe 
peceţile din ceară de pe hrisoavele străvechi, explică 
Hugo. Cele din vremuri mai apropiate arată un tron mai 
înalt, cu picioarele regelui aşezate pe un taburet. După el, 
Eduard a luat altă piatră deoarece lumea n-o mai văzuse 
de ani de zile pe cea adevărată. De asemenea, eu şi Rob 
am auzit povestea salvării ei de la cineva în care ştim că 
putem avea încredere. 

Din aceeaşi poziţie, stând pe vine, Giff întrebă: 

— Ai de gând să-mi spui cine era? 

Presupusese că Hugo avea să deţină rolul conducător în 
tot ce avea legătură cu Piatra, însă replica veni de la Rob; 

— Primeşti însărcinarea asta? 

— Da, zise Giff. La naiba, s-ar fi luptat cu oricine ar fi 
vrut să-l oprească. Pot s-o fac, adăugă el. Nu cunosc pe 
nimeni altcineva pe care să mă bizui c-ar putea s-o 
ocrotească. 

— Atunci ar trebui să afle taina, în măsura în care i-o 
putem dezvălui, i se adresă Rob lui Hugo. La urma urmei, 
o să-şi pună în primejdie atât viaţa, cât şi Piatra. 

— Ai dreptul să hotărăşti cât de mult să-i spunem, 
răspunse Hugo. Tu eşti cel căruia îi plac tainele, deci tu vei 
dezvălui cel mai puţin. 

Rob se întoarse către Giff. 

— Starețul de la Holyrood mi-a povestit că în 1296, când 
la abația din Scone a sosit vestea că Eduard al Angliei voia 
să ducă Piatra în ţara lui, stareţul de la Scone a făcut apel 

la stareţul de la Holyrood, care pe atunci era un preot din 
Lestalric. Acesta a acceptat să păstreze Piatra în siguranţă 
dacă-i era adusă înainte ca Eduard să ajungă în Lothian’. 
Starețul de acum de la Holyrood i-a slujit drept sfătuitor 
omului nostru când Eduard al III-lea al Angliei a ameninţat 
iarăşi Scoţia, în 1329. Cei doi prelați s-au dus la Bruce, i- 
au spus că Piatra era adăpostită la Holyrood şi l-au 
întrebat ce trebuia să facă. Englezii prădaseră deja abația 
Melrose, şi toată lumea credea că aveau să jefuiască şi 
Holyrood. Prin urmare, Bruce i-a îndemnat să le ceară 
ajutorul unora dintre tovarăşii săi cei mai apropiaţi, doi 
templieri. 

— Fie-mi iertată întrebarea, dar, dacă stareţul se trăgea 
de la Lestalric, nu cumva unul dintre aceşti oameni sau 
chiar amândoi erau înrudiţi cu familia ta? 

Cu o reţinere vizibilă, Rob spuse: 

— Aşa este, unul dintre ei a fost străbunicul meu, Sir 
Robert Logan. El şi alţi câţiva au încercat să ducă inima lui 
Bruce în Ţara Sfântă după moartea acestuia, însă a pierit 
el însuşi pe drum. Totuşi, înainte de a pleca îi povestise 
întreaga istorie fiului său - bunicul meu -, iar el mi-a 
transmis-o mie. 

Giff se încruntă. 

— Mai sunt două nume vestite despre care se spune că 
au luat parte la această călătorie. Şi aceştia au murit în 
Spania. 

— Da, preacinstiţii Sir James Douglas şi Sir William 
Sinclair. 

— N-o să te întreb cine era celălalt om de încredere, 
deoarece îmi închipui că nu-mi poţi spune, însă dă-mi voie 
să ghicesc, îl rugă Giff. 

— Acum, lucrul cel mai important este să ducem Piatra 
departe de ochii lui Fife. 

— Cum îi bănuieşte pe cei din neamul Sinclair şi 
unelteşte deja să-l zădărască pe Henry, probabil nu vreţi s- 

o duc la Girnigoe sau Orkney. Unde credeţi că ar fi în 
siguranţă? Singurul om care, după mintea mea, e destul de 
puternic încât s-o ocrotească de vicleşugurile lui Fife este 
Seniorul Insulelor. 

— Nu, nu trebuie să ajungă la Donald, obiectă Hugo. 

— Atunci, unde? 

— La un bărbat cunoscut pentru cinstea lui, care este şi 
el membru al Ordinului. O să duci Piatra la Ranald din 
Insule. 

Giff ridică din sprâncene. 

— Am ştiinţă de renumele lui Ranald, însă el îi este loial 
mai tânărului său frate vitreg. L-a sprijinit pe Donald în 
dorinţa lui de a deveni al doilea Senior al Insulelor când 
aproape toate căpeteniile voiau ca Ranald însuşi să 
pretindă titlul. 

— L-a susţinut pe Donald pentru că tatăl său i-a cerut-o, 
spuse Hugo. Însă Donald nu face parte din Ordinul nostru. 
Mai mult, îl are ca bunic pe regele Scoției şi ca unchi pe 
Fife. Primul Senior al Insulelor ştia de Ordinul nostru şi de 
țelul acestuia. Le-a sprijinit pe ambele şi a stăruit ca 
Donald să nu afle nimic, declarând că nu era drept să fie 
împovărat cu o taină pe care s-ar fi putut simţi obligat să i- 
o împărtăşească bunicului său matern. Întrucât mama lui 
Ranald e o Macruari, nu o Stewart, Ranald nu are legături 
la fel de strânse cu regele sau cu Fife. 

— Putem să mai vorbim despre asta când se întoarce 
Michael, interveni Rob. S-a dus la Eigg acum două 
săptămâni să-l vadă pe Ranald. Acum însă ar trebui să 
mergem, căci nu-mi place să zăbovesc aici. Careva ar 
putea să-i vadă pe băieţii noştri la intrarea în vâlcea şi să 
se întrebe dacă sunt cu adevărat pescari. 

— Ai văzut destul, Giff? vru Hugo să ştie. 

— Da. Aveţi un plan pentru scoaterea ei din trecătoare? 

— Avem mai multe planuri, depinzând de momentul 
când poţi să ridici ancora. Ceea ce trebuie să ştim este 
dacă urcarea ei pe corabie va fi o sarcină grea. 

— Dacă o puteţi aduce până la țărm fără ca oamenii lui 
Fife să vă urmărească, mă descurc eu, îi asigură Giff. Mă 

gândesc totuşi că o să avem nevoie de alt port, nu Leith, 
mai ales dacă nava lui Fife se va afla acolo când se va face 
mutarea. 

— O să ne dăm seama cum stau lucrurile când o să 
găsim o corabie şi Michael o să ne spună ce-a aflat de la 
Ranald, zise Rob, nerăbdător să iasă din peşteră. 

Se întoarseră pe acelaşi drum, punând la loc lespedea de 
piatră şi adunând frunze şi pământ în faţa ei ca s-o 
ascundă vederii. 

Străbătură albia îngustă care-i condusese la capătul 
vâlcelei şi ieşiră în defileu, unde oamenii lăsaţi de Hugo să 
vegheze împrejurimile îşi lăsară deoparte uneltele de 
pescuit şi săriră în şa. 

— A fost vreun oaspete nepoftit? se interesă Rob 
urcându-se, la rândul lui, pe cal. 

— Niciunul, milord, răspunse şeful trupei. Cel puţin, nu 
din aceia la care vă gândiţi Domnia Voastră. Numai o 
domniţă care se plimba călare pe creastă. 

— Ca să vezi, exclamă Giff. Cum ţi-ai dat seama din locul 
ăsta cine era? 

— Îmi cer iertare, domnule, dar băieţii mei care 
străjuiau cărarea n-au mai lăsat pe nimeni altul să treacă. 
O puteţi zări cu ochii Domniei Voastre, de altfel, spuse 
bărbatul arătând cu degetul. 

De unde se aflau, pe malul apusean al învolburatului 
North Esk, Giff putu vedea călăreaţa apropiindu-se de 
castelul Hawthornden dinspre nord, pe stânca înaltă şi 
abruptă de vizavi. Avea ochii foarte ageri, aşa că o 
recunoscu lesne. 

Când Hugo rosti o înjurătură, Rob se miră: 

— Doar nu e Sorcha? 

— Nu, ea e la Roslin, mormăi Hugo. Dar fata aia are o şa 
bărbătească, prin urmare e Sidony. Ce naiba face aici, de 
una singură? 

— Probabil că vrea să vă viziteze pe tine şi pe Sorcha la 
Hawthornden, sugeră Rob. Când o să afle că nu sunteţi 
acasă, o să-şi continue drumul până la Roslin. 

— Dacă intendentul meu o lasă să plece fără să-i mai dea 

nişte însoțitori, o să-i zic nişte lucruri pe care n-o să vrea 
să le audă, bodogăni Hugo. Hai! 

Giff o urmărea cu privirea pe tânăra care călărea la fel 
de bine ca un bărbat. În acel moment, ea îşi întoarse capul, 
se uită la ei şi păru să se oprească o clipă înainte de a o lua 
din loc. Întrucât le cunoscuse pe Lady Isobel la Clendenen 
House, pe soţia lui Rob la Lestalric şi pe cea a lui Hugo la 
Hawthornden în ajun, se lămurise că surorile, cel puţin 
acestea trei, semănau foarte mult între ele. 

Nu-i veni însă deloc greu s-o recunoască pe Sidony. 

Remarcând că tovarăşii săi erau deja în şa, încălecă şi el 
rapid şi îi urmă, întrebându-se ce intenţiona Hugo să facă. 
La Roslin însă, constată că îndatoririle care-l aşteptau pe 
Hugo aveau să-l reţină acolo cel puţin o oră. 

Pe când ceilalţi descălecau, Giff spuse cu aparentă 
nepăsare: 

— Cum mai sunt câteva ceasuri până se întunecă, o s-o 
iau înapoi. Cu cât găsesc mai repede o corabie, cu atât mai 
bine. 

Rob îi aruncă o privire adormită şi uşor amuzată, în 
vreme ce Hugo era deja cu mintea la sarcinile pe care le 
avea de îndeplinit, astfel că zise într-o doară: 

— E o idee bună. Putem stabili toate amănuntele odată 
ce transportul e asigurat. 

Giff se despărţi de ei, apucând-o pe fâşia îngustă de 
pământ care separa Roslin de lanţul deluros aflat la 
răsărit. 

Braţul nordic al fluviului Esk înconjura practic 
promontoriul înalt pe care se afla castelul Roslin, astfel că 
pentru a ajunge pe malul apusean trebuia coborâtă panta 
abruptă până la un pod arcuit de piatră. Pe malul 
răsăritean se folosea cărarea de pe creastă, mai circulată. 

Giff alese acest ultim traseu şi îşi îndemnă calul la galop. 


Sidony îi zărise pe cei trei în defileu şi îi recunoscuse 
imediat pe Hugo şi Rob - precum şi pe Giff MacLennan - 
după felul în care se mişcau. Se oprise brusc la vederea lui 
Hugo însă curiozitatea o rodea, mai ales că bărbaţii 

păruseră să iasă chiar din peretele trecătorii. 

Desigur, acolo erau tufişuri dese, nenumărați copaci, un 
povârniş foarte înclinat şi un izvor care se vărsa în râu; 
prin urmare, nu era de neimaginat existenţa unei viroage 
sau chiar a unei cascade. 

La Hawthornden, descoperind că Sorcha se dusese într- 
adevăr la Roslin, fata refuzase invitaţia intendentului de a 
o aştepta. Întrebată dacă intenţiona să-şi continue drumul 
până la Roslin, spusese fără să stea pe gânduri că avea să 
revină în altă zi, mai cu seamă că nu voia să dea cu ochii 
de Hugo. 

— Vezi dumneata, nu voiam decât să-mi scot căluţul la 
plimbare, însă i-am făgăduit lui Lady Isobel că o să mă 
întorc la Sinclair House înainte de cină. 

— Prea bine, milady. O să vă chem nişte oameni să vă 
însoţească pe drumul spre casă. _ 

— Mulţumesc, dar nu e nevoie, zise ea. li am pe ai mei. 

Intendentul îi privi pieziş pe cei doi argaţi. 

— Vă cer iertare, milady, dar ar trebui să aveţi un alai 
mai potrivit cu rangul Domniei Voastre. Sir Hugo s-ar 
mânia cumplit dacă ar prinde de veste că v-am lăsat să 
plecaţi numai cu pricăjiţii ăştia. 

Nerăbdătoare, Sidony aşteptă la poartă până când 
intendentul intră în grajdul lipit de zidul dinspre 
miazănoapte. De îndată ce nu-l mai văzu, rosti: 

— Hai să mergem. Dacă vrea să-şi trimită oamenii după 
noi, o s-o facă, dar n-am de gând să stau aici câtă vreme îşi 
vor înşeua caii. 

Cei doi argaţi se uitară unul la celălalt, însă nu ridicară 
nicio obiecţie, ceea ce o mulţumi. Acest nou sentiment de 
libertate era ametitor, şi decise că-i plăceau oamenii care îi 
respectau întocmai ordinele. 

Ştia că Hugo o văzuse. În sfârşit, toţi cei trei o văzuseră, 
dar până să discute cu intendentul se amăgise cu speranţa 
că Hugo ar fi putut-o confunda cu Sorcha şi n-ar fi fost 
deranjat de prezenţa ei pe coastă. Acum, conştientă că 
soţul surorii sale nu se lăsase păcălit, voia să se întoarcă în 
oraş cât mai iute cu putinţă. 

Îşi îmboldi calul şi menţinu ritmul alert până când 
cărarea începu să coboare abrupt. Apoi, dându-şi seama că 
patrupedele erau obosite, încetini, remarcând uşurarea de 
pe chipurile tovarăşilor ei. 

După câteva clipe, unul dintre ei luă cuvântul: 

— Iertare, milady, însă din urmă vin degrabă nişte 
călăreţi. Socot că-s cei din Hawthornden. 

Sidony, afişând o indiferenţă prefăcută, replică: 

— Pot să ne însoţească dacă poftesc. Nu le voi spune eu 
ce să facă şi ce nu. 

Îşi mobiliză întreaga hotărâre pentru a nu se uita peste 
umăr, deşi era conştientă că soldaţii de la Hawthornden n- 
ar fi îndrăznit s-o dojenească. În plus, cum Isabella era 
încă la Roslin, Hugo nu putea fi împreună cu ei. 

Chiar dacă nu ar fi ştiut unde se află Isabella, îşi zise 
fata, Hugo tot n-ar fi avut timp să se ducă la Roslin şi apoi 
la Hawthornden pentru a li se alătura călăreţilor din 
spatele ei. De asemenea, n-ar fi urmărit-o ca să-i ceară să 
se întoarcă acasă când ea tocmai într-acolo se îndrepta. 
Însă plimbarea ei durase mai mult de două ore, şi drumul 
de întoarcere avea să-i ia tot atât. Aşadar, dacă venise 
totuşi după ea, ar fi putut-o prinde înainte să ajungă la 
Sinclair House. 

Tropotul copitelor se auzea din ce în ce mai clar, iar 
înaintarea devenea tot mai dificilă, dar Sidony nu voia ca 
urmăritorii să creadă că se temea de ei. Era o Macleod de 
Glenelg, putea să întreprindă tot ce poftea, iar ei nu aveau 
dreptul s-o oprească. 

Pur şi simplu voise să iasă la aer, astfel că părăsise 
cetatea regală cu doi însoțitori, pe un drum circulat pe 
care-l cunoştea bine. Într-adevăr, nu era niciun călător pe 
cărarea de pe malul fluviului, însă teritoriile aparţineau 
clanului Sinclair. Era în deplină siguranţă. 

— Cât de aproape sunt? îl întrebă ea pe cel mai apropiat 
slujitor peste câteva momente, când tropotul nu părea să 
crească în intensitate. 

— Au încetinit, milady. Cred că vor s-o ia înapoi. 

— Ne vom lămuri îndată. Hai să ne domolim şi noi 


92 


bidiviii şi să vedem ce fac. 

Călăreţii din spate încetiniră şi ei. Liniştită, Sidony îşi 
struni calul la pas, îngăduindu-i să se odihnească. Dacă 
Hugo era pe urmele ei, avea să apară negreşit, iar dacă 
voia s-o certe iarăşi avea s-o facă, indiferent dacă 
întâlnirea lor se producea pe drum sau la Sinclair House. 
Încă o dojană n-ar fi însemnat mare lucru. 

Conştientizarea acestui fapt îi întări sentimentul de 
libertate care o bucurase mai devreme. Fără doar şi poate, 
viaţa era uşoară pentru cei care izbuteau să-şi pună 
gândurile în ordine. 

Se lăsă în voia acestor idei mulţumitoare timp de vreo 
douăzeci de minute. Dintr-odată, o voce tăioasă, bine 
cunoscută, o smulse din reverie. 


Giff se oprise la Hawthornden numai cât să afle că Lady 
Sidony, constatând că sora ei nu era acasă, o luase spre 
oraş. Fără să stea pe gânduri, dăduse pinteni calului în 
aceeaşi direcţie. Ceea ce-l interesa nu era bombăneala 
intendentului despre escorta necorespunzătoare a tinerei 
domniţe, ci motivul care o determinase să facă acea 
călătorie. 

Fără îndoială, nu venise să anunţe vreun dezastru 
petrecut la Sinclair House. Lui Hugo nici nu-i trecuse prin 
minte această posibilitate, şi pe drept cuvânt. Nu Lady 
Sidony ar fi fost trimisă pe post de mesager, ci un flăcău 
călare pe cel mai iute bidiviu din grajdurile conacului. 

Pe drum, se tot minună de preocuparea pe care i-o 
stârnea fetişcana. Pornise după ea dintr-un impuls, dar i se 
ivea şansa de a o cunoaşte mai bine. Faptul că această 
strângere a relaţiei dintre ei l-ar fi enervat la culme pe 
Hugo reprezenta un imbold suplimentar, la fel ca 
posibilitatea de a sta de vorbă cu ea între patru ochi. 

În general, clipele de intimitate cu o domnişoară erau 
foarte rare, deoarece rubedeniile acesteia stăteau mereu 
de veghe, iar Lady Sidony Macleod avea o sumedenie de 
neamuri binevoitoare. Când Rob păruse a-i ghici planurile 
se distră, însă Hugo şi-ar fi ieşit din minţi. Giff hotărî că l- 

ar fi amuzat să-l provoace iarăşi pe acesta din urmă. 

După zece minute, văzu un grup de călăreţi în faţă şi 
mormăi o înjurătură, amintindu-şi de spusele lui Hugo şi 
de îngrijorarea intendentului cu privire la însoțitorii fetei. 
Ultimul lucru pe care-l voia era ca şase oşteni de-ai lui 
Hugo să-i urmărească fiecare mişcare şi să tragă cu 
urechea la discuţia lui cu Sidony. 

Fără preget, îl ajunse din urmă pe şef. 

Remarcând satisfăcut că fata şi cei doi argaţi erau destul 
de departe ca să nu-l poată auzi, exclamă voios: 

— Ziua bună din nou! Neîndoielnic, îţi aduci aminte de 
mine, eram azi-dimineaţă cu Sir Hugo la Lestalric. 

— Desigur, Sir Giffard, răspunse soldatul cu un gest 
prietenos. Vă ţin minte, cum să nu. 

— Atunci ai motive să-mi mulţumeşti, căci o să preiau eu 
însărcinarea de a o păzi pe Lady Sidony. Mă duc până la 
Sinclair House, unde o să i-o încredinţez lui Lady Isobel. 
Eu şi cei doi slujitori suntem de ajuns ca s-o întovărăşim pe 
drumul mare, iar până acolo, după cum se vede, nu mai 
este decât jumătate de milă. 

— Da, milord, numai că Sir Hugo se aşteaptă s-o 
conducem până în oraş. 

— Salută-l pe Sir Hugo din partea mea şi spune-i că ti- 
am poruncit să mă asculţi, replică Giff cu un zâmbet. Mă 
cunoaşte din copilărie, aşa că o să dea toată vina pe mine. 
Vezi dumneata, am învăţat arta luptei împreună până să 
devenim cavaleri. 

— Aşa am auzit, milord, încuviinţă bărbatul. 

— Atunci nu mai e nimic de zis. 

Căpetenia soldaţilor şovăi. În cele din urmă, când dădu 
pinteni calului, Giff îl auzi ordonându-le oamenilor săi să se 
întoarcă. 

Observase că slujitorii care o întovărăşeau pe Sidony se 
uitau adesea peste umăr, pe când ea privea drept în faţă. 
Ori era tare de urechi, ori ţinea să nu arate niciun interes 
pentru călăreţii din spate. Dacă s-ar fi temut de venirea 
intempestivă a lui Hugo, precis ar fi încercat să vadă cine o 
urmărea. 

Cei doi argaţi se ţineau foarte aproape în spatele ei. 

Când îi ajunse, Giff li se adresă pe un ton poruncitor 
îndelung exersat: 

— Rămâneţi în urmă, băieţi. Am ceva de vorbit între 
patru ochi cu Lady Sidony. 

Niciunul nu-i puse sub semnul întrebării acest drept, 
cum ar fi fost de aşteptat. Acest lucru îi confirmă părerea 
despre calitatea pazei asigurate de cei doi. Hugo fusese 
îngrijorat pe bună dreptate. 

O văzu înţepenind în şa şi îşi dădu seama că-l auzise. 
Totuşi, fata continuă să privească înainte. Singurul semn 
că era conştientă de prezenţa lui fu ridicarea demnă a 
bărbiei. 

Cu o expresie severă pe chip, Giff i se alătură. 

— Ce nebunie mai e şi asta, fată dragă? 

Fără a-şi clinti privirea, ea răspunse: 

— Nu am să-ţi dau dumitale socoteală. 

— Iar ăsta e un lucru foarte bun, comentă el. 

Sidony îşi muşcă buza inferioară, însă el nu-şi putu da 
seama dacă o făcuse de uşurare că scăpase de pedeapsa 
meritată ori ca să-şi înăbuşe un zâmbet. 

— Ce diavol te-a împins să faci aşa ceva, la atât de 
puţină vreme după ce te-ai furişat în pădure? Trebuie să 
ştii că l-ai mâniat pe Hugo. 

— Care vasăzică, ai de gând să mă dojeneşti? ripostă ea 
privindu-l în ochi. Nu ai nicio îndreptăţire, şi n-o să stau să 
te ascult. 

— N-ai niciun motiv, e drept, recunoscu el. Dar nu mă 
poţi învinovăţi pentru că sunt curios. i se întâmplă des să 
abaţi furia lui Hugo asupra dumitale? 

— Nu-mi pasă câtuşi de puţin de Hugo sau de furia lui, 
declară ea ridicându-şi bărbia şi mai mult. 

— Foarte bine, dar să ai grijă. Dacă te prinde furtuna 
când stai cu nasul pe sus, poate să te trăsnească. 

Sidony se răsuci în şa, muşcându-şi din nou buza. De 
data aceasta, cauza era limpede, întrucât nu-şi putu 
reprima un hohot de râs. 

— Aşa e mai bine, zise el. Dar prefer să te uiţi încoace. 

Se conformă, iar gura i se strâmbă irezistibil când făcu 
eforturi să-şi reţină zâmbetul. 

— De ce ai străbătut tot drumul ăsta? insistă el. 

Fata ezită, pregătindu-se să replice demn. Într-un final, 
îşi umezi buzele, îl privi ţintă şi spuse: 

— Ca să te văd pe dumneata. 


Lui Sidony nu-i venea să creadă că rostise cuvintele pe 
care le avea în minte în locul celor alese cu atâta grijă. 
Adevărul îi ieşise din gură fără voia ei, de parcă diavolul pe 
care-l pomenise Giff mai devreme îi pusese stăpânire pe 
limbă. 

Obrajii îi ardeau ca para focului, dar nu era de mirare. 
Ce-o fi gândit despre ea? Fusese atât de directă, de 
neruşinată - nu că el ar fi avut purtări de gentilom. 
Imaginea contesei Isabella i se ivi brusc în faţa ochilor, 
ocupându-i treptat toate gândurile. 

Dintr-odată, îşi dădu seama de rânjetul lui. 

— Nu ştiu ce m-a împins să spun asta, oftă fata. 

— Poate că n-ai făcut decât să rosteşti adevărul. 

— Ce înfumurare! În sfârşit, se uită în urmă şi constată 
uşurată că soldaţii de la Hawthornden plecaseră, iar 
slujitorii ei erau prea departe ca să-i poată auzi. 

— Dumneata i-ai trimis înapoi pe ceilalţi? 

— Da. 

— Păi sunt oamenii lui Hugo. De ce te-ar fi ascultat? 

— De obicei, oamenii mă ascultă când le dau o poruncă. 
Asta ţine de iscusinţa unui căpitan de corabie. Răutăcios, 
adăugă: Numai femeile nu ţin seama de porunci. 

— Dar de ce i-ai întors din drum? stărui ea, hotărâtă să 
nu cocheteze cu el, cel puţin nu înainte de a primi 
răspunsul la întrebări. 

— Ai fost cinstită cu mine, o să fiu şi eu cinstit cu 
dumneata. Voiam să stăm de vorbă între patru ochi şi mă 
temeam că oştenii aveau să ne audă şi să-i povestească tot 
lui Hugo. 

— Ştii, desigur, că se va mânia pe dumneata la fel de 
tare ca pe mine. 

— Mai tare, o corectă el. 

— Mă tot gândesc că orice om cu scaun la cap ar trebui 
să se teamă de unul care l-a doborât cândva la pământ, 
însă dumneata nu te temi deloc de Hugo. 

— Nici dumneata, de altfel. 

— E drept, cu toate că nu-mi place când e furios. Dar 
cred că nu m-ar lovi, iar dacă totuşi l-aş scoate din fire în 
aşa măsură încât să nu se mai poată înfrâna, nu m-ar 
vătăma cu adevărat. Singurul om care m-ar putea pedepsi 
cu asprime nu se află în Lothian. 

— Trebuie să fie vorba de tatăl dumitale. 

— Da, se poate mânia cumplit, dar ţintele supărării lui 
au fost întotdeauna Sorcha şi Isobel. E drept că i-au pus 
mereu răbdarea la încercare, dar îmi aduc aminte că m-a 
lovit şi pe mine o dată, când i-am răspuns obraznic. De 
obicei nu mă bagă în seamă, iar Hugo face la fel. 

— Bănuiam asta, însă mi-a fost greu s-o cred, zise el. 
Seara trecută, când te-ai strecurat în grădină, m-am 
aşteptat să observe imediat. 

Sidony ridică din umeri. 

— Niciodată nu mi se acordă prea multă atenţie. 

— De ce? 

Şovăi, întrebându-se dacă într-adevăr cunoştea bine 
explicaţia. 

— Ei bine? 

Îl privi lung. 

— Mă gândesc. Nu e o întrebare la care să pot răspunde 
fără a chibzui mai întâi, aşa că trebuie să ai răbdare. 

— Nu am niciodată răbdare. Ăsta e primul lucru pe care- 
l află oamenii despre mine. 

— Atunci ar trebui să înveţi să fii mai îngăduitor. 

— În clipa de faţă sunt cum nu se poate mai îngăduitor, 
replică Giff. 

Fata se uită la el, constată că era sincer şi continuă: 

— Nu ştiu cum să zic, dar e ca şi cum ar înceta să mă 
mai vadă. Probabil că asta se întâmplă deoarece sunt 
foarte tăcută când e lume prin preajmă. Surorile mele sunt 
mai deschise, mai îndrăzneţe. Chiar şi cele două care-s mai 

liniştite sunt foarte încăpăţânate, şi niciuna nu se fereşte 
să spună ce-i trece prin cap. Am învăţat din copilărie că, 
dacă tac, nu sunt în primejdie de a le stârni furia ori de a fi 
amestecată în certurile lor. 

— Se ceartă des? 

— Nu acum, când am crescut. Pe lângă asta, toate s-au 
măritat, în afară de mine. Înainte, se găsea întotdeauna 
cineva care să-mi spună ce să fac, ce părere să am şi ce să 
spun. Ele sunt foarte cumsecade, însă atunci când ai şase 
surori mai mari, dacă nu eşti blestemat să ai o fire 
luptătoare, încetezi curând să-ţi aperi drepturile. De vreo 
câţiva ani am renunţat să mai iau hotărâri de capul meu. 
Până azi, adăugă ea cu un zâmbet fugar. 

— Presupun că ideea de a face această schimbare ţi-a 
venit în ziua când ne-am cunoscut, opină el. 

— A, nu, atunci n-a fost ceva plănuit dinainte. Pur şi 
simplu mi-a trecut prin minte să ies la plimbare, şi nu mi s- 
a părut că era o greşeală. 

— Dar ieşirea de astăzi ai plănuit-o? întrebă el cu un aer 
amuzat, răsucindu-i cuțitul în rană. 

Totuşi, era singurul bărbat care îşi exprimase dorinţa de 
a-i afla gândurile, şi voia să fie sinceră cu el. 

Prin urmare, se strădui să-i explice. 

— Nu fac planuri aproape niciodată. Când eram mică 
încercam să iau hotărâri, dar ceilalţi mi le schimbau 
întotdeauna, aşa că m-am dezobişnuit. 

— Înţeleg. 

Îl privi atent, străduindu-se să-i citească intenţiile. 

— La naiba, îţi baţi joc de mine, exclamă ea. 
Dezamăgirea care o cuprinsese era mai intensă şi mai 
dureroasă decât oricând. Luându-şi ochii de la el, rosti pe 
un ton rece, stăpânit: 

— Drumul e intr-acolo, Sir Giffard. Nu mai avem mult de 
acum. 


98 


capitolul 7 


Amuzamentul lui Giff dispăru pe dată, înlocuit de 
remuşcări. Se simţea de parcă ar fi lovit un căţeluş - mai 
precis, aşa presupunea că s-ar fi simţit dacă ar fi fost atât 
de crud încât să comită un asemenea gest. Dacă Hugo l-ar 
fi doborât iarăşi la pământ, ar fi meritat-o pe deplin. 

Fata arăta atât de oropsită, încât îşi muşcă limba ca să 
nu-i mărturisească spăşit că nu avusese de gând s-o 
ironizeze. Totuşi, sinceritatea ei deplină îl îndemna să-i 
răspundă cu aceeaşi monedă. Se îndoia că Sidony avea să 
accepte o soluţie diplomatică şi ştia că o negare ritoasă nu 
ar fi fost acceptată, chiar dacă ar fi reflectat adevărul. 

În mod cert, ar fi fost o minciună. Ideea ca o femeie să-şi 
închipuie că nu putea lua o decizie îl amuza copios. Pentru 
numele lui Dumnezeu, femeile luau hotărâri de dimineaţa 
până seara şi făceau un tărăboi cumplit dacă un bărbat 
îndrăznea să le încalce. Văzuse asta cu ochii lui de 
nenumărate ori, încă de când era mic. Mama şi surorile lui 
constituiau exemple de mâna întâi. 

Femeile din Ţara de Sus nu erau nici docile, nici uşor de 
strunit, iar cele din ţinutul de la graniţă nu se lăsau mai 
prejos. În comparaţie cu muierile de acolo, englezoaicele şi 
franţuzoaicele semănau cu nişte  mioare  speriate 
repezindu-se în pripă să asculte de câinii ciobăneşti. 

Îi scrută chipul micuţ şi enervat, cu bărbia îndărătnică 
împinsă în faţă, şi se lămuri că o mâniase, dar fata 
continua să călărească la fel de grațios ca înainte, 
nelăsându-şi bidiviul să-i perceapă tulburarea. Trupul ei 
mlădios, cu  rotunjimi splendide, urma cu uşurinţă 
mişcările calului, iar mâinile sale fine, înmănuşate, ţineau 
dârlogii cu o fermitate plină de graţie. 

Remuşcările i se domoliseră, astfel că o putu admira în 
voie când, dintr-odată, o auzi oftând şi zări o lacrimă 
izvorându-i din ochi. 

Se întinse s-o atingă pe braţ şi rosti domol: 

— Nu te supăra, fetiţo. Am fost un ticălos să mă port 
astfel. Recunosc, vorbele tale m-au făcut să râd, pentru că 
n-am întâlnit niciodată o femeie care să nu poată lua 
hotărâri sau care să mărturisească lucrul acesta dacă ar fi 
adevărat. Dar sunt sigur că mi-ai spus ceea ce simţi. Şi, pe 
măsură ce mă gândesc la asta, urmă el, mă întreb cum o fi 
să-i asculţi tot timpul pe alţii şi să nu faci niciodată ceea ce 
vrei. 

— Nu e nicicum, bombăni ea, fără a încerca să-şi şteargă 
lacrima de pe obraz. Aşa stau lucrurile. Să ştii că nu e greu 
de îndurat. 

— Şi ce se întâmplă dacă doi oameni te împing fiecare să 
faci altceva? 

Sidony făcu un gest de nepăsare. 

— Astea sunt situaţii foarte rare. Sorcha mi-e cea mai 
apropiată ca vârstă, şi am fost mereu împreună până când 
s-a măritat cu Sir Hugo. Avea idei şi hotărâri cât pentru 
amândouă. Pe atunci, şi Adela era acasă, şi ne poruncea 
amândurora, pentru că întotdeauna ce făcea una, făcea şi 
cealaltă. Dacă Sorcha zicea că nu trebuie să-i dăm 
ascultare, nu-i dădeam. Iar dacă Adela i se plângea tatei, el 
o pedepsea pe Sorcha mai aspru decât pe mine. 

— Aşadar, sunt şi părţi bune, o provocă Giff. 

După cum sperase, fata ridică privirea spre el şi îşi 
şterse lacrima. N 

— Ţi-am spus că nu e greu. Însă acum înţelegi motivul 
pentru care ceilalți nu mă prea bagă în seamă nici măcar 
când sunt singură. Se gândesc la mine numai când vor să 
fac o treabă anume. In rest, îşi închipuie că respect cu 
strictețe ordinele care mi-au fost date. 

Bărbatul încuviinţă din cap, conştient că explicaţia era 
credibilă, mai ales în ce le privea pe surorile ei. Totuşi, nu- 
şi putea închipui cum un bărbat putea să stea în preajma ei 
fără ca atenţia să-i fie distrasă de la lumea înconjurătoare. 

O apucaseră pe drumul principal spre Edinburgh şi 
grăbiseră pasul, profitând de prezența caldarâmului. La un 
moment dat, Giff aduse în discuţie un amănunt care îl 

intrigase mai devreme. 

— Cu siguranţă, Lady Isobel ştie la fel de bine ca 
dumneata că această plecare de una singură, pe o distanţă 
atât de mare, îl va înfuria pe Hugo. Mă mir că ţi-a îngăduit- 
0. 

Vinovăţia inconfundabilă îi coloră chipul în stacojiu, 
informându-l fără putinţă de greşeală că Lady Isobel nu 
era la curent cu expediţia. 

În loc să-i răspundă însă, se răsuci, îl privi direct în ochi 
şi întrebă: 

— De ce vă aflaţi, dumneata şi ceilalţi, atât de departe în 
trecătoare. Credeam că toată lumea o ajută pe contesă la 
pregătirile de călătorie. 

— E drept, toţi sunt preocupaţi de asta, recunoscu el, 
hotărând să-i permită trecerea la alt subiect, deşi nu voia 
să-şi discute propriile activităţi. Adevărul e că nu văd 
rostul întregii tevaturi. Titlul de contesă îi aparţine 
personal, e obişnuită să aibă un alai pe măsura puterii 
sale. Însă călătoria aceasta nu depăşeşte opt sau zece mile. 
Mi se pare un tărăboi prea mare pentru o distanţă atât de 
scurtă. 

— Da, dar n-ai văzut niciodată cum călătoreşte ea, zâmbi 
fata. 

Giff era foarte curios, pentru că fusese plecat prea multă 
vreme. 

— Spune-mi atunci. 

— Ia cu sine atâtea lucruri şi mobile, încât dacă n-ar fi 
vorba de ea, s-ar crede că-şi mută întregul avut într-o casă 
nouă. 

Bărbatul vru să verifice dacă nu glumea, dar Sidony era 
sinceră. 

— De ce-ar face asta? se interesă el. Fără îndoială, 
prinţul Henry menţine Sinclair House într-o stare bună, cu 
toate mobilele trebuincioase. 

Tânăra chicoti. 

— Totul e splendid, însă Isabellei îi place să aibă 
propriile cearşafuri şi noptiera de la Roslin, precum şi 
multe alte obiecte care-i sunt dragi. Pe deasupra, le va 

dărui Adelei şi lui Rob un sipet minunat, cu incrustaţii, pe 
care Rob jinduieşte să-l aibă la Lestalric. În plus, din câte 
spune Lady Clendenen, aduce şi alte lucruri pe care să le 
dăruiască abației. 

— Se pare că va fi o privelişte demnă de a fi văzută, 
comentă el. 

— Cu siguranţă, confirmă ea. Dar tot nu mi-ai zis ce 
făceaţi voi trei în trecătoare. 

— Ne îndeletniceam cu o treabă de-a lui Hugo, răspunse 
el la repezeală. l-am lăsat pe el şi pe Rob la Roslin, ca să se 
ocupe de ea în continuare. 

— Adela o să fie dezamăgită văzând că Rob nu se 
întoarce cu tine. 

— Ba nu, pentru că o să vină în seara asta. Vezi 
dumneata, o să mă ajute la găsirea unei corăbii, adăugă el, 
convins că noutatea avea să-i deturneze interesul de la 
trecătoare. 

— De ce ai nevoie de o corabie? 

— Tocmai de asta am venit aici. Eu sunt marinar atât din 
plăcere, cât şi ca meserie. Când o s-o găsesc pe aceea 
care-mi trebuie, o să ridic ancora şi-o să plec înspre apus, 
acasă. 

— Aha! 

Observă că o dezamăgise iarăşi, însă de data aceasta nu 
mai simţi remuşcări. Treburile lui, mai ales cea curentă, nu 
aveau nicio legătură cu ea. 


Sidony îşi reveni rapid şi, pe măsură ce discuţia lor 
continua lejer, cu pauze fireşti de tăcere, gândurile ei se 
îndreptau spre însoţitorul ei şi spre propriile reacţii 
imprevizibile. 

De pildă, se întrebă ea, cum îndrăznise să-l iscodească 
despre ceea ce făcea în trecătoare, darmite despre 
treburile lui Hugo şi Rob? Nu avea prea multe cunoştinţe 
despre bărbaţi, asta era limpede, însă tot ştia că nu 
suportau să discute cu femeile despre treburile lor. Dacă 
vreuna voia să-l scoată pe tatăl ei din fire, nu avea decât 
să-l descoasă despre oricare dintre faptele lui. 

Cu toate acestea, voia să-l întrebe pe Giff de ce nu 
pomenise până atunci că voia o corabie, dar dintr-odată 
părea atât de dornic să plece din Edinburgh. Acest gând fu 
urmat pe dată de un altul. Până de curând, ar fi acceptat 
ea însăşi orice posibilitate de a proceda la fel, de a se 
întoarce acasă în Țara de Sus. 

Îşi înăbuşi un oftat, nelămurită dacă tristeţea se referea 
la propria situaţie sau la plecarea lui iminentă. În aceeaşi 
clipă, îşi dădu seama că Giff îi arăta cetatea regală în 
depărtare. 

Decisă să se bucure de cât mai rămăsese din călătoria 
lor clandestină, fata rosti cu voioşie: 

— Ştiţi, Sir Giffard, obiceiul lui Lady Clendenen de a 
vorbi mai mult decât stă să asculte şi uşurinţa cu care 
subiectele noi îi distrag atenţia ne-au împiedicat să aflăm 
unde anume în Kintail se află casa dumitale. Este o taină 
cumva? 

— Nu, zise el cu un zâmbet care încălzi sufletul tinerei. 
E drept însă că în clipa de faţă mă gândesc rareori la ea, 
aşa că nu prea îmi vine să dau amănunte. 

— Dar unde e? 

— La Duncraig. 

— Păi atunci o ştiu, exclamă ea, amintindu-şi un zid 
impresionant, cenuşiu-închis, ce arăta ca o prelungire a 
stâncii înfipte în mare pe care era cocoţat. 

— E în vârful stâncilor de pe creastă, la miazănoapte de 
Kyle Akin, nu-i aşa? Pe cuvântul meu, castelul este la fel de 
impunător ca Dunstaffnage, doar că este mai sus şi, poate, 
ceva mai mic. 

— Tata ar fi de acord cu descrierea. Îi place să creadă că 
Duncraig este de necucerit. 

— Păi aşa cred că şi este. 

— A avut pare de asedii, ca majoritatea castelelor. Dar 
dacă acum trebuie să răspundem unor întrebări care n-au 
fost lămurite, ce-ar fi să-mi spui dacă Lady Isobel ştie unde 
ai fost azi? N-aş vrea să dezvălui vreun lucru care ar trebui 
să rămână secret. 

Cu o jenă plină de vinovăţie, Sidony îngăimă: 

— Ştie că am plecat din oraş călare, deoarece m-a 
îndemnat să mă duc la Lestalric, la Adela. Asta aveam de 
gând, însă nu ştiu cum s-a făcut de am luat-o în partea 
cealaltă. Prin urmare, deşi n-am zis nicio clipă că mă duc 
la Lestalric, ea presupune că asta mi-era destinaţia. Totuşi, 
urma să-i mărturisesc adevărul la întoarcere, adăugă ea cu 
iuţeală, chiar fără să ştiu că Hugo o să-i spună. 

— Să-ţi dau un sfat: spune-i îndată, altfel va afla cum au 
stat lucrurile înainte ca dumneata să i te fi destăinuit de 
bunăvoie. 

Fata încuviinţă din cap, hotărâtă să procedeze întocmai. 
Când ajunseră însă la Sinclair House, descoperiră că lui 
Isobel nu-i păsa nicidecum de activităţile lui Sidony, 
întrucât Sir Michael Sinclair se întorsese acasă. 

Dacă-l surprinse vederea perechii alcătuite din Giff şi 
Sidony, n-o arătă, ci veni să-l întâmpine pe oaspete cu un 
zâmbet încântat şi o strângere puternică de mână. 


Giff îl salută pe Michael la fel de bucuros, deoarece îl 
plăcea foarte mult şi nu-l văzuse de câţiva ani. Strălucind 
de fericire, Lady Isobel îşi strecură mâna sub braţul 
bărbatului ei. 

— Ce amabil din partea dumitale s-o însoţeşti pe Sidony 
până acasă, Sir Giffard, spuse ea. Sper că aţi avut o 
călătorie plăcută. 

— Într-adevăr, milady, răspunse el uşurat. Nu se 
menţionase defel presupunerea că veniseră de la Lestalric. 
Dar nu cred că vreţi să auziţi poveştile noastre acum că Sir 
Michael de-abia s-a întors. Aş face bine să pornesc iarăşi la 
drum. 

— Nicidecum, Sir Giffard. Bărbatul meu, dornic să vină 
acasă, n-a mâncat nimic de la Glasgow până aici, aşa că o 
să cinăm devreme. Dacă vă e foame, sunteţi bine-venit la 
masa noastră. 

— Nu refuz niciodată o masă, milady, rânji el. Aş fi 
încântat să primesc, dar numai dacă sunteţi sigură că 
prezenţa mea e dorită. 

— Neapărat, căci o să-l însoţiţi precis pe Michael în 

vizită, şi dacă nu plecaţi acum, până veţi ajunge la 
Lestalric veţi descoperi că acolo au luat deja cina. 

Era adevărat, şi, cum ratase prânzul la Roslin deoarece 
se repezise s-o prindă din urmă pe Sidony, îi era foarte 
foame. Prin urmare, acceptă recunoscător sugestia lui 
Lady Isobel de a se spăla puţin, precum şi asigurarea ei că, 
întrucât Michael sosise cu numai un sfert de oră înaintea 
lor, nu era cazul să-şi schimbe hainele. 

— Vom cina aşa cum suntem, zise ea, sprijinindu-se de 
soţul ei şi surâzându-i când acesta o înconjură cu braţul. 

— Ce face Will? se interesă Lady Sidony când Michael, 
eliberat din strânsoarea afectuoasă, se  îndepărtase 
împreună cu Giff. 

Acesta din urmă se opri, ros de curiozitate. Până atunci, 
fata nu mai pomenise pe nimeni cu numele „Will“. 

— Mai bine, săracul de el, răspunse Isobel. Azi n-a mai 
plâns atât de mult. Când aţi venit voi, tocmai ce-i spuneam 
lui Michael despre cât de greu îi ies dinţii. 

Giff, suprimându-şi zâmbetul, urcă scările după gazda 
sa. 


Sidony îi urmări cu privirea, încercând să găsească 
modalitatea optimă de a-şi face mărturisirea. Isobel nu 
avea să-i găsească pricină, pentru că şi ea fusese 
zburdalnică până la măritiş. Însă Giff o făcuse să se simtă 
vinovată de înşelătorie, şi nu putea ocoli faptul că o 
păcălise pe Isobel şi avea s-o păcălească în continuare 
atâta timp cât o lăsa să creadă un neadevăr. 

Prin urmare, când Isobel adusese subiectul în discuţie 
întrebând cum de Sir Giffard se oferise s-o însoţească 
acasă de la Lestalric, Sidony murmură: 

— Mă tem că n-am venit de la Lestalric. 

— Nu? 

— Nu. Acum că sosise momentul, i se părea mai greu 
decât se aşteptase. Înainte de a-şi pierde cu totul curajul, 
rosti: M-am dus la Hawthornden în loc de Lestalric. N-am 
stat deloc, adăugă ea repede. Şi am luat doi flăcăi de 
acolo, iar pe drum erau călători, precum şi turme de oi şi 

care, şi pe urmă Sir Giffard, aşa că am fost în siguranţă. 

— Zău? şopti Isobel suav, prea suav pentru ca Sidony să 
se simtă în largul ei. 

Faţa i se îmbujorase din nou. 

— Ştiu că eşti furioasă, zise ea. 

— Nu, nu sunt furioasă, doar dezamăgită că ai putut să 
faci aşa ceva. Sir Giffard era la Hawthornden? Chiar şi cu 
doi slujitori alături, nu e deloc înţelept să mergi atât de 
departe, scumpa mea. Dar, dacă tot te-ai dus până acolo, 
de ce n-ai rămas la Sorcha? 

— Era la Roslin, spuse fata. Fu pe punctul de a-i povesti 
despre cei trei bărbaţi pe care-i văzuse în trecătoare, dar, 
cum voia să întrebe ce-ar fi putut să facă acolo şi se temea 
că Giff şi Michael ar fi putut apărea în toiul discuţiei, 
preferă să continue: Ştiu că dacă m-aş fi dus la Roslin, n-aş 
fi putut pleca decât mult mai târziu, şi nu voiam să te 
îngrijorezi. 

Giff şi Michael li se alăturară pentru cină. La masă, 
Sidony observă că bărbaţii făceau adesea schimb de priviri 
şi simţi nerăbdarea lui Giff. În consecinţă, când Michael îşi 
împinse farfuria de lemn din faţă, cuvintele sale n-o 
surprinseră defel: 

— Hai să ne retragem în altă încăpere cu vinul ăsta 
minunat, Giff. Vreau să aud totul despre aventurile pe care 
le-ai avut de la ultima noastră întâlnire, şi o să ţi le 
povestesc şi eu pe ale mele. S-ar putea să stăm până 
târziu, iubito, i se adresă el soţiei. Îţi urez noapte bună, şi 
spune-i dădacei că, dacă Will se trezeşte din somn, ar 
trebui să înmoaie o bucată de pânză în rachiu şi să i-o dea 
s-o sugă. Aşa lecuia mama durerile pruncilor când le 
ieşeau dinţii, şi asta o să-l liniştească până dimineaţă. Pun 
rămăşag că, în starea ta, după trei nopţi nedormite, o să-ţi 
prindă bine puţin somn. 

— Adevărat, domnul meu, zise ea, ridicându-se odată cu 
el şi ridicându-se pe vârfuri să-l sărute. Apoi îi făgădui: Să 
ştii însă că n-o să adorm până nu vii şi tu în pat. Nu-l lăsa 
să te ţină de vorbă prea mult, Sir Giffard. 

— N-o să-l las, milady. 

Fără tragere de inimă, Sidony le ură celor doi bărbaţi 
noapte bună şi nu uită să-i mulţumească lui Giff pentru că 
o însoţise până acasă. 

Spre mirarea ei, când Michael anunţă că avea s-o 
conducă pe Isobel până la scara principală, Giff o prinse pe 
fată de braţ. 

Aplecându-se la urechea ei ca să nu-l poată auzi 
altcineva, murmură: 

— Încă nu e nevoie de tine acolo. Trag nădejde că i-ai 
mărturisit adevărul lui Lady Isobel, deoarece eu va trebui 
să-i spun lui Michael că am fost azi la Roslin. Şi n-ar fi bine 
ca fiecare să cunoască altă poveste. În felul ăsta, 
încurcătura e garantată. 

— l-am zis deja lui Isobel, aşa că îi poţi istorisi lui 
Michael ce pofteşti. 

— Bravo, fetiţo, şopti el, învăpăindu-i iarăşi obrajii cu o 
privire sfredelitoare. 

Sidony îşi simţi buzele uscate şi le umezi uşor. 

— Hai, fetiţo, nu fă asta, spuse el încet. O trase înspre el 
cu o mână, îi cuprinse ceafa cu cealaltă şi îşi apăsă buzele 
pe gura ei. 

Sidony i se topi în braţe, constatând uimită cât era de 
cald şi de puternic. De data aceasta, când limba lui i se 
strecură printre buze, nu făcu nicio încercare să se opună, 
ci se lăsă în voia senzaţiilor delicioase care îi străbăteau 
trupul. 


Când fata îşi umezi buzele seducătoare, Giff ştiu că nu 
mai avea nevoie de altă invitaţie. De asemenea, nu se 
gândi nici la posibilele consecinţe. De-abia începuse să se 
simtă bine, de-abia îşi lăsase o mână să-i alunece pe sânul 
delicat, când urechile sale antrenate îl avertizară că se 
apropia cineva, astfel că se îndepărtă de ea dintr-un salt. 

— Pentru numele lui Dumnezeu, nu i te arăta aşa lui 
Michael, mormăi el, răsucindu-se să apuce vătraiul şi 
îngenunchind lângă foc. 

Atunci când ridică privirea, Michael trecea pragul, iar 
Sidony se apropiase de masă, jucându-se nepăsător cu un 

cuţit. 

Cu o seninătate admirabilă, spuse: 

— Isobel a urcat în dormitor, Sir Michael? M-am gândit 
că prezenţa mea n-ar fi fost bine-venită în acele clipe. 

Bărbatul zâmbi. 

— Acum vrea să te duci la ea, fetiţo. De ce n-ai chemat o 
slugă să aţâţe focul, Giff? întrebă el în timp ce fata părăsea 
în grabă încăperea. 

— Pentru că sunt la fel de plin de tact ca Lady Sidony, 
bineînţeles, răspunse Giff ridicându-se. Credeam că tu şi 
soţia ta voiaţi să fiţi singuri câteva momente. 

— Aşa-i, recunoscu Michael. Stai numai să iau urciorul 
ăsta de vin. 

Procedă întocmai, şi cei doi bărbaţi se retraseră în 
anticamera dotată, la rândul ei, cu un şemineu, împărțind 
probabil coşul cu acela din sala de mese. 

— Am fost uşurat să te găsesc aici, mărturisi Michael în 
vreme ce trăgea o masă mai aproape de foc şi-i făcea semn 
lui Giff să ia un taburet. Aducând altul pentru el, Michael 
puse jos urciorul de vin şi două pocaluri şi adăugă: Ştiu că 
nu vrei să zăboveşti prea mult aici, dar sper că ai avut 
prilejul să te sfătuieşti în toate privinţele cu Hugo şi Rob. 

— Într-adevăr, şi am aflat că nu m-am pregătit cum se 
cuvine pentru venirea încoace. Ştirile pe care mi le-ai 
trimis nu erau foarte limpezi, şi eram în Galloway când le- 
am primit. 

— Nu puteam să le scriu mai desluşit, zise Michael 
turnând vin în pocaluri. Chestiunea este... 

— Ştiu ce vreţi de la mine, îl întrerupse Giff, conştient că 
până şi la Sinclair House pereţii puteau avea urechi. 
Putem vorbi fără ocolişuri? 

— Da, uşile sunt zdravene, şi nimeni nu are de ce să 
asculte. Pe deasupra, aici nu sunt deschizături ascunse 
prin care să se poată iscodi, urmă el cu un zâmbet 
nostalgic. Cândva, la Roslin, nevastă-mea a tras cu 
urechea la ce ne spuneam eu şi cu Hugo. Ultimele lucrări 
întreprinse acolo de Henry cuprindeau şi doborârea unei 
părţi din peretele sălii celei mari ca să facă un salon 

pentru mama, aşa că a rămas o deschizătură care dă în 
noua încăpere. Descoperind-o, Isobel a îngăduit curiozităţii 
să treacă peste bunul-simţ. Din fericire, nu se lasă în voia 
acestor dorinţe. 

Gândurile lui Giff zburară spre posibilele dorinţe ale lui 
Sidony, însă vocea lui Michael îl aduse cu picioarele pe 
pământ. 

— De fapt, ce ştii? 

— Tot ce trebuie să ştiu, îmi închipui. Deocamdată stau 
la Lestalric, dar ieri am fost cu Rob la Roslin, am petrecut 
noaptea la Hawthornden, la Hugo, şi azi m-au dus să văd 
încărcătura. 

— Şi? 

— Dacă aveţi oameni de încredere care s-o ducă până la 
corabie şi dacă-mi puteţi da destui vâslaşi vrednici, bine 
înarmaţi, ca să pună în mişcare nava şi s-o păzească, pot 
duce încărcătura în siguranţă la Ranald, pe insula Eigg. 
Presupun că ăsta e planul în continuare, dacă ai putut 
vorbi cu el şi dacă ia răspunderea pe umerii lui. 

— Da, cu toate că nu i-am spus deocamdată ce va trebui 
să ocrotească, zise Michael. I-am spus numai că e vorba de 
un obiect pe care ni l-au încredinţat templierii şi că, după 
părerea noastră, va fi mai ferit de primejdii la mare 
depărtare de Midlothian. 

— Dacă ai atâta încredere în el, de ce nu-i dezvălui 
taina? 

Michael ridică din umeri. 

— „Trebuie să te aştepţi la victorie, dar să iei în seamă 
primejdiile şi greşelile să nu te ia prin surprindere.“ La 
naiba, de câte ori n-am auzit asta sau alte învățături 
asemănătoare la Dunclathy! Nu că tu ai fi fost vreodată 
prea dornic să le acorzi atenţie, surâse el. 

— Prin urmare, nu ai deplină încredere în el, conchise 
Giff, trecând cu vederea înţepătura. 

— Ba da, însă nu am încredere în cei care-l înconjoară, 
aşa că nu i-am spus tot. Acum, în privinţa vâslaşilor bine 
înarmaţi, tu nu ai oamenii tăi? 

— Adu-ţi aminte că am venit călare din Galloway. Dacă 

trebuie să mă întorc pentru a lua Storm Lass şi echipajul, o 
să fiu înapoi abia peste două săptămâni, dacă nu chiar o 
lună, dacă vremea de la miazănoapte e duşmănoasă. 

— E prea mult. 

— Da, şi cu toate că unele corăbii de-ale clanului Sinclair 
se găsesc mai aproape, Rob crede că sunt prea bine 
cunoscute, deşi aş pune rămăşag că putem deghiza orice 
corabie sau galeră dacă ne punem mintea la bătaie. Pentru 
cele mai multe e nevoie doar să se schimbe flamura ori 
pânza, dar la modelele mai noi aspectul variază mult de la 
un vas la altul. 

— Este o piedică de netrecut? 

— Nu, doar supărătoare, zâmbi Giff. Tu m-ai chemat, 
deci presupun că n-o să-mi cauţi nod în papură. 

— Nu mai trebuie să-ţi spun că totul trebuie să se 
petreacă în cea mai mare linişte. La început ne-am gândit 
să folosim nişte corăbii de-ale familiei Sinclair, înarmate 
zdravăn, însă ne-am dat seama că la fel de bine am putea 
să ne ducem la Fife şi să-i dăm de ştire ce vrem să facem. 

— Sigur, dar, vezi tu, pentru a ţine încărcătura ascunsă 
nu avem neapărat nevoie să ascundem şi expediţia. O 
plecare zgomotoasă, cu pompă, poate sluji de minune, 
dacă e bine plănuită. 

Michael surâse. 

— Ai aflat, probabil, de la Hugo că Henry ne va da bani. 
Prin urmare, fă tot ce trebuie, dar străduieşte-te să ne ţii 
departe de spânzurătoare. 

— O să încerc. Acum, spune-mi mai multe despre ce-ai 
vorbit cu Ranald. Eşti sigur că n-o să-i dezvăluie totul lui 
Donald? 

— Cred că a fost măgulit că vrem să-i încredinţăm ceva 
de mare preţ. Am pomenit de Donald, iar Ranald a fost de 
acord că n-are nicio datorie să-i spună despre templieri ori 
despre lucrurile pe care le au în pază şi a jurat că obiectul 
va fi în deplină siguranţă. Aşadar, înţelege foarte bine 
făgăduiala pe care a făcut-o. La sfârşit o să afle despre ce 
e vorba, dar până atunci vom păstra taina între noi. 

— Pe bună dreptate, încuviinţă Giff. 

— Mă miră că Rob a consimţit să-ţi spună ție secretul, 
rânji Michael. De obicei, le păstrează mai bine decât 
oricine. 

— Trebuia s-o facă, dacă eu trebuie să mă ocup de 
transport. 

— Pricep, dar nu-l cunoşti pe Rob. Dacă Fife n-ar bănui 
deja cam pe unde se află Piatra - şi faptul că noi, cei din 
neamul Sinclair, o avem -, fără îndoială că Rob s-ar fi opus 
mutării ei. 

— Cum de a prins Fife de veste? 

— Printr-un amestec de răutate şi noroc, explică 
Michael, turnând iarăşi vin în pocalul lui Giff. În primul 
rând, fratelui mai mare al lui Rob îi place să-şi dea 
importanţă. Pe lângă asta, din ziua în care Eduard al 
Angliei a luat cu el piatra cealaltă au început să se 
răspândească zvonurile că s-a înşelat. Tatăl lui Rob s-a 
întrebat dacă nu cumva clanul Logan avea vreo legătură cu 
asta, pentru că străbunicul lui Rob era un bărbat puternic, 
prieten apropiat şi tovarăş de lupte de-al lui Robert Bruce. 

Giff îşi dădu seama că Michael nu ştia cât de multe îi 
destăinuise Rob, aşa că spuse: 

— Rob mi-a zis că a aflat de la bunicul său despre 
ascunzătoarea Pietrei. 

— Foarte bine, răsuflă uşurat Michael. E mult mai uşor 
să vorbeşti despre un lucru dacă nu trebuie să te temi că ai 
putea trăda o taină. Ca să-ţi răspund la întrebarea despre 
Fife, odată ce a început să preia tot mai mult din treburile 
regelui, devenind cârmuitorul Scoției, fratele lui Rob a 
încercat să-i câştige favorurile sugerându-i că membrii 
familiei Logan - mai precis Rob - ştiu unde se găseşte 
Piatra. 

— Cum Dumnezeu, fratele lui Rob a recunoscut că i-a 
spus asta lui Fife? 

— Fratele şi tatăl lui Rob au murit amândoi înainte să 
aflăm toată povestea. Fife însuşi a lăsat să-i scape că 
fusese înştiinţat. Deşi nu ia hotărâri bune în luptă şi uneori 
poate fi laş, e un individ îngrozitor de prefăcut, Fife ăsta, şi 
foarte primejdios. Să nu cumva să-l crezi mai slab decât 

este! 

— N-o s-o fac, promise Giff. Din câte mi-au spus Hugo şi 
Rob, Fife crede că Piatra şi comoara sunt ascunse în 
acelaşi loc şi vrea să le găsească pe amândouă. Asta nu 
înseamnă că el caută ceva mult mai mare decât ar putea 
încăpea pe o corabie? 

— Pare să creadă că a fost împărţită şi dusă în mai multe 
locuri, îl lămuri Michael. Nu a făcut niciun secret din 
convingerea sa că Henry o deţine în cea mai mare parte. 
Ba chiar şi-a construit o corabie cu gândul de a porni spre 
Girnigoe să-l înfrunte. Cu toate asta, n-o să plece înainte 
ca regele să se întoarcă la Stirling, unde, din funcţia de 
conetabil al castelului, Fife îl poate manevra după bunul 
plac. 

— Am auzit că îndeplineşte deja o sumedenie de 
îndatoriri regale, comentă Giff. 

— Pe cele mai multe, întări Michael. La Stirling, 
Maiestatea Sa e înconjurat de oamenii lui Fife. Dar acum 
mă îngrijorează mai mult găsirea unei corăbii pentru tine: 
cum Fife e atât de aproape, va trebui probabil să mutăm 
Piatra foarte grabnic. Ai văzut vreo navă potrivită? 

— În clipa de faţă, la Leith sunt o mulţime de vase, dar 
majoritatea adună lână pe care s-o ducă la miazăzi, spuse 
Giff. Am văzut vreo două care ar fi numai bune, inclusiv 
două drakkare franţuzeşti. 

— Drakkare franțuzeşti? 

Giff zâmbi. 

— E neobişnuit, ai dreptate, însă francezii pot uneori să 
fie la fel de isteţi ca scoţienii şi să recunoască o idee bună 
atunci când dau peste ea. O altă posibilitate ar fi o corabie 
de neguţători olandeză, de la Rotterdam, ce pare destul de 
iute. Mie-mi sunt mai la îndemână galerele, dacă e să mă 
întrebi, dar pot cârmui orice navă cu pânze ori cu vâsle. 

— Se poate ca un drakkar să nu aibă suficient spaţiu 
pentru ascunderea Pietrei. 

— E adevărat, aşa că vreau să trec mâine pe la căpitanul 
vasului olandez şi să văd dacă nu cumva tot el e şi 
proprietarul. Dacă nu, o să încerc să-l conving să-mi 

închirieze nava pentru câteva săptămâni. Asta e tot ce ne 
trebuie, iar Fife n-ar prinde de veste. 

— Chiar şi aşa ar trebui să schimbi înfăţişarea corăbiei, 
zise Michael. Puţine vase olandeze o iau spre miazănoapte; 
prin urmare, ce părere ai să o deghizezi în vas norvegian? 
O asemenea cursă spre Orkney n-ar stârni nicio bănuială. 
La urma urmei, Orkney este în continuare pământ 
norvegian, iar Henry primeşte oaspeţi norvegieni de două 
sau trei ori pe an. 

— Nu e deloc o idee proastă, murmură Giff. 

— Măcar e de luat în seamă. Acum, spune-mi cum ai 
ajuns s-o însoţeşti pe cumnata mea, dacă ea era la 
Lestalric, iar tu ai venit aici de la Roslin. 


La castel, contele de Fife îl privea enervat pe soldatul 
care se făcuse mic în faţa lui. 

— Ce naiba vrei să spui, că pun ceva la cale? întrebă el. 
Ce fac? Şi descoperă-te când vorbeşti cu mine, Rolf Stow! 

— N-am habar, milord, răspunse nefericitul Stow, 
scoţându-şi bereta şi răsucind-o în mână. Dar au pus străji 
peste tot, la un capăt şi la celălalt al trecătorii. Da, şi în 
vâlcea. Vă spun io, precis e ceva necurat la mijloc. 

— Interesant, comentă Fife. Dar o ştire atât de prizărită 
nu e de niciun ajutor, deci du-te înapoi şi află mai multe. Şi 
să nu mai vii cu zvonuri dintr-astea de două parale. Doar 
nu-ţi închipui c-o să mă duc până acolo şi să-i întreb ce au 
de gând? 

— Nu, milord. Necazul e că Sir Hugo îi spânzură pe 
curioşii care se apropie prea mult. 

— Sir Hugo nu are puterea de a trimite oameni la 
spânzurătoare, îi aminti contele. O fi comandând el străjile 
de la Roslin, însă nu poate osândi pe nimeni la moarte, iar 
dacă afli că lucrurile stau altfel, trebuie să-mi dai de ştire 
îndată. Coroana o să-l mustre după cum se cuvine. 

— Păi, nu trebuie să dea el poruncă. Asta o face contesa, 
iar dânsa are tot dreptul, după cum ştim cu toţii. Când 
contele de Orkney nu e acolo, contesa Isabella grăieşte în 
numele lui. Şi în numele dânsei, de altfel. 

— Atunci nu te apropia prea mult, ca să nu fii învinuit că 
încalci hotarul, îl repezi Fife. Dar află, pentru numele lui 
Dumnezeu, ce fac acolo. Acum du-te! 

Bărbatul ieşi în grabă. Încruntat, Fife se întoarse către 
cealaltă persoană din încăpere. 

— Îi ştii pe cei din neamul Sinclair, de Gredin. Ce părere 
ai? 

Cavalerul îşi mângâie bărbia. 

— Maiestatea Sa, regele, va sosi în curând, milord. 
Poate că se pregătesc să vină în cetate cât este Domnia Sa 
aici. Din câte îmi amintesc, atunci când contesa se mută 
dintr-un loc în altul, face o tevatură întreagă, aşa că vor, 
probabil, să ţină prostimea departe. Pe deasupra, pun 
rămăşag că Domnia Voastră nu sunteţi singurul lor 
duşman. 

— Ai stat aproape un an în Orkney, şi spui că n-ai văzut 
niciun semn de trădare, îi atrase atenţia Fife. Dacă 
uneltirea nu se petrece acolo, înseamnă că trebuie să fie la 
Roslin. 

— Ca să zic drept, milord, n-am văzut prea multe în 
Orkney. În afară de palatul episcopului de la Kirkwall, nu e 
decât o adunătură de insulițe sălbatice. Fără îndoială, 
prinţul Henry - adică Orkney - vrea să-şi facă acolo un 
castel, însă ne-am petrecut cea mai mare parte a timpului 
la Girnigoe, care e la fel de pustiu, cum v-am povestit. Se 
prea poate ca Henry să aibă comoara şi s-o ţină acolo fără 
ca vreun suflet să aibă ştiinţă de existenţa ei. 

— Ai spus acelaşi lucru de marea lui flotă despre care 
auzim atâtea. 

— Ăsta e adevărul, milord. N-am avut niciun prilej să 
iscodesc mai îndeaproape, şi nici dorinţa, ca să fiu cinstit. 
Acolo, un om poate dispărea tot atât de uşor ca o comoară. 

— O să găsim o cale, căci, te asigur, vreau să cercetăm 
fiecare petic de pământ îndată ce nava mea va fi gata şi 
trupele tale de la Vatican o să-şi facă apariţia. Câte corăbii 
crezi că ne va trimite Sfinţia Sa? 

— N-am idee, răspunse de Gredin ridicând din umeri. 
Domnia Voastră vreţi să vină cât mai curând, astfel că nu 

pot fi prea multe. Gândiţi-vă ce-ar zice englezii dacă ar 
vedea o flotă necunoscută înaintând prin apele lor. Una 
sau două corăbii sub flamura Hansei n-ar stârni mirarea 
nimănui. 

Fife nu-l putea contrazice, însă şi-ar fi dorit ca Papa să 
trimită o flotilă. Pe de altă parte, nu era nicidecum sigur că 
putea avea încredere în Papă, mai ales că el însuşi nu 
fusese întru totul sincer cu de Gredin. 

Fife voia să-l ajute pe acesta la căutarea comorii 
templierilor, însă era mult mai interesat să găsească Piatra 
Destinului, atât de prețioasă pentru scoțieni. 

Informatorul său îi spusese că Piatra nu părăsise 
niciodată Scoţia, iar iscoadele din Londra îl anunţaseră că 
piatra de acolo - aceea pe care o furaseră englezii de la 
abația Scone cu un secol înainte - nu era decât o bucată de 
calcar nu mai mare de unsprezece inci. Ştia din peceţile 
vechilor documente regale că adevărata Piatră era mult 
mai mare. Dacă ar fi putut-o restitui abației de la Scone, ar 
fi oferit Parlamentului scoţian dovada limpede a meritelor 
sale în clipa când s-ar fi pus problema numirii succesorului 
la tron. 

Lui de Gredin nu-i pomenise despre Piatra Destinului, 
pentru că individul nu-i plăcea şi nu-i inspira încredere. În 
plus, îşi dădea seama că, dacă ar fi găsit şi legendara 
comoară pierdută a templierilor, nici el, nici Scoţia nu şi-ar 
fi permis să renunţe la ea. 


capitolul 8 


Fierbinţeala săruturilor lui Giff nu se stinsese de pe 
buzele lui Sidony când aceasta urcă încet spre dormitorul 
lui Isobel. La uşă se întâlni cu doica lui Will, care tocmai 
ieşea. 

— Intră, scumpo, te rog, o pofti Isobel. Doica spune că 
Will încă mai doarme, însă i-am transmis sfaturile lui 
Michael pentru cazul în care bietul prunc se trezeşte. 

Trage-ţi un scaun. 

— Nu, nu vreau să te rețin, zise fata. Am trecut doar să 
văd dacă tot ai de gând să mergi dimineaţă la slujbă la St. 
Giles. 

— Sigur că da, împreună cu Ealga, şi sper să vii şi tu cu 
noi, pentru că Michael nu poate să stea până atunci. 
Treburile care l-au adus în partea asta de ţară au de-a face 
şi cu Rob şi Hugo, şi spune că ar fi trebuit să se ducă 
direct la Roslin să-i povestească lui Hugo ce-a descoperit. 
În loc de asta, a venit aici, aşa că în zori o să plece către 
Roslin. Cred că o să-i ceară lui Giff să-l cheme pe Rob aici 
şi o să pornească la drum împreună. A 

— Adelei n-o să-i placă, murmură Sidony. În definitiv, 
Rob era azi la Roslin, şi e cale lungă de străbătut în numai 
două zile. Poate foarte bine să vină încoace şi să primească 
indicaţiile lui Michael înainte ca acesta să plece. 

— O să hotărască asta între ei. lar călătoria nu e atât de 
lungă, după cum ziceai chiar tu mai devreme, nu-i aşa? 

Isobel părea obosită, iar sora ei ştia că, deşi nu era 
foarte târziu şi ţinea să-l aştepte trează pe Michael, acesta 
era sigur că o s-o găsească adormită şi, la rândul lui, avea 
să se culce imediat. Totuşi, prilejul de a o întreba ce 
puneau la cale cei trei bărbaţi în defileul de la Roslin nu 
avea să mai apară prea curând. 

În consecinţă, spuse: 

— Sunt convinsă că pe Rob n-o să-l obosească din cale- 
afară. Mă gândeam numai la Adela. Însă, dacă-mi îngădui, 
aş vrea să te întreb despre un lucru pe care l-am văzut azi. 

— Te rog. 

Sidony îi descrise scena, având grijă să nu omită niciun 
detaliu, inclusiv impresia ei că bărbaţii păruseră să iasă 
direct din peretele defileului. 

— N-am zărit nicio cărare, deşi era un pârâiaş care ieşea 
din pădure şi se vărsa în Esk, adăugă ea. Ce crezi că 
făceau acolo? 

— Păi de unde să ştiu? replică Isobel, scoţându-şi 
agrafele din păr şi punându-şi deoparte boneta. Nu l-ai 
întrebat pe Giff? 

Fata se strâmbă. 

— A zis că era o treabă de-a lui Hugo, dar îmi închipui că 
n-a vrut să-mi spună nimic. 

— Bărbaţilor nu le plac femeile iscoditoare, draga mea. 
Ai grijă să nu te prindă vârându-ţi nasul unde nu-ţi fierbe 
oala. 

Sidony surâse. 

— Venind din partea ta, sfatul ăsta e cam nelalocul lui. 
Întotdeauna ai fost atât de curioasă, încât ai face orice ca 
să afli ce te interesează. 

— Da, însă acum nu mai am nevoie să mă port aşa. 
Michael îmi spune aproape tot ce vreau să ştiu. 

— Atunci l-ai putea întreba ce făceau acolo. 

— Sigur, dar... Până atunci, Isobel evitase privirea 
surorii sale, dar acum i se uită fix în ochi. Dacă l-aş 
întreba, iar Michael mi-ar spune ce făceau, nu ţi-aş zice şi 
ţie, scumpa mea. O nevastă bună nu vorbeşte despre 
lucrurile pe care i le dezvăluie bărbatul ei. Altfel, fără pic 
de îndoială, el nu i-ar mai spune nimic. 

Întrucât nu mai avea rost să insiste, Sidony îi ură noapte 
bună şi se retrase în camera care-i era rezervată pentru 
şederile la Sinclair House. Slujnica ei se afla deja acolo. 

— Jupâneasa mi-a spus că Domnia Voastră o să vă 
retrageţi curând, aşa că am venit să vă rânduiesc lucrurile, 
milady, dar vreţi să vă culcaţi chiar acum? E prea 
devreme. 

— Nu sunt hotărâtă, admise fata. Dar dacă vrei să 
aprinzi lumânările şi să-mi aduci ghergheful, aş putea să 
mai brodez puţin. 

Slujnica se conformă, apoi ieşi din încăpere. 

În vreme ce lucra la lumina difuză a lumânării, Sidony 
nu-şi putea opri gândurile să se întoarcă la Giff 
MacLennan, iar buzele o arseră din nou când imaginea 
sărutului îi reveni în memorie. Lăsând acul deoparte şi 
apăsându-şi vârful degetelor pe gură, se întrebă de ce 
atingerea lor nu-i stârnea aceeaşi fierbinţeală ca buzele lui 
înfocate. 

Se miră şi de propria ei atitudine, de faptul că îngăduise 

un asemenea gest. Nu scosese niciun sunet de protest. Şi 
ce uimită fusese când el se dăduse înapoi atât de brusc! 
După numai câteva clipe, trebuise să facă tot posibilul 
pentru a-l împiedica pe Michael să observe ce se 
întâmplase şi cât de fericită era. 

La cât de absorbită fusese în timpul sărutului, Michael 
ar fi putut să intre nevăzut şi să ceară explicaţii. 

Zâmbi la acest gând, însă curiozitatea nu-i dădea pace. 
Oare ce făcuseră bărbaţii în trecătoare? Avuseseră cu ei 
patru oameni înarmaţi, probabil escorta obişnuită a lui 
Hugo, dar, în mod ciudat, de data asta rămăseseră să 
pescuiască în râu. Nu-i văzuse niciodată pe oamenii lui 
Hugo să facă aşa ceva. La urma urmei, erau gărzile lui de 
corp, şi rareori se îndepărtau de el. 

Iar atunci se apucaseră de pescuit! 

Se întrebă dacă Michael şi Giff erau tot la parter, stând 
la taclale în salon, şi îşi dori pentru o clipă ca încăperea lor 
să aibă o deschizătură secretă ca aceea de la Roslin. 
Oftând, renunţă la această fantezie. Nici la Roslin n-ar fi 
fost de niciun folos, deoarece dulapul cu pricina era mereu 
încuiat. 

Nici trasul cu urechea la uşa salonului n-ar fi ajutat 
decât la stârnirea uneia dintre rarele crize de furie ale lui 
Michael. Uşile de la Sinclair House erau grele şi zdravene, 
iar slugile erau bine instruite. Dacă ar fi avut nesăbuinţa 
de a asculta la uşă, primul care ar fi văzut-o i-ar fi dat 
raportul stăpânului. 

Cum lumina lumânărilor nu era la fel de prielnică pentru 
brodat ca aceea a zilei, după o oră puse ghergheful 
deoparte şi se duse în odaia copilului. Will sforăia uşor, dar 
altfel dormea tihnit, fie de oboseală, fie datorită rachiului. 
Doica dormea şi ea pe patul de alături. 

Când ieşi pe palier auzi voci de jos. Se opri plină de 
speranţă, însă nu auzi decât cum Michael îi ura lui Giff 
călătorie uşoară, iar Giff îi răspundea zicându-i noapte 
bună. 

Se întoarse în cameră, se dezbrăcă şi se pregăti de 
culcare, apoi stinse lumânările. În scurtă vreme adormi. A 

doua zi de dimineaţă nu-şi putu aminti dacă visase ceva, 
dar când slujnica veni s-o ajute la îmbrăcat primi cu 
bucurie vestea că Lady Adela îl însoţise pe Sir Robert până 
la Sinclair House şi avea să meargă împreună cu surorile 
sale la slujba de la St. Giles. 


În opinia lui Sidony, preotul vorbea prea încet şi mult 
prea mult. Băncuţa de rugăciune era incomodă pentru o 
slujbă atât de anostă; astfel, când se termină în sfârşit, sări 
în picioare, îl lăsă pe argatul care o însoţise să ducă înapoi 
piesa de mobilier şi se grăbi să iasă pentru a inspira aerul 
proaspăt, uşor sărat al primăverii. 

Când surorile ei şi Lady Clendenen i se alăturară, Adela 
exclamă râzând: 

— Atâta te-ai mai sucit în toate părţile, încât am crezut 
că o să cazi de pe băncuţă! 

Sidony zâmbi, dar starea ei de spirit se schimbă pe dată 
când îşi aduse aminte că Adela o lăsase pe micuța Anna la 
Sinclair House. 

— Am putea să ne întoarcem acum? întrebă ea coborând 
glasul. Nu prea am chef să stau de vorbă cu te miri cine. 

— Ai dreptate, zise Adela. Ştiu că eşti nerăbdătoare s-o 
vezi pe Anna. 

— Numai dacă nu-i ies dinţii, comentă Isobel pe un ton 
glumet. Ieri, Sidony m-a părăsit, spunând că s-a săturat de 
răcnetele pruncilor. 

— Zău, Sidony, credeam că iubeşti copilaşii, comentă 
Adela. Dar, rogu-te, nu ne părăsi azi. Şi aşa sunt nefericită 
că Rob a plecat iarăşi, deşi a făgăduit că o să se întoarcă 
până la petrecerea noastră chiar dacă după aceea va 
trebui să pornească iarăşi la drum. 

— Michael şi Hugo trebuie să stea la Roslin pentru a 
rândui alaiul Isabellei, le informă Isobel. Fără îndoială, 
Sorcha o să rămână cu ei. 

In cele din urmă, Lady Clendenen lansă întrebarea pe 
care şi Sidony ar fi vrut s-o pună, dar nu îndrăznea. 

— Sir Giffard s-a dus la Roslin cu Michael şi Rob? 

— Nu, a zis că are nişte treburi aici, replică Adela, 

făcând schimb de priviri cu Isobel. Totuşi, a stăruit să vină 
la Sinclair House mai târziu, ca să mă însoţească până la 
Lestalric. Nu-mi dau seama de ce. 

— Nici eu, o susţinu Isobel. Mai ales că Rob ţi-a lăsat o 
escortă la fel de impunătoare ca a lui. Trag nădejde că l-ai 
invitat la cină. 

— Sigur că da. 

Sidony remarcă privirile pe care şi le aruncară una 
alteia şi căzu pe gânduri, însă nu le-ar fi dat satisfacția de 
a cere lămuriri. Ar fi fost o umilinţă, mai cu seamă de faţă 
cu Ealga, şi, cum Isobel o invitase pe aceasta să cineze 
împreună înainte de a pleca la Clendenen House, n-ar fi 
avut timp să discute în particular. 

La Sinclair House urcară la etaj, în salonul doamnelor, şi 
sporovăiră despre întoarcerea regelui la castel şi despre 
sosirea în mare pompă a contesei Isabella de la Roslin 
până când intendentul veni să le anunţe că masa era gata. 

În timpul cinei, Lady Clendenen spuse: 

— Ştiţi, mi-ar plăcea să ies în întâmpinarea Isabellei 
dacă vremea e frumoasă şi vreuna dintre voi primeşte să 
mă însoţească. Sunt încredinţată că i-ar plăcea să ne aibă 
în alai când intră în oraş. 

Isobel refuză politicos, iar Adela declară că nu era 
pregătită s-o lase singură pe micuța Anne o zi întreagă, 
însă Sidony acceptă pe dată. 

Până la plecarea musafirei, fata ajunsese la concluzia că 
acordase prea multă importanţă schimbului de priviri 
dintre surorile ei, aşa că, în loc să le ceară să-şi explice 
atitudinea, se duse să se joace cu nepoţeii ei şi îşi lăsă 
surorile să discute netulburate. 

Totuşi, micuţii nu se bucurară de întreaga ei atenţie, şi 
asta din cauză că mintea îi era ocupată cu alegerea unei 
rochii destul de atrăgătoare încât să o poarte la supeu. 


Leith Harbor 


Giff se dădu jos din ambarcaţiunea care-l adusese la 
țărm după o întâlnire fructuoasă cu căpitanul vasului 

olandez, care păruse dornic să-i închirieze corabia atâta 
timp cât avea nevoie. Planul lui Giff era să ducă nava 
olandeză numai până la castelul Girnigoe, unde Michael 
era sigur că Henry avea să le ofere un vas dintr-ale lui ca 
să transporte Piatra până la destinaţie. 

— Fife n-o să ţi-o poată lua înainte dacă închiriezi o 
corabie şi ridici ancora până să-şi dea el seama ce ai de 
gând, îi spusese Michael în ajun. În primul rând, vântul e 
potrivnic, iar Fife e un navigator nepriceput, care se sperie 
uşor. 

— Dar căpitanul lui chiar trebuie să fie foarte bun, 
obiectase Giff. 

— Desigur,  rânjise Michael. Fife îi angajează 
întotdeauna pe cei mai buni, însă nu ştie să strunească nici 
măcar un cal, darmite un căpitan de corabie. Îşi vâră nasul 
peste tot. lar tu, amice, nu eşti cunoscut degeaba drept 
Regele furtunilor. 

Giff le dădu drumul vâslaşilor de la Lestalric care îl 
duseseră până la vasul olandez şi înapoi, după care, 
mutându-şi sabia la locul obişnuit, pe spinare, se opri să 
mai privească o dată portul aglomerat înainte de a-şi 
recupera calul din grajd. 

Aruncă o ultimă privire spre corabia olandeză de 
comerţ, lată şi impunătoare, după care se uită la nava lui 
Fife, pe care i-o arătase Rob, şi hotări că Michael avea, 
probabil, dreptate. Vasul olandez era în perfectă stare şi 
avea să se comporte bine pe o vreme aspră. Al lui Fife, un 
model recent cu care echipajul nu era obişnuit, s-ar fi 
putut dovedi mai slab. În cazul în care căpitanul era de loc 
din Edinburgh şi nu avea experienţă cu vâslaşii, n-ar fi 
ştiut cum să le folosească optim priceperea. 

Conştient că speculaţiile fără temei nu aveau rost, Giff 
se îndepărtă cu intenţia de a se întoarce la Lestalric, unde 
urma să ia prânzul şi să reflecteze la soarta echipajului 
olandez. Nu discutase cu căpitanul, dar îşi dădea seama că 
se aştepta să fie angajat cu tot cu marinarii din subordine. 

Decise să le ceară sfatul celorlalţi, însă, dacă Henry era 
de acord, ar fi preferat să-i plătească pe olandezi să 

rămână la Edinburgh şi să ia un echipaj de-al familiei 
Sinclair. Hugo îi spusese că oamenii lui Henry de la Roslin 
şi Girnigoe - cel puţin toţi cei capabili şi dispuşi să înveţe - 
ştiau să mânuiască vâslele şi pânzele deopotrivă, astfel că 
îşi putea alcătui un echipaj mult mai demn de încredere 
decât unul străin, oricare ar fi fost acela. 

Nişte glasuri bărbăteşti mânioase şi un scâncet de copil 
din spatele lui îl făcură să se răsucească pe călcâie. Câţiva 
zdrahoni, printre care un bandit îmbrăcat în negru cu o 
bâtă ridicată deasupra capului, fugăreau un băietan de opt 
sau zece ani care se ferea sprinten din calea lor şi sărea 
peste obstacole îndreptându-se în direcţia lui. 

— Opriţi hoţul! 

Puştiul îl zări pe Giff şi îşi schimbă brusc traiectoria ca 
să-l ocolească, aruncând o privire în spate la urmăritorii 
lui. 

Aplecându-se într-o parte, Giff reuşi să-l prindă. Băiatul 
se zbătu din răsputeri, luptându-se să scape. 

— Dă-mi drumul! O să mă sugrume! Vrei să mă omoare? 

— 'Ţine-ţi gura dacă nu vrei să vezi ce mână grea am, se 
răsti Giff punându-l jos, dar continuând să-l strângă de 
braţ. 

— Bine că l-am prins pe ticălosul ăsta mic, rosti furios 
primul din şirul de urmăritori. Mulţam, dom'le. Îl iau eu 
acum. Merită o chelfăneală zdravănă. 

— Dumneata eşti tatăl lui? 

— Nu, dar nu cred că are tată neisprăvitul ăsta mârşav! 

— Nu sunt mârşav, porc-de-mare tâmpit ce eşti! ripostă 
puştiul războinic. 

Când individul, în culmea mâniei, se întinse către el, Giff 
strânse şi mai tare braţul firav şi îl trase pe copil în spatele 
lui. 

— Ce ziceţi că a furat băiatul ăsta? 

— Plăcintarul de acolo zice că a luat ceva, bombăni 
reclamantul. N-am văzut cu ochii mei, dar piciul ăsta 
mârşav mi-a tras un cot de n-am mai ştiut cum mă cheamă 
când a trecut pe lângă mine. 

— Nu te-a putut lovi prea tare dacă ai reuşit să fugi mai 


122 


repede decât ceilalţi, îi atrase atenţia Giff. Dar unde este 
plăcintarul care a stârnit tot tărăboiul? 

— Acolo, mormăi bărbatul, arătând cu degetul către 
mulţimea care se strânsese în jurul lor. 

— Dă-te la o parte, atunci, spuse Giff pe un ton care nu 
admitea replică. O să stau de vorbă cu plăcintarul, dar 
chestiunea nu te priveşte pe dumneata. 

Interlocutorul său şovăi, se uită în spate şi apoi iarăşi la 
Giff, după care se duse lângă cel care ridicase bâta. 

— Bine i-ai făcut, murmură băiatul din spatele lui Giff. 

— Tu să taci din gură, îi ordonă Giff scuturându-l de braţ 
fără a-şi lua ochii de la bărbaţii din faţa lui. Ridicând 
vocea, întrebă: Care dintre voi este plăcintarul? 

— Eu sunt, milord, zise un individ de vârstă mijlocie, pe 
cât de înalt tot atât de lat, ştergându-şi mâinile de şorţ în 
timp ce se grăbea să iasă în faţă. Şi credeţi-mă, milord, 
ticălosul ăsta mic mi-a şterpelit o plăcintă cu carne de să 
te lingi pe degete, abia scoasă din cuptor. 

Cu o nouă scuturătură, Giff reduse la tăcere fornăitul de 
protest din spatele lui. 

— Cât costă? se interesă el, scoţându-şi punga cu mâna 
liberă şi ridicând-o la gură să-i desfacă baierele cu dinţii. 

Mulțimea începu să se destrame, iar plăcintarul, 
zâmbind la gândul recompensei, răspunse vesel: 

— Numai trei şilingi, milord! 

Giff îl scrută cu severitate. 

Ridicând trist din umeri, păgubitul se corectă: 

— Opt pence, milord. 

— Tot e prea mult, zise Giff. Nu cred că ceri mai mult de 
doi pence pentru o plăcintă cu carne, şi nu sunt lămurit 
dacă băietanul chiar ţi-a furat ceva. Dar dacă a făcut-o, 
adăugă el înainte ca acuzatorul să cârtească, meriţi un 
şiling pentru tot necazul. Pe deasupra, asta o să-l înveţe şi 
o lecţie, întrucât va trebui să-mi dea banii înapoi. 

— Prea bine, milord, spuse plăcintarul, acceptând 
şilingul. Dar trag nădejde că o să-i daţi şi o altă lecţie, 
completă el  aruncându-i vinovatului o privire 
amenințătoare. 

— Se prea poate, replică Giff. 

Majoritatea participanţilor la urmărire se îndepărtaseră. 
Se mai zăreau numai nemulţumitul din frunte şi tovarăşul 
său înarmat cu bâta, dar aceştia păreau să sporovăiască 
prieteneşte, fără să le mai acorde atenţie. 

Giff se întoarse cu faţa la prizonierul său. 

— I-ai dat nenorocitului ăluia un şiling întreg! se indignă 
puştiul. Dacă-ţi închipui c-o să-ţi dau înapoi aşa o avere, 
te... Ei! 

Giff îl ridică în aer şi-l ţinu suspendat în dreptul ochilor 
săi. 

— Să nu mai aud nicio vorbă dacă nu vrei să-ţi primeşti 
chelfăneala chiar acum. 

— Bine, tac chitic, aşa că mă poţi lăsa jos. Dar ar trebui 
să ştii că te porţi ca un bandit. 

Giff îşi înăbuşi un hohot de râs. 

— Nu sunt un bătăuş şi o să te las jos, dar dacă asta 
înseamnă pentru tine să taci chitic, află că eu sunt de altă 
părere. 

Ochii căprui, cu gene lungi şi negre, sclipiră amuzaţi, 
însă băiatul rămase tăcut până când se văzu iarăşi pe 
picioare. Apoi îşi mută privirea dincolo de Giff şi exclamă: 

— Uite acolo, în spate! 

Bănuind o viclenie care i-ar fi îngăduit micului ticălos să 
scape, Giff ar fi ignorat avertismentul dacă al şaselea simţ, 
în care avea deplină încredere, nu i-ar fi zbârlit părul pe 
spinare. Se răsuci, împingând copilul în lateral, şi chiar în 
acel moment banditul îmbrăcat în negru se năpusti cu bâta 
asupra lui. 

Mâna stângă a lui Giff ţâşni în sus fulgerător şi izbi cu 
tăişul palmei încheietura adversarului, parând lovitura. În 
acelaşi moment, pumnul lui drept se repezi cu toată forţa 
în falca tâlharului. 

Bâta zbură într-o parte, iar atacatorul se prăbuşi la 
pământ fără cunoştinţă. Tovarăşul lui, acuzatorul furios al 
băiatului, se pregătea să-i ia locul când o siluetă micuță 
tăbări pe el, cu capul coborât, şi îl lovi din toate puterile 
exact acolo unde îl izbise cu cotul mai devreme. 

Victima se îndoi, încercând să-şi apuce agresorul cu o 
mână în vreme ce se străduia să-şi aline durerea cu 
cealaltă. Cu o agilitate care, în opinia lui Giff, i-ar fi fost de 
folos oricărui cavaler care urma instructajul de la 
Dunclathy, puştiul i se feri din cale. 

Plăcintarul şi alţi doi veniră în grabă. Ultimii îl 
imobilizară pe individul doborât de băiat, iar primul spuse: 

— Am văzut ce s-a întâmplat, şi o să-i ducem fără preget 
pe ticăloşi în faţa judecătorului, milord. 

Giff le mulţumi şi-i lăsă să se ocupe de cei doi banditi, 
după care se întoarse la micul său acolit, care ţopăia voios. 

— l-am potcovit! exclamă ştrengarul. L-ai trântit pe-al 
matale de i-ai zdruncinat şuncile! 

— Şuncile? rânji Griff. 

Băietanul îi întoarse rânjetul, lăsând la vedere o 
strungăreaţă pe care dinţii în creştere abia începeau s-o 
acopere. 

— Păi da. Taica spune că nu-s destul de mare să zic cur. 

— Atunci să nu zici. 

— Da’ n-am zis! 

Giff ridică din sprâncene. 

Un alt rânjet. 

— Bine, da’ nu înainte să-ţi fi povestit de taica. 

— Deci ai un tată. 

— Păi mata n-ai? 

— Ba da, răspunse Giff, revenind la un ton serios. Şi 
dacă aş lua ceva ce nu-mi aparţine, mi-ar trage o 
chelfăneală pe cinste. 

— Ei, doar eşti prea mare pentru asta! 

— N-am fost întotdeauna aşa de mare. Ia zi, ai luat 
plăcinta aceea? 

Puştiul deschise gura şi o închise la loc în clipa când 
văzu expresia severă de pe chipul lui Giff. Apoi, ridicând 
bărbia şi îndreptându-şi umerii, declară: 

— Am luat-o. 

— Unde e? 

Sclipirea reveni în ochii ştrengarului, care îşi suflecă 
mâneca şi lăsă vederii pentru o clipă capătul unei plăcinte 

groase, acoperite cu pesmet tras în unt. 

— De ce-ai şterpelit-o? 

— Ca să văd dacă-s în stare, răspunse băiatul sincer. 
Zgârcitul ăla hrăpăreţ care le vinde nu-ţi dă niciodată să 
guşti, şi voiam să ştiu cum e. 

— De obicei, pentru asta trebuie să cumperi. 

— Adevărat, dar îţi trebuie bani. 

— Şi tu n-ai deloc? 

Copilandrul îl lămuri printr-un gest. 

— Cum te cheamă? 

Băiatul şovăi. Apoi, pe acelaşi ton cu care plăcintarul 
ceruse trei şilingi pentru plăcintă, rosti: 

— Cei mai mulţi îmi zic doar „Micul tist“. 

— Şi taică-tău cum îţi zice? 

Strâmbătura trecătoare făcu loc unei expresii uimite. 

— Ştii mata că tâlharii te-au urmărit când te-ai dus până 
la corabia olandezului? I-am văzut cu ochii mei, şi se uitau 
şi când băieţii matale au vâslit până la mal. Ce treabă ai 
avut cu olandezu' de voiau aşa de mult să afle? 

— N-am idee, spuse Giff. Apoi, conştient că lansarea 
unor zvonuri false în port s-ar fi putut dovedi utilă, 
continuă: Mă gândeam să mă duc spre miazănoapte, până 
la Murray Firth. L-am întrebat dacă mă poate ajuta. 

Spre surprinderea lui, puştiul fornăi şi clătină din cap. 

— N-ai ce căuta la miazănoapte cu ditamai hudubaia. 
Acolo e tare greu să te strecori printre stânci. 

— Şi ce cunoşti dumneata despre corăbii, domnişorule 
Deşteptăciune? 

Băiatul îşi dădu ochii peste cap în semn de exasperare. 

— Destule cât să-ţi spun că ai face mai bine să mergi cu 
taica. O ia spre miazănoapte, şi dacă juri că o să uiţi de 
blestematul de şiling şi făgăduieşti să nu-i spui de plăcintă, 
o să-l rog să te ia cu noi. 

— Pe ce vas e căpitan taică-tău? 

— Ala de acolo, cu vâslele ridicate şi catargul înalt, îl 
informă ştrengarul arătându-i cu degetul. 

— Nava aceea este a contelui Fife, observă Giff, 
privindu-l cu asprime. 

— Da, Serpent Royal, da’ taica e căpitanu', ce să-i faci? 
De-asta mi se spune „Micul tist“, cu toate că mă cheamă 
Jake Maxwell. Dar dacă nu ştii nimica despre corăbii, n-ai 
de unde să ştii nici ce înseamnă asta, adăugă el amabil. 

— Înseamnă „Micul căpitan“, ce altceva? ripostă Giff. 
Remarcând dezamăgirea şi stupoarea noului său prieten, 
adăugă: Eşti sigur că are loc pentru un pasager? 

Flăcăiandrul zâmbi din nou. 

— Dacă o să-ţi ţii făgăduielile cum am zis eu, te-aş putea 
duce la el, şi-o să-l rogi chiar mata. 

— N-o să te spun tatălui tău, dar nici nu-s de acord în 
privinţa şilingului. Meriţi să fii pus la plată, şi vreau să te 
văd achitându-ţi datoria. 

Jake îl cântări din ochi, după care oftă adânc. 

— O să-ţi plătesc într-o bună zi, deşi habar n-am cum. 

— Născoceşti tu ceva, nu-mi fac griji. Hai, mergem la 
taică-tău? 

— Da, corabia e acolo, pe prundiş, iar băieţii matale o să 
ne ducă la bord. 

— Scoate plăcinta, îi ordonă Giff când porniră spre mal. 

— De ce? 

— Nu ţi-e foame? Giff îşi scoase cutitul. N-o să ajung la 
masă, aşa că m-am gândit că ai împărţi-o cu mine. 

— Cum să nu, răspunse Jake vesel. Am şi una cu carne 
de oaie în săcotei. Şi un biscuit cu coacăze la desert. 

— Un adevărat festin, comentă Giff sever când băiatul 
scoase un săculeţ din jambieră şi-i arătă atât plăcinta, cât 
şi biscuitul. Le-ai căpătat pe aceeaşi cale ca bucata din 
mânecă, presupun. 

— Sigur, şi sunt calde, însă cum ai făgăduit să nu-i spui 
lui taica... 

— Eu n-o s-o fac, îi reteză Giff vorba. Exprimarea îl făcu 
pe Jake să ridice fruntea şi să privească întrebător în ochii 
căprui ai adultului. 

— Tu o s-o faci, urmă Giff voios pe când tăia bunătăţile. 
Când muşchii vizibil încordaţi îl avertizară că puştiul era 
gata s-o ia la fugă, adăugă: Numai dacă nu te temi, 
bineînţeles. Un bărbat îşi asumă răspunderea pentru 

faptele sale. 

Din nou indignat, puştiul se oţări: 

— Io nu mă tem de nimica! 

— Bravo, îl lăudă Giff punând cuțitul deoparte şi 
întinzându-i jumătate de plăcintă. Uite partea ta. Miroase 
tare îmbietor. 

— Aşa şi trebuie, dacă tot a costat un şiling, mormăi 
Jake. Pe un ton care-i dezvăluia lipsa de entuziasm de a 
ajunge la Serpent, anunţă: Asta e corabia noastră, într- 
acolo. 


capitolul 9 


La Sinclair House, hotărâtă să nu arate în niciun fel 
nerăbdarea cu care aştepta să-l revadă pe Giff, Sidony se 
jucă în tihnă cu Will, mult mai liniştit, şi cu Anna, care 
gângurea vesel, până când doicile o anunţară că venise 
vremea supeului. 

Fata se schimbă într-o rochie verde pal, ornată cu 
dantelă, şi pantofi asortaţi şi încercă să-şi ocupe timpul cu 
lucrul de mână, însă renunţă după ce gândurile răzlețe o 
făcură de două ori să se înţepe la deget. 

Lăsând uşa întredeschisă şi verificând de mai multe ori 
că părul, plasa de mătase albă şi vălul de deasupra erau în 
perfectă ordine, se repezi pe palier de îndată ce auzi vocile 
surorilor sale. Pe când coborau, intendentul deschise uşa 
de la intrare şi-l pofti înăuntru pe Giff. 

Rămasă în urmă, Sidony se opri pe ultima treaptă cu o 
mână pe stâlpul scării în spirală şi se întoarse cu faţa la 
oaspetele care trecea pragul casei. 

— Bine aţi venit, Sir Giffard, i se adresă Isobel cu un 
zâmbet. Mă bucur că aţi reuşit să ajungeţi. Sper că 
expediţia dumneavoastră a fost încununată de izbândă. 

— Într-adevăr, milady, mulţumesc de invitaţie, spuse el. 
Privirea lui o întâlni fugar pe a gazdei, după care se pironi 
asupra lui Sidony. Surâse larg. 

— Presupun că oamenii noştri v-au oferit un prânz 
îndestulător, interveni Adele. 

— Din nefericire, doamnă, am întârziat peste măsură şi 
n-am mai apucat prânzul la Lestalric. 

— Vai de mine, înseamnă că sunteţi mort de foame! 

— Nicidecum, rânji el. Am mâncat jumătate dintr-o 
delicioasă plăcintă crocantă cu carne, jumătate dintr-un 
corn cu carne de oaie făcut de o mână foarte pricepută la 
aluaturi fine şi jumătate dintr-un savuros biscuit cu 
coacăze. 

Intr-un glas, Sidony şi Isobel întrebară: 

— De ce numai jumătate? 

— Ne poate povesti după ce ne aşezăm, spuse Adela. 
Cum mâncarea e gata, am jigni-o pe bucătăreasă dacă am 
lăsa-o să se răcească în timp ce stăm aici la taclale. 

Întrucât reputația Adelei în privinţa gestionării 
gospodăriei era legendară în Edinburgh, nimeni nu 
îndrăzni să protesteze. Ea şi Rob transformaseră castelul 
Lestalric dintr-o cocină într-o locuinţă atât de primitoare, 
încât membrii elitei scoțiene se rugau să primească 
invitaţii la frecventele lor supeuri. 

Sidony, urmând firul acestui gând, îi vorbi surorii sale: 

— Ziceai că Rob se va întoarce pentru supeu? 

— Da, răspunse Adela pe când intrau în sala de mese. A 
promis, însă probabil va trebui să se întoarcă miercuri în 
zori ca să se alăture alaiului Isabellei. 

— Ia scaunul lui Michael, Giff, spuse Isobel arătând spre 
capul mesei. După ce rostiră rugăciunea, le indică slugilor 
să servească, apoi îl îndemnă: Acum, Giff, istoriseşte-ne 
cum a fost. 

Se conformă, dovedindu-se un povestitor talentat şi 
făcându-le să râdă de mai multe ori. 

— Ce s-a întâmplat când l-ai cunoscut pe tatăl lui Jake? 
vru Sidony să ştie. 

Giff zâmbi. 

— Căpitanul Wat Maxwell e un om de ispravă, cred eu. 
Tânărul Jake m-a prezentat de parcă aş fi fost un mare 
nobil, dar, cum nu-mi ştia numele - nu-i dăduse prin minte 

să mă întrebe -, nu l-a putut rosti. Prin urmare, m-am 
prezentat singur şi, spre marea mea uimire, am constatat 
că domnul căpitan Maxwell auzise de mine. Însă atunci 
când fiul său şi-a mărturisit păcatele, i-a zis că o să discute 
mai târziu şi l-a alungat. Dacă l-am cântărit bine, puştiul a 
avut de îndurat câteva clipe dureroase. 

— Ce părere ţi-a făcut corabia lui Fife? se interesă 
Isobel. 

Giff îi aruncă altă privire, chiar mai grăitoare decât cea 
pe care o remarcase Sidony mai devreme, şi spuse: 

— E foarte bună. Are mai multe pânze decât se pun 
îndeobşte pe un vas de mărimea asta, dar se manevrează 
probabil la fel de uşor ca o galeră, deşi etrava şi pupa sunt 
mai înalte şi mai greoaie. Spaţiul central e asemănător, şi 
poate purta cincizeci de vâslaşi cu bănci pentru câte opt 
vâsle pe fiecare parte. Mai mult, are un sabord pentru 
încărcare, la fel ca unele vase neguţătoreşti. Cât despre 
Maxwell, îşi cunoaşte meseria. 

De data aceasta, schimbul de priviri se produse între 
Adela şi Isobel. 

Pe cale să întrebe ce informaţii i se ascundeau, Sidony 
văzu că Giff o urmărea cu privirea. Prin urmare, hotări să 
deschidă un subiect care o nedumerea încă de când el îşi 
spusese povestea. 

— De ce te-au atacat bărbaţii aceia, Sir Giffard? 

— Probabil m-au luat drept o pradă uşoară, zise el 
nepăsător. 

Sidony nu-şi luă ochii de la el. Faptul că vreun individ l- 
ar fi putut socoti o victimă facilă când avea sabia atârnată 
pe spinare era ridicol. Chiar şi neînarmat, Giff umbla de 
parcă ar fi fost stăpânul lumii. 

Cu sprâncenele încruntate, ca şi cum întrebarea ei i-ar fi 
dat de gândit, oaspetele spuse: 

— Tânărul Jake mi-a zis că i-a văzut urmărindu-mă când 
m-am dus pe vasul olandez şi când m-am întors. 

— Poate că au fost puşi să te urmărească, opină Isobel. 

— Dar de ce? insistă Sidony. 

— Zău, habar n-am, replică Giff, apoi adăugă spăşit: N-ar 

trebui să vorbesc aşa, milady. Făgăduiesc să-mi schimb 
purtarea. Uite, a ieşit soarele. Vrei să-mi faci cinstea de a 
te plimba cu mine prin grădină? 

Fata se uită la Isobel, care încuviinţă din cap, apoi îşi 
tinu răsuflarea. Cum însă Adela rămase tăcută, spuse: 

— Mi-ar plăcea, Sir Giffard, însă mi-ar plăcea şi mai mult 
dacă mi-ai răspunde la întrebări. 

Înainte ca el să poată rosti vreun cuvânt, Adela îi ceru 
veşti despre activitatea englezilor din ţinuturile de la 
graniţă. 

— Rob a auzit că Fife s-a certat iarăşi cu Douglas. 

— Cum a aflat? se interesă Giff. 

— Veştile călătoresc odată cu lâna venită de la 
mănăstirile de lângă hotar, explică Adela. 

— Mai mult, dacă noi am prins de veste, poţi fi sigur că 
ştirea se va răspândi curând în toată Scoţia, zise Isobel. 
Fără îndoială, Seniorul Insulelor va afla. 

— Cum? 

Sidony îl privi surprinsă. 

— Păi ar trebui să ştii că nimic nu rămâne secret pentru 
cei din insule, Sir Giffard. Sora noastră Cristina e măritată 
cu cumnatul Marelui Amiral al Insulelor, care este omul cel 
mai bine informat din Scoţia. 

— Într-adevăr, confirmă Isobel. Lachlan Lubanach are 
iscoade peste tot. În Scoţia nu se întâmplă niciun lucru 
care să nu ajungă la urechile lui. 

Acest subiect pasionant le dădu prilej de discuţie până la 
terminarea mesei. La sfârşit, ridicându-se, Giff întrebă: 

— Doreşti o mantie, Lady Sidony? 


Cum tânăra afirmase că nu avea nevoie de mantie, în 
pofida materialului subţire din care-i erau croite fusta şi 
corsajul, Giff o conduse până la uşa care dădea spre 
grădina din spatele casei. Când ajunseră în dreptul 
celorlalte doamne, Lady Adela murmură: 

— Să nu dispari cumva, Sir Giffard. 

Bărbatul îi zâmbi. 

— Nu am de gând să o fac, milady. Dar dacă vă grăbiţi 


131 


să vă întoarceţi la Lestalric, nu trebuie decât să-mi 
spuneţi, şi vom porni pe dată. 

— Nu, spuse ea privind-o pe Sidony cu afecţiune. Nu am 
niciun zor. 

Odată ajunşi afară, după ce închise uşa, Giff o luă pe 
Sidony de braţ şi o călăuzi spre o potecă mai ferită. Câteva 
ferestre aveau vedere în grădină. 

— Eşti foarte tăcută, remarcă el. 

— Vreau să ştiu ceva, dar mă îndoiesc foarte mult că-mi 
vei spune. 

El chicoti. 

— N-o să afli dacă nu mă pui la încercare. 

— Prea bine, atunci. Ce secret împărtăşeşti cu Isobel şi 
Adela? 

— Ce te face să crezi că avem un secret comun? 

— Felul în care te-ai uitat la Isobel când te-a întrebat 
dacă ziua ţi-a fost încununată de izbândă. Şi după aceea, 
când a vrut să-ţi ştie părerea despre corabia lui Fife. 

— Ne-ai urmărit cu băgare de seamă, fetiţo. Altceva? 

— Păi, felul în care Adela şi Isobel s-au uitat una la alta 
când ai zis că omul lui Fife, căpitanul Maxwell, îşi cunoaşte 
meseria. De fiecare dată m-am simţit de parcă unul dintre 
voi avea să mă trimită la culcare pentru ca oamenii mari să 
stea liniştiţi de vorbă. 

— N-a fost frumos din partea noastră, recunoscu el 
mutându-şi mâna de pe cotul ei pe umăr şi oprindu-se pe 
cărarea acoperită cu pietriş ca să o poată privi în ochi. Vrei 
să mă plesneşti iarăşi? Ştiu că de data asta n-ai niciun 
peşte, dar... 

Vorbele lui o amuzară, însă fata stărui: 

— Vrei să-mi spui ce ştiţi voi şi eu nu ştiu? Sau n-ai 
încredere în mine? 

— La naiba, fetiţo, de unde să ştiu dacă eşti vrednică de 
încredere? Trebuie să te cunosc mai bine. Când ea se 
crispă, adăugă în grabă: De fapt, cunoşti deja aproape 
totul. 

— Ce anume? 

— Ţi-am spus că sunt în căutarea unei corăbii şi, când o 

s-o găsesc, o să plec acasă, la apus. De la soţii lor, surorile 
tale ştiau că pusesem ochii pe una în port şi că aveam de 
gând să mă duc azi la Lieth să văd dac-o puteam cumpăra 
sau închiria. 

În lumina tot mai slabă a înserării nu i se mai vedeau 
decât pupilele negre, mărite, pe fundalul albului lăptos; cu 
toate acestea, îşi zise că nu mai cunoscuse pe nimeni cu 
nişte ochi atât de limpezi sau o căutătură atât de fermă şi 
de intensă. 

— Înţeleg, murmură ea. Dar de ce-i pasă lui Isobel de 
părerea ta cu privire la căpitanul lui Fife, şi de ce s-au 
uitat una la alta când ai spus că-şi cunoaşte bine meseria? 

Simti imboldul de a o informa că asta era treaba lui, nu a 
ei, dar instinctul îl avertiză că dacă ar fi adâncit misterul 
nu ar fi făcut decât să-i aţâţe curiozitatea. 

— Nu pot vorbi în numele surorilor dumitale, răspunse 
el plimbându-și delicat mâna prin părul ei. Am auzit însă 
că Fife şi-a construit corabia în primul rând ca să-i facă 
necazuri lui Henry. 

— Ştii cumva ce fel de necazuri? 

— Putem ghici, zise Giff, întrebându-se cât de tare avea 
să insiste fata şi căutând o replică potrivită. 

Spre surprinderea lui, ea încuviinţă din cap fără alte 
comentarii. 

— Presupun că planurile lui Fife sunt clare, dar, fără 
îndoială, nu mai trebuie să vorbim despre această 
chestiune. 

Un gând supărător i se ivi în minte. 

— De ce spui asta? 

Ochii i se măriră. 

— Păi îmi închipuiam că ai toată încrederea lui Hugo şi a 
lui Rob, precum şi a lui Michael. Nu-i aşa? 

— Ba da, dar nu ştiu ce legătură are. 

— Pentru că Hugo şi Michael au trimis după dumneata. 

— Mda. Gândul supărător începuse să-i dea fiori pe şira 
spinării. Ei, şi? 

— Deci se poate presupune, continuă ea fără ocolişuri, 
că Fife caută ceea ce dumneata şi ceilalţi aţi găsit în 

trecătoare, iar dumneata vrei să transporti obiectul acela 
la Girnigoe sau undeva mai departe în călătoria dumitale 
spre apus. 

Disperat, Giff căută o soluţie. Dacă nu ghicise tot, 
ghicise destul cât să le pună planul în primejdie. Dacă ar fi 
ştiut mai multe... 

— Presupunerile astea înseamnă că ai idee şi despre 
obiectul cu pricina? 

— Ar trebui să fie o parte de-a comorii. 

Pe când el se lupta să-şi ascundă stupefacţia, tânăra 
adăugă: 

— Dacă Fife vrea să pună mâna pe ea, precis va provoca 
necazuri mari. Nu te-ai gândit că individul în negru care 
te-a atacat cu bâta ar fi putut fi omul lui Fife? 

Nu se gândise la asta. Încă se chinuia să-şi păstreze 
calmul când tot ce-ar fi vrut era să smulgă de la ea tot ce 
ştia şi sursele din care aflase. In loc de asta, rosti: 

— Ce te faci să crezi că insul acela îl slujeşte pe Fife? 

— Păi dumneata ai zis că Jake Maxwell îi văzuse 
urmărindu-te, iar oamenii lui Fife se îmbracă în negru, la 
fel ca banditul acela. Sigur trebuie să-ţi fi trecut asta prin 
minte. 

Giff aruncă o privire spre casă. 

— Hai încoace, îi porunci el, trăgând-o în umbra unui 
tufiş destul de mare încât să-i ascundă. Apoi, ţinându-i 
mâinile pe umeri, uitându-se aspru în ochii ei nevinovaţi, o 
întrebă cu severitate: 

— Despre ce comoară vorbeşti? 

Îşi ridică bărbia, dar nu făcu niciun efort să se elibereze, 
după cum nu deschise nici gura. 

Nerăbdător, o zgudui. 

— Spune-mi! 

— Poate că n-ar fi trebuit să pomenesc despre asta. Nu 
mai zic nimic. 

Apucând-o de umeri atât de tare încât o făcu să se 
cutremure, bărbatul se răsti: 

— Atunci o să te duc direct la Roslin, unde o să le dai 
toate lămuririle lui Hugo, Rob şi Michael. 

— N-ai face asta. 
— Ba da, scumpo, fii sigură că aş face-o! 


Inima lui Sidony bătea de să-i sară din piept. Îl credea, 
însă nu se putea hotări ce să facă şi dorea din tot sufletul 
să nu fi adus vorba de comoară. Nu se aşteptase ca el să se 
înfurie în aşa măsură, iar efectul îi stârnea emoţii 
amestecate. Până la un punct, voia să-l împace, dar mânia 
lui i se părea, în mod straniu, de-a dreptul incitantă, 
îndemnând-o să vadă ce avea să se întâmple dacă alegea 
să-l sfideze. 

Inevitabil, rezultatul nu fu altul decât o tăcere 
prelungită. 

— Ei bine? 

— Mi-ai învineţit umerii. 

O eliberă, dar rămase mult prea aproape de ea. 

— Dă-te înapoi, îi ceru fata. Nu pot gândi câtă vreme stai 
aici ca un uriaş de zece picioare. 

— Nu mă mişc. Ori îmi spui mie, ori le spui lor. Şi să nu- 
ţi închipui că n-o să te salt pe umăr şi n-o să te duc la 
grajduri, unde o să-mi înşeuez calul - după cum nu trebuie 
să-ţi închipui că surorile dumitale m-ar putea opri. 

Sidony clătină din cap. Cu cât o presa să ia o hotărâre, 
cu atât îi venea mai greu să reflecteze, darmite să se 
decidă. 

— Spune-mi ce ştii despre comoară, insistă el dur. 

Întrebarea, mai puţin precisă, putea primi mai uşor un 
răspuns. 

— Doar că Hugo, Michael, Rob şi Henry - şi dumneata, 
presupun - păziţi ceva de mare preţ. De asemenea, că Fife 
îşi doreşte amarnic lucrul acela. 

— Cine ţi-a zis? 

Şovăi. Era mai greu să-i destăinuie, dar, când el se 
încruntă, Sidony şopti: 

— Nimeni, zău! 

— Nu mă lua de prost. Cineva ţi-a zis! 

— Nu, Sir Giffard. Adică, nimeni nu mi-a spus mie 
dinadins, adăugă ea în grabă când bărbatul o apucă iarăşi 


135 


de umăr. l-am auzit vorbind. 

— Deci tragi cu urechea pe la uşi! 

— Nu-i adevărat! ripostă ea. Uită mereu că sunt prin 
preajmă. Chiar şi când îşi aduc aminte, nu fac decât să-şi 
coboare glasurile, dar eu am auzul ascuţit. Şi, oricum, în 
scurtă vreme uită din nou. 

— Ce-ai aflat? 

Fata ridică din umeri. 

— Felurite lucruri, ici şi colo. Numărând pe degete, 
spuse: Isobel, Adela şi Sorcha, desigur, dar şi Michael şi 
Henry. Chibzui câteva clipe. Nu cred că i-am auzit pe Rob 
şi Hugo... 

— Cum naiba ai putut să auzi asemenea lucruri de la toţi 
ceilalţi? 

— Ţi-am zis, nu mă bagă în seamă. Ştii că aşa se 
întâmplă. Chiar dumneata ai făcut un comentariu la un 
moment dat. 

— Asta era când ai dispărut în grădina de la Clendenen 
House la puţin timp după ce-l mâniaseşi pe Hugo, nu când 
erai în aceeaşi încăpere cu toată lumea. 

— Da, însă lor nu le pasă dacă sunt ori nu de faţă. De 
aceea mă simt adesea de parcă nimeni nu m-ar putea 
vedea. Ştiu că nu o fac anume, dar... 

— Bineînţeles că n-o fac anume, mormăi el. Părea mai 
furios ca oricând, însă, în mod curios, tonul i se îmblânzise. 
Cui i-ai mai povestit de comoară, fetiţo? 

— Cum aşa? Nimănui! replică ea surprinsă. 

— Nimănui? De ce n-ai stat de vorbă cu surorile tale 
despre ea? 

— Zău, Sir Giffard, încă mai ţin minte cum am repetat 
ceva ce-a zis tata când a uitat că eram acolo. M-a altoit 
atât de rău, că n-am putut şedea cum trebuie vreme de o 
săptămână. Aveam opt ani. O asemenea lecţie nu se uită 
uşor. 

— Dar ai învăţat şi să taci ca un peşte când oamenii îşi 
împărtăşesc secrete. 

— Păi da, pentru că se înfurie la fel de rău când le aduc 
aminte că sunt de faţă, de parcă ar fi vina mea că au uitat 

de mine. Pe deasupra, cui nu-i place să afle cât mai multe 
lucruri? 

— Sigur n-ai povestit nimănui despre asta? 

— Cui? întrebă fata. Nu le-aş spune niciodată slugilor, şi, 
ca să fiu cinstită, e mai bine ca surorile mele să nu ştie cât 
de multe secrete de-ale lor am auzit în decursul anilor. 

— Mai bine pentru cine? se interesă el, arcuindu-şi 
sprâncenele. 

Cu toate acestea, mânia i se disipase, spre imensa 
uşurare a lui Sidony, care îi adresă un zâmbet gânditor. 

— Voiam doar să spun că nu sunt limbută. Dumneata 
eşti primul om care pare să fie interesat de ceea ce am de 
zis. Din când în când, ceilalţi îmi cer părerea despre vreun 
veşmânt ori despre felurile care să le fie servite oaspeţilor 
la masă, dar chiar şi atunci se aşteaptă să răspund că 
alegerea lor, oricare ar fi aceea, este minunată şi întru 
totul potrivită. 

Presupunea că observaţia avea să-i fie contestată, dar 
Giff reacţionă diferit. 

— Hai să mai mergem puţin, o îndemnă el. Mai am să-ţi 
spun câte ceva şi, cu toate că surorile dumitale s-ar putea 
să nu se alarmeze dacă se uită afară şi nu ne văd, precis o 
să trimită pe careva în căutarea noastră dacă stăm prea 
mult ascunşi. 

— Ai dreptate, am auzit ce ţi-a zis Adela. 

Pe de altă parte, fata nu era sigură că voia să audă ce 
voia el să-i spună. 

În timp ce se plimbau, Giff rosti măsurându-şi cuvintele: 

— Ceilalţi vor trebui să afle despre asta. 

— Toţi? 

— E totuna dacă află unul sau toţi. Oricare dintre 
bărbaţi e obligat să le spună celorlalţi, şi fiecare va sta de 
vorbă cu soaţa lui. Trebuie să fii pregătită pentru asta. 

Sidony îşi muşcă preocupată buza inferioară. 

— Poate că Michael ar înţelege, la fel şi Henry. Nu şi 
Hugo, nici Rob. O să creadă că Sorcha şi Adela au fost cu 
nebăgare de seamă. 

— Hai, fetiţo, o întrerupse el nerăbdător. Bărbaţii au fost 

tot atât de neglijenţi. 

— Da, însă ei n-o să vadă lucrurile astfel. Precis o să dea 
vina pe mine şi pe surorile mele. 

— Dacă o fac, asta e, răspunse Giff cu asprime. Nu e 
decât consecinţa faptelor dumitale şi ale surorilor 
dumitale. 

— O purtare tipic bărbătească! exclamă ea dispreţuitor. 
De ce, atunci când femeile fac un lucru anume, eo 
greşeală care merită pedepsită, pe când, atunci când îl fac 
bărbaţii, e tot din vina femeilor? 

— Aşa ţi se pare? Giff avea un aer amuzat. 

— Te rog, nu-ţi bate joc de mine! Mult prea adesea, aşa 
se întâmplă! 

Se întoarse cu faţa la ea, oprind-o în loc pe cărare. 

— Dacă asta ţi-e părerea, atunci ar trebui să te fereşti cu 
grijă din calea nemulțumirii rubedeniilor dumitale. 

— N-am făcut-o anume! Mai mult, deşi, din câte văd eu, 
te crezi obligat să le spui că am aflat, precis nu trebuie 
neapărat să le spui cum am aflat. 

— Deci ai vrea să-i mint? 

— Nu e nevoie să minţi. 

— Păi ce-aş putea să le răspund, fără să mint, când o să 
mă întrebe cum ai ajuns să ştii lucrurile astea? 

— Mda, îmi dau seama că nu e foarte uşor, dar o să le 
explici cum s-a petrecut totul, nu-i aşa? 

— O să-ţi explic ceva dumitale, milady, se încruntă el 
neîndurător. Spui că n-ai făcut nimic dinadins, însă minţi. 
Ai ales anume să rămâi la locul dumitale şi să tragi cu 
urechea la discuţii. 

— Dar nu puteam... 

— Sigur că puteai, o repezi el nemilos. Nu eşti o păpuşă 
de cârpe care stă acolo unde a fost aruncată până se 
gândeşte cineva s-o mute. Eşti o tânără cu voinţă proprie. 
Dacă te-ai fi purtat cum trebuia, ţi-ai fi făcut cunoscută 
prezenţa de îndată ce-ai fi înţeles că vorbitorii nu voiau ca 
spusele lor să ajungă la urechile dumitale. Asta e adevărul 
gol-goluţ, indiferent dacă vrei să-l auzi sau nu. 

— Nu înţelegi! 

— Ba înţeleg. Ţi-ai vârât în cap că nu poţi lua hotărâri, 
că faptele dumitale sunt urmarea aşteptărilor, acţiunilor 
sau dorințelor altora. 

— Dar... 

— Pe când, în realitate, faci alegeri la fel ca oricine 
altcineva, continuă el. Fiecare alegere e o hotărâre, chiar 
dacă nu o numeşti astfel. 

Chipul i se înfierbântase, iar ochii i se umpluseră de 
lacrimi. 

— Chiar crezi asta? 

— O ştiu, şi o să ţi-o dovedesc, replică el, neglijându-i în 
mod dureros disperarea. Spune-mi din nou cum ai ajuns 
ieri la trecătoarea Roslin. 

— Păi ţi-am mai povestit, murmură ea, trecându-şi o 
mână peste ochi ca să-l poată vedea mai bine. În clipa 
următoare, zărindu-i înverşunarea, îşi dori să n-o fi făcut. 
Aveam de gând să mă duc la Lestalric, după cum îmi 
propusese Isobel, dar când am ajuns la drumul mare, pur 
şi simplu mi s-a părut mai bine s-o iau în partea cealaltă. 
Aşadar, vezi dumneata, n-a fost nicidecum o hotărâre. 

Cu speranţa că-l lămurise, încercă să-i citească expresia 
de pe chip, însă nu putu depista nicio urmă de înţelegere. 


Giff se străduia din răsputeri să-ţi ţină firea. Îşi dădea 
seama că era sinceră şi era conştient că fusese deja foarte 
aspru cu ea, dar ajunsese la concluzia că membrii familiei 
o neglijaseră în mod revoltător, neinteresându-se de 
opiniile ei despre ea însăşi - şi despre ei - şi necorectând 
erorile la momentul potrivit. 

Optă pentru o abordare directă. 

— De fapt, nu mi-ai spus mai multe decât înainte. Ai 
schimbat subiectul de câteva ori ca să ocoleşti răspunsul, 
iar acum, când în sfârşit mi l-ai dat, pricep de ce te-ai ferit 
atâta. Te crezusem cinstită - chiar mai cinstită decât 
majoritatea oamenilor -, dar acum nu mai sunt sigur. 

De data aceasta, lacrimile care i se iţiseră în ochi i se 
revărsară pe obraji, însă Giff le ignoră la fel cum o făcuse 
mai devreme. Nu trebuia să se lase afectat de ele, căci n-ar 

mai fi putut-o face să înţeleagă ceea ce, fără îndoială, ar fi 
înţeles dacă l-ar fi lăsat să-i explice. 

Sidony îşi muşca buza, luptându-se să se stăpânească, şi 
bărbatul recunoscu primele semne ale căderii nervoase. În 
niciun caz nu trebuia să se întâmple aşa ceva. Sperând că 
îi intuise corect temperamentul, rosti pe un ton cumpănit: 

— Dacă nu-ţi poţi stăpâni emoţiile cât să putem continua 
discuţia, poate că ar trebui să mergem înăuntru. 

Spre uşurarea lui, Sidony îşi ridică bărbia şi îl privi cu 
asprime. 

— Spune ce ai de spus, Sir Giffard, deşi mi-ai transmis 
deja părerea proastă pe care o ai despre mine. 

— Nu fi proastă, o repezi el. Dacă ar fi aşa, n-aş mai 
pierde vremea încercând să te lămuresc că greşeşti. 

Fata îşi trecu iarăşi mâneca peste ochi şi începu să se 
smiorcăie asemenea unui copil. Giff abia reuşi să se abţină 
de la a o strânge în braţe ca s-o liniştească. Peste numai o 
clipă, Sidony îşi reveni şi-l privi drept în ochi, mustrându-l: 

— Tocmai mi-ai zis că nu sunt cinstită. 

— Ba nu, replică el uitându-se înspre casă şi întrebându- 
se cât timp mai aveau la dispoziţie. Am zis că ţi-am 
remarcat cinstea. Dar te aştepţi cumva să cred că ieri ţi-ai 
îndemnat calul şi el, de capul lui, a luat-o pe Canongate, 
înspre Cowgate şi apoi până la drumul spre Roslin? 

— Sigur că nu. Dar când mi-am dat seama ce făcusem, 
m-am gândit că, de vreme ce Isobel nu mă aştepta înainte 
de cină, ar fi fost totuna dacă mă duceam până la 
Hawthornden s-o văd pe Sorcha şi... şi poate să te revăd pe 
dumneata. 

— Chiar şi acum, dai de înţeles că nu te-ai gândit la asta 
decât după ce ai luat-o spre St. Giles în loc de Lestalric, 
obiectă el. Prin urmare, fetiţo, hai să luăm povestea de la 
început. De ce ai pornit spre St. Giles? 

— Păi... Se strâmbă, răscolindu-şi prin memorie. Am 
văzut-o pe slujitoarea lui Lady Clendenen vorbind cu un 
argat în faţa uşii de la intrare. Mi-era... mi-era teamă că 
aveau să-i spună doamnei că m-au văzut şi că ar fi trebuit 
să mă opresc pentru a sta de vorbă cu dânsa. Imi place 

foarte mult, adăugă ea în grabă. Dar nu voiam să stau la 
taclale cu nimeni. Aşadar, presupun că am făcut o alegere. 
Acum îmi dau seama, dar în clipa aceea n-am chibzuit 
defel. Doar am dat pinteni calului, şi nu m-am mai gândit 
la asta până azi. 

Mulţumit, Giff încuviinţă din cap. 

— Acum spune-mi, dacă voiai să ne vezi pe Sorcha sau 
pe mine, de ce ai făcut cale-ntoarsă când ne-ai zărit în 
trecătoare? 

— Nu m-am întors din cauză că v-aş fi zărit. Ştii foarte 
bine că mi-am urmat drumul spre Hawthornden. Acolo am 
descoperit însă că Sorcha se dusese la Roslin şi, cum te 
văzusem împreună cu Rob şi Hugo în trecătoare, mi-am zis 
că trebuia să vin acolo. Dar... Făcu o pauză, apoi adăugă 
stânjenită: Ei bine, era Hugo, însă dacă voiam să ajung la 
timp pentru cină, nu aveam vreme pentru asta. 

— Vezi? spuse el cu blândeţe. Toată lumea trebuie să ia 
hotărâri. 

— Dacă hotărârile sunt alegeri drepte, atunci n-am nicio 
problemă. Pe de altă parte, nu sunt încredinţată că 
înseamnă doar atât. Mă gândesc la momentele mai 
importante şi la felul în care se poartă Sorcha şi ceilalţi 
când iau hotărâri cu privire la ce am eu de făcut. 

— Pricep, dar trebuie să te lămureşti că alegerile 
dumitale, care sunt nişte hotărâri, îi afectează aproape 
întotdeauna pe ceilalţi. E obligatoriu să înţelegi lucrul ăsta, 
pentru că, aşa cum ţi-ai dat seama, unii oameni o să se 
înfurie pe dumneata - şi pe bună dreptate. 

— Trebuie să le zici lui Isobel şi Adelei chiar acum, 
înainte de a le spune soţilor lor? 

— N-o să le zic nimic surorilor dumitale, promise el, 
amintindu-şi că făcuse o declaraţie asemănătoare în 
aceeaşi zi, dar în împrejurări cum nu se putea mai diferite. 

Fata reacţionă la fel ca tânărul Jake, slobozind un oftat 
de uşurare. 

— Slavă Domnului! Ştiu că Michael şi Rob o să le spună 
curând, şi atunci o să fie tot atât de mânioase pe mine cum 
ar fi acum, dar cel puţin... 

— Nu, fetiţo, îi reteză el vorba. Dumneata trebuie să le 
spui, şi fără întârziere. Dacă amâni, le vei supune aceloraşi 
încercări prin care treci dumneata, dar fără avantajul de a 
fi prevenite. 

Sidony păru şocată, însă îşi reveni rapid. 

— Ar fi trebuit să mă gândesc la asta. Cum de nu mi-a 
trecut prin cap? Oare am devenit atât de meschină încât să 
nu-mi văd decât de treburile mele? 

— Eşti mult mai puţin meschină decât oricare dintre 
cunoscuţii mei, o linişti Giff. Ridică-ţi iarăşi bărbia, fetiţo, 
căci aşa îmi placi. După aceea, ar trebui să intrăm, 
altminteri o să înceapă să ne caute. 

— Ai dreptate, încuviinţă ea. 

Merseră în camera doamnelor, unde le găsiră pe ambele 
surori aşezate lângă foc. Giff o privi pe Sidony, aşteptându- 
se la o amânare a mărturisirii. 

Aceasta intră însă cu impetuozitate, lăsându-l în prag. 

— A fost frumoasă plimbarea? întrebă Adele. 

— Am ceva să vă spun, să vă mărturisesc, rosti Sidony 
fără ocolişuri. 

— Doamne, despre ce e vorba? 

— Am aflat de comoară. 

Giff îşi muşcă buza ca să-şi înăbuşe râsul. Ştia ce avea să 
urmeze şi, conform aşteptărilor lui, Isobel şi Adela se 
întoarseră amândouă spre el cu un aer acuzator. 

Cu ochi scânteietori, Isobel îl admonestă: 

— Doar nu ai fost dumneata cel care i-a spus! 

— Nu, nu el, interveni Sidony. Tu mi-ai spus. 


capitolul 10 


Dimineaţa zilei de luni era strălucitoare şi însorită. Norii 
albi se perindau dinspre apus, umbrele lor trecând pe 
deasupra caselor şi grădinilor de pe Canongate. 

După micul dejun, Sidony făcu o plimbare prin grădina 

castelului Sinclair, imaginându-şi că putea percepe în 
adierea vântului aromele cimbrului şi ierbii negre din Ţara 
de Sus. De data aceasta însă, nu dorea să se întoarcă 
acasă. Medita la întrevederea pe care o avusese în ajun cu 
Giff MacLennan şi se întreba cum de un bărbat atât de 
enervant, cu un simţ critic atât de acut putea să-i ocupe 
gândurile în aşa măsură. 

Reflecţiile sale nu primiră niciun răspuns. 

Pe la jumătatea dimineţii, deşi vântul continua să sufle 
dinspre apus, norii îşi încetiniseră deplasarea spre răsărit 
şi începuseră să se strângă ameninţător deasupra oraşului. 

Când Sidony şi Isobel se aşezară la masă, cerul se 
întunecase într-atât încât un slujitor veni să aprindă 
lumânările. Nici nu termină bine că ploaia începu să cadă 
în ropote. 

Isobel nu rostise aproape nicio vorbă toată dimineaţa; 
acum însă, privi pe fereastră şi murmură cu un oftat: 

— Mare păcat, nu-i aşa? Sper că nu e una dintre 
furtunile acelea care ţin câteva zile. l-ar strica Adelei 
supeul de mâine. 

— Tot mai eşti supărată pe mine? se interesă Sidony cu 
glas domol. Atât Isobel, cât şi Adela fuseseră pe culmile 
mâniei în seara precedentă, dar în prezenţa lui Giff 
MacLennan se limitaseră s-o întrebe ce voise să spună 
când afirmase că ele îi dezvăluiseră existenţa comorii. 
După ce fata le explicase, iar Adela, spumegând de furie, 
plecase împreună cu Giff la Lestalric, Isobel pretextase o 
durere de cap şi se retrăsese la culcare. 

Rămasă singură şi fiind conştientă că bărbaţii aveau să 
fie încă şi mai înverşunaţi decât consoartele lor, Sidony nu 
se bucurase de prea mult somn. 

lar în acel moment aştepta cu nerăbdare răspunsul lui 
Isobel. 

Sora ei luă însă din bucățile de somon fript oferite de 
unul dintre cei doi servitori şi nu spuse nimic. După ce se 
aduse carnea, pofti slugile să iasă, dându-le asigurări că ea 
şi Lady Sidony nu mai voiau nimic. 

Îndată ce ieşiră, i se adresă fetei: 

— Nu sunt furioasă, Siddy. Nu pe tine. Pe mine, cel mult. 
Tare-aş vrea să ştiu ce-o să zică Michael când se întoarce. 

— Nu pare să se supere niciodată pe tine. 

— Poate că nu, dar când e nemulţumit îi sunt de ajuns 
câteva cuvinte ca să mă facă să mă simt cea mai umilă 
făptură de pe pământ. lar asta îl va nemulţumi peste 
măsură. 

— Giff a zis că a fost vina mea, că ar fi trebuit să vă aduc 
aminte că mă aflam acolo de îndată ce mi-am dat seama că 
vorbeaţi despre lucruri pe care eu nu trebuia să le aud. 
Dar pe cinstea mea, Isobel, pur şi simplu nu mi-a dat prin 
cap, căci, de când sunt pe lume, rudele au vorbit în faţa 
mea fără să se sinchisească de mine. Ştiu că nu trebuie să 
pomenesc nimănui despre această comoară, şi voi m-aţi 
învăţat de mult că o să am numai necazuri dacă vorbesc 
neîntrebată. Altfel însă, nimănui n-a părut să-i pese. 

— Aşa-i. Îmi amintesc de o asemenea discuţie pe care 
am purtat-o cu Adela şi Sorcha în salonul doamnelor de la 
Roslin, şi acum îmi dau seama că tu coseai lângă foc, la 
celălalt capăt al încăperii. Vorbeam încet, iar de obicei tu 
nu pari atentă la taclalele noastre, însă este limpede că le 
auzi. 

Uşurată că Isobel înţelesese, Sidony încuviinţă din cap. 

— De multe ori nu eram atentă, dar nici când eram nu- 
mi închipuiam că fac un lucru rău. 

— Ei bine, probabil că Adela va fi de aceeaşi părere cu 
mine, însă Sorcha s-ar putea mânia mai tare, mai ales că 
Hugo îşi va ieşi cu totul din fire. Nu cred că va pricepe 
cum s-a întâmplat aşa ceva. De asemenea, Sorcha nu va fi 
de acord că vina ne aparţine nouă, întrucât am deprins 
prostul obicei de a vorbi de parcă n-ai fi de faţă. 

— Nu m-a deranjat niciodată, o linişti fata. Chiar şi când 
eram mică, nu voiam decât să fiu aproape de ceilalţi, să 
ştiu ce făceaţi. Sper însă că ai dreptate în privinţa Adelei; 
ea l-ar putea lămuri pe Rob că nu v-aş trăda niciodată 
secretele. 

— Sunt convinsă că n-ai face-o cu bună ştiinţă. Cât 
despre vorbitul neîntrebată, ai discutat totuşi despre asta 

cu Sir Giffard. 

— Da, însă numai după ce-am văzut că era deja la 
curent. Nu i-am repetat niciun amănunt aparte din câte 
auzisem. 

— Tot e bine, murmură Isobel. Măcar cu Michael o să 
scăpăm mai uşor, pentru că are obiceiul să asculte mai 
întâi şi să judece după aceea. Nu e la fel şi cu ceilalţi. 
Totuşi, Rob o să vină mâine acasă, iar Giff o să-i spună de 
îndată ce soseşte. Purtarea lui ne va ajuta să prevedem cât 
de tare se vor mânia Michael şi Hugo. 

Sidony se strâmbă. 

— Nu i-aş fi zis nimic lui Giff, dar ştiam că au găsit ceva 
în trecătoare acum un an, şi-l văzusem acolo cu Hugo şi 
Rob. După aceea a vorbit despre cât de primejdios este 
Fife şi de faptul că este în căutarea unei corăbii cu care să 
navigheze către apus, deci eram aproape sigură că 
descoperirea lor avea legătură cu vestita comoară. 

— Şi i-ai spus şi lui asta, presupun, comentă Isabel cu 
acreală. 

— Da, însă numai după ce a stăruit şi m-a asigurat că se 
bucură de deplina încredere a celor trei. Când i-am 
mărturisit, a vrut să ştie cine mi-a zis şi... şi m-a ameninţat 
că o să mă azvârle peste umăr şi o să mă ducă la Hugo. lar 
Hugo nici măcar n-a avut timp să se răcorească după ziua 
de ieri. Dumnezeu ştie ce-o să-mi spună sau ce-o să-mi facă 
în clipa când o să afle despre toate astea. 

Isobel clătină din cap. 

— După atâţia ani în care ai îndurat firea tumultuoasă a 
lui Sorcha, nu pare să te impresioneze când cineva tună şi 
fulgeră, fie acela chiar şi Hugo. Prin urmare, nu te mai 
alinta. Ce-o fi o fi, şi nu poţi spune că n-ai căutat-o cu 
lumânarea. Adăugă zâmbind fără veselie: Voi încerca să 
urmez şi eu sfatul acesta, dacă tu eşti gata s-o faci. 

— Sigur, răspunse fata. Ştiu că izbucnirile astea de 
mânie se sting repede, însă nu m-ar supăra dacă ploaia de 
afară i-ar ţine departe ceva mai mult timp. 


Giff era ud până la piele şi cum nu se poate mai enervat. 


145 


În general îi plăceau capriciile vremii, dar era de părere că 
o zi care începuse atât de bine n-ar fi trebuit să se încheie 
cu nişte nori atât de grei şi cu o ploaie atât de violentă. 

Călărise de-a lungul coastei până la Portobello, căutând 
locul cel mai sigur şi mai adecvat pentru a încărca Piatra 
pe vasul olandez, însă nu era lămurit cum ar fi putut 
realiza acest lucru. Obişnuia să-şi tragă navele la țărm, iar 
aceasta era dotată cu sabord şi vâsle. Dar deşi era uşor să 
manevrezi o galeră, numai un nebun ar fi încercat să aducă 
la țărm, cu pupa înainte, un vas atât de mare ca Zee 
Handelaar. 

Problema nu-i dădu pace pe tot drumul până la Lestalric. 
Oare n-ar fi putut să acosteze pur şi simplu la un chei 
public şi să preia Piatra ca pe orice altă încărcătură? 

Ce s-ar fi întâmplat dacă Fife şi acoliţii lui şi-ar fi făcut 
apariţia tocmai atunci? 

Întrucât era un bărbat deosebit de îndrăzneţ, Giff hotărî 
că avea, fără îndoială, să găsească o soluţie, însă ştia că 
partenerii săi aveau să prefere un plan mai puţin temerar. 
În general, erau precauţi, dar viaţa îl învățase că dacă nu 
profita de ocazie atunci când se ivea, risca să o piardă. 

Rob avea să afle mai multe a doua zi, când urma să 
revină pentru supeul dat de Adela. Rob nu era un lup de 
mare, spre deosebire de Michael. Şi Hugo câştigase 
destulă experienţă pe vasele lui Henry ca să înţeleagă 
aspectele logistice. Henry însuşi era cel mai bun matelot 
din neamul Sinclair, însă el se găsea la Girnigoe, iar navele 
sale erau ocupate cu transportul de lână. 

Mai rămânea chestiunea căpitanului şi a echipajului 
olandez. Giff îl informase pe căpitan de existenţa 
încărcăturii, nu şi despre natura acesteia, detaliu care 
avea să rămână secret. Dar atunci când avea să le spună 
că serviciile lor nu-i erau necesare se putea aştepta la o 
reacţie ostilă, mai ales că avea nevoie de ei până la sosirea 
oamenilor familiei Sinclair. lar schimbarea echipajului nu 
se putea realiza în portul Leith, cu Fife la pândă. 

Şi vremea îi dădea motive de îngrijorare, deşi experienţa 
îi arătase că furtunile de genul acela, oricât de enervante 

ar fi fost, nu durau prea mult. Spre sfârşitul după-amiezii, 
vântul se oprise, iar apusul era de-a dreptul spectaculos, 
colorând apele estuarului intr-un roşu sângeriu. 


Pe seară, când Fife se uita prin catastifele regale, un 
soldat intră, făcu o plecăciune şi rosti solemn: 

— Vă cer iertare, Domnia Voastră. Rolf Stow roagă să-l 
primiţi, iar cavalerul de Gredin aşteaptă şi dânsul. 

— Spune-le amândurora să intre, îi ceru Fife. 

De Gredin ştia de informatorul său şi i-ar fi prins bine să 
fie ţinut la curent cu rapoartele lui Stow. In felul acesta, 
cavalerul ar fi căpătat mai multă încredere în Fife, ceea ce 
îl făcea mai susceptibil de a comite o greşeală la un 
moment dat. 

Cavalerul intră primul şi făcu o reverență complicată. 
După el îşi făcu apariţia şi slugarnicul Stow, cu pălăria în 
mână. 

— Ai aflat ceva vrednic de atenţie, Rolf Stow? întrebă 
Fife. 

— Da, milord, răspunse Stow dându-şi la o parte bucla 
de pe frunte. Contesa Isabella urma să vină încoace 
miercuri, dar din cauză că pe vremea asta se duce spre 
miazăzi lâna de la abaţii, se teme că drumurile vor fi pline 
de lume, aşa că are de gând să sosească joi. 

— Pfui, asta-i singura veste? Nu mai ai nimic? 

— Doar că o va lua pe malul râului, în timp ce carele 
Domnia Sale vor veni pe drumul mare. 

— Şi bărbaţii? Ei cu ce se îndeletnicesc? 

Rolf îşi frământă pălăria în mâini. 

— Cu treburile lor obişnuite, milord. Sir Hugo aleargă să 
îndeplinească poruncile contesei, căutând care şi căruţe cu 
coviltir pentru tot calabalâcul. După cum ştie toată lumea, 
are nevoie de o mulţime. 

— Într-adevăr, mormăi Fife. Dar dacă încearcă să 
transporte şi altceva în afară de lână, vreau să ştiu despre 
ce este vorba. Întoarce-te din seara asta, ca să nu-ţi simtă 
lipsa. 

După ce Rolf ieşi, de Gredin se aşeză lângă foc şi spuse: 

— Un convoi de care şi căruţe cu coviltir poate cuprinde 
tot ce şi-ar dori cineva să mute dintr-un loc în altul. 

— Nu-ţi fă griji. Am pus ca fiecare dintre ele să fie 
controlat. De asemenea, vreau ca fiecare car cu lână care 
se apropie de portul Leith să fie scotocit. Dar ceea ce 
aştept să-mi spui dumneata e cât de curând vor sosi vasele 
papale. A 

— În scurt timp, milord. Insă am o veste pentru Domnia 
Voastră. 

— Care e aceea? 

— Am trimis doi oameni să urmărească un cavaler pe 
nume Giffard MacLennan după ce am aflat că-l văzuseră 
intrând în Clendenen House împreună cu una dintre 
surorile Macleod. Se pare că s-a întâlnit cu Hugo Robison 
şi Robert Logan, iar de atunci îşi petrece vremea 
cercetând navele din port. leri-dimineaţă a stat mai mult 
de o oră la bordul unei corăbii neguţătoreşti olandeze pe 
nume Zee Handelaar. 

— Ai indicii că MacLennan ar comanda un vas aflat 
acum în port? 

— Nu, toate mărturiile arată că nu a venit pe mare, deşi 
se spune că e foarte priceput la navigaţie. Din câte 
bănuiesc, fie vrea să cumpere o corabie, fie să închirieze 
una. 

— Asta mă interesează, remarcă Fife. Zi-le băieţilor 
dumitale să stea cu ochii pe el. 

— Sarcina astea trebuie să le-o încredinţez altora, 
bodogăni de Gredin. Cei doi sunt la Toligate, au fost duşi în 
faţa judecătorului pentru o încăierare din port. Mi-a luat 
ceva să-i găsesc, de asta v-am informat de-abia acum. Dar 
o să tacă mâlc şi, în orice caz, nu le-am pomenit numele 
Domniei Voastre. 

— Măcar ai dat dovadă de puţină minte, însă te rog, fă 
tot ce poţi ca să afli ce pune la cale împieliţatul ăsta de 
MacLennan. 

După plecarea lui de Gredin, Fife rămase pe gânduri. 
Era cât se poate de sigur că neamurile Sinclair şi Logan 
ştiau unde era ascunsă Piatra şi posedau acea informaţie 

încă din anul precedent. La urma urmelor, propriul frate al 
lui Logan se lăudase că acesta îi cunoştea locul, iar Fife 
crezuse că l-ar fi putut obliga pe Logan să-i divulge 
secretul. Planul său eşuase însă, şi singurul vas care 
părăsise portul înspre miazănoapte sau apus era cel al lui 
Orkney, cu de Gredin la bord. Ulterior, Fife instituise o 
supraveghere permanentă a portului Leith şi a tuturor 
navelor care plecau spre nord. 

De Gredin ajutase la căutările preliminare până când 
Fife o ameninţase pe Lady Adela Logan, în condiţiile în 
care cavalerul îl trădase cu josnicie. Dacă de Gredin ar fi 
asistat la Girnigoe la descărcarea unor obiecte care l-ar fi 
putut conduce spre comoara templierilor, Fife era 
conştient că n-ar fi împărtăşit această informaţie cu el 
decât dacă n-ar fi avut încotro. 

Aşadar, cavalerul avea nevoie de el dintr-un motiv 
oarecare, şi se părea că în acel moment membrii clanului 
Sinclair şi prietenii lor aveau de transportat ceva în mare 
taină. 


Sidony şi lIsobel purceseră spre Lestalric marţi 
dimineaţă, ajungând cu mult înainte de prânz. Singurele 
semne ale ploii torențiale de luni erau nenumăratele 
băltoace şi puzderia de corturi ridicate pe malul lacului 
End, la nord de dealul pe care era cocoţat castelul, cu 
scopul de a proteja sutele de baloturi de lână care aşteptau 
să fie încărcate pe vase şi duse în Ţările de Jos şi chiar mai 
departe. Îndemnându-și caii pe cărarea abruptă către 
castel, cele două tinere se bucurau de priveliştea inedită. 

Sidony, care nu mai văzuse niciodată aşa ceva, era 
uimită, însă Isobel o lămuri: 

— Trebuie să fie lâna de la vreo abație din ţinutul de la 
graniţă. Michael spunea că trebuie să sosească. 

Işi continuă explicaţiile, dar Sidony nu era atentă decât 
pe jumătate. Nu-i păsa atât de lână cât de posibilitatea ca 
Giff să se afle la Lestalric. Precis venise, ţinând cont de 
întoarcerea iminentă a lui Rob, chiar şi numai pentru a-i 
spune acestuia că fata prinsese veste de existenţa comorii. 

În afară de slugi, prima persoană pe care o zăriră fu 
Adela, care se repezi pe treptele de la intrare ca să le 
întâmpine. 

Zâmbetul ei era liniştitor, dar în timp ce o îmbrăţişă pe 
Sidony aceasta din urmă şopti: 

— Îmi pare rău că te-am supărat, Adela. Sper... 

— Ssst! replică Adela abia auzit. Ştiu cum e. Doar că 
Rob se teme întotdeauna ca secretele să nu-i fie trădate. 
Eu îi pot da însă asigurări că tu n-o să-l trădezi. 

— Pesemne că nu, rosti Sidony gânditoare. Dar Hugo? 

— Sorcha o să-l îmblânzească, declară Adela plină de 
încredere. Oricum, Hugo şi Michael vin abia mâine. Dar 
Rob soseşte azi, şi încă nu te cunoaşte prea bine. 

Toate acestea ar fi trebuit s-o mulţumească pe Sidony. 
Înăuntru, îl căută pe Giff, însă Adela îi spuse că plecase 
mai devreme fără să anunţe când avea de gând să se 
întoarcă. 


Giff părăsise castelul Lestalric imediat după răsăritul 
soarelui, hotărât să-i iasă în cale lui Rob. Îşi dăduse seama 
că, întrucât surorile Adelei aveau să-şi facă apariţia în 
cursul dimineţii, iar după-amiază urma să sosească 
numeroşii oaspeţi de neam invitaţi la supeu, el şi Rob n-ar 
mai fi avut prilejul să discute între patru ochi. 

Rob plecase însă târziu de la Hawthornden, unde stătuse 
peste noapte găzduit de Hugo şi Lady Robison, şi drumul 
spre Edinburgh era ticsit de păstori, oi behăitoare, câini 
ciobăneşti şi care de lână trase de cai, boi sau catâri care 
răgeau necontenit. În consecinţă, Giff nu dădu peste Rob şi 
obişnuita sa escortă formată dintr-o duzină de soldaţi 
decât la o milă de albia fluviului North Esk. 

— Drumul a fost tot aşa de aglomerat din oraş şi până 
aici? vru Rob să ştie. 

— Da, trag nădejde că ai legături destul de strânse cu 
stareţul ca să ne lase să trecem prin pădure. Vreau să 
stăm de vorbă fără a fi nevoiţi să strigăm unul la altul prin 
tot vacarmul. 

Rob zâmbi. 

— Din câte-mi aduc aminte, tu ai traversat pădurea 
acum o săptămână fără să ai vreo legătură aparte cu 
stareţul. 

— E adevărat, însă eram singur, nu în fruntea unei 
duzini de călăreţi înarmaţi care să terciuiască pământul. 
Drept să spun, eram atât de sigur că, din respect, n-o să 
vrei să treci prin pădure încât am luat-o pe drumul 
principal având convingerea că o să ne întâlnim. 

Rob încuviinţă din cap şi se întoarse către căpitanul 
escortei sale. 

— O să apucăm pe cărarea spre abație la poalele Jilţului 
lui Arthurt. Tu şi băieţii puteţi străbate liniştiţi oraşul, căci 
pe pământurile abației sunt ca la mine acasă. 

Căpitanul confirmă primirea ordinului şi cei doi tovarăşi 
ajunseră în scurt timp pe cărarea îngustă şi înnoroită, 
rareori folosită. Remarcând bălțile adânci şi urmele lăsate 
în peisaj de ploaia recentă, Rob spuse: 

— Sper că ai temeiuri serioase pentru ocolul ăsta, amice. 
Caii noştri o să aibă de furcă prin mocirla asta ieşită parcă 
din iad. 

— Vreau să vorbim fără să ne întrerupă ori să ne asculte 
careva, îl lămuri Giff. Lestalric o să colcăie de oaspeţi. 

— Cu toate astea, aş fi putut găsi un loc destul de liniştit 
pentru a sta la taclale, insistă Rob. n 

— Da, numai că am fi atras atenția asupra noastră. In 
plus, am să-ţi spun ceva ce n-o să-ţi placă. Nebăgând în 
seamă încruntarea lui Rob, Giff îi povesti că Lady Sidony 
ştia de comoară şi adăugă, înainte ca prietenul său să facă 
aceeaşi eroare ca Isobel şi Adela, că fata aflase de câtva 
timp. 

— Dar cum? 

Giff se strădui să-i explice şi, spre surprinderea lui, Rob 
dădu din cap aprobator. 

— Ştiu prea bine cum se poate întâmpla, rânji el. Să ne 
amintim doar cât de uşor vorbesc oamenii despre treburile 
lor intime în faţa servitorilor, de parcă aceştia ar fi nişte 

stâlpi de lemn. În felul ăsta am aflat şi eu o sumedenie de 
lucruri. Şi, ca parte din familie, Sidony are talentul să nu 
iasă deloc în evidenţă când are interesul. 

Giff nu credea că Rob fusese vreodată în postura de 
servitor, însă ştia că, în calitate de fiu mai mic în relaţii 
proaste atât cu tatăl, cât şi cu fratele mai mare, prestase 
tot felul de munci pentru a se întreţine înainte de a 
moşteni domeniul Lestalric. Una dintre slujbe fusese, 
vreme de câţiva ani, cea de şef al escortei lui Hugo. În 
acele condiţii, unii membri ai nobilimii, neştiind că aveau 
de-a face cu un cavaler care-şi dobândise pintenii după o 
instrucţie epuizantă, l-ar fi putut trata cu dispreţ. 

Giif îl scrută atent, încercând să-i evalueze starea de 
spirit. 

Rob îi prinse privirea, se strâmbă şi zise: 

— Mă gândeam că trebuie să fim atenţi pe cine ia fata de 
soţ. Păstrarea secretelor e o treabă îngrozitor de grea în 
orice situaţie, însă e de-a dreptul imposibilă după ce alţi 
membri ai familiei au ajuns să le cunoască. 

— Poveştile despre comoară abundă pe tot cuprinsul 
Scoției, îi aminti Giff. 

— Doar nişte zvonuri, îl corectă celălalt. lar oamenii 
care le răspândesc nu au nimic de-a face cu ocrotirea 
comorii, spre deosebire de noi. Mai mult, obiectul pe care 
vrem să-l ducem acum la adăpost are o însemnătate 
deosebită pentru neamurile Logan şi Sinclair, deoarece 
mutarea lui ne-a fost încredinţată direct lui Henry şi mie. 
Prin urmare, deşi ordinul este implicat, noi suntem primii 
răspunzători pentru siguranţa lui. 

— Fata nu ştie nimic despre Piatră, îl informă Giff. 
Oricum, crede ca voi transporta pe mare o parte a comorii. 

— Atunci nu trebuie să-i mai spunem nimic, replică Rob. 
Starețul de la Holyrood are buzele pecetluite, iar Adela a 
hotărât că şi noi trebuie să facem la fel. Poate că se va 
gândi să le dea sfatul acesta şi lui Sorcha şi Isobel. Vezi tu, 
toate trei au aflat despre ea de la soţii lor. 

— Ai stabilit când o să fie încărcată pe vas? întrebă Giff. 

— Ai găsit un vas? 

— Da, o corabie neguţătorească olandeză, deşi un 
specialist a numit-o hudubaie. Descriind nava, îi povesti 
despre Jake Maxwell şi tatăl său şi îi menţionă sugestia lui 
Sidony cum că bărbatul care-l atacase ar fi putut lucra 
pentru Fife. 

— Atunci, cu cât ne mişcăm mai repede, cu atât mai 
bine, observă Rob. Putem încărca Piatra vineri dimineaţă 
dacă vrem să profităm de tot balamucul ăsta cu lâna. 

Giff îl asigură că vasul avea să fie pregătit şi-i ceru sfatul 
cu privire la căpitan şi la echipajul olandez. 

— Nu-i putem lăsa să ducă nava până la locul de 
întâlnire şi apoi să le zicem că nu mai au ce căuta acolo. 

— O să stau de vorbă cu Hugo şi Michael, dar până 
atunci o să avem un plan în toată regula, spuse Rob. Mâine 
la prima oră o iau spre Roslin. 

— Aşa zicea şi soţia ta. Chiar trebuie să te duci şi să te 
întorci în aceeaşi zi? 

— De la o vreme, Hugo e îngrijorat că am putea avea o 
iscoadă la Roslin. Prin urmare, deşi contesa a dat de ştire 
că va porni la drum mâine, o să întârzie o zi, folosind drept 
scuză aglomeraţia de pe drum. Din fericire, calea spre 
Leith va fi plină de lume toată săptămâna, deoarece 
soseşte lâna de la abaţii, iar ceilalţi vor trebui să aştepte, 
întrucât abaţiile au prioritate la încărcare. 

— Păi contesa ar putea să stea până se încarcă toată 
lâna. 

— Ba nu, pentru că Domnia Sa are de gând să ajungă 
sâmbătă de la Stirling şi vrea să aibă un răgaz de cel puţin 
două zile pentru a-şi rândui treburile. Cu un zâmbet, 
adăugă: De asemenea, cum i-ai zis lui Michael, dezordinea 
s-ar putea dovedi folositoare. 

— Propusesem o deplasare cu surle şi tobe. Ai schimbat- 
o deja? 

— Hai să vedem întâi unde vrei să ne întâlnim, spuse 
Rob. 

— Sunt două locuri posibile, replică Giff, amintindu-şi că 
lui Rob nu-i plăcea să dea în vileag amănuntele dacă nu 
era necesar şi acceptând schimbarea subiectului. 

Descrise locurile respective şi, cum prietenul său le 
recunoscu lesne, dezbătură meritele lor şi-l aleseră pe cel 
mai apropiat de drumul pe care avea să fie adusă Piatra. 
Când terminară de stabilit detaliile, se apropiau deja de 
castel. 


Bucuria încercată de Sidony la vestea că Rob şi Giff 
sosiseră la timp pentru a lua prânzul în familie lăsă loc 
dezamăgirii când Rob anunţă, în ciuda protestelor 
neconvingătoare ale soţiei lui, că aveau să mănânce intr-o 
cameră separată şi nu în sala de mese, ca de obicei. 

Adele nu se opuse, dar îi ceru intendentului să pună 
masa în salonul doamnelor. 

— Unii oaspeţi vor veni devreme, adăugă ea. Dacă vor să 
mănânce, te rog să-i aşezi la masa de pe podium, ca 
întotdeauna. 

— Aşa voi face, milady. Câţi oameni vor servi la masă? 

Când stăpâna casei era pe cale să răspundă, Rob 
interveni: 

— Trimite câţi sunt trebuincioşi ca să aducă mâncarea. 
O să ne servim singuri. 

Adela rămase cu gura căscată, însă la o privire de-a 
bărbatului ei o închise şi nu obiectă la sugestia ca toată 
lumea să meargă imediat în salonul doamnelor. 

— Giff i-a spus, îi şopti Isobel lui Sidony în timp ce o 
urmau pe Adela. 

Fata se uită la profilul sever al lui Rob şi observă cum un 
muşchi de la nivelul obrazului i se contracta ritmic. 

— La naiba, pare gata să omoare pe cineva, murmură 
ea. Probabil pe mine. 

Isobel nu comentă. Oricum n-ar mai fi avut importanţă, 
deoarece privirea lui Sidony se mutase deja asupra lui Giff. 
Acesta îşi întoarse capul şi-i surâse amabil, chiar liniştitor, 
îşi zise ea. Sau cel puţin acesta era efectul pe care-l 
resimţi tânăra. 

Imediat ce se puse masa, Rob îşi ocupă locul obişnuit şi-i 
făcu semn lui Giff să se aşeze în capătul opus. Nu scoase 
niciun cuvânt până când nu se aduseră toate platourile. 

Apoi, făcându-le semn slujitorilor să iasă, aşteptă sfârşitul 
rugăciunii, după care se uită la Adela, aflată la dreapta sa, 
şi la Isobel, aşezată alături. În cele din urmă, privirea lui se 
fixă asupra lui Sidony, ai cărei obraji erau împurpuraţi de 
căldură. 

I se întâmplase atât de rar să-l vadă mânios pe cumnatul 
său, încât se simţi străbătută de un nou val de vinovăţie. 
Deşi izbutise să-i susţină privirea, nu-i fusese uşor, şi încă 
şi mai mare fusese efortul de a nu se uita la Giff în 
căutarea unor semne liniştitoare. 

— Giff mi-a spus cum s-au petrecut lucrurile, începu Rob 
calm. Sunt furios, trebuie s-o recunosc, însă răul a fost 
săvârşit, vinovaţii sunt numeroşi, iar acum trebuie să ne 
îngrijim ca secretul să nu fie transmis mai departe. Mă 
înţelegeţi? 

Înainte ca vreun mesean să deschidă gura, Adela 
interveni: 

— Te implor, domnul meu, ea nu a... 

Rob îşi strânse soţia de mână, reducând-o la tăcere. 

— Nu am de gând să mă port ca un tiran, iubito, aşa că 
nu trebuie să-i iei apărarea lui Sidony. Ce-ar fi trebuit ori 
n-ar fi trebuit să facă - ea şi oricine altcineva - nu mai are 
nicio însemnătate acum, decât dacă vreuna dintre 
întâmplări s-ar mai putea repeta. Făcu o pauză, o privi 
atent şi urmă: Nu? Atunci nu mai rămâne nimic de spus 
deocamdată. Nu vorbesc în numele lui Hugo sau Michael, 
adăugă el, uitându-se la Isobel. Cu siguranţă, îşi vor face 
cunoscute propriile păreri. 

Sidony trase adânc aer în piept şi expiră lent. 

— Dacă nimeni nu mai are ceva de zis despre această 
chestiune, aveţi în minte alt subiect? se interesă Rob. 

Cum nimeni nu părea dornic să se exprime, Sidony simţi 
că această responsabilitate îi revenea, astfel că i se adresă 
lui Giff: 

— Vă menţineţi planul de a căuta o corabie şi de a pleca 
spre apus? 

— Da, milady, răspunse el. De fapt, am şi găsit vasul. 

Fata oftă. 

— Deci o să ajungeţi la Kintail destul de curând. Atât de 
mult mi-aş dori să vă însoțesc... 

— O să te duci şi tu, nu peste mult timp, o asigură Adela 
în timp ce-şi punea în farfurie o bucată de miel fript de pe 
platoul oferit de Rob. Până la nunta tatei mai e puţin, aşa 
că o să plecăm peste două săptămâni. Eşti atât de 
nerăbdătoare să ne părăseşti, scumpa mea? 

Sidony clătină din cap. Dorinţa de a merge împreună cu 
Giff era iluzorie, dar se temea că viaţa la Edinburgh avea 
să i se pară tristă şi plicticoasă după plecarea lui. 

Tăcerea care se instală fu întreruptă de Giff, care îi 
spuse cu un chicotit dezarmant: 

— Nu mă opun defel dacă vrei să vii, milady. Un lucru 
care ne îngrijorează necontenit este posibilul amestec al 
lui Fife, dar până şi el ar da înapoi dacă ar vedea o femeie 
la bord. 

— Stai aşa, se răsti Rob, privindu-l aspru pe Giff. Nu-i 
vâri prostii în cap fetişcanei ăsteia! Ultimul lucru pe care-l 
vrei pe corabie ar fi o muiere. 

O sclipire apăru în ochii lui Giff. 

— Gândeşte-te puţin, Rob. Toţi mi-aţi zis ce necazuri v- 
au făcut oamenii lui Fife în ultimul an, şi e limpede că nu 
vrem să le atragem atenţia. Ce-ar fi dacă am ridica o 
flamură norvegiană şi am spune că ducem o prinţesă 
norvegiană în vizită la prinţul Henry, pe insula Orkney? 

— Este o scrânteală, comentă Rob, însă rânjea, ceea ce-i 
dădu de înţeles lui Sidony că ambii bărbaţi glumeau. 
Închipuie-ţi numai ce s-ar întâmpla, Giff. Ca s-o iei cu tine, 
ar trebui să te însori cu ea. Altfel, poţi fi sigur că Macleod 
ar porunci încheierea căsătoriei de îndată ce i-ai 
încredinţa-o, asta dacă nu-ţi scoate măruntaiele mai întâi. 

— Ei, atunci mă tem că nu te pot ajuta, milady, conchise 
Giff zâmbind într-un mod care îi frânse inima lui Sidony. 
Însă nu poţi spune că n-am vrut. 

— Dar, fără îndoială, eşti la vârsta la care cei mai mulţi 
bărbaţi îşi caută neveste, interveni Isobel veselă. Nu ai de 
gând să te însori niciodată? 

— Poate că da, într-o bună zi, replică el. Cândva o să 

moştenesc domeniul Duncraig şi o să trebuiască să mă 
aşez la vatră. Până atunci însă, vreau cât mai puţine 
răspunderi şi legături cu pământul, ca să mă feresc de 
obişnuitele necazuri şi greutăţi. 

Sidony observă întrebarea plutind pe buzele curioasei 
sale surori şi rosti repede: 

— Ca să fiu cinstită, nici eu nu vreau să mă mărit, după 
cum nu vreau nici să ocolesc toată Scoţia pe mare ca să 
ajung acasă. Ar fi deopotrivă îngrozitor de incomod şi 
necuviincios. 

Era departe de spiritul conversaţiei, însă nu avea nicio 
dorinţă s-o vadă pe Isobel amestecându-se în chestiuni pe 
care Giff nu voia să le discute. 

O privea întrebător, dar în clipa următoare Adela luă 
cuvântul: 

— Sigur o să te măriţi cândva, Sidony. La cât de mult îţi 
plac copiii, trebuie să-ţi doreşti o familie. 

— Bineînţeles, mi-ar plăcea să am copii. Dar nu sunt 
convinsă că-mi doresc şi un soţ. 

— Scumpa mea, zise Isobel, nu se poate una fără alta! 

— Asta e şi problema, răspunse fata. Îşi atrăsese toate 
privirile asupra ei, lucru care o deranja. 

Nu voia să mai continue pe tema respectivă. Zărindu-l 
pe Rob tăcut, cu aerul că voia să bată pe cineva, îşi dădea 
seama că nu era momentul să le dezvăluie cât de mult 
detesta să i se spună ce trebuia să facă şi ce nu. 

Rob anunţă că voia să discute între patru ochi cu soţia 
lui şi ambii dispărură la etaj. Isobel spuse: 

— Aş trage un pui de somn, Sidony, şi te-aş sfătui să-mi 
urmezi pilda. Diseară o să ne culcăm târziu, iar mâine o să 
te scoli devreme ca să ieşi cu Ealga în întâmpinarea 
Isabellei. 

Fetei nu-i era somn, dar ştia că Isobel avea nevoie de 
odihnă şi nu găsea niciun mod politicos de a stărui să 
rămână în salonul femeilor ori în sala principală, întrucât 
singurul ei tovarăş - în afară de servitori sau oşteni - ar fi 
fost Giff. 

Acesta i se adresă însă lui Isobel: 

— Dacă Domnia Voastră o îngăduie, aş dori să stau de 
vorbă cu Lady Sidony înainte să se retragă. Trebuie să-i 
cer scuze pentru cuvintele pe care le-am rostit în seara 
aceasta. 

Dacă Sidony era surprinsă, Isobel era de-a dreptul 
stupefiată. Aruncându-i o privire surorii sale, spuse: 

— Prea bine, Sir Giffard, o s-o las în grija dumitale. 
Rogu-te, n-aş vrea să-mi pară rău pentru asta. 

— O să am grijă, milady, o linişti el. Cu toate acestea, 
imediat ce rămaseră singuri, îi zise lui Sidony cu o lucire 
răutăcioasă în ochi: Am ceva să-ţi spun şi o să te rog să mă 
însoţeşti în salon, dar fără îndoială vei spune că este un loc 
prea intim şi mă vei refuza fără preget. Aşa că am o idee 
mai bună. 

Sclipirea din ochii lui îi aminti de aerul surorii sale 
Sorcha înainte de a o antrena într-o aventură care, cel mai 
adesea, se încheia cu un eşec răsunător. Prin urmare, se 
interesă precaută: 

— Ce idee, Sir Giffard? 

— Am văzut ce bine călăreşti. Vii să facem o plimbare? 

— Acum? 

— Da, acum. Lady Isobel doarme, iar Lady Adela va mai 
sta o vreme cu soţul dânsei, aşa că... Giff zâmbi 
provocator. 

— Dar nu pot. Gândeşte-te la ce-o să zică! 

— Şmecheria e să profiţi de ocazie atunci când se iveşte, 
căci altfel n-o să mai ai parte de ea. 

Într-adevăr, îşi spuse fata. Curând, el avea să plece. 

— Desigur, adăugă el şi mai provocator, dacă ţi-e teamă 
de ei... 

— Nu fi nerod, îl admonestă ea, urmând cu sinceritate: 
Mai degrabă mi-e teamă de dumneata. 

— Chiar aşa, fetiţo? Deşi nu erau singuri, îi puse o mână 
pe obraz şi murmură: N-ai de ce. Nu-ţi voi face niciun rău. 

— Nu, pentru că n-o să te las, ripostă ea, mai mult ca să 
se liniştească pe sine. Şovăi până când îl văzu ridicând din 
sprâncene. Apoi, cu un oftat, de parcă n-ar fi ştiut din 
prima clipă că avea să cedeze, rosti: Da, o să merg. 

Simţi impulsul de a se răzgândi când el îi ceru să se 
îndrepte direct către grajduri. Işi schimbase ţinuta de 
călărie cu o rochie potrivită pentru prânz, însă era 
conştientă că nu mai avea timp să se schimbe iarăşi decât 
primejduind întregul plan nebunesc. 

— 'Ţi-e frică? şopti el. 

— Nu, dar o să-mi fac praf rochia. 

— Ba nu, dacă vei folosi o şa pentru doamne. 

Sidony strâmbă din nas, arătându-i ce părere avea 
despre această idee, şi zise: 

— Dar spune-le rândaşilor să se grăbească. S-ar putea 
ca Rob să nu stea cu Adela atât de mult timp pe cât crezi. 

— O să petreacă toată după-amiaza cu ea dacă nu vrea 
să aibă parte de o dăscăleală la ceas de seară, o informă el 
înainte de a se duce să ceară înşeuarea cailor. 

— Pari foarte sigur de asta, remarcă ea când Giff se 
întoarse. Cred că acum Rob e cel care o dăscăleşte, iar 
Adela îndură cuminte. 

— Nu, căci trebuie neapărat să se întoarcă la Roslin 
mâine-dimineaţă. 

— Păi contesa nu vine mâine în oraş? De ce nu vine cu 
Lady Clendenen şi cu mine să-i iasă în întâmpinare? 

— Fără îndoială, vrea să ajungă mai devreme decât 
Domnia Sa, răspunse el misterios, trecându-i o mână prin 
păr. Acum, spune-mi cum ai învăţat să călăreşti atât de 
bine. 

— Tata ne-a învăţat pe toate, îi explică ea. Deşi bănuia 
că Giff evitase cu abilitate continuarea discuţiei despre 
Isabella, aşteptă calm scoaterea calului din grajd. 

Băiatul care înşeuase bidiviii îşi pregătise unul şi pentru 
el, anunţând-o pe Sidony, spre surprinderea ei, că Giff îi 
poruncise să-i însoţească. 

Aparent, acesta îi putea citi gândurile, întrucât, în clipa 
când ieşeau pe poartă, spuse: 

— Sunt temerar, fetiţo, dar nu-mi place să merg la 
moarte sigură. Nu vreau ca Rob sau vreuna dintre 
rubedeniile tale ocrotitoare să pună preţ pe capul meu. 
Rândaşul o să vină în urma noastră, la o distanţă 

cuviincioasă. 

— Ce voiai să-mi spui de a fost nevoie de plimbarea 
asta? 

De data aceasta, ezitarea îi aparţinu lui. 

— Mi-am dat seama că te-aş fi putut jigni cu toată 
vorbăria aceea despre căsătorie. Trag nădejde că nu s-a 
întâmplat astfel. 

Doamne, îşi zise fata, avea de gând s-o ceară de soţie? 
Gândul nu era nici pe departe atât de dezgustător pe cât 
ar fi crezut ea. 

— Nu m-ai jignit, replică ea înălţându-şi capul. Dacă-ţi 
aduci aminte, am spus că măritişul nu e ceva ce mă 
interesează acum. 

— De ce? 

Încercă să găsească un răspuns isteţ care să-l amuze ori 
să-i dea de înţeles că, de fapt, îşi dorea un soţ. Ultima 
variantă o sperie atât de tare, încât preferă să recurgă la o 
sinceritate nemiloasă. 

— Dacă trebuie neapărat să ştii, m-am săturat ca toată 
lumea să-mi spună ce să fac. Soții cu asta se îndeletnicesc. 

Giff izbucni în râs. 

— M-aş simţi la fel dacă aş fi muiere, aşa că hai să ne 
bucurăm de clipele astea furişe de libertate. Vrei să vezi 
portul Leith? 

Sidony acceptă pe dată, trecând cu vederea 
dezamăgirea pe care o încercase văzând cât de repede îi 
aprobase el declaraţia. Ziua se păstra încă frumoasă, iar 
priveliştea baloturilor de lână care erau încărcate pe vase 
era de-a dreptul fascinantă. De-abia când se întoarseră 
către Lestalric îşi dădu seama cât timp trecuse. 

— Rob o să ne omoare pe amândoi, observă ea. Dacă nu, 
Adela o să mă ia precis la refec pentru această escapadă. 

— Măcar ne-am bucurat de o după-amiază splendidă, 
fetiţo, şi o să-ţi zic la ce m-am gândit în ultimul ceas. Dacă 
primeşti, aş vrea să te cunosc mai bine. Poate că, după ce 
te întorci la Glenelg, aş putea să trec să te mai văd. 

— Mi-ar plăcea, rosti ea solemn, dacă n-o să fim ucişi 
până atunci. 

La sosire nu le ieşiră în cale nici Rob, nici Adela, ci Lady 
Clendenen, care se repezi spre ei când Giff o ajuta pe 
Sidony să coboare din şa. 

— Doamne, pe unde-ai umblat, copilă? întrebă ea. De- 
abia am ajuns eu însămi, dar când i-am cerut unei slugi să 
te cheme, mi-a zis că plecaseşi călare. Să faci asta însoţită 
numai de Sir Giffard! Ce-a fost în mintea voastră, oameni 
buni? 

— Doreai să mă vezi pentru o pricină anume, milady? 

— Sigur că da, voiam să-ţi spun pe loc, înainte să uit, că 
mâine nu trebuie să ne mai agităm. Putem dormi cât de 
mult vrem, căci Isabella o să vină abia joi după-amiază. 
Dar dacă stau să mă gândesc, probabil că Rob ţi-a zis deja. 

— Nu, doamnă, murmură Sidony, uitându-se la Giff. 
Nimeni nu mi-a zis. 


capitolul 11 


Dacă Lady Clendenen remarcă tensiunea dintre Sidony 
şi Giff, o trecu imediat cu vederea. Cum anunţase că voia 
totuşi s-o întâmpine pe Isabella joi, o invită pe Sidony s-o 
însoţească la scurt timp înainte de prânz, după care se 
repezi în dormitorul ei ca să se pregătească pentru supeul 
oferit de Adela. 

În momentul în care se făcu nevăzută, Sidony i se adresă 
acuzator lui Giff: 

— Aflaseşi deja de Isabella! Ştiam că ţineai ceva ascuns! 

— Chiar aşa? replică el pe un ton enervant de calm. Sper 
că nu te aştepţi să-mi cer iarăşi iertare, căci nu am de 
gând s-o fac, însă trebuie să-l găsesc de îndată pe Rob şi 
să-i dau de veste. O să-mi spună că ar fi trebuit s-o întreb 
cum a aflat, dar, neîndoielnic, m-ar fi repezit fără să-mi 
răspundă. Cu el nu s-ar purta aşa. 

— Dar de ce ar trebui să repeadă pe cineva? întrebă 
Sidony pe drumul spre intrarea conacului. Obrajii i se 
înfierbântaseră de mânie, dar el - evident, fără să-i bage 

de seamă starea de spirit şi fără să se gândească la 
necuviinţa pe care o săvârşea - îi trecuse un braţ pe după 
umeri. Aspectul enervant era acela că, deşi era supărată 
pe el, îi plăcea senzaţia de căldură pe care i-o provoca. 
Totuşi, Giff nu părea să-i acorde prea multă atenţie, 
deoarece nu-i răspunse la întrebare. 

— După toate probabilitățile, însăşi contesa a informat-o 
pe Ealga, stărui ea. Oricum, ce însemnătate are de unde a 
aflat? 

— Pentru că numai noi, puţinii direct implicaţi, ştim 
despre asta, şi tocmai de aceea nu ţi-am zis. Nu cred că 
trebuie să mai discutăm acum. Rob o să hotărască, dar 
sunt de părere că ar trebui să fii de faţă când îi dau de 
veste. 

Mulțumită, Sidony spuse: 

— Vreau din tot sufletul să asist, dar de ce crezi că ar 
trebui s-o fac? 

În ochii lui răsări iarăşi sclipirea aceea răutăcioasă. 

— Deoarece va trebui să mărturisesc că eram cu tine 
când Domnia Sa ne-a spus. De asemenea, dacă vei fi şi tu 
acolo e mai puţin probabil ca Rob să mă dojenească foarte 
aspru. 

Întrucât ştia că Giff nu se putea teme de Rob dacă nu se 
temea de Hugo, Sidony îşi dădu seama că voia să o 
protejeze pe ea de nemulţumirea cumnatului său. 

— N-o să-i placă defel că am aflat despre asta, aşa-i? 

— N-a fost doar vina dumitale, fetiţo, şi n-o să-ţi facă 
nimic. N-o să-i îngădui. 


Îl găsiră pe Rob în sala imensă, cu grinzi de stejar, 
asemănătoare cu o peşteră. Remarcându-i surprinderea la 
vederea lor, Giff se gândi că era de preferat să nu-i lase 
timp s-o exprime. Nu era uşor însă, pentru că servitorii 
mişunau peste tot, organizând supeul, astfel că trebuiră să- 
şi facă loc printre ei. 

Când ajunseră în dreptul lui Rob, acesta era deja pus pe 
harţă. 

— Trebuie să vorbim între patru ochi, îi zise Giff. Hai să 

ne tragem lângă foc. 

Încruntat, acesta aprobă printr-un gest. De îndată ce se 
îndepărtară suficient de restul lumii, rosti scurt: 

— Ce-i? 

Giff ştia că trebuia să se limiteze la o expunere simplă. 

— Lady Clendenen tocmai ne-a dat de ştire că Isabella 
vrea să-şi amâne venirea până joi după-amiază. 

— Ei, nu mai spune! comentă Rob laconic. A urcat la 
etaj, dar o să-i trimit vorbă să vină în camera femeilor. 
Acum nu e nimeni acolo, întrucât soţia mea e cu fetiţa, iar 
Isobel nu s-a trezit. 

— Mai trebuie să afli că Domnia Sa şi Lady Sidony vor să 
iasă în întâmpinarea contesei şi să facă parte din alaiul ei 
la întoarcere. 

— Adela mi-a zis ceva despre asta. Rob i se adresă lui 
Sidony: Am uitat că tu şi Lady Clendenen aveaţi un 
asemenea plan, dar fără îndoială cineva l-ar fi pomenit azi, 
şi aş fi găsit o cale de a împiedica o călătorie fără rost. 

— Sper că nu ai nimic împotrivă să ne ducem joi, replică 
ea. 

— Nu, fetiţo, deşi mă aştept ca Hugo să fie de altă 
părere, ţinând cont de purtarea ta cu totul neobişnuită din 
ultimele zile. 

Giff, ştiindu-se cu musca pe căciulă, îşi reprimă un 
zâmbet la auzul formulării pline de tact. Sidony îşi ridică 
însă bărbia plină de demnitate şi declară: 

— În trecut, surorile mele s-au purtat aşa de multe ori. 
Poate că, invidioasă pe firile lor întreprinzătoare, am vrut 
să aflu cum e să faci după cum pofteşti. 

Giff îşi ţinu respiraţia, însă Rob se mulţumi să clatine din 
cap. 

— Şi eu care am crezut întotdeauna că tu eşti sora cu 
scaun la cap! Ai grijă, draga mea, şi nu uita să-ţi iei nişte 
oameni înarmaţi să vă păzească. Drumul va fi plin de lume 
chiar şi joi. 

— Mulţumesc, spuse ea. N-o să uităm. 

— Acum îmi închipui că vrei să te schimbi pentru cină. 

Când fata ezită, Giff ştiu că punea în balanţă dorinţa de 

a afla mai multe şi riscul ca Rob să nu accepte prea bine 
sfidarea ordinului de retragere. Conştient că prietenul său 
tratase escapada lor de după-amiază cu o îngăduinţă 
nemeritată, se simţi uşurat că Sidony anunţă că avea să-i 
revadă la cină, făcu o plecăciune graţioasă şi ieşi. 

— Acum hai cu mine, zise Rob mohorât. Trebuie să stăm 
de vorbă. 

Giff intuia că nu avea să scape prea uşor, aşa că îl însoţi 
fără comentarii, trăgând nădejde că în scurt timp Lady 
Clendenen avea să dea curs chemării. 

Rob închise uşa camerei femeilor şi se întoarse către el. 

— Ce ai de gând cu Sidony? 

Se pregătise să riposteze obraznic, după cum proceda 
de obicei în asemenea cazuri. Tonul blajin al lui Rob îl 
dezarma însă, şi chiar în acel moment îşi dădu seama că 
Sidony, care lăsase la o parte orice urmă de prudenţă ca 
să-l însoţească în plimbare, merita mai mult decât un 
răspuns uşuratic. 

Privindu-l fix în ochi, replică: 

— Înainte să-mi sari la beregată, află că unul dintre 
oamenii tăi a călărit în spatele nostru toată după-amiaza. 

— Chiar şi aşa... Rob se opri, rămânând tăcut destul cât 
să-i insufle lui Giff acelaşi sentiment tulburător de 
vinovăţie pe care i-l trezise fata. Aş vrea foarte mult să-ţi 
cunosc intenţiile. 

— Păi nu le ştiu nici eu, mărturisi Giff. I-am zis că încă n- 
am nicio dorinţă de însurătoare, ceea ce e adevărat, iar ea 
mi-a împărtăşit părerea. Nu voi nega însă că, atunci când o 
să vină vremea să mă aşez la casa mea şi să-mi întemeiez o 
familie, mi-ar plăcea să o iau de nevastă. 

— Câtă mărinimie! Ce francheţe încântătoare! 

Giff tresări iritat. 

— N-am spus-o cu prea multe înflorituri, dar nu mă 
pricep la politeţuri. Îmi place mai mult decât orice altă 
femeie pe care am întâlnit-o. Nu numai că e blândă şi 
cumsecade, dar e isteaţă şi curajoasă. E o încântare să stai 
de vorbă cu ea. Mă face să râd - şi nu o spun cu răutate, 
adăugă el în grabă. 

Remarcând lucirea amuzată din ochii lui Rob, Giff se 
simţi uşurat, însă era conştient că nu trebuia să se culce 
pe-o ureche. Oricât de cumpătat ar fi fost prietenul său, 
era şi unul dintre cei mai redutabili războinici instruiți la 
Dunclathy şi, mulţumită anilor petrecuţi în ţinuturile de 
graniţă, unul dintre cei mai experimentați. Mai mult, Giff 
voia să păstreze relaţia apropiată cu el. 

— Sidony este şi o fecioară neştiutoare, completă Rob. 
Aşa că ai grijă, amice, întrucât n-o să ai de-a face numai cu 
noi, cumnaţii ei, ci şi cu surorile. Poate că nu-ţi dai seama, 
dar până la urmă asta ţi-ar putea aduce mai multe 
necazuri. 

O bătaie uşoară în uşă îi întrerupse. Când Rob strigă 
„Intră!“ îşi făcu apariţia Lady Clendenen. Servitorul care o 
însoțea se retrase, închizând uşa după el. 

— Vă mulţumesc pentru că aţi venit atât de curând, 
doamnă, spuse Rob, oferindu-i un scaun cu spătar şi 
aşezându-se la rândul lui în timp ce Giff se posta în 
picioare lângă vatră. Rogu-vă, povestiţi-ne cum aţi aflat că 
Domnia Sa contesa are de gând să-şi amâne călătoria. 

— Vai, Sir Rob, de asta aţi trimis după mine? Mă 
temeam că s-a întâmplat ceva grav, mai ales că Sir Giffard 
e aici, cu dumneata. li aruncă o privire oaspetelui. 

— Vă cer iertare, replică Rob zâmbind. Nu voiam să vă 
sperii, dar, vedeţi dumneavoastră, sunt sigur că dacă 
Isabella ar fi vrut să vă transmită un asemenea mesaj, mi l- 
ar fi încredinţat mie. N-a făcut-o, şi, cum ne preocupă 
siguranţa Domniei Sale, ne întrebăm cum a ajuns vestea la 
dumneavoastră. 

— Prin urmare, nu e corectă? 

— Dimpotrivă, milady, este corectă. 

— Păi, am auzit-o la castel, unde am luat azi prânzul cu 
prinţesa Mary. 

— Înţeleg. V-a spus-o însăşi prinţesa? 

Lady Clendenen se încruntă. 

— Este curios, dar nu ţin minte cine mi-a zis. Eram mai 
multe doamne acolo, şi vorbeam toate în acelaşi timp, cum 
se întâmplă, cuvintele zburând de colo-colo. Imi pare rău 

că nu vă pot spune mai multe, ori măcar să mă încumet să 
ghicesc de la cine am auzit ştirea. 

— Vă mulţumesc, doamnă. Nu era ceva foarte important. 
Ne-aţi ajutat enorm, şi vă sunt foarte recunoscător. 

Ea se ridică, iar Giff i-o luă înainte pentru a-i deschide 
uşa. Cu un surâs, i se adresă în şoaptă: 

— Vă mulţumesc, Sir Giff. Sunt convinsă că aţi avut o 
după-amiază plăcută. 

Aerul conspirativ cu care îi murmurase aceste cuvinte îl 
făcu să rânjească pe când aproba din cap. Închise uşa şi, 
întorcându-se, constată că Rob zâmbea larg. 

— Deci planul merge aşa cum trebuie, constată Giff. 

Rob încuviinţă. 

— Aşa e. Trebuie să le dăm de ştire şi celorlalţi. Bine că 
am hotărât să plecăm devreme, pentru că n-aş îndrăzni să 
atrag atenţia pornind acum la drum, şi nu-i pot încredința 
mesajul unui argat. Tu vezi ca vasul acela al tău să fie la 
locul stabilit vineri în zori; în felul ăsta o să poţi s-o urci la 
bord şi să te îndepărtezi iute. Izbânda noastră poate atârna 
de asta. 

— N-o să te dezamăgesc, promise Giff. 


La câtă atenţie acordase Sidony îmbrăcatului pe când se 
pregătea pentru cina Adelei, camerista i-ar fi putut da 
nişte zdrenţe în locul atrăgătoarei tunici de un galben pal, 
fără mâneci, împodobită cu broderii multicolore, pusă 
peste o rochie de mătase verde-închis. 

Când servitoarea termină de aranjat pliurile delicate ale 
fustei şi îi prinse o cingătoare de argint peste şolduri aşa 
încât să se întrevadă prin despicăturile laterale ample ale 
tunicii, îi dădu stăpânei sale o oglindă, apoi îi aşeză o 
cunună galbenă cu verde peste cozile împletite şi se aplecă 
să-i lege încălţările. 

Înveşmântată astfel, Sidony plecă s-o caute pe Ealga. 
Aflând de la ea că nu-i putuse spune lui Rob decât că 
auzise de plănuita amânare a călătoriei Isabellei la castel, 
se întrebă dacă nu l-ar fi putut convinge pe Giff să-i 
destăinuiască mai multe. 

Cina a fost excelentă, la fel ca toate mesele date de 
Adele, însă nu se distingea prin nimic. Glasurile 
menestrelilor şi sporovăiala convivilor au acompaniat 
sonor mâncărurile copioase, după care muzicanţii i-au 
îndemnat pe toţi la dans. Deşi îi plăcea să dănţuiască, o 
dezamăgi prezenţa foarte discretă a lui Giff. 

Acesta purta un pieptar albastru de catifea, cu nasturi 
împodobiţi cu giuvaieruri, şi pantaloni asortaţi strânşi pe 
picior, toate împrumutate cu siguranţă de la Rob, şi n-a 
catadicsit să se alăture decât unui dans în cerc. Altfel se 
foise preocupat de colo-colo şi, spre enervarea ei, n-o 
băgase în seamă decât preţ de o plecăciune şi un zâmbet. 
El se retrase înainte de miezul nopţii, iar Sidony îl imită la 
scurt timp după aceea, ducându-se la culcare. 


Miercuri, Rob plecă la Roslin înainte de ivirea zorilor, iar 
Giff porni, la rândul lui, să facă ultimele pregătiri pentru 
călătorie, astfel că Sidony şi Isobel îşi petrecură dimineaţa 
la Lestalric împreună cu Adela. Se întoarseră la Sinclair 
House spre sfârşitul după-amiezii şi se retraseră în 
dormitoare mult mai devreme decât în noaptea 
precedentă. 

Dimineaţa zilei de joi aduse un vânt impetuos şuierând 
prin colţurile casei. Pe când îşi punea rochia de călărie, 
Sidony văzu norii adunându-se în văzduhul cenuşiu. 
Soarele îşi făcu însă apariţia în timp ce ea şi Isobel luau 
prânzul, cu o oră mai devreme decât de obicei, şi în pofida 
vântului, fata constată că aerul de afară era proaspăt şi 
înviorător când i se alătură lui Lady Clendenen, care o 
aştepta cu escorta ei de şase oameni înarmaţi. 

Sidony ştia că drumul avea să fie lung şi plicticos, 
deoarece Ealga prefera să folosească şaua greoaie şi 
pătrăţoasă care intrase în modă. Deşi comodă, căptuşită cu 
blană de oaie, o forţa să stea de-a curmezişul şi să se 
clatine periculos la fiecare pas al calului. Nu era de mirare, 
gândi Sidony în timp ce traversa oraşul alături de ea, că 
Ealga nu aprecia defel călăria. Faptul că îndura corvoada 
pentru a o întâmpina pe Isabella dovedea limpede cât de 

mult o stima pe contesă. 


Giff petrecuse mare parte a zilei de miercuri îngrijindu- 
se ca totul să fie gata pentru plecarea de vineri. Găsise 
corabia Zee Handelaar ancorată la cel mai scurt dintre 
cele două cheiuri de la Leith, echipajul fiind ocupat să 
încarce proviziile. Căpitanul olandez nu era acolo, aşa că, 
atunci când reveni după-amiază, Giff îl întrebă unde 
fusese. 

— Când călătoreşti, mynheer, nu-ţi face plăcere să 
vizitezi locurile unde faci escală? Când Giff încuviinţă, 
celălalt îi vorbi cu entuziasm despre Edinburgh, după care 
adăugă: Oamenii mei sunt vrednici de încredere, mynheer. 
De asemenea, am toate socotelile pentru provizii dacă vrei 
să le vezi acum. 

Mulţumit de lista prezentată - oricum, Rob îi dăduse 
suficienţi bani - Giff încuviinţă şi spuse: 

— O să-ţi plătesc jumătate acum, aşa cum ne-am înţeles, 
şi restul vineri dimineaţă, după ce încărcătura noastră va fi 
la bord, înainte să ridicăm ancora. 

Bărbatul şovăi, însă Giff îl asigură: 

— Aminteşte-ţi că tot atunci o să-ţi plătesc şi jumătate 
din suma asupra căreia am convenit pentru dumneata şi 
echipajul dumitale, iar restul când ajungem la destinaţie. 

Deşi nici căpitanul, nici echipajul nu aveau să ajungă în 
nord, Giff se tocmise cu bună-credinţă, ştiind că bărbaţii 
din clanul Sinclair şi Rob aveau să onoreze toate 
promisiunile făcute de el la închirierea navei. Marinarii 
aveau să capete o sumă generoasă pentru un efort minim; 
prin urmare, era sigur că aveau să se bucure de târgul 
avantajos - desigur, numai dacă izbutea să-l convingă pe 
olandez că nu avea de gând să-i fure corabia în momentul 
în care se producea înlocuirea echipajului. Căpitanul nu 
părea însă bănuitor, întrucât la despărţire îi strânse mâna 
cu multă căldură şi se întoarse la bord. 

Giff se înapoie la Lestalric, îşi luă un rămas-bun afectuos 
şi protocolar de la gazdele sale, după cină, iar joi 
dimineaţă se trezi devreme ca să-şi ducă propriile lucruri 

pe vas. Avea de gând să doarmă acolo pentru a se asigura 
că totul era în ordine înainte de ridicarea ancorei. 

Vântul persistent răcorea aerul şi anunţa o înrăutăţire a 
vremii. 

Traversă iute sătucul North Leith, zumzăind de 
activitate, şi ajunse pe țărm, unde constată că nava 
olandeză plecase deja. 


Călătoria de întâmpinare a Isabellei dură mai mult decât 
crezuseră Sidony sau Ealga, întrucât ajunseseră deja la 
cotul drumeagului de pe malul râului North Esk şi tot nu 
văzuseră vreun semn al alaiului contesei. 

— Trebuie să fi pornit mult mai târziu decât am 
presupus noi, opină Sidony. 

— Da, poate că sunt oi şi căruţe cu lână care 
îngreunează trecerea chiar şi pe aici, dar mă aştept s-o 
întâlnim curând. Pe de altă parte, vântul ăsta devine tot 
mai supărător. 

Fata încuviinţă, şi îşi continuară drumul preţ de încă 
jumătate de oră. Dintr-odată, îşi dădu seama că tovarăşa 
sa era aproape să leşine. 

— Nu vă simţiţi bine, doamnă? 

— Dorinţa mea e ca şi surorile tale să-mi spuneţi Ealga, 
replică Lady Clendenen mustrător. După lege, o să-ţi fiu 
mamă în mai puţin de o lună. 

— Trebuie să fiţi foarte obosită. Nu poate fi comod sau 
uşor să călăriţi astfel, simțind în fiecare clipă că zburaţi 
din şa. 

— Într-adevăr. Însă îi sunt datoare Isabellei, şi niciodată 
nu trebuie să te sustragi de la îndeplinirea unei obligaţii. 
Totuşi, bine ar fi să aflăm pe unde e. 

— Dacă te opreşti puţin pentru odihnă, la adăpost de 
vânt, pot să o iau înainte să mă lămuresc. Drumul este 
uscat, căluţul meu e vioi, aşa că n-ar trebui să-mi ia prea 
mult până să dau de ei. După aceea m-aş întoarce iute să-ţi 
spun. 

Lady Clendenen încuviinţă cu vizibilă uşurare. 

— Dar nu poţi pleca fără să iei cu tine măcar doi oşteni, 

draga mea. 

Întrucât aveau şase cu totul, Sidony izbucni în râs. 

— Pot veni dacă sunt în stare să se ţină după mine, dar 
n-ar trebui mai întâi să vă văd aşezându-vă cât mai tihnit? 

— Nu, Doamne iartă-mă, du-te! Ceilalţi o să aibă grijă de 
mine şi, cu cât o găseşti pe Isabella mai repede, cu atât 
mai curând o să am parte de tihnă acasă. 

Nemaiavând nevoie de alte încurajări, Sidoni îşi îmboldi 
calul cu pintenii, desfătându-se cu viteza ameţitoare a 
galopului. Peste câteva clipe, se uită peste umăr şi-i zări pe 
cei doi bărbaţi care o urmau. 

Chichoti şi îşi zori şi mai mult bidiviul. Oştenii n-o 
puteau mustra şi, dacă nu dădea nas în nas cu Isabella ori 
Hugo, nimeni altul n-o putea face. 

Cărarea fusese abruptă cât timp urcase din câmpia 
aluvială a Edinburghului până pe coastă, dar acum, când 
şerpuia printr-o pădurice umbroasă, căpătase o pantă 
domoală care nu-i solicita defel calul. Când copacii se 
răriră, ştiu că drumul se apropia de culmea stâncoasă din 
partea cea mai profundă a defileului, aşa că încetini puţin. 

În curând putu vedea râul învolburat de jos şi, în 
depărtare, tumul înalt, rectangular de la Hawthornden 
ţâşnind dintre coroanele arborilor. Castelul era încă la o 
distanţă bunicică, întrucât defileul nu era în linie dreaptă. 
În scurt timp, cărarea avea să intre iarăşi în pădure pentru 
a nu urma fiecare cot al râului. 

Dintr-odată, avu în faţă panorama malului apusean şi pe 
drumeagul de acolo zări nişte călăreţi cu flamuri pe care le 
recunoscu: aparţineau clanului Sinclair. Silueta zveltă a 
contesei se profila inconfundabil pe iapa sa albă. 

Deoarece făcuse parte din alaiul Isabellei în anul 
precedent, Sidony îşi amintea că urmaseră cărarea pe care 
se afla ea în acel moment. Cea din defileu era îngustă şi 
rareori folosită de călători. De asemenea, nu era potrivită 
pentru carele şi căruțele care duceau de regulă cantitatea 
impresionantă de bagaje ale Isabellei. 

Deşi o mira schimbarea de traseu, ştia că nu-i putea 
învinovăţi pe Giff sau Rob pentru că n-o informaseră. 

Niciunul dintre ei nu s-ar fi aşteptat ca ea şi Ealga să 
înainteze atât de mult în calea Isabellei. 

Observând la urma alaiului un car tras de boi plin ochi, 
acoperit cu o pânză, deduse că acesta încetinise ritmul 
cortegiului, întrucât nu mai era niciun alt vehicul pentru 
bagaje, doar un şir de căluţi de povară. 

Conştientă că ea şi Ealga s-ar fi putut întoarce cu 
uşurinţă până la punctul în care drumul principal traversa 
râul astfel încât s-o aştepte acolo pe contesă, se întrebă 
dacă Lady Clendenen ar fi acceptat. Pe cărarea sinuoasă şi 
îngustă, Isabella ar fi putut avea nevoie de încă o oră până 
să ajungă. 

— Stăpână! strigă unul dintre bărbaţii care o însoţiseră. 
Sunt nişte călăreţi acolo! 

Arăta cu degetul, iar Sidony îşi dădu seama şocată că nu 
se referea la grupul Isabellei. La nord de ei, pe cărarea de 
pe mal, o ceată de călăreţi se apropia de un cot al râului, 
urmând să ajungă în scurt timp vizibilă pentru cortegiul de 
la Roslin. 

Sidony era aproape sigură că flamura nou-veniţilor era 
cea regală. 

— La naiba, trebuie să-i prevenim! exclamă ea. Dar buza 
dealului era la o sută de picioare mai sus de albie, şi fata 
ştia că nu i-ar fi putut auzi strigătele din cauza vuietului 
apei care îşi croia drum prin chei. 

Nimeni nu se uita înspre ei, şi Sidony, frământându-se, 
nu găsi nicio cale de a-i preveni de primejdie dacă totuşi 
careva ar fi ridicat privirea. De-abia atunci îi trecu prin 
minte că nu se întâlnise cu niciun paznic de la Roslin. Nu 
pricepea de ce i-ar fi retras Hugo tocmai când Isabella era 
pe drum. 

Un fior de spaimă îi străbătu şira spinării, şi când mintea 
ei se opri în loc, incapabilă să mai caute soluţii, îşi mută 
privirea spre cei doi oşteni, constatând că aşteptau ca ea 
să le dea un ordin. 

Scrâşnind din dinţi, îşi spuse că era exact genul de 
blocaj de care şi-ar fi bătut joc Giff. La asta se referise 
când îi spusese că nu putea lua hotărâri. Sorcha, Adela sau 


171 


Isobel ar fi ştiut ce era de făcut. Fa de ce nu ştia? 

Dintr-odată, îi veni ideea că singura cale posibilă pentru 
convoiul obişnuit de bagaje al Isabellei era cărarea de pe 
creastă, aşa că rosti pe un ton înţepat: 

— Haideţi, mergem mai departe. Carele cu bagaje 
trebuie să fie în faţă, păzite neîndoielnic de nişte oşteni. 
Căpitanul lor o să ne apere, dar trebuie să ne grăbim! 

Işi îndemnă bidiviul şi o luă la goană prin pădure, însă la 
o cotitură se trezi faţă în faţă cu nişte călăreţi. Se opri atât 
de brusc, încât abia se putu ţine în şa în timp ce 
necunoscutii o înconjurau. 

Cei doi oameni care o însoțeau nu se atinseră de săbii, 
dar nu-i putea învinovăţii. Erau copleşiţi numeric, iar 
ceilalţi erau înveşmântaţi în negru şi purtau aceeaşi 
flamură regală precum călăreţii din defileu. 

Spre uimirea ei, în ciuda hainelor negre, conducătorul 
lor nu era contele de Fife, ci cavalerul de Gredin. Ochii săi 
verzi ca jadul străluceau când îi adresă zâmbetul care 
odinioară li se păruse atât de fermecător lui Sidony şi 
surorilor ei. 

— Milady, ce plăcere să vă întâlnesc aici! În clipa 
următoare îşi lansă ordinele peste umăr: Patru oameni să 
vină cu mine. Alţi doi să meargă să-i dea de ştire Domniei 
Sale că acum am mijloacele de a-i obliga pe duşmanii săi 
să-i spună ce doreşte să afle. Spuneţi-i că o să le păstrez în 
siguranţă. Voi, ceilalţi, întoarceţi-vă şi încetiniţi convoiul 
până când eu şi fetişcana ne vom fi îndepărtat de ajuns. 
Scotociţi-le iarăşi prin lucruri dacă trebuie. 

— Ce faceţi? întrebă Sidony. Nu merg nicăieri cu 
Domnia Voastră! 

— Mais bien sir, ma chère, c-o să mergi! Mai mult de- 
atât, o să mergi cuminte, altfel voi porunci ca oamenii tăi 
să fie ucişi pe loc. După aceea o să-ţi leg mâinile la spate şi 
o să-ţi mân calul eu însumi. Hotărăşte-te grabnic ce cale 
alegi. 


Când constatase că vasul olandez îşi părăsise locul de 
acostare, Giff sperase pentru o clipă că avea să-l 

regăsească ancorat în altă parte, dar o singură întrebare 
pusă la primul chei îi aduse informaţia că, înainte de ivirea 
zorilor, căpitanul luase o încărcătură de lână de la abaţii şi 
pornise către Bruges odată cu refluxul. 

Amintindu-şi că olandezul plecase cu proviziile plătite pe 
jumătate, Giff tresări, privind în altă lumină ezitarea 
bărbatului de a-i lua banii. Punându-i la socoteală şi pe cei 
doi bandiți care-l atacaseră duminică şi sugestia lui Sidony 
că ar fi putut fi vorba de oamenii lui Fife, îşi zise că ar fi 
putut obţine nişte lămuriri utile dacă i-ar mai fi găsit la 
Tollgate. 

Incălecă şi se îndreptă spre oraş. 

Slujbaşul slab şi vânos, de vârstă mijlocie, îşi aminti de 
ei. 

— Sigur că da, domnule. Dar luni noaptea a venit un 
bărbat care i-a dus de aici. 

Ştirea că respectivul era îmbrăcat în negru nu constituia 
o dovadă, însă Giff avea certitudinea că Fife, descoperind 
că vasul olandez era implicat în conflictul său cu neamul 
Sinclair, îl convinsese pe căpitan să ia o încărcătură de 
lână şi să plece. În concluzie, putea fie să irosească timpul 
plângându-se de pierderea corăbiei, fie să-şi stoarcă 
mintea pentru a întocmi un mesaj care să le sugereze 
celorlalţi ce se întâmplase fără ca informaţia să fie 
înţeleasă de emisar ori de cel care l-ar fi interceptat. La fel 
de bine putea să caute altă navă. 

La chei se aflau o sumedenie de vase, aşa că se apucă 
imediat de treabă. Işi lăsă calul în grajdul portului şi vizită 
corăbiile una după alta, descoperind însă că fie erau deja 
încărcate şi aşteptau următorul reflux, fie urmau să 
primească în ziua respectivă ori a doua zi încărcătura pe 
care o comandaseră. 

Făcu o încercare până şi cu cele două drakkaruri 
franceze, încă ancorate la chei. Ambii căpitani au părut 
destul de dornici la început, dar au pus mai multe întrebări 
despre destinaţie şi încărcătură decât ar fi vrut Giff să le 
dezvăluie, cu rezultatul previzibil că amândoi i-au declinat 
oferta după ce i-au irosit un timp preţios. 

Spre sfârşitul zilei îşi aduse aminte cât de prietenos 
fusese căpitanul Maxwell. Deşi era neîndoielnic omul lui 
Fife, era înainte de orice un lup de mare. Cunoştea precis 
majoritatea vaselor şi i-ar fi putut sugera lui Giff pe cine să 
angajeze. 

Prin urmare, ştiind că ar fi fost înţelept să-l îmbuneze 
cumva în cazul în care Fife l-ar fi prevenit să nu-l ajute, 
cumpără trei plăcinte fierbinţi cu carne şi îşi luă din grajd 
tolba cu lucrurile personale şi un clondir de whisky ţeapăn 
din insule. Apoi căută The Serpent şi găsi vasul tras pe 
prundiş în acelaşi loc unde fusese duminica trecută, cu 
vâslaşii în apropiere. 

Apa era mai agitată acum, iar vântul îi biciui cu stropi pe 
drumul cu barca până la corabie. Când ajunseră acolo, Giff 
îşi aruncă tolba peste umăr şi se căţără vioi pe o frânghie, 
sărind pe punte. 


Sidony se aşteptase ca de Gredin s-o ducă la Fife. Era 
omul contelui când ea şi ceilalţi membri ai familiei sale îl 
cunoscuseră, şi cu toate că pe alocuri păruse să i se opună 
acestuia, ba petrecuse şi un an cu Henry, ştia că Adela şi 
Rob credeau - la fel ca Henry, fără îndoială - că de Gredin 
era omul lui Fife în aceeaşi măsură ca orice alt oştean de- 
al său. lar acum o dovedea dincolo de orice îndoială 
purtând flamura regală şi ameninţând-o. 

Gândul că avea să fie înfăţişată contelui pe post de 
pradă de război era înspăimântător, mai ales că de Gredin 
spusese vesel că Fife avea să se delecteze interogând-o. 
Sugerase chiar diversele cazne la care ar fi putut recurge, 
însă fata refuzase să mai asculte, ocupându-şi mintea cu 
imaginea lui Giff MacLennan. Dacă era un om care ar fi 
putut să-i pedepsească pe Fife şi pe Gredin aşa cum 
meritau, acela era Giff. 

În loc să se îndrepte spre Edinburgh după cum socotise 
ea, cavalerul - ţinându-i calul de dârlogi, în ciuda 
promisiunilor anterioare - făcuse cale-ntoarsă şi o luase 
pieptiş până pe partea cealaltă a coamei. În cele din urmă 
ajunseră la o colibă, unde răpitorul descălecă şi o ridică pe 

Sidony din şa. 

— Doi oameni să aducă încoace carul şi să vadă de cai, 
porunci el. N-o să stau mult. 

Apucând-o de braţ, o duse în colibă, unde îi îngădui să se 
uşureze după o perdea într-o oală de noapte şi îi dădu să 
bea un amestec dezgustător dintr-o cană. Somnul începu 
să o cuprindă şi, cu toate că încercă să reziste, se cufundă 
în scurt timp în obscuritate. 

Se trezi gemând. Era beznă, abia putea respira, iar 
capul o durea atât de rău încât nu putea să gândească. 
Constată că era întinsă pe o suprafaţă tare care o 
zdruncina şi percepu ca prin vis un zdrăngănit de roţi 
dedesubt, după care întunericul o învălui iarăşi. 

Data următoare când deschise ochii, auzi un nechezat şi 
clinchet de hamuri, urmate de un scârţâit. In lumina slabă 
văzu că se afla într-o ladă în interiorul unei clădiri 
deschise, poate un grajd. Cineva scosese capacul lăzii. 
Inhalând cu nesaţ aerul proaspăt, încercă să se ridice în 
şezut, dar îşi dădu seama că avea mâinile legate strâns la 
spate. 

— Să nu sufli o vorbă, şuieră de Gredin, ajutând-o. Bea 
asta acum, adăugă el punându-i o ceaşcă la gură. 
Prinzând-o de bărbie, îi vărsă conţinutul pe gât atât de 
repede, încât înghiţi aproape sufocându-se, convinsă că 
avea să-i fie rău. 

Aerul sărat şi vederea portului dincolo de porţile larg 
deschise îi indicară unde se afla. Auzind voci bărbăteşti 
care se apropiau, dădu să tipe, zări pumnul care se 
îndrepta spre faţa ei şi nu mai ştiu nimic. 


capitolul 12 


Giff, căpitanul Maxwell şi Jake cinau pe două bănci de- 
ale vâslaşilor în penumbra înserării, împărțind plăcintele 
cu cei doi paznici. De whisky se bucurară însă numai Giff şi 
căpitanul. 

Tânărul Jake, încântat să-l revadă, spusese fără 
ocolişuri: 

— Încă n-am şilingu' matale. Taica n-o vrut să mă 
plătească pentru c-am făcut curat sub punte. 

— Nici n-ar fi trebuit, replică Giff. Ce mare muncă e asta 
pe o corabie nouă? 

— Ba se murdăreşte destul de tare, şi ai de mutat toate 
butoaiele şi odgoanele şi toate celelalte lucruri. Pe lângă 
asta, trebuie golite capcanele de şoareci. Nu mă supăr să 
fac curat, nici măcar să frec cu peria, da' nu-mi plac defel 
şobolanii, nici morţi, nici vii. 

Maxwell îi spuse cu asprime că trebuia să-i mulţumească 
lui Sir Giffard pentru cină în loc să se plângă. 

— Pe vântul ăsta, n-aş fi vrut să fac focul ca să gătim, 
adăugă el. Avem un vas destul de adânc pentru foc, dar 
aşa e mult mai sigur. 

Conversaţia amicală îşi urmă cursul, iar Giff îşi amuză 
gazdele cu poveştile barzilor din Ţara de Sus şi din insule 
până când Maxwell îl trimise pe Jake la culcare şi spuse: 

— Noi ocupăm cabina de la pupa, şi puştiul o să 
adoarmă pe dată, aşa că haideţi încoace cu tot cu clondirul 
acela. Când vreţi să plecaţi, o să aprind un felinar să chem 
barca. Toţi băieţii mei, în afară de ăştia doi, dorm pe țărm, 
iar barca e la ei, însă o să ne vadă lumina. 

— Aţi aflat când o să ridicaţi ancora? se interesă Giff pe 
drumul spre cabina de la pupa, unde se găseau două paturi 
suprapuse şi o măsuţă cu două bănci înguste de lemn. 

— Nu peste multă vreme, îmi închipui, răspunse 
Maxwell când cei doi bărbaţi se aşezară faţă în faţă. Jake 
se cocoţă în patul de deasupra şi se înveli cu o pătură. 
Oamenii Domniei Sale tot cară provizii şi tot soiul de 
lucruri de câteva zile, urmă căpitanul. Unele le-au pus la 
pupa, altele la prova, iar lucrurile contelui sunt în cuierele 
de lângă uşă şi în ascunzătoarea de sub trapa de la 
spălător. Vezi dumneata, asta ar trebui să fie cabina 
stăpânului, dar lui Jack îi plac paturile suprapuse mai mult 
decât scândura pe care doarme în cabina mea de la prova, 
şi până vine Domnia Sa la bord, nu văd ce rău poate să fie. 

— Prin urmare, contele o să meargă şi el cu voi? 

— Cu tot respectul, domnule, înainte să vă răspund aş 
vrea să aflu de ce întrebaţi. 

Giff ridică din umeri. 

— Din simplă curiozitate, domnule căpitan, aşa că îmi 
poţi spune că nu-i treaba mea. Dacă preferi, mai am 
poveşti în tolbă. Una care-mi place mult, şi pe care am 
socotit-o nepotrivită pentru urechile tânărului Jake mai 
devreme, e despre fiica unui rege norvegian renumită 
pretutindeni pentru priceperea ei la vrăjitorie. 

— E drept că poveştile dumitale mă distrează, iar 
whisky-ul e tare bun, spuse Maxwell aruncând o privire 
spre patul de deasupra, unde nu se zărea nicio mişcare. Ce 
farmece putea să facă? 

Giff se întinse după clondir şi turnă o porţie generoasă 
în cana lui Maxwell, umplând-o şi pe a lui. 

— Fără îndoială, cel mai folositor dar al ei era că putea 
să zboare sus peste ţinuturi, astfel că niciun duşman n-o 
putea împiedica. I-a fost de mare ajutor tatălui ei, regele, 
care îi cerea adeseori părerea când sfetnicii nu-l 
mulţumeau. Însă îşi dorea mai presus de orice întinsele 
păduri din Lochaber, care erau mai frumoase decât ale lui, 
aşa încât... 

Îşi depănă povestea cu glas domol, relatând cu înflorituri 
cum fata dăduse o ploaie de foc asupra pădurii, după care 
oamenii se străduiseră în zadar s-o oprească. Zăbovi 
îndelung asupra discuţiilor cu înțeleptul care a sugerat 
folosirea unei săgeți de argint şi, când ajunse la moartea 
prinţesei şi la durerea tatălui său, Jake respira uniform şi 
liniştit din patul de deasupra, în timp ce ultimul spectator 
al lui Giff, care mai umpluse cănile de două ori, se legăna 
în loc. 

Giff continuă povestindu-i despre Deirdre, aflată la 
originea unei vărsări de sânge pe parcursul multor 
generaţii din cauză că tatăl ei nu răsplătise un prezicător 
aşa cum se cuvenea. Se opri numai după ce Maxwell îşi 
puse capul pe masă şi începu să sforăie. 

Lăsându-l în această poziţie, Giff se furişă pe punte şi se 

uită după santinele. Un bărbat dormea pe una dintre 
băncile vâslaşilor, învelit cu o pătură groasă. Celălalt 
stătea pe acoperişul castelului de la prova, privind spre 
răsărit, la întinderea înstelată de deasupra estuarului bătut 
de vânturi. 

După ce ridică neauzit scara de frânghie, Giff urcă în 
spatele lui. Din cauza rafalelor, bărbatul nu-l simţi 
apropiindu-se. 

— E o noapte zgomotoasă, dar plăcută, remarcă el. 

Marinarul se răsuci brusc. 

— La naiba, domnule, mi-aţi tras o sperietură de să-mi 
sară inima din piept! 

— Căpitanul Maxwell îmi spunea deunăzi că sunt de 
ajuns doi oameni ca să ridice pânzele şi să pornească pe 
mare, rosti Giff prietenos. Aşa e? 

— Într-adevăr, confirmă bărbatul cu o undă de mândrie. 
Vedeţi dumneavoastră, avem scripeţi mulţumită cărora 
pânzele sunt la fel de uşoare ca nişte cearşafuri, aşa că, 
după mintea mea, un om ar putea-o face de unul singur 
dacă verga n-ar fi atât de greu de mânuit. Vreţi să înalţ 
felinarul ca să vină barca să vă ia? 

— Mai întâi te-aş ruga să mă ajuţi la ridicarea pânzei. 

— A, nu, domnule, nu pot face asta. 

— Ştii să înoţi? se interesă Giff. 

— Sigur, dar... 

Giff se opinti şi îl aruncă peste bord, după care cobori pe 
punte ca să negocieze cu al doilea om de pază. 


Contele de Fife avusese o zi dezamăgitoare. Deşi era 
sigur că Isabella, neînduplecata contesă de Strathearn şi 
Caithness, ducea Piatra în convoiul său de bagaje, fusese 
incapabil s-o găsească. 

O înfruntase pe Isabella însăşi, dar, în pofida flamurii 
regale căreia toţi nobilii scoțieni erau datori să i se 
închine, Isabella nu se ostenise să descalece. Spusese că 
Fife se putea uita oriunde voia, dar trebuia să se împace cu 
situaţia. Dacă nutrea vreun pic de respect pentru el, 
contele nu izbutise să-l discearnă. 

Era mare păcat, medită el în timp ce-şi privea 
morocănos farfuria plină, că fiii Regelui Scoției, spre 
deosebire de fiii de rege din orice loc civilizat de pe 
pământ, purtau numai titlul de conte şi nu pe acela de 
prinţ. 

Isabella îi era egală în rang, deoarece poseda un dublu 
titlu de contesă care-i aparţinea de drept, fără a fi preluat 
prin căsătorie. Fără îndoială, i se credea superioară, 
întrucât, deşi el avea două titluri de conte, le obținuse prin 
căsătorii bine tocmite, nu prin naştere. 

— Îmi cer iertare, milord, dacă vă tulbur gândurile, i se 
adresă delicat doamna din stânga sa. Aţi fost atât de tăcut! 
Sper că sănătatea Domniei Voastre, de obicei excelentă, nu 
vă face necazuri. 

— Nici vorbă, doamnă, răspunse el zâmbind. Ziua a fost 
obositoare, însă mă aştept ca seara să fie mult mai plăcută. 

Putea fi de-a dreptul seducător dacă voia. Doamna era 
frumoasă şi deloc zgârcită cu propriile farmece. În plus, 
soţul ei era departe, iar soţia lui Fife rămăsese la Stirling. 

Îşi concentră atenţia asupra cinei până când un paj regal 
veni să-l anunţe că în camera de audienţe îl aştepta 
cavalerul de Gredin. Murmurându-i atrăgătoarei sale 
vecine că îl chema datoria, părăsi sala fără a mai rosti 
vreun cuvânt. 


Giff zgudui umărul celui de-al doilea paznic, observând 
că strigătele primului se diminuaseră şi, fără îndoială, nu 
aveau să mai fie purtate în direcţia lor de vântul care sufla 
înspre larg. Individul părea însă un bun înotător, şi avea să 
dea alarma de îndată ce ajungea la țărm. 

Giff se întrebă pentru o clipă dacă n-ar fi fost mai 
înţelept să-l ucidă, însă bărbatul nu-i era duşman, şi lui nu- 
i stătea în fire să-şi facă autocritica la spartul târgului. În 
opinia lui, era inutil să se mai îngrijoreze după ce faptul 
fusese consumat. 

Paznicul se întinse pe banca vâslaşilor, gemu şi mormăi: 

— Lasă-mă în pace, Geordie, ori îţi dau una de-ţi sparg 
capul! 

— Scoală-te, amice, i se adresă Giff cu asprime. Eşti 
căutat. 

Bărbatul deschise ochii, clipi şi, dându-şi seama în 
sfârşit că nu tovarăşul său îl trezise, se ridică în şezut 
puţin cam repede şi scutură din cap. 

— Îmi cer iertare, domnule, bâigui el încercând să se 
înalțe, dar aşezându-se iarăşi sub apăsarea fermă a mâinii 
lui Giff. Unde e căpitanul? 

— Doarme, îl lămuri Giff. Dar am nevoie de ajutorul 
dumitale. Cum te cheamă? 

— Hob Grant, domnule. Dar unde e Geordie? 

— E ocupat. Scoală-te şi o să-ţi arăt. 

Bărbatul se ridică în picioare, încă ametit, dar făcând 
eforturi să se dezmeticească. 

— Uite acolo, spuse Giff, arătându-i capătul băncii 
dinspre copastie. Ştiu că lumina e slabă, pentru că nu e 
lună şi cerul e acoperit de norii împinşi de vânt. Dar vezi 
ceva mişcându-se în apă şi împroşcând? 

— Sigur. 

— Acela-i Geordie al dumitale. 

— Nu, el e sus, pe castelul de la prova. 

Giff îl urmări cum se uită, apoi îşi mută privirea spre 
locul unde se învolbura apa, la jumătatea drumului până la 
țărm. Când se întoarse spre el avea ochii măriţi de spaimă. 

— La naiba, domnule, trebuie să facem ceva pe dată! Se 
îneacă! 

— Nu cred. Ştii să înoţi? 

Ochii i se măriră încă şi mai mult. 

— Nu, domnule, câtuşi de puţin! 

— Atunci poate că vei fi mai îndatoritor decât amicul tău 
Geordie. Aş dori să mă ajuţi să ridic ancora şi să înalţ 
pânza. 

— Dar asta-i corabia contelui de Fife, domnule! 

— Fife n-o să se supere, pentru că n-o să afle nimic 
despre asta. Deci ai de gând să mă ajuţi, ori vrei să te 
alături tovarăşului de colo? 

— Dar nu puteţi conduce singur corabia asta! 

— Nu-i nevoie; o să am de partea mea vântul ăsta 

prielnic şi ajutorul dumitale. 

— Doamne fereşte, contele o să ne spânzure pe amândoi 
când ne prinde! N 

— Atunci trebuie să avem grijă să nu ne prindă. Insă 
acum pierdem vremea. Dacă nu vrei să mă ajuţi, voi fi 
nevoit să te azvârl peste copastie şi să mă descurc singur. 

— Staţi aşa, fac tot ce ziceţi Domnia Voastră. Dar n-ar 
trebui să-l scol pe căpitan? 

— Încă nu, zise Giff. Întâi să ridicăm ancora. 

— Sigur, pentru asta va fi nevoie de amândoi. Cum este 
mareea? 

— Se schimba când clopotul de la abație a sunat de 
vecernie, deci n-o să ne fie potrivnică încă vreun ceas. Ai 
ştiinţă de vreun obstacol între locul acesta şi larg? 

— Dumnezeu să ne aibă în pază, domnule, dar nu 
cunoaşteţi apele astea? 

Giff rânji. 

— Le cunosc destul de bine. Vreau să ştiu cum te 
descurci dumneata. 

— Păi n-avem nicio grijă dacă ne ţinem pe mijloc odată 
ce ajungem în canalul principal - ei, asta până ajungem la 
insula May, dacă ne ducem într-acolo. 

— Cred c-o să vedem insula May. 

— Da, dar dacă mergem prea departe spre miazănoapte, 
am putea da peste... 

— O luăm spre miazăzi, nu spre miazănoapte. 

— Bine, dar trebuie s-o luăm întâi spre miazănoapte 
până trecem de nisipurile de la răsărit, de la Leith şi Black 
Rocks. După aceea mai sunt strâmtorile stâncoase, 
domnule - Fidra, Craigleith şi Bass Rock, precum şi... 

— Toate aproape de țărm, îl întrerupse Giff, care nu 
avea intenţia să meargă atât de departe. Dacă totul 
mergea bine, avea să mute corabia pe mai puţin de trei 
mile în întuneric. Nu era inconştient, ci ştia prea bine că 
reuşita lui atârna de direcţia vântului şi cea a mareei. 

Dacă vreuna se schimba prea devreme... 

Acum însă era inutil să se gândească la asta. Prin 
urmare, se puse pe treabă. 

Fife îl concedie pe paj fără a-i cere băuturi pentru el sau 
de Gredin, care îl enervase aşezându-se lângă foc şi 
neridicându-se la intrarea lui. Aşteptă ca tânărul să iasă 
pentru a trece la subiect: 

— Nu-mi plac mesajele obscure. Ce e obiectul ăsta 
misterios pe care zici că l-ai găsit? 

— Dintr-o asemenea întrebare se poate deduce că n-ai 
găsit în bagajele contesei Isabella niciun lucru mai de preţ 
decât am găsit eu, replică de Gredin. 

— Să te ridici în picioare când vorbeşti cu mine, se răsti 
Fife, întrebându-se până unde avea să-şi împingă individul 
convingerea  stupidă că identitatea  ostaticului era 
necunoscută. 

— Rog pe Domnia Voastră să-mi ierte necuviinţa, 
murmură cavalerul ridicându-se pe dată şi făcând 
obişnuita plecăciune. Azi am călărit mult şi n-am mâncat 
nimic. Însă oboseala şi foamea nu scuză proastele maniere. 
Cred totuşi că am dobândit mijlocul prin care să-i obligăm 
deopotrivă pe cei din clanul Sinclair şi pe Logan din 
Lestalric să ne spună tot ce ştiu despre comoara Sfinţiei 
Sale. 

— Păi atunci de ce nu mi-ai adus mie lucrul ăsta? întrebă 
Fife, trecând cu vederea modul în care se referise 
interlocutorul său la comoară. De la propriii săi oameni 
aflase că de Gredin o capturase pe Lady Sidony, dar încă 
nu se hotărâse cum să procedeze cu ea. Dacă ar fi tinut-o 
ostatică în continuare şi-ar fi asumat nişte riscuri nedorite. 
Pe el îl preocupa doar Piatra Destinului, şi era greu de 
crezut ca o fetişcană - şi tocmai cea mai mică dintre fetele 
Macleod - să ştie ceva despre asta. Totuşi, se putea dovedi 
utilă ca monedă de schimb, iar de Gredin ajunsese la 
aceeaşi concluzie. 

— N-am îndrăznit să-l aduc aici pe faţă, răspunse 
cavalerul cu o notă de amuzament. Nici n-am găsit o 
modalitate de a-l ascunde dacă ar fi trebuit să-l aduc prin 
oraş şi să trec pe porţile castelului. Potrivit ordinelor 
Domniei Voastre, toate carele şi căruțele trebuie cercetate 

la turnul de la poartă, aşa că mi s-a părut mai sigur să-l 
ascund în altă parte. 

— Încă nu mi-ai spus ce e lucrul ăsta aşa de important, îl 
atenţionă Fife. 

De Gredin zâmbi. 

— Nu e un lucru, milord, ci o persoană. 

Fife se abţinu şi rămase tăcut. 

Zâmbetul cavalerului se şterse. El explică: 

— Este Lady Sidony Macleod, milord. 

— Tatăl ei este membru în Sfatul Insulelor, sfetnic al 
nepotului meu MacDonald. 

— Mai important, este cumnata lui Sir Michael Sinclair, 
a lui Sir Hugo şi a lui Lestalric. Nimeni nu va vrea s-o ştie 
în primejdie. O să se tocmească de dragul ei. 

— Spuneai că ai ascuns-o. Cum şi unde? 

— Pe o corabie, dar nimeni de la bord nu ştie că este 
acolo. E în magazie, şi i-am dat o licoare care o s-o ţină 
adormită toată noaptea. Dimineaţă o să fie speriată, 
ameţită şi înţepenită - numai bună s-o luăm la întrebări, 
zic eu. 

— Înseamnă că vasele făgăduite au venit, conchise Fife, 
încredinţat că de Gredin voia să ţină fata sub controlul său. 
Faptul că nu-l informase de sosirea corăbiilor îl enerva la 
culme. Unde sunt? întrebă el. Îmi închipui că au ancorat 
aici, la Leith. 

Neprimind răspuns, insistă ridicând tonul. 

— Ei bine? 

— Vă cer iertare, milord, rosti calm omul Papei. Nu mai 
sunt în stare să gândesc. Aş putea oare să primesc ceva de 
mâncare? 

Fife recunoscu tactica, întrucât o folosise el însuşi de 
multe ori. În mod clar, de Gredin credea că prada îl plasa 
pe o poziţie de superioritate şi că nu strica să mai întindă 
puţin coarda. Deşi nu avea chef de şarade, contele hotări 
să lase jocul să continue pentru o vreme. Asta nu avea 
decât să-i sporească puterea mai târziu. 

Fără comentarii, chemă un slujitor şi ceru bucate şi vin 
pentru cavaler. 

— Domnia Sa va mânca aici, adăugă el. 

Când se întoarse, văzu că de Gredin se aşezase pe 
băncuţa capitonată de la colţul şemineului şi se lăsase pe 
spate cu ochii închişi, aparent odihnindu-se. 


x 


Giff urmări cu satisfacție cum vântul umplu marea velă 
pătrată şi corabia începu să se mişte încet spre nord. 
Obiceiul de a se supune ordinelor îl făcuse pe Hob Grant, 
în ciuda fricii sale aproape palpabile de căpitan şi de 
contele de Fife, să se dovedească un ajutor de nădejde. 

Ridicaseră ancora şi, întrucât The Serpent era acostată 
departe de celelalte nave, fără îndoială deoarece contele 
se temea să nu fie lovită, se putuseră bizui pe direcţia 
nordică a refluxului până la ieşirea din port, unde 
ridicaseră pânza. Nu era însă uşor, căci vântul sufla direct 
dinspre vest, un detaliu care l-a făcut pe Hob Grant să le 
pună la îndoială şansele de a părăsi în siguranţă portul. 

Giff chicoti. 

— Asta e ultima noastră grijă, amice. Poţi să ţii cârma? 

— Sigur, dar n-o să te poţi ocupa singur de vela mare. 

— Nu-ţi bate capul cu mine, i-o reteză Giff. Nu se mai 
simţise atât de bine de săptămâni întregi. Energia îi 
străbătea corpul ca un fulger. Dacă se gândise la Sidony 
vreo clipă, o făcuse doar pentru a-şi dori să împărtăşească 
un asemenea moment cu ea. 

Îi porunci lui Hob să ţină timona şi îşi concentră atenţia 
asupra velei, a cărei vergă avea, din fericire, braţe solide - 
atât de utilii drugi care permiteau răsucirea pânzei în 
diferite unghiuri şi astfel utilizarea vântului la maximum. 
Verga acelei corăbii avea şi o stinghie de lemn menită să 
susţină capătul pânzei când se naviga pe o direcţie 
apropiată de aceea a vântului. Deşi în acel moment zăcea 
pe punte, Giff ştia din experienţă că avea să se dovedească 
utilă în primejdioasa strâmtoare Pentland de la nord de 
Caithness. 

Manevrarea braţelor de unul singur necesita multă forţă 
şi agilitate, însă asta nu-l deranja deloc. Sarcina era 

dificilă, dar niciodată nu era mai fericit decât atunci când 
avea un vânt bun şi o corabie zdravănă cu care să 
navigheze. 

Niciun sentiment din lume nu semăna cu trecerea 
razantă peste valuri la mare viteză, şi odată ce ieşiră în 
largul Firth of Forth, cu vântul suflând din spate, nu trebui 
decât să orienteze vela şi să se roage că nu aveau să se 
apropie prea mult de țărm înainte de a găsi locul de pe 
coasta răsăriteană a domeniului Lestalric unde pârâul 
Nidrie se vărsa în estuar. 

Chiar şi atunci, nu era uşor să coboare pânza pentru a 
se opri undeva unde să nu fie prea aproape de țărm, din 
motive de siguranţă, dar să le permită celorlalţi să vină 
repede şi să aducă încărcătura la bord. Voia să fie departe 
înainte ca Fife să pornească în căutarea lui. 

Era de neconceput ca Fife să nu afle imediat după ivirea 
zorilor că preţioasa lui corabie dispăruse din port. În acel 
moment avea să facă un tărăboi îngrozitor. Majoritatea 
vaselor ancorate la chei erau străine, dar Giff ştia că 
vicleanul conte era capabil totuşi să rechiziţioneze una 
spre propriul folos. 

— Am fixat cârma, domnule, îl anunţă Hob eliberând un 
braţ al vergii în timp ce Giff îl ţinea pe celălalt pentru a 
orienta vela. Credeţi că Georgie a ajuns teafăr pe mal? 

— Fără îndoială. E un înotător de prima mână. 

— Păi înseamnă că le-a zis celorlalţi c-am plecat, nu? 
Chiar dacă s-ar fi înecat, nu credeţi că băieţii de pe țărm 
au văzut c-am tulit-o şi au pornit pe urmele noastre? 

— Nu cred că au văzut ceva, îl linişti Giff. Nu vezi mare 
lucru pe o beznă ca asta. Chiar dacă norii s-ar risipi, nu 
avem parte de lună, ci doar de stele. 

— Da, numai că eu tot văd ţărmul într-acolo, stărui Hob 
gesticulând. 

— De pe apă vedem mai bine, îl lămuri Giff. Dacă se uită 
din port, văd coasta opusă mai uşor decât vasele din faţa 
lor, iar ceea ce vor zări acolo va fi o amestecătură de 
catarge. Nu era aprins niciun felinar. Am băgat asta de 
seamă, iar dacă flăcăul care trebuia să se uite după al 

nostru e încă treaz - lucru de care mă îndoiesc - el caută 
cu privirea felinarul, nu o corabie în mişcare. Amicul 
dumitale Geordie are o poveste pe cinste, sunt de acord, 
însă pun pariu că povestea lui nu va stârni altceva decât 
hohotele de râs ale celorlalţi. Ai spus-o chiar dumneata, 
Hob Grant, e cu neputinţă să faci ceea ce am făcut noi. 

— Da, domnule, dar am făcut-o, îi atrase Hob atenţia. 

— Tocmai de aceea. Aşadar, data viitoare nu te mai 
grăbi să crezi că un lucru e cu neputinţă de făcut. Dacă ştii 
cum să profiţi de prilejurile care ţi se ivesc şi-ţi pui în cap 
că poţi izbuti, o vei face. Dar dacă nu încerci, cum să 
reuşeşti? 

— Mda, mormăi Hob. Da' tata ar zice că sunteţi scrântit. 
Vedeţi, n-o zic eu însumi, adăugă el. Nu înainte de a învăţa 
să înot. 

Giff izbucni în râs, îl bătu pe spate şi apoi scrută zarea, 
încercând să-şi dea seama unde naiba se vărsa în mare 
pârâiaşul acela. 


Fife se forţă să fie răbdător şi sorbi din vinul de 
Bordeaux, urmărindu-şi oaspetele cu ochii pe jumătate 
închişi până când de Gredin împinse la o parte resturile 
cinei şi bău o duşcă destul de mare încât să-l asigure pe 
conte că avea nevoie să prindă curaj, nu doar să-şi 
astâmpere setea. 

— Te simţi mai bine? se interesă Fife în acel moment. 

— Aţi fost tăcut, milord. 

— Sunt sigur că nu va trece mult până-mi vei oferi 
informaţiile pe care ţi le-am cerut, rosti Fife cu răceală. 

De Gredin se îmbujoră. 

— N-am vrut să fiu necuviincios. Mi-era o foame 
cumplită. 

— Dar acum nu mai e cazul. 

— Într-adevăr, milord. Prin urmare, o să vă spun ce 
doriţi să ştiţi, iar apoi vom merge la culcare şi dimineaţă, 
nu foarte devreme, o să mergem să stăm de vorbă cu 
domniţa. 

Fife aprobă acest plan şi, când auzi ce avea de spus 

cavalerul, se bucură - ca de fiecare dată - că nu-şi 
dezvăluise iritarea. Nu că mânia i-ar fi fost domolită 
complet, căci vasele papale încă nu sosiseră şi nu-i plăcea 
ca vreun om să fie imprevizibil, mai cu seamă aceia care-l 
slujeau. 

Urându-i oaspetelui său noapte bună, se retrase, 
încrezător că toate aveau să meargă după dorinţa lui. 
Totuşi, cu toate că dormi bine, odihna sa luă sfârşit brusc, 
cu o oră mai devreme decât de obicei, când un paj 
tremurând îi aduse un mesaj urgent din port. 


Descoperind că forţa vântului se diminuase considerabil 
când masa de pământ a Lestalricului le apăruse în cale în 
momentul în care înconjurau Stâncile Negre şi Piscul 
Răsăritean pentru a se îndrepta spre sud-est, Giff decise să 
patruleze de-a lungul coastei menţinându-se destul de 
departe de mal ca să evite orice risc de eşuare. 

Ştia unde voia să ajungă, însă nu văzuse linia țărmului 
de pe apă şi îşi dăduse seama prea târziu că ar fi trebuit 
să-şi creeze singur această ocazie. 

Pe când se uita atent în zare de la tribord, Hob îl 
interpelă: 

— Unde mergem, domnule? 

— Îi zice pârâul Nidrie. Îl ştii? 

— Nu, domnule, dar pe aici sunt o sumedenie de 
pârâiaşe care se varsă în fluviu. O să-l recunoaşteţi pe cel 
căutat când o să-l vedeţi? 

— Da, însă până o să-l găsesc prietenul nostru Fife o să 
fie deja pe urmele noastre. 

— Mareea o să se schimbe iar în curând, îl informă Hob. 
Se simte în aer. 

Giff încuviinţă. 

— Da, şi cerul se luminează. După socotelile mele, 
căpitanul Maxwell nu mai are mult până să se trezească. 
Păcat că n-avem nicio barcă la bord. 

— Avem una, dar aţi lăsat-o pe mal cu flăcăii, nu ţineţi 
minte? 

— Ai grijă cum vorbeşti, se răsti Giff. 

Cei doi rânjeau unul la celălalt când o voce tânără se 
auzi plină de uimire din cabina de la pupa: 

— Unde suntem? Tata încă sforăie şi pare tare ostenit, 
aşa că n-am vrut să-l trezesc. Unde-i restul lumii? 

— Bună dimineaţa, Jake, spuse Giff. Ne îndreptăm spre 
Portobello, pe care-l poţi vedea în zare. Şi am de gând să-l 
scol pe taică-tău eu însumi, aşa că de ce nu cauţi ceva de 
mâncare pentru noi toţi? 

— Nu vreau să cobor acolo, se opuse băiatul. E o beznă 
cumplită, şi tata nu mă lasă să aprind o torţă ori o 
lumânare, ca să nu dau foc întregii corăbii. Şi trebuie să fie 
şi vreun spiriduş ori altă drăcovenie, pentru că l-am auzit. 

— N-ai auzit decât vântul şuierând prin scânduri, îl 
linişti Giff. 

— Poate că aveţi dreptate, domnule, dar mi-e o frică de 
mi se înnoadă maţele. 

— Am auzit şi eu sunetul acela straniu, confirmă Giff 
reprimându-şi un zâmbet. Dar vezi tu, nu trebuie să cobori 
în magazie. Nu aveţi provizii în cabina voastră micuță de la 
prova? 

— Ba da, avem pâine şi bere, dar o să vreţi mai mult 
decât atât. 

— Nicidecum. Du-te şi adu pâinea. O să fie numai bună, 
iar taică-tău o să se bucure de bere. I se adresă lui Hob: 
Strigă dacă ai nevoie de mine. Mergem până la grămada 
de stânci negre de acolo şi apoi ne întoarcem. Mă gândesc 
că pârâiaşul pe care-l căutăm e în golful acela, dar avem 
nevoie de mai multă lumină ca să fim siguri. 

— Prea bine, sunt cu ochii-n patru, încuviinţă marinarul. 

— Unde e Geordie? se interesă Jake când Giff se întoarse 
spre cabina de la pupa. 

— S-a dus pe țărm mai devreme, îi răspunse acesta. Ai 
de gând să aduci pâinea aceea, sau vrei să aştepţi până-ţi 
spune taică-tău s-o faci? 

— Nu, mă duc acuma. Doar că mi se pare ciudat. 

Conştient că situaţia era într-adevăr ciudată, Giff nu 
aştepta prea încântat discuţia cu Wat Maxwell. De 
asemenea, nu era nerăbdător să afle ce aveau de zis Hugo 

şi ceilalţi, deşi avea încredere că, odată ce avea să le 
explice motivele pentru care acţionase astfel, aveau să le 
accepte. Oricum, n-aveau de ales. 


După ce trimise pajul să-i trezească valetul şi să-l cheme 
pe de Gredin, Fife se îmbrăcă rapid, apoi străbătu 
încăperea de la un capăt la celălalt şi înapoi aşteptând 
sosirea cavalerului. În clipa în care acesta îşi făcu apariţia, 
contele îl informă: 

— The Serpent a dispărut! Ce naiba a putut să i se 
întâmple? Pentru numele lui Dumnezeu, dacă ai ceva de-a 
face cu asta... 

— Staţi blând, milord, replică de Gredin înăbuşindu-şi un 
căscat. Nici eu, nici aceia care m-au trimis n-am avea 
nimic de câştigat dacă v-am fura corabia. La fel stau 
lucrurile şi cu orice alt om în toate minţile. În primul rând, 
dacă nu cumva căpitanul Domniei Voastre e un trădător 
căruia nu-i pasă de propria viaţă, acela care a luat-o a 
trebuit să găsească un echipaj. Prin urmare, presupun că 
individul care a încercat să angajeze vasul olandez a ghicit 
cumva că noi îl trimiseserăm de acolo şi crede că se poate 
răzbuna furând The Serpent. Mă întreb dacă ştie că o 
avem pe Lady Sidony. 

— Sau dacă ştie că dumneata ai răpit-o, îl şfichiui Fife. 

— Cum spuneţi dumneavoastră, încuviinţă cavalerul. Dar 
cineva trebuia să ducă un întreg echipaj cu barca până la 
corabie, în condiţiile vântului şi beznei de azi-noapte, şi 
apoi să o manevreze în afara portului. Aş spune că au urcat 
la bord încărcătura în altă parte, însă pun pariu că acum 
sunt la multe mile înspre nord. 

— Câte vase trebuie să sosească aici? vru contele să ştie. 

— Cel puţin şase sau opt, milord, însă de-abia peste 
câteva zile. Oricum, îmi închipui că vreţi să rămâneţi la 
Edinburgh pentru a-l întâmpina pe Maiestatea Sa. 

Mânios, Fife ripostă: 

— Nu fi prost. O să mă duc după trădătorii ăştia 
nenorociţi de îndată ce toate pregătirile sunt gata. lar 
când o să-i prind, o să-i spânzur pe toţi chiar de braţul de 

vergă de pe Serpent! 


La un moment în cursul nopţii, Sidony se mişcase, 
gemuse de durere cu muşchii înţepeniţi şi sângele 
pulsându-i în tâmple şi deschisese ochii. Cum nu distinse 
nimic în bezna care o înconjura, decise că visa şi îi închise 
la loc. 

Când îi redeschise după câteva ore cu acelaşi rezultat, 
vru să-i închidă la loc, însă deveni brusc conştientă de 
chiorăitul propriului stomac şi de o anumită mişcare 
ritmică a lumii din jurul ei. 

Amintirile îi reveniră şi, odată cu ele, o spaimă cum nu 
mai simţise niciodată. 


Discuţia cu un Maxwell mânios, chinuit de efectele 
excesului de whisky, decurse conform aşteptărilor. Giff nu 
putea decât să fie recunoscător că bunul căpitan se 
arătase îndeajuns de resemnat ca să nu-l mai ocărască 
pentru ce făcuse. 

Maxwell rămase tăcut până când mâncară şi, cerul 
luminându-se suficient, Giff descoperi uşurat punctul de 
vărsare al pârâului. 

— Ce ai de gând să faci cu flăcăul şi cu mine? întrebă 
căpitanul pe când orientau vela aşa încât corabia să nu 
eşueze la următorul flux. 

Giff răspunse cu seriozitate: 

— Ştiu foarte bine care-ţi va fi soarta dacă aş fi atât de 
necugetat încât să te las la țărm după ce-mi rezolv treaba 
cu nava lui Fife. Nu vreau să fac asta, dar nu vreau nici să 
am un duşman la bord. Misiunea mea e prea importantă ca 
s-o pun în primejdie. Cred însă că eşti un om cinstit. Dacă 
eşti de acord să mă însoţeşti şi juri să mă ajuţi cu 
neîntrecutele dumitale cunoştinţe despre această corabie, 
eu vă iau bucuros. 

Maxwell ezită cât să numere până la zece, apoi îl fixă cu 
privirea. 

— Nu prea am de ales, căci nu-mi vine în minte cum l-aş 
putea lămuri pe conte. Mai mult, amândoi ştim că l-ar 

spânzura pe flăcău lângă mine şi m-ar pune să mă uit la el 
cum atârnă în ştreang. Dar cum ştii că te poţi încrede în 
cinstea mea? 

— Pot? 

— Sigur, dar pentru asta nu ai decât cuvântul meu de 
om din ţinutul de graniţă. 

Giff îi întinse mâna. 

— Prea bine, însă băiatul rămâne cu noi. 

— Nici nu m-aş gândi să-l las în urmă. Fife ar pune 
gheara pe el într-o clipită. Uite, Domnia Ta, adăugă el 
arătând cu degetul. Cineva trimite o barcă înspre noi. 

Giff se uită şi trase adânc aer în piept. Urma să afle în 
scurtă vreme în ce măsură deciziile sale impulsive cu 
privire la corabie şi la Maxwell aveau să-l mânie pe Hugo. 
Gândul îi aduse pe buze un zâmbet, dar, deşi Hugo era în 
prima ambarcaţiune care se îndrepta spre ei în timp ce 
aruncau ancora, nu puse nicio întrebare. 

În loc de asta, îi spuse cu glas aspru: 

— Credem că Fife a răpit-o pe Sidony. 


capitolul 13 


Giff se simţea de parcă Hugo l-ar fi culcat iarăşi la 
pământ cu un pumn. 

Abia putea să respire, dar se luptă să-şi stăpânească 
frica în clipa în care Hugo urcă la bord şi îl trase la o 
parte. Deşi nu se gândise decât o dată sau de două ori la 
fetişcană de când plecase de la Lestalric, la aflarea veştii 
îşi dădu seama care era motivul: în mintea lui era lămurit 
că Sidony se afla în siguranţă, iar la întoarcere avea s-o 
regăsească, s-o convingă să-l ia de bărbat şi să întemeieze 
familia pe care, în sfârşit, el şi-ar fi dorit-o. Aşa se explica 
de ce avea acum senzaţia că Fife îi răpise pe cineva care-i 
aparţinea. 

— Am pus oameni care s-o caute, îi spuse Hugo. N-am 
aflat însă decât că ea şi Ealga Clendenen au plecat să 

întâmpine cortegiul Isabellei, şi au ajuns mult mai departe 
decât se aşteptaseră. 

— De ce? vru să ştie Giff, simțind cum îi fierbea sângele 
în vine. Cine o lăsase să plece? 

— Împărţiserăm alaiul Isabellei în două. Propriul ei grup 
şi un car tras de boi cu o încărcătură grea au luat-o pe 
malul râului. Celălalt, cu restul carelor şi căruţelor, a 
urmat cărarea de pe creastă. Aşa cum nădăjduiam, Fife şi- 
a împărţit oamenii şi a scotocit în ambele convoaie. 

— Prin urmare, era bine informat. L-ai dibuit pe omul lui 
de la Roslin? 

— Da. Îi bănuiam pe Rolf Stow şi pe încă doi, aşa că i-am 
dat fiecăruia câte o informaţie importantă. Stow era 
singurul care ştia că Isabella avea să treacă prin defileu. 
Fife s-a dus el însuşi s-o oprească, deci era la curent. 

— Nu e o dovadă de netăgăduit, dar e suficientă. Ce vrei 
să faci cu Stow? 

— Deocamdată nimic, rânji Hugo sumbru. Poate fi mai 
util dacă se simte în siguranţă, mai ales acum că o au pe 
Sidony. 

— Tot nu mi-ai spus cum s-a întâmplat. 

— Din cauza carului, înaintarea Isabellei a fost şi mai 
înceată decât ne aşteptam. L-am ataşat alaiului pentru a-i 
da motiv lui Fife să scotocească în căutarea unui obiect de 
mari dimensiuni, dar Ealga şi Sidony, văzând că nu mai 
sosea, au început să-şi facă griji. 

— Deci fata a plecat singură ca să se lămurească. 

— Nu chiar singură, îl corectă Hugo posomorât. A luat 
cu ea doi oameni înarmaţi. l-am găsit azi-noapte pe 
povârnişul dinspre răsărit al crestei. Amândoi erau morţi. 

Un fior rece străbătu corpul lui Giff, dar acesta îşi păstră 
vocea calmă când spuse: 

— Deci nu a răpit-o Fife însuşi. N-ar fi putut, dacă era 
ocupat să scotocească prin bagajele Isabellei. 

— Aşa e. Şeful cetei lui Fife de pe coastă era de Gredin. 
Eu şi Rob o însoţeam pe Isabella, dar flăcăul meu din 
grupul de pe creastă l-a recunoscut. 

— E cavalerul care a stat în ultimul an la Girnigoe cu 

Henry, nu-i aşa? Individul despre care Rob nu are o părere 
prea bună. 

— Niciunul dintre noi nu are o părere bună. După cum 
ţi-am zis, face parte dintr-un grup pornit intr-un soi de 
cruciadă de restituire a comorii către Biserica de la Roma. 
Războinicii lor sunt la fel de bine pregătiţi ca aceia de la 
Dunclathy, iar unul dintre ei, Waldron de Edgelaw, a murit 
anul trecut în a doua încercare de a pune mâna pe 
comoară. De Gredin a mărturisit de faţă cu Rob că 
Waldron era vărul său şi că acelaşi grup îi trimisese pe 
amândoi, dar am făcut o mare greşeală crezând că primul 
nu este decât o reflexie palidă a celui de-al doilea. 

— Dacă a răpit-o pe Lady Sidony, e un ticălos ca oricare 
altul, spuse Giff. 

— Da, însă unul deştept. Trebuie să-i fi dat lui Fife nişte 
motive de nerefuzat ca să-l primească înapoi, pentru că nu- 
i îngăduie pe trădători. Totuşi, Waldron pretindea că 
vorbeşte în numele Papei, iar Rob a aflat că şefii grupului l- 
au trimis pe de Gredin la Fife deoarece ştiau că fiul regelui 
voia să-şi sporească puterea micşorând-o pe cea a restului 
nobilimii. Prin urmare, suntem de părere că de Gredin e 
acum în viaţă fiindcă l-a convins pe Fife că Papa o să-l 
sprijine în lupta pentru obţinerea tronului. Dar un lucru 
sigur e că nu merită încrederea nimănui, cu atât mai puţin 
a lui Fife. 

— De ce ai hotărât să împărţi în două alaiul contesei? 
întrebă Giff invitându-l să revină la subiect. Întotdeauna 
era bine să-ţi cunoşti duşmanul, dar în clipa aceea el voia 
s-o găsească pe Sidony. 

— Pentru că Isabella îi poate ţine piept lui Fife de una 
singură. Voiam ca el să aducă un număr cât mai mare de 
oameni să-i scotocească prin lucruri. În carul tras de boi se 
afla un dulap imens care i-a plăcut lui Rob. Sertarele erau 
pline cu tot felul de fleacuri bine împachetate. 

— Din câte înţeleg, obiectul căutărilor lui Fife se afla în 
altă parte. 

— Era deja pe drum încoace, bine învelit în lână într-un 
car tras de cai puternici care nu ieşea cu nimic în evidenţă 

printre celelalte care identice. Deşi oamenii lui Fife 
scotocesc fiecare mijloc de transport de pe drumul către 
Leith, nu se uită la cele care se duc la Portobello, pentru 
că acolo nu pot acosta vasele negustoreşti. Şi, deoarece 
era convins că aveam să-l ducem prin defileul Roslin, şi-a 
chemat aproape toţi oamenii să-l ajute. 

— Cum aţi scos Piatra din ascunzătoare? 

— Tot sub un maldăr de lână, strânsă în baloturi uriaşe 
cu doi pari trecuţi prin ele, cum fac ciobanii. Aşa ceva 
cântăreşte cam două sute cincizeci de livre”, cam cu o sută 
cincizeci mai puţin decât încărcătura noastră, dar flăcăii 
noştri sunt puternici şi au trebuit s-o ducă numai pe o 
distanţă scurtă până s-o aşeze în car. Acum e gata s-o 
urcăm pe corabie. 

— Stai puţin, Hugo, întâi trebuie s-o găsim pe Lady 
Sidony! 

— Nu tu, amice. Nu poţi să mai întârzii, şi de aceea, în 
pofida dorinţei mele, nu te-am întrebat ce naiba ai avut în 
minte când ai furat vasul ăsta şi cum naiba ai izbutit s-o 
faci. 

Giff se strâmbă. 

— Cred că Fife a aflat de căpitanul olandez, întrucât a 
dat bir cu fugiţii ieri. Aveam nevoie de altă corabie, aşa că 
l-am cinstit pe căpitanul lui Fife cu whisky până n-a mai 
ştiut de el, după care i-am luat nava. Fără îndoială, Fife a 
aflat deja, dar... Ridică din umeri. 

Hugo chicoti. 

— Sunt sigur că povestea e mai lungă. Restul mi-l poţi 
spune mai târziu, dar sunt de acord că ideea nu a fost 
chiar proastă. Măcar aşa nu poate porni după tine până nu 
găseşte altă corabie. 

— Pur şi simplu poate să rechiziţioneze una din port. 

— O să te ocupi de asta când o să fie cazul, îl sfătui 
Hugo. Deocamdată, spune-mi cum o să urcăm lada la bord. 
Este cumplit de grea. 

Giff îi ceru ajutorul lui Maxwell, care îl asigură că 
scripeţii şi odgoanele de la pupa, utilizate pentru 

încărcarea mărfii de la chei, puteau ridica lesne o ladă 
dintr-o bărcuţă. După ce i se spuse că lada era deosebit de 
grea, Maxwell declară că dacă oamenii puteau să o scoată 
din barcă şi să o susţină de dedesubt în timpul urcării, 
totul avea să fie în regulă. 

— Stăpânul meu, contele Fife, a cerut anume ca nava să 
aibă sabord la pupa, spuse el. Il foloseam ca să încărcăm 
provizii în port, iar sistemul de scripeti a funcţionat foarte 
bine. 

La fel s-a întâmplat şi de data aceasta şi, intr-un timp 
mai scurt decât îşi imaginase Giff că ar îi fost necesar, lada 
a fost adusă pe corabie, patruzeci şi opt de vâslaşi de-ai 
clanului Sinclair se aflau pe punte echipați complet şi 
înarmaţi, iar Hugo era gata să i se alăture lui Rob în barcă 
pentru a se întoarce pe ţărmul domeniului Lestalric. 

— Am legat o bărcuţă de pescuit de-a noastră acolo unde 
era barca lor şi ţi-am adus raţii de mâncare, dar nu prea 
multe, întrucât ne aşteptam ca vasul olandez să aibă 
magaziile pline, explică Hugo. Ai destule provizii pentru 
călătorie? 

— Să fiu cinstit, habar n-am, recunoscu Giff. Căpitanul a 
zis că oamenii lui Fife au încărcat provizii şi diverse alte 
lucruri, şi, cum avea nevoie de un echipaj de patruzeci de 
oameni sau mai mulţi, presupun că o să găsim şi altă hrană 
în afară de carnea sărată, şi apă din belşug. Dacă mă înşel, 
o să ne descurcăm ca în insule, coborând pe țărm şi 
vânând tot ce ne trebuie. 

Cumpănind în mâini un pachet de dimensiuni 
considerabile pe care Rob i-l înmânase cu un zâmbet, Hugo 
i-l trecu lui Giff, spunându-i: 

— Michael şi Rob s-au gândit că ţi-ar plăcea un steag 
norvegian şi o flamură de-a neamului Sinclair. De 
asemenea, au născocit un nou nume pentru corabia ta, pe 
care flăcăii noştri l-au pus peste inscripţia Serpent Royal. 

— Trag nădejde că nu i-au zis Lucrătura diavolului sau 
aşa ceva. 

— Nu, ca să se potrivească steagului tău norvegian, 
acum se cheamă Ormen Lange, adică Şarpele lung. 

— Asta cu schimbarea numelui a fost o idee foarte bună, 
şi le mulţumesc, dar era bine dacă se gândeau să-mi mai 
aducă nişte whisky. I-am dat lui Maxwell tot ce-am avut. 

— Crezi că poţi avea încredere în el? vru Hugo să ştie. 

Giff încuviinţă, zâmbind sinistru. 

— Dacă descopăr că nu pot, o să-l spânzur. Însă mi-a dat 
cuvântul lui, şi am convingerea că e un om de onoare. 

Hugo îi strânse mâna. 

— Sunt încredinţat că te descurci mai bine ca oricare 
altul pe mare, Giff, dar soarta Scoției e în mâinile tale, aşa 
că ai mare grijă. Nu încape îndoială că te aşteaptă furtuni 
aprige de un soi ori altul. 

— Da, numai că ştii cum mi se spune, replică Giff. Cu o 
patimă stăpânită, urmă: Găseşte-o, Hugo. Trebuie să mă 
bizui pe tine şi pe ceilalţi pentru asta şi, mărturisesc, deşi 
te cunosc atât de bine, mi-e foarte greu să te las s-o faci în 
locul meu. 

Hugo promise că aveau să facă tot posibilul, lucru cu 
care Giff trebui să se mulţumească, întrucât nu mai putea 
zăbovi acolo. 

După ce plecară, profită de prima ocazie pentru a sta de 
vorbă cu Maxwell. 

— Acum că Fife n-o să aibă nevoie de cabina de la pupa, 
am de gând s-o ocup eu. Bineînţeles, băiatul va sta cu 
dumneata. 

— Mulţumesc, domnule, răspunse Maxwell. L-am trimis 
jos să-i ajute pe oameni la aşezatul încărcăturii. Chiar şi pe 
o corabie de mărimea asta, un bărbat în putere nu are loc 
să se mişte pe-acolo fără să dea cu fruntea de o grindă, iar 
cei mai mulţi dintre oamenii dumitale sunt înalţi. 

— Asigură-te că pun armele, scuturile şi tot ce le mai 
trebuie de obicei în locurile dintre bănci, aşa cum ar face-o 
pe o galeră de război. O să fii căpitanul meu, iar pe mine 
trebuie să mă socoteşti stăpânul corăbiei. Vreau să ne duci 
spre miazănoapte, dar deocamdată să ne ţinem departe de 
țărm. Şi dacă ai vreo idee despre cum am putea schimba 
înfăţişarea vasului, te rog să mi-o spui şi mie. 

— Vă aşteptaţi să fim urmăriţi. 

— Fife o să pornească după noi de îndată ce va găsi o 
corabie, şi o să fie mânios la culme. 

— Întotdeauna a zis că o să meargă la miazănoapte, dar 
de ce ar presupune că şi dumneata vei face asta? 

— Nu-ţi pot dezvălui toată povestea, însă trebuie să ştii 
că el caută un lucru pe care-şi închipuie că-l avem. Şi va 
face tot ce poate ca să-l găsească. 

Maxwell îi aruncă o privire semnificativă, şi Giff intui că 
îşi punea întrebări despre lada din magazia de la pupa. 
Oamenii clanului Sinclair de la bord ştiau însă că era ceva 
preţios şi aveau să stea de pază. lar Hugo îi verificase 
atent ca să nu fie printre ei vreo iscoadă. 

— Vreţi să-mi spuneţi încotro ne îndreptăm, domnule? 
întrebă Maxwell. 

— Golful Sinclair din Caithness, răspunse Giff, nevăzând 
niciun motiv pentru a oferi detalii. 

Maxwell încuviinţă din cap şi se duse la cârmă să dea 
ordinele cuvenite. 

Navigau de ceva timp fără vreun incident când Giff îl 
văzu pe tânărul Jake ieşind prin trapa magaziei de la pupa, 
cu faţa albă ca varul. Măturând puntea cu privirea, îl zări 
pe Giff lângă catarg şi se repezi spre el împingându-i pe 
oamenii care-i stăteau în cale. 

— V-am zis că sunt nişte lighioane acolo, jos! 

Inăbuşindu-şi zâmbetul, Giff rosti: 

— Credeam că ai ajuns să recunoşti sunetele fireşti de 
pe o corabie. 

— Le recunosc, ripostă Jake indignat. Umblu pe corăbii 
de doi ani, de când a murit mama. Ştiu foarte bine că 
vântul poate să şuiere ca într-un vaiet, pentru că-l aud, dar 
dacă a izbutit să pătrundă şi sub punte, nu ştiu cum a 
făcut. 

— Poate că o fi vreun şobolan, opină Giff. 

— Păi atunci trebuie să fie un şobolan înspăimântător de 
mare! se holbă puştiul. 

— Unde ai auzit bătăile astea, mai precis? 

— La pupa. Mă gândesc că lighioana trebuie să fie în 
magazia mititică de sub cabina Domniei Sale, pentru că nu 

poţi ajunge la ea de sub punte. Numai că tata zice că n-am 
voie să mai intru în cabină. Oricum n-aş vrea să mă duc 
acolo. 

— Arată-mi, spuse Giff. Îşi aminti de trapa pe care i-o 
arătase Maxwell lângă spălător. Fără îndoială, Fife dorea 
să aibă la îndemână unele provizii. Un clondir de whisky ca 
să înlocuiască rachiul ieftin ori un butoi de vin ar fi fost o 
descoperire pe cinste. Niciodată nu puteai şti când avea 
să-ţi fie de folos. 


Cu fiecare clipă, Sidony se simţea tot mai inconfortabil. 
De data aceasta se trezise de-a binelea şi, cu toate că 
zarva o făcuse să deschidă ochii, nu recunoscuse niciuna 
dintre vocile bărbăteşti care se auzeau. Mişcarea era, fără 
îndoială, cea a unei corăbii sau galere, dar, presupunând 
că de Gredin o urcase pe vasul lui Fife, se temuse să 
atragă atenţia asupra ei. 

De ceva timp însă, cerinţele naturii erau tot mai 
presante. Încă îi era rău de la licoarea pe care i-o turnase 
cavalerul pe gât, dar preocuparea ei mai urgentă era 
legată de nevoia disperată de a se uşura. 

Încercă să strige, însă gâtul îi era prea uscat, aşa că 
bătu în pereţii închisorii sale cu mâinile, care acum îi erau 
legate în faţă. O vreme nu se întâmplă nimic. La un 
moment dat auzi nişte paşi deasupra şi înţepeni. Urmă 
sunetul metalic al unui zăvor greu. Capacul se deschise şi 
pe fundalul luminii slabe se contură silueta celui care-l 
tinea. 

— Ce naiba faci tu aici? 

Mânia din acel glas bine cunoscut o zgudui, însă nevoia 
îi umplea gândurile până acolo încât să excludă orice 
altceva. 

— Te rog, dojeneşte-mă mai târziu dacă trebuie, dar 
scoate-mă de aici. Am... am nevoie de o găleată sau ceva 
de felul ăsta, şi încă repede! 

Cu uşurare, îl auzi poruncind: 

— Jake, adu o găleată! Iute, dar nu spune nimănui ce-am 
găsit! 

Apoi nişte mâini puternice şi calde o prinseră de 
subsuori şi o traseră în sus. Spre uimirea ei, când 
salvatorul o aşeză pe un pat etajat şi începu să-i dezlege 
mâinile şi picioarele, constată că nu se aflase într-o ladă. O 
parte din podeaua cămăruţei constituia capacul celulei de 
dedesubt. 

Giff o propti în şezut şi o prinse de mâini. 

— Cum naiba ai ajuns aici? 

— Te rog, Sir Giffard, mă bucur foarte mult să te văd, 
dar dacă nu vine găleata... 

Se duse până la intrare şi zise: 

— Mulţam, Jake, închide uşa şi nu uita, niciun cuvânt! 
apoi se întoarse cu atât de aşteptata găleată, în timp ce 
lumina se micşora şi mai mult. 

— Doamne, murmură ea, aproape plângând de durere şi 
de enervare că nu se putea ridica. Nu cred că pot. 

Vocea lui era blândă, aproape tandră. 

— Lasă-mă să te ajut. 

Nu avea de ales, deoarece mâinile o dureau de la atâta 
bătut în pereţi, iar picioarele parcă-i erau înţepate de sute 
de ace când încercă să se sprijine pe ele. 

Ceea ce a urmat a fost stânjenitor, însă tot ce conta era 
să se uşureze. Prin urmare, scrâşni din dinţi, îi primi 
ajutorul şi, în cele din urmă, izbucni în lacrimi de parcă ar 
fi scăpat de o povară imensă. i 

Pe tăcute, o ajută să-şi aranjeze hainele. În acele clipe, 
Sidony îşi dădu seama că lumina slabă intra în cameră 
printr-o deschizătură rotundă, largă de un picior, de 
deasupra unei mese înguste din colţ, cu un oblon prins în 
balamale dat la perete. 

O susţinu până la pat, apoi se aplecă să-i maseze glezna 
dreaptă. Avea mâinile calde, însă privirea îi era 
neînduplecată. 

— Hugo şi Rob cred că eşti ostatica lui Fife. 

— Păi am fost pe-aproape. Amintindu-şi de deschizătura 
din perete şi remarcând o alta, închisă cu oblon, deasupra 
spălătorului din partea opusă, întrebă: Putem vorbi aici 
fără ocolişuri, sau ne poate auzi careva? 

Îi urmări privirea şi o linişti: 

— Nu prin hublourile astea, pentru că dau înspre apă. 
Cineva poate să se culce pe acoperişul cabinei şi să se lase 
să atârne către deschizătură, dar ceilalţi l-ar vedea. Aşa că 
spune-mi cum ai ajuns aici. 

Fata îi povesti tot ce ştia şi constată cu surprindere că el 
aflase deja de capturarea ei de către de Gredin. 

— Dar le-a zis oamenilor lui să-i dea de ştire lui Fife. El 
mi-a spus că o să fiu interogată de conte. Cât despre modul 
în care am ajuns aici, continuă ea, n-am nicio idee. M-a 
obligat să beau o chestie îngrozitoare care m-a adormit, iar 
când m-am trezit eram într-un grajd în portul Leith, din 
câte mi-am dat seama. În momentul în care mi-a mai dat 
din băutura aceea am fost sigură că avea să mă urce pe 
corabia lui Fife. Nu ştiu cum am nimerit pe a dumitale. 

— Asta este corabia lui Fife, o corectă el uimind-o, pe un 
ton iarăşi mânios. 

— Păi atunci cum ai aflat că eram aici? vru ea să ştie. 


Giff se strâmbă, gândindu-se cât de uşor ar fi putut fata 
să ajungă în mâinile lui Fife dacă el n-ar fi vorbit cu 
Maxwell despre găsirea altei corăbii sau dacă n-ar fi 
profitat de ocazie atunci când i se ivise. Il scotea din fire 
faptul că nechibzuinţa ei şi nechibzuinţa celor care prea 
adesea n-o băgau în seamă şi o lăsau să facă după cum o 
tăia capul o aduseseră într-o situaţie atât de primejdioasă, 
însă gândul că stătuse ghemuită sub podea cât timp el 
băuse cu Maxwell îl făcu să se cutremure. Dacă s-ar fi 
sufocat? Dacă băutura lui de Gredin ar fi otrăvit-o? 

Dacă n-ar fi arătat atât de fragilă, atât de sinceră şi de 
uluită în acel moment, i-ar fi plăcut s-o scuture, s-o 
îmbrăţişeze ori s-o pună pe genunchi. Fără îndoială, 
trebuia să-i explice limpede că nu-l putea învârti pe după 
deget atât de uşor. 

Toate aceste gânduri i-au trecut rapid prin minte înainte 
să rostească pe un ton mohorât: 

— Adevărul e că nu ştiam că te afli pe corabia asta şi, la 
fel de bine, aş fi putut lua alt vas. Dacă aş fi făcut-o, acum 

ai fi împreună cu Fife în loc să ai de-a face cu mine. Ai 
habar ce voia de la tine? 

Sidony, nedumerită de solemnitatea din glasul lui, 
răspunse: 

— De Gredin i-a trimis un mesaj prin care îl informa că 
acum îi poate face pe duşmanii lui Fife să-i spună tot ce 
vrea să ştie. Dacă se referea la dumneata şi la ceilalţi, 
probabil s-o fi gândit că le veţi dezvălui unde este 
comoara. N 

Lumina slabă făcea ca pupilele să-i pară imense. Işi 
pierduse boneta, avea o vânătaie pe obraz şi părul îi era 
încâlcit; totuşi, simpla apropiere avu darul de a înfierbânta 
trupul lui Giff. Faptul că îl putea afecta atât de uşor în 
asemenea condiţii îl enervă şi mai mult, îmboldindu-l să 
reziste farmecelor ei, măcar pentru a o lămuri cât de 
neroadă fusese când se aruncase în faţa primejdiei. 

— N-ai avut deloc minte să te îndepărtezi atât de mult 
de oraş, o mustră el, darmite să pleci de capul tău călare, 
ba mai lăsând-o singură şi pe Ealga! 

— Dar n-a fost aşa! Aveam cu mine doi oameni, iar ea a 
păstrat patru s-o păzească. 

— Doi? Câţi oşteni avea de Gredin? 

Il privi de parcă propria fire începea să dea în clocot, 
însă vocea îi rămase la fel de potolită ca de obicei. 

— Nu i-am numărat. A trimis doi să-i raporteze lui Fife, a 
ţinut patru pe lângă el şi i-a trimis pe ceilalţi să-i ajute pe 
oştenii care scotoceau prin carele contesei. 

— Şi ce presupui că li s-a întâmplat celor doi oameni ai 
tăi? 

Sidony simţi un frison şi rosti abia auzit: 

— Nu... nu ştiu. Nu aveau nicio şansă să se lupte, 
întrucât eram copleşiţi ca număr. S-au întors la cortegiul 
Isabellei cu soldaţii lui de Gredin. Sigur, nu le-ar fi făcut 
niciun rău, mai ales că acolo erau şi oamenii lui Hugo. 

Expresia lui se îmblânzise, dar se înăspri iarăşi la ultima 
frază. Când fata se opri, se aplecă asupra ei şi începu s-o 
certe exact aşa cum ar fi procedat Hugo dacă ar fi fost 
acolo. 

Lui Sidony îi părea rău doar că salvatorul ei nu-i mai 
masa gleznele. Le simţea din nou, însă masajul îi făcea 
bine, şi nu voia să se încheie atât de curând. 

Tot mai iritată, îşi dădu seama că Giff era la fel ca Hugo 
şi surorile ei, convins că o putea dojeni ori de câte ori 
făcea vreun lucru cu care el nu era de acord. 

Sătulă, întrerupse fără ezitare potopul de reproşuri: 

— Am înţeles bine ce-ai spus? Ai furat corabia? 

— Da, şi ăsta a fost norocul tău, replică el şi dădu să-şi 
continue mustrarea. 

Ea nu mai avu însă răbdare, întrucât alte probleme erau 
mult mai importante. Aşadar, îl întrerupse din nou. 

— Ce ai de gând să faci cu mine? 

— Ştiu perfect ce-ar trebui să fac cu tine, mormăi el. Dar 
o să... 

Când se opri, arătând mai posomorât şi mai dezamăgit 
ca oricând, Sidony i se adresă: 

— Nu mă poţi duce înapoi, pentru că Fife este, probabil, 
pe urmele dumitale. Prin urmare, cât va dura până să 
ajungem acolo unde mergem? 

— Cam opt ceasuri, aş zice, răspunse el laconic. 

— Doamne, nu-mi dădusem seama că suntem de atâta 
vreme pe drum! Unde ne aflăm? 

— Pe lângă gura estuarului de la apus de insula May, 
presupun. 

— Atunci trebuie să fii scrântit! Doar nu vrei să mă laşi 
la țărm pe pământurile lui Fife? 

— Mă gândeam la St. Andrews. Acolo este un golf bun, 
ŞI... 

— Dar St. Andrews e tot în ţinutul lui Fife, protestă ea. 

— Să mă ferească Domnul de femeile educate, mârâi el. 
Chiar şi aşa, acolo te-ai afla sub ocrotirea episcopului de 
St. Andrews. El o să se îngrijească să ai toată protecţia de 
care e nevoie ca să ajungi la Edinburgh în siguranţă. 
Oricum, nu mă poţi însoţi. Adu-ţi aminte ce-a zis Lestalric: 
mai întâi trebuie să te măriţi cu mine. 

— Nu cred că e adevărat. 

— La naiba, fetiţo, eşti la bordul unei corăbii cu cincizeci 

de bărbaţi chinuiţi de pofte. Ai vreo idee cum e viaţa pe un 
asemenea vas? 

Sidony ridică din umeri. 

— Nu poate fi prea diferită de aceea de la bordul 
oricărei galere. Am mai călătorit la viaţa mea, Sir Giffard. 

— Sigur, până la insula Mull ca să-ţi vizitezi sora. 

— Şi pe insula Eigg ca să asist la înscăunarea lui Donald 
ca al doilea Senior al Insulelor, rosti ea cu demnitate. Şi în 
alte locuri. 

— Cât de mult ai stat pe corabie în oricare dintre 
călătorii? 

— Nu are nicio însemnătate. 

— Pun rămăşag că n-ai fost la bord nici măcar două zile. 

— Isobel a fost, îşi aminti ea, dându-şi seama imediat că 
nu-i era de niciun ajutor. 

— Dar Isobel s-a măritat cu Michael, corect? 

Readusă în punctul pentru care ştia că trebuie să opună 
rezistenţă, Sidony replică: 

— Dar dumneata nu vrei să te căsătoreşti mai mult decât 
vreau eu. 

— Exact de asta te duc la St. Andrews. 

Incruntată, fata schimbă subiectul discuţiei: 

— N-am mâncat nimic de ieri de la prânz, aşa că, dacă ai 
terminat cu dojana, crezi că mi-ai putea găsi ceva de 
îmbucat? 

Incuviinţă din cap, convins că de data aceasta câştigase. 

— O să-ţi găsesc ceva, fii fără grijă, dar stai aici. Nu 
vreau să te plimbi prin faţa tuturor bărbaţilor ăstora. Ar 
trebui să te bucuri că te voi preda episcopului, adăugă el, 
măcar şi pentru că o să-ţi facă rost de alte haine. Te vei fi 
săturat de rochia asta de călărie până ajungem la Girnigoe, 
te asigur! 


După ce gonise cu toată viteza până la portul Leith, Fife 
se opri pe prundiş şi se holbă la locul unde fusese acostată 
Serpent Royal. Fusese mânios încă de când aflase veştile 
cumplite ale dispariţiei corăbiei, însă furia pe care o 
simţea acum îl lăsase fără cuvinte. 

Alături de el, de Gredin privea în tăcere. 

Uitându-se la el cu dezgust, Fife se asigură că paznicii 
erau destul de departe cât să nu audă, apoi spuse: 

— Mi-aş dori să am încredere în tine. Dar după trădarea 
de anul trecut de la Hawthornden şi fuga ta cu Orkney... 

Când se opri, de Gredin luă cuvântul. 

— Într-adevăr, m-am făcut vinovat de un act de teribilă 
nesupunere când aţi dorit să-l ucideţi pe Lestalric, milord. 
Dar, aşa cum v-am explicat înainte de a mă reprimi cu 
mărinimie în slujba Domniei Voastre, m-am purtat astfel 
deoarece îngăduiserăţi urii personale să vă umbrească 
înţelepciunea obişnuită. 

Fife mârâi. Nu era de aceeaşi părere, însă nu aveau timp 
să reia discuţia despre acea poveste veche. 

— Şi care a fost motivul pentru care ai fugit la 
miazănoapte cu Henry Sinclair? 

— Fără îndoială, o greşeală, dar iertaţi-mă că v-o spun, 
mă temeam că voiaţi să mă vedeţi mort pentru faptele de 
nesupunere şi credeam că o să fiu în siguranţă la Girnigoe. 
Mai sperasem şi să găsesc prilejul de a cerceta insulele 
Orkney. 

— Unde zici că n-ai găsit nimic. 

— Aşa cum spuneam, am văzut numai locul unde Henry 
are de gând să-şi ridice castelul. Însă Henry şi Lestalric 
sunt numai doi dintre cei care trebuie să ştie unde e 
comoara. 

— Corect. 

— Încă mai credeţi că ar fi trebuit să-l ucideţi pe 
Lestalric, dar nu numai că aţi fi stârnit mânia Regelui, 
riscând ca el să nu se mai supună, ca de obicei, voinţei 
Domniei Voastre, ci i-aţi fi înfuriat şi pe prietenii lui 
Lestalric. Clanurile Sinclair şi Douglas sunt printre cele 
mai puternice din Scoţia, milord. 

— Clanul Stewart deţine tronul şi, prin urmare, este cel 
mai puternic. 

— Amândoi cunoaştem adevărul, ripostă de Gredin fără 
menajamente. Numele Stewart nu se bucură încă de 
respect, iar dacă nobilii se ridică împotriva Domniei 

Voastre, Parlamentul vi se va opune şi el. Sunteţi foarte 
priceput la politică, milord, deci sunteţi pe deplin conştient 
de ceea ce se va întâmpla. La fel, stăpânii mei vă înţeleg 
situaţia grea. 

— Stăpânii? Papa e un singur om, spuse Fife privindu-l 
cu ochii mijiţi. 

De Gredin ridică din umeri. 

— Întocmai, milord, şi de aceea rareori am prilejul să 
discut cu Sfinţia Sa. Este însă înconjurat de dregători şi 
sfetnici asemenea Maiestăţii Sale regele. În mod obişnuit, 
secretarul Sfinţiei Sale şi alţii au grijă ca edictele să fie 
aduse la îndeplinire, şi tot ei le comunică celorlalţi, chiar şi 
mie, dorinţele pontifului. 

— Înţeleg. 

— N-am nicio îndoială, rosti cavalerul, privind iarăşi 
spre apă. Ca să revenim la dilema de acum, milord, 
MacLennan e de admirat, nu-i aşa? 

— De admirat? 

— Păi da, căci, deşi n-o putem dovedi încă, precis el a 
fost în spatele acestei realizări. lar dacă nu poţi obţine 
victoria pe cale directă, e folositor să-i pui bețe în roate 
duşmanului. Luându-vă corabia nou-nouţă, tocmai asta a 
făcut. 

— Nu sunt de aceeaşi părere, zise Fife, străduindu-se să- 
şi înăbuşe un alt val de mânie şi întrebându-se dacă de 
Gredin se exprimase astfel doar pentru a-l provoca. 
Întrucât îl reprezint pe Maiestatea Sa în toate cele, 
furându-mi corabia, MacLennan a atacat Coroana. De asta 
îl voi spânzura. 

— Cu siguranţă. Dar mai întâi trebuie să-l prindem, nu? 

— Mai întâi trebuie să găsesc altă corabie, îl corectă Fife 
morocănos. Trebuie să văd care dintre nobilii de pe coastă 
are un vas potrivit. 

— Dar ca să aflăm unde se duce trebuie să plecăm 
îndată, milord. Amândoi credem că neamul Sinclair mută o 
parte din comoară, însă MacLennan n-ar fi putut-o urca pe 
vas în port fără să atragă atenţia. Chiar şi slugoii aceia 
idioţi ai Domniei Voastre ar fi băgat de seamă dacă ar fi 

dus The Serpent la chei. 

— Da, trebuia să găsească alt loc de încărcare, dar acum 
nu am nicio corabie cu care să plec pe urmele lui şi nu 
cunosc nici coasta. Ai idee unde ar fi putut să urce 
comoara pe vas? 

— N-are nicio însemnătate, spuse cavalerul. Fără 
îndoială, acum e deja departe, cu încărcătură cu tot. 
Olandezul ne-a dezvăluit însă că MacLennan are de gând 
să se îndrepte spre miazănoapte, şi totuşi avem o corabie. 
De fapt, avem două drakkaruri rapide chiar aici, în port. 


capitolul 14 


În clipa în care Giff părăsi cabina, Sidony îşi aminti cum 
îşi concentrase gândurile asupra lui în ziua precedentă 
pentru a nu auzi din gura lui de Gredin lista caznelor 
cumplite pe care le-ar fi putut folosi Fife împotriva ei. 
Imaginea lui Giff îi alinase temerile. În acel moment, 
închipuindu-și-l cum avea să o predea unui episcop sever 
care, oricum ar fi fost, se afla sub stăpânirea lui Fife, îi 
venea să-l scuture pentru a-l aduce cu picioarele pe 
pământ. 

Ideea de a scutura un bărbat mai înalt cu un picior şi 
mai greu cu multe livre o făcu să zâmbească. Apoi, când 
încercă să se ridice iarăşi în picioare, se întrebă cum putea 
un bărbat să-i stârnească atâtea sentimente contradictorii. 
Majoritatea oamenilor pe care-i cunoştea păreau destul de 
simpli, însă cu Giff MacLennan nu ştia niciodată la ce să se 
aştepte. 

Nu i se păruse nimic în neregulă cu plimbarea ei prin 
pădurea abației până când nu pomenise de Hugo. Chiar şi 
atunci, avusese doar un aer amuzat. 

O şi sărutase, de trei ori. Primul sărut i-l furase, pe 
celelalte... 

— Zău aşa, omul ăsta e hoţ din născare! Acum stătea în 
picioare şi se simţea bine, cu excepţia uşoarei amețeli 

provocate de mişcarea  corăbiei care se asocia 
sentimentului persistent de izolare în cabina slab luminată 
şi lipsei unui punct de sprijin. 

Doar nu avea de gând s-o lase să mănânce singură acolo. 

Împleticindu-se până la uşă, o deschise şi ieşi afară. 

Postul cârmaciului era la dreapta, iar vâslaşii, câte doi, 
trăgeau ritmic de rame deşi vasul avea o pânză umflată de 
vânt mai mare decât tot ce văzuse ea până atunci. În 
Insule, o galeră care transporta marfă se numea birlinn, 
dar aceasta era deosebită. Nu numai că The Serpent era 
mai lungă şi mai lată la pupa, dar copastiile erau în trepte, 
mai înalte la etravă şi la pupa decât majoritatea corăbiilor 
- şi, în plus, avea două cabine. 

Cerul părea ameninţător, tot mai întunecat sub 
straturile de nori în mişcare. Aerul era rece şi umed, însă 
mult mai plăcut decât cel din cabina înghesuită. 

Observă că erau în cea mai îngustă parte a braţului şi, 
zărind o insulă în faţă, îşi dădu seama, luându-se după 
stâncile înalte şi vechea mănăstire de piatră din vârful lor, 
că era insula May. În acel moment intrau în partea dinspre 
mare a estuarului. 

Îl văzu pe Giff îndreptându-se spre ea pe culoarul 
central, alergând peste băncile vâslaşilor către pupa, aşa 
că închise uşa în spatele ei şi se pregăti să-l înfrunte. 

Expresia lui era aproape la fel de amenințătoare ca 
vremea, căci ochii îi erau furtunoşi, cu irisurile negre ca 
tăciunele. Se proţăpi în faţa ei răstindu-se: 

— Ţi-am spus să stai înăuntru. 

— Nu vreau, ripostă ea, uitându-se în zare cu un 
sentiment amestecat de stupefacţie şi uimire: reuşise din 
nou să spună întocmai ce gândea. Am stat prea mult 
închisă şi am nevoie să respir. Niciun bărbat de pe corabia 
asta n-o să-mi facă rău dacă nu... Se opri, apoi îl privi în 
ochi. Te temi că nu-i pot stăpâni, Sir Giffard? 


— Nu, fetiţo, nu mă tem de asta, mormăi Giff. Mina ei 
serioasă din clipa când îi pusese întrebarea îi stârnise 
simţul umorului, însă şi-l reprimă, nevrând să-i lase 


207 


impresia că râdea de ea. Fără îndoială, oferea o privelişte 
pe cinste. Rochia verde de călărie era şifonată şi mânjită 
de praf. Şi pe faţă avea dungi de praf, unele fiind, în opinia 
lui Giff, lăsate de curgerea lacrimilor. Numai pentru asta şi 
ţinea morţiş să-l oblige pe de Gredin să dea seamă. 

— Dacă vrei neapărat să stai afară, hai pe banca de 
acolo, zise el indicându-i colţul de la pupa aflat vizavi de 
postul cârmaciului. Dar să nu-ţi închipui că mă poţi 
îndupleca mereu la fel de uşor. Adu-cţi aminte că eu sunt 
stăpânul acestei corăbii, iar stăpânul are putere de viaţă şi 
de moarte asupra tuturor celor de la bord. Nu voi îngădui 
nesupunerea din partea ta mai mult decât din partea 
oricărui membru al echipajului. 

— Nu cred că sunt nesupusă. Doar că mi-e foame. 

— Păi, am plăcinte şi carne sărată, aşa că hai încoace să 
te aşezi. 

Aruncă o privire spre oamenii săi. În pofida vântului 
puternic, îi pusese câte doi la o vâslă, ca să ajungă în larg 
cât mai repede cu putinţă. Atunci, vâslaşii puteau lăsa 
munca în seama velei. Cei care nu trăgeau la rame îşi 
aşteptau rândul odihnindu-se în spaţiile dintre bănci, pe 
care le numeau „cămăruţele“ lor, ori străbăteau puntea ca 
să-şi întindă picioarele amorţite sau ca să îndeplinească tot 
felul de corvezi, cum ar fi desfacerea odgoanelor vechi şi 
amestecarea  sforii cu catran pentru a  călăfătui 
încheieturile navei. 

Doi stăteau de vorbă aproape de castelul de la prova, iar 
Hob Grant era cocoţat deasupra, ţinându-se de etravă şi 
pataraţină, scrutând orizontul. Nimeni nu se uita în 
direcţia lui Giff, dar el ştia că toţi îl văzuseră venind cu 
Sidony. 

Maxwell, care ţinea cârma, urmărea atent întinderea 
învolburată. 

— Unde-i Jake? se interesă Giff. 

Maxwell arătă înspre etravă, iar Giff îl zări pe puşti 
îngenuncheat în „cămăruţa“ vâslaşilor de la tribord, 
aproape de interval, cu bărbia sprijinită pe braţe. Marinarii 
păreau mulţumiţi de prezenţa lui, însă Jake n-ar fi băgat de 

seamă nici dacă ar fi fost altfel, deoarece se holba la 
Sidony. Simţind privirea lui Giff, se uită la acesta şi faţa i 
se înroşi ca para focului. 

Giff îl chemă făcându-i semn cu degetul. 

Cu o reţinere vizibilă, Jake urcă pe pasarelă şi, 
sincronizându-şi paşii cu balansul navei, îşi croi drum către 
ei. 

— Băiatului  ăstuia trebuie să-i mulţumeşti pentru 
eliberare, milady, îi şopti Giff fetei. S-a temut că eşti un soi 
de lighioană. 

— Trebuie să-l fi speriat de moarte, dar sunt bucuroasă 
că m-a auzit cineva. 

— Poţi să-i mulţumeşti şi pentru găleată, chicoti Giff. 

Sidony roşi, însă replică hotărâtă: 

— Râzi cât pofteşti, Sir Giffard. Dacă el este Jake cu 
Găleata, îi sunt încă şi mai recunoscătoare. 

— Jake, aceasta este Lady Sidony Macleod, făcu Giff 
prezentările când băiatul ajunse în dreptul lor. 

Scoţându-şi vijelios pălăria şi făcând o plecăciune 
stângace, Jake nu-şi mai putu stăpâni nerăbdarea: 

— Cum aţi ajuns în cotlonul acela, milady? 

— Un om rău m-a vârât acolo, surâse ea. Sir Giffard îmi 
spune că ţie trebuie să-ţi mulţumesc pentru că mi-ai auzit 
bătăile în perete. 

— Le-am auzit, şi m-au trecut toate apele de spaimă! Mi- 
am zis c-or fi venit lighioanele să ne ia pe toţi. Da' n-aveţi 
un pieptăn la Domnia Voastră, milady? 

Îşi atinse părul cu mâna, se uită la fustă şi apoi la Giff, 
arătând în mod clar că până în acea clipă nu se gândise 
defel la înfăţişarea ei. 

— Vai de mine! Cât de groaznic arăt? 

— N-am mai văzut aşa ceva, milady, rosti Jake fără 
ezitare. Şi mai aveţi şi ditamai vânătaia pe obraz. Pe asta 
cum aţi căpătat-o? 

— Acelaşi om rău m-a lovit, răspunse ea aruncându-i o 
privire lui Giff. 

Acesta ghicise deja că vânătaia era opera lui de Gredin, 
reprezentând încă un motiv pentru a-şi regla socotelile 

fără milă. Simţi nevoia să o consoleze: 

— Eşti la fel de frumoasă ca întotdeauna, fetiţo, deşi eşti 
prima femeie din câte am întâlnit căreia nu-i pasă cum 
arată. 

Sidony se strâmbă. 

— Ba nu, protestă Jake. Ar arăta mult mai bine cu părul 
pieptănat şi cu dungile alea de noroi spălate de pe faţă. E 
un lighenaş în cabina stăpânului, milady, şi dacă n-aveţi un 
pieptăn, vi-l pot da pe al meu. 

— Mulţumesc, Jake, zâmbi ea fermecător. Eşti foarte 
amabil. 

Giff puse o mână pe umărul băiatului şi-l strânse. 

— Şi eu trebuie să te laud pentru auzul tău ascuţit, Jake. 
Ţi-ai plătit datoria cu vârf şi îndesat. 

Ochii lui Jake se măriră. 

— Nu mai trebuie să vă dau banii înapoi? 

— Ne-ai fost de mare ajutor amândurora, spuse Giff, 
după care adăugă pe un ton foarte serios: Dar să nu te mai 
prind că furi vreodată, că n-o să mai fii pus doar la plată. O 
să primeşti şi o chelfăneală de s-o ţii minte. Ai priceput? 

— Cum să nu, şi tata mi-a zis să nu mai dau de necaz că 
o să mă altoiască. N-o să mai iau niciodată ce nu-i al meu. 

Scotoci în haină şi în cele din urmă dibui un pieptene 
rupt, făcut din os, pe care i-l înmâna lui Sidony cu încă o 
plecăciune stângace. 

— Nu e nevoie... începu Giff. 

— Mulţumesc, Jake, interveni fata, acceptând pieptenele 
cu un nou zâmbet. Nu am decât hainele de pe mine, aşa 
că-ţi rămân datoare de două ori. 

— N-aveţi pentru ce, milady, zise băiatul. Apoi, uitându- 
se la Giff, ceru lămuriri: Juraţi că nu trebuie să vă dau 
înapoi şilingul ăla dat din neghiobie? 

— Vrei să spui că sunt neghiob? 

— Nu sunt atât de prost, dar să-i daţi plăcintarului un 
şiling întreg a fost o mare prostie. 

O mână caldă şi delicată pusă pe braţul lui Giff reduse 
comentariile acestuia la o simplă propoziţie: 

— Jur, Jake. Apoi se întoarse către Sidony: Voiam doar 

să spun că, întrucât oamenii lui Fife au urcat la bord cel 
puţin o parte dintre lucrurile lui personale, am putea găsi 
un pieptene sau o perie. 

Fata îşi ridică mândră fruntea. 

— N-aş lăsa ca pieptenele ori peria individului ăluia să 
mă atingă. Pieptenele lui Jake va fi foarte bun. 

Giff i se adresă puştiului ce radia de bucurie. 

— Acum eşti liber, Jake. Nu-i enerva pe vâslaşi şi spune- 
le oamenilor care se ocupă de velă că au învergat-o prea 
strâns şi trebuie să-i dea drumul puţin. 

— Aşa o să fac, Domnia Voastră, promise Jake rânjind şi 
dând fuga să îndeplinească ordinele. 

— Cum poate fugi pe o scândură aşa de îngustă? întrebă 
Sidony. Eu abia mă pot ţine pe picioare dacă nu am de ce 
să mă sprijin. 

— Jake şi-a petrecut cea mai mare parte a vieţii pe 
corăbii, îi explică Giff, urmărind cum un marinar de la 
catarg îi făcea semne altuia cerându-i o mână de ajutor 
pentru a mări curbura velei. Aş pune rămăşag că-i vine mai 
greu să-şi păstreze echilibrul pe uscat. Te înveţi cu 
mişcarea, fetiţo. Asta dacă ar trebui să rămâi la bord 
destul de mult, se corectă el. 

Fără a răspunde, ea încercă să-şi aranjeze fusta. După 
câteva clipe rosti într-o doară: 

— Cum o să ştii unde ne aflăm după ce lăsăm estuarul în 
urmă? 

— Ți-e teamă c-o să ne rătăcim? zâmbi el. 

Expresia ei îşi păstră seriozitatea. 

— Nu, sigur că nu. Ţi-am spus, am mai navigat, şi cu 
toate că în cea mai mare parte a Insulelor poţi să vezi de 
pe vas fie o insulă, fie ţărmul, s-a întâmplat să nu se mai 
zărească nimic, mai ales când era o ceaţă deasă. Dar am 
ajuns întotdeauna în siguranţă la destinaţie. Mă întrebam 
numai cum fac marinarii. 

Forţându-se să reflecteze pentru prima dată după mulţi 
ani la modul în care înfăptuia nişte lucruri care i se păreau 
instinctive, Giff spuse: 

— Folosim o busolă, bineînţeles, dar observăm şi 

culoarea cerului şi felul cum se mişcă soarele, luna ori 
stelele. Când putem zări linia țărmului, consemnăm 
punctele pe care le recunoaştem. Mai folosim şi clepsidra 
ca să ţinem socoteala ceasurilor. Aşa putem calcula 
distanţa. În plus, înveţi să înţelegi şi mişcările apei. 

Sidony îşi dusese o mână la păr, încercând să-l aranjeze, 
dar se opri să-l privească. 

— Păi ce poţi să afli uitându-te la mişcările apei, în afară 
de starea ei, liniştită sau agitată? 

— Un marinar bun observă multe lucruri. De pildă, în 
cea mai mare parte a timpului, valurile se îndreaptă toate 
în aceeaşi direcţie. Un marinar se poate orienta după ele 
atâta vreme cât e foarte atent la schimbările pe care le 
suferă. Cu cât eşti mai aproape de țărm, cu atât e mai 
probabil să întâlneşti curenţi potrivnici şi chiar unii care se 
opun fluxului. Lucrurile de felul ăsta te previn din timp 
asupra necazurilor de care poţi să dai. 

— Sunt încredinţată că aproape de mal sunt multe 
primejdii ascunse de valuri. 

— E drept, şi ca să se ferească, majoritatea căpitanilor 
au un carnet în care trec amănuntele pe care le-au aflat 
din experienţă ori de la alţii despre fiecare milă a liniei de 
coastă. Notează reperele şi măsoară timpul, distanţa, 
nivelurile mareelor, direcţia şi adâncimea, ca să pomenesc 
doar câteva. 

— Ai şi dumneata un asemenea carnet? 

— Am pe corabia mea, iar Maxwell are unul pentru ruta 
noastră, deoarece Fife voia să călătorească pe acelaşi 
drum. Pot citi apele foarte bine, fetiţo, adăugă el pentru a 
o linişti. Vezi dumneata, am navigat toată tinereţea nu 
doar pe marea şi strâmtorile de lângă Kintail, dar şi prin 
golfuri şi fiorduri, unde vântul şi mareea sunt deosebit de 
înşelătoare. N-am nicio îndoială că ai fost pe Loch Houm, 
la miazăzi de Glenelg. 

— Sigur. 

— Ravena lui cu pereţi abrupți face ca vântul să se 
năpustească vijelios în toate direcţiile. Pe cuvântul meu, 
acolo vântul poate sufla tare din spate acum şi din lateral 

sau din faţă peste o clipă. La Dunclathy mergeam cu 
bărcile de pescuit pe Loch Eam, care e cam la fel. Vâslele 
ajută, dar un căpitan bun învaţă să se aştepte la schimbări 
bruşte şi să citească valurile când îşi modifică aspectul. 
Priceperea asta e de folos mai ales pe timp de ceaţă, când 
poţi să urmezi valurile şi să ajungi lin pe nisip ori pe 
prundiş fără să te izbeşti de stânci. 

Pe când îl asculta, Sidony se uitase în câteva rânduri 
spre vâslaşi, jucându-se cu fusta ori cu părul, şi Giff îşi 
dădu seama că, din cauza remarcilor inocente ale lui Jake, 
conştientizarea propriului aspect o distrăgea de la 
conversaţie. 

— Probabil că vrei să mergi înăuntru, fetiţo, rosti el cu 
blândeţe. De ce nu zici aşa? Doamne, ai început să 
tremuri! 

Roşi, îi susţinu privirea şi murmură abătută: 

— Nu voiam să-ţi dau satisfacția de a-mi spune că ar fi 
trebuit să te ascult încă din prima clipă. 

Giff chicoti, dar se ridică şi-i oferi mâna sa. Când Sidony 
i-o luă, constată cât de bine se potrivea într-a lui. 

— O să vin cu tine, zise el. Hai să vedem ce ne-a lăsat 
Domnia Sa Fife în ceea ce priveşte pieptenii, hainele şi 
restul lucrurilor. 


Sidony făcu tot ce putu pentru a-şi descâlci părul cu 
pieptenele rupt al lui Jake, în timp ce Giff scotoci prin 
cotloanele şi cuierele cu lucrurile lui Fife pe care oamenii 
acestuia le depozitaseră în cabina comandantului. Scoase 
câteva cămăşi de pânză fină care aveau să le mărească 
semnificativ garderoba, un pieptene de argint şi o perie - 
pe care fata le respinse dispreţuitor -, o perie de haine, 
două pieptare negre, din care unul tivit cu dantelă 
argintie, patru perechi de pantaloni bufanţi de mătase 
neagră şi o pereche de cizme prea mici pentru el şi mult 
prea mari pentru ea care i s-ar fi putut potrivi de minune 
lui Maxwell. 

— Nu vreau să-i port hainele, bombăni ea. 

— Nu ai nevoie. Până la apus o să fii deja la căldură, în 

palatul episcopului. Totuşi, în cufărul ăsta am găsit o 
mantie groasă de lână care-ţi va fi de mare folos dacă se 
face prea frig. 

— Nu vreau... 

— Ştii ceva, fetiţo, un pieptene e una. Dar dacăcţi 
închipui c-o să te las să îngheţi de mândrie în loc să-ţi fie 
cald şi bine, mai gândeşte-te. 

Remarcând că Giff lăsase uşa deschisă, astfel încât se 
izbea de perete la fiecare balans al navei, Sidony se duse s- 
o închidă. 

— Las-o aşa, îi spuse el. Am stârnit şi aşa destule bârfe. 
În afară de Jake, taică-său şi încă unul, toţi sunt oameni de- 
ai lui Sinclair, însă nu m-ar mira să aflu că până şi unii 
dintre ei bănuiesc că te-am strecurat cumva la bord. 

— Dar cum s-ar fi putut? 

— E de ajuns că am faima de a mă călăuzi după toane şi 
de a înfăptui ceea ce e cu neputinţă de înfăptuit. Prin 
urmare, cât vei rămâne pe vas n-are rost să le dăm 
impresia că am face vreun lucru necuvenit. 

Sidony lăsă uşa în pace şi încercă să-i ignore bătăile pe 
măsură ce nava urca şi cobora pe valuri. Nu putea face 
nimic în privinţa fustei, corsajului sau tunicii de călărie, iar 
părul şi-l netezise pe cât posibil în lipsa unui văl ori a unei 
plase, însă măcar îşi putea spăla chipul şi mâinile, ba chiar 
şi restul corpului dacă Giff părăsea cabina. 

— Jake pomenea un lighenaş, Sir Giffard. Este pe undeva 
nişte apă în afară de aceea pentru băut, poate chiar şi un 
prosop? 

— Ia câtă apă vrei. Mai putem lua de la St. Andrews 
dacă avem nevoie. Cât despre prosop şi poate şi nişte 
săpun... Le găsi pe ambele în dulăpiorul fixat pe peretele 
opus paturilor suprapuse, chiar lângă trapa ascunzătorii 
unde fusese ea închisă. Acum trebuie să mă duc să stau de 
vorbă cu căpitanul Maxwell, continuă el, explicându-i că, 
deşi Maxwell fusese omul lui Fife pe Serpent, acceptase să 
rămână cu el şi să le împărtăşească bogatele sale 
cunoştinţe despre corabie şi despre apele de coastă. 

— Ai încredere în el? întrebă Sidony când Giff ajunsese 

în prag. 

— Cred că da, răspunse acesta după o clipă de reflecţie. 
Pare să-i pese mai mult de corabie decât de loialitatea pe 
care i-ar datora-o lui Fife. Până la urmă s-ar putea să mă 
trădeze, dar am nevoie de ştiinţa şi priceperea lui, şi am 
îndoieli că şi-ar pune în primejdie băiatul. 

Tânăra încuviinţă din cap, înțelegând că nici căpitanului, 
nici fiului acestuia nu le-ar fi fost prea bine dacă ar fi ajuns 
pe mâna lui Fife după ce îngăduiseră ca Giff să fure 
corabia. Înţelegea la fel de bine şi dificultatea lui Giff, 
precum şi faptul că bărbaţii de soiul acesta erau călăuziţi 
mai curând de eficacitate decât de compasiune. 

Era însă cert că racolarea căpitanului lui Fife, pe lângă 
sustragerea corăbiei, avea să-l înfurie şi mai mult pe conte 
şi să-i mărească setea de răzbunare. Bănuia că gândul 
respectiv îl entuziasma pe cel care înfăptuise o asemenea 
izbândă. Totuşi, se întreba dacă sentimentele nu-i 
întunecau judecata în privinţa încrederii pe care i-o putea 
acorda căpitanului Maxwell. Cu aceste gânduri în minte, se 
apucă iarăşi să se aranjeze. 


În ciuda furiei simţite de Fife pentru pierderea corăbiei, 
un instinct primitiv şi nişte amintiri neplăcute îşi croiră loc 
în mintea lui când de Gredin declară că avea două nave în 
port. 

— Ce vrei să spui prin două drakkaruri? întrebă contele. 
Întâi mi-ai făgăduit o flotilă de vase papale bine înarmate. 
Apoi mi-ai făgăduit şase sau mai multe, nu două! 

— Sunt doar primele, răspunse calm de Gredin. luţeala 
lor este tocmai motivul pentru care sunt deja aici. Celelalte 
trebuie să sosească în scurt timp, dar important e că le 
avem pe astea, întrucât putem porni de îndată după 
Serpent. Poate că dacă ne grăbim vom ajunge înaintea lor 
şi-i vom aştepta la loc ferit. 

— Îţi închipui c-o să mă sui acum într-o bărcuţă 
nenorocită şi o să plec cu tine? se răsti Fife, dorindu-şi să 
aibă o flotă proprie. Ca să fiu cinstit, n-am destulă 
încredere în tine ca să fac aşa ceva, oricât de mult mi-aş 

dori să-l prind pe MacLennan. 

— Nici nu m-aş aştepta, milord. Doriţi, fără îndoială, să 
vă însoţească nişte oameni pe care să vă puteţi bizui. Aveţi 
destulă vreme să vă strângeţi lucrurile şi să vă adunaţi 
marinarii. Eu o să dau poruncă astfel încât drakkarurile să 
fie pregătite de drum şi voi lăsa vorbă ca restul să ne 
urmeze. 

— Ai grijă să nu spui prea multe, îl preveni Fife. Oamenii 
de la bord nu trebuie să afle nimic despre țelul nostru. 
Trebuie doar să îndeplinească poruncile. 

— O să se supună, îl asigură cavalerul. Oricum, nu ştim 
precis ce transportă MacLennan, însă oricare ar fi obiectul 
acela, n-au avut timp să-l mute de la Roslin după călătoria 
Isabellei la Edinburgh, deci trebuie s-o fi făcut mai 
devreme. 

— Cu siguranţă, întări contele. Ar fi trebuit să cercetăm 
fiecare car cu lână din Scoţia, deşi nu ştiu cum au izbutit o 
asemenea ispravă în această perioadă din an. Şi am 
cercetat fiecare car ori căruţă care a plecat de la castelul 
Roslin. 

— Aşa am crezut. 

— Pe naiba! se răţoi Fife. Cauţi o comoară imensă, una 
pe care tu însuţi ai zis că încape pe câteva corăbii. Dacă, 
aşa cum presupunem, Sinclairii au ascuns-o în castelul 
Roslin sau în defileu, ar dura mult şi ar fi nevoie de câteva 
drumuri pentru a o muta în întregime. 

— Asta înseamnă doar că, indiferent ce transportă ei 
acum, e numai o parte din comoară. Nu avem habar când, 
sau chiar dacă au mutat restul. Waldron era sigur, totuşi, 
că o făcuseră, şi e limpede că acum cară ceva. Dacă-i 
urmărim, am putea afla mult mai multe. 

— Ştim că au ascuns ceva anul trecut, şi am fost aproape 
să dibuim locul, spuse Fife, enervându-se când îşi aminti 
din cauza cui dăduseră greş. 

— E adevărat, recunoscu de Gredin fără pic de 
remuşcare. Dar atunci, ca şi acum, nu aveam decât 
credinţa dumitale că marfa pe care o păzeau făcea parte 
din comoară. 

Convins, mulţumită informatorilor săi, că lucrul căutat 
era, din perspectiva Scoției, cel mai preţios element din 
tezaurul Templierilor, însă nevoind să i se confeseze lui de 
Gredin, contele ridică din umeri. 

— Dacă nu face parte din comoară, de ce l-au ţinut până 
acum atât de aproape de casă şi de ce s-au purtat în felul 
ăsta? 

— O să-i întrebăm când o să-i prindem, milord. Nu 
trebuie să trecem cu vederea că o flamură regală înălţată 
pe nava noastră s-ar putea dovedi de folos la un moment 
dat. 

Fife încuviinţă, nemulţumit de presupunerea cavalerului 
că avea să plece fără ezitare, dar hotărând că trebuia să-şi 
asume riscul. In caz contrar, de Gredin s-ar fi dus singur 
după MacLennan, o alternativă absolut de neacceptat. 
Prefera să  chibzuiască pe  îndelete, să analizeze 
posibilităţile şi riscurile înainte de a lua o decizie. De data 
aceasta însă nu avea timp, şi oricum nu avea de ales dacă 
voia să pună mâna pe Piatra Destinului şi să-şi recupereze 
splendida corabie. 

Nu aduseseră vorba despre Lady Sidony, dar nici nu era 
nevoie. Dacă era la bordul navei Serpent, nu puteau face 
nimic pentru a-l împiedica pe MacLennan s-o găsească. 

Din fericire, singurul ticălos pe care-l putea da în vileag 
era de Gredin. 

Fife îşi zise că o asemenea acuzaţie l-ar fi putut ajuta 
ulterior mai bine decât orice altă uneltire. Se săturase de 
cavaler. 


Deşi Giff mai fusese de numai două ori în oraşul St. 
Andrews,  recunoscu fără ezitare conturul turlelor 
îngemănate ale catedralei şi palatul episcopului cocoţat pe 
promontoriul care mărginea golful la sud. Când se lăsă 
întunericul, luminile se aprinseră într-o aripă a palatului şi 
în portul de dedesubt. 

Fetişcana tocmai ieşise, după ce dormise ori îşi făcuse 
de lucru în cabina micuță timp de câteva ore. Văzând-o 
cum se pregătea să păşească pe pasarelă, îi ieşi înainte şi o 

sfătui să se aşeze acolo unde stătuse mai devreme. 

Privirea ei străpungătoare îi dădu de înţeles că folosise 
un ton mai dur decât s-ar fi cuvenit, însă nu-şi putea scoate 
din minte conversaţia pe care o purtase de curând cu 
Maxwell. 

— Ştiu prea bine că i-aţi zis lui Jake să-şi ţină gura în ce- 
o priveşte pe fată şi felul cum aţi găsit-o, domnule, spusese 
Maxwell cu o grimasă. Un sfat bun, numai că unii dintre 
băieţi vorbesc despre asta între ei. 

— Chiar aşa? Giff simţea cum se înfurie. 

— Da, da' nu-i pot învinui, urmă Maxwell. Nici unuia nu-i 
dă prin cap că a ieşit dintr-o gaură din podea. Jake n-a zis 
la nimeni cum a fost, întrucât i-aţi poruncit din prima clipă 
să tacă mâlc. 

— Asta a fost o greşeală, recunoscu Giff. Dar toţi trebuie 
să ştie că n-am fost cu ea. Dumneata şi Jake aţi dormit în 
cabina aceea azi-noapte. A zis băiatul ceva despre asta? 

— Nu, că nu ştia ce-o să creadă oamenii, da’ nu-i place 
cum vorbesc, aşa că m-am gândit să vă spun înainte să 
facă puştiul vreo boacănă. Oricum, o lăsaţi la țărm aici, 
nu? Episcopul o să se îngrijească să ajungă teafără la 
neamurile dânsei. 

Deşi acesta fusese planul lui, pe care i-l şi comunicase 
lui Maxwell, Giff înţepenise să-l audă din gura celuilalt. 
Privind în ochii măriţi ai fetei, se întrebă de ce, dintr- 
odată, i se părea o greşeală. Deocamdată nu avea niciun 
motiv să nu se încreadă în Maxwell, cel puţin în privinţa 
sorții ei. 

Fife era inamicul principal, şi cu toate că oraşul se afla 
pe domeniul acesteia, St. Andrews era capitala ecleziastică 
a Scoției. Bravii lui cetăţeni ascultau mai curând de 
Biserică decât de conte ori de Regele Scoţienilor. Chiar şi 
aşa însă, Fife era prea dibaci politiceşte ca să nu fi cultivat 
aliaţi puternici în zonă, printre care se număra poate şi 
episcopul. Dacă acesta îi pomenea de prezenţa ei la St. 
Andrews... 

Sidony păşea în tăcere alături de el către banca pe care 
stătuseră mai devreme şi Giff putu vedea că se deprinsese 

deja cu pasul marinăresc. Încă era nesigură pe picioare, 
dar bărbatul nu făcu nicio încercare să i se adreseze. 

Nu era însă în largul lui, ba chiar se simţea vinovat într- 
o anumită măsură. 

Când ajunseră la bancă, îi atinse delicat braţul şi-i spuse 
domol: 

— N-am vrut să-ţi vorbesc atât de aspru, fetiţo. Trag 
nădejde că nu te-am necăjit. 

— Nu, Sir Giffard. Acolo, în zare, e St. Andrews? Din 
glasul ei lipsea vioiciunea obişnuită. 

— Într-adevăr. Acelea sunt turlele vestitei sale catedrale. 

— O să mă duci chiar dumneata pe țărm? 

— Bineînţeles, dar nu înainte să mă asigur că episcopul 
e la palatul său şi dornic să ia asupră-şi sarcina de a te 
duce teafără la Edinburgh. 

— Este cel mai bine aşa. 

Vocea ei slabă, atonă îi transmise ceea ce gândea de 
fapt, dar în acelaşi timp îi întări hotărârea. Avea datoria s- 
o ocrotească, iar acest lucru ar fi fost dificil pe orice 
corabie, mai ales în condiţiile în care era urmărit de Fife şi 
ducea o încărcătură atât de prețioasă. 

— 'Ţi-e foame? 

— Fără îndoială, episcopul o să-mi dea ceva de mâncare. 
Crezi că Fife e deja pe urmele noastre? 

— Poate că încă n-a pornit, spuse el. Gândeşte-te însă că 
nu are în proprietate nicio altă navă. 

— Dar e puternic. Ar putea cere altcuiva să-l aducă 
încoace, şi ar descoperi îndată că vasul lui a fost ancorat 
aici. 

— Ţi-e teamă pentru viaţa episcopului dacă te ajută sau 
pentru a ta dacă te las la țărm? întrebă el, amuzat de 
tactica ei deloc subtilă în ciuda propriilor griji. 

Iritată, Sidony replică: 

— Nici nu-mi trece prin minte că Fife ar îndrăzni să-i 
facă rău episcopului de St. Andrews. Dar ce-i vei spune 
Sfinţiei Sale despre mine? 

— Zău, habar n-am. O să chibzuiesc la ceva. 

— Oare n-ar fi mai bine să plănuieşti dinainte ce-o să 

zici? Nu-i poţi mărturisi adevărul, că după ce am fost 
închisă pe corabia lui Fife dumneata ai furat-o şi m-ai 
găsit. 

— Nu voi aminti de contele de Fife ori de nava asta, rosti 
el cu răceală. 

— Serpent e o corabie deosebită, Sir Giffard. N-am mai 
văzut niciuna la fel până acum. 

— N-ai văzut prea multe la viaţa ta, fetiţo. Sigur, e 
deosebită, dar seamănă cu multe galere şi vase de 
transport norvegiene care bântuie în largul coastei ăsteia. 

— Chiar şi aşa, Fife o să-şi recunoască precis vasul! 

— Ar putea dacă ar veni el însuşi după noi, deşi i-am 
schimbat numele. Acum suntem pe Ormen Lange, deci nu 
e aşa de sigur c-o s-o recunoască. 

Cuvintele fetei îi dădură însă de gândit. 

— Stai jos, o îndemnă el. Vreau să schimb două vorbe cu 
Maxwell înainte să intrăm în port. Şi, pe măsură ce ne 
apropiem, vreau să nu te vadă nimeni; prin urmare, mă 
tem că trebuie să te ascunzi iar în cabina micuță până ne 
lămurim că avem cale liberă. 

— Ce-o să faci când ajungem? 

— O să cer o întrevedere cu episcopul. O să-i spun că, 
din cauza mării mai agitate decât de obicei, te simţi rău şi 
de aceea vrei să te întorci la Edinburgh pe uscat în loc să-ţi 
continui călătoria pe mare. Cum sună asta? 

— O să trebuiască să explici de ce nu am slujnică ori 
însoţitoare. 

— O să găsesc eu ceva, promise el. Sigur nu vrei să 
mănânci ceva? 

Când Sidony refuză clătinând din cap, Giff se ridică să-l 
abordeze pe Maxwell, aflat puţin mai departe, la cârmă. 

— Ai nişte fâşii lungi de pânză ca să faci un adăpost în 
jurul catargului în caz de nevoie, dacă trebuie să rămânem 
în larg peste noapte? 

— Sigur, domnule, răspunse Maxwell. Sunt în magazia 
din faţă. 

— Pune câţiva oameni să-mi aducă destule cât să ascund 
părţile de jos ale copastiei şi să le fac să pară la fel de 

înalte ca acelea de deasupra. Dar să nu cumva să pună 
pânza în calea vâslelor, că altfel o să trebuiască să intrăm 
în port numai cu vela, şi asta împotriva vântului. Vreau 
numai să maschez conturul vasului, şi în curând o să fie 
destul de întuneric pentru ca pânza să fie de ajuns. 

— Vâslele ies din copastie destul de jos, însă dimineaţă 
n-o să mai putem păcăli pe nimeni. 

— Vreau să plecăm de îndată ce ne terminăm treaba 
aici, spuse Giff. 


Nu peste mult timp, Sidony privea prin uşa deschisă a 
cabinei de la pupa cum marinarii aşezau pânza astfel încât 
partea inferioară a copastiei să pară la acelaşi nivel cu 
aceea de deasupra. Apoi, înfăşurând vela, vâsliră până la 
punctul de ancorare din dreptul oraşului. 

li urmări cum coborâră barca şi-l văzu pe Giff trecând 
peste parapet şi aşezându-se în ambarcaţiune. Pentru 
câteva clipe îl pierdu din vedere, apoi îl regăsi când se 
îndepărtă de corabie. Uitându-se cum barca dispărea în 
spatele altui vas, încercă să-şi imagineze ce i-ar fi putut 
spune episcopului ca să nu-şi distrugă bruma de reputaţie 
care-i mai rămăsese după toate chinurile îndurate. 

— V-am făcut rost de brânză şi pâinici, milady, spuse 
Jack ivindu-se pe neaşteptate în prag. Să vi le aduc sau ba? 

— Adu-le, Jake, răspunse tânăra dându-şi seama că 
totuşi îi era foame. Vrei şi tu câteva? întrebă ea văzând cât 
de multe adusese. 

— Sigur! Băiatul se strecură lângă ea şi-i dădu o bucată 
de pâine, apoi tăie cu cuțitul bucăţi de brânză pentru 
amândoi. 

Incurajându-l să vorbească, Sidony află amănunte din 
viaţa lui şi se distră de minune. Puştiul trecea cu uşurinţă 
de la un subiect la altul, chipul umbrindu-i-se doar o clipă 
când pomeni de moartea mamei lui, după care povesti cât 
de mult îi plăcea traiul pe corăbiile tatălui său. 

— Cum a ajuns să fie căpitanul contelui de Fife? 

Jake ridică din umeri. 

— Domnia Sa le-a zis oamenilor să-l găsească pe cel mai 

bun, iar ăsta era taica, bineînţeles. Cred că arată ca 
Scaraoţchi, Fife ăsta, cu veşmintele lui negre şi tot restul, 
da' când mi-am dat cu părerea taica mi-a tras o 
chelfăneală zdravănă, aşa că nu mai zic nimica. 

Inăbuşindu-şi un zâmbet, Sidony replică: 

— Sunt de acord că arată ca diavolul, Jake, însă n-ar 
trebui să-i spui asta nimănui în afară de mine. E un om 
foarte primejdios. 

— Nici taica nu-l are defel la inimă, confirmă Jake 
alegându-şi atent cuvintele. Zice că Domnia Sa este o pildă 
foarte proastă pentru un băietan ca mine. 

— Într-adevăr, murmură ea întrebându-se dacă taică-său 
avea o părere mai bună despre Giff. 

În clipa următoare, Maxwell îşi făcu apariţia în prag şi 
spuse fără ocolişuri: 

— Jake, stai cu domniţa şi să nu care cumva să ieşiţi 
afară. Imi cer iertare pentru necuviinţă, milady, dar se 
apropie nişte vase, două franţuzeşti ca alea din portul 
Leith. 

— Doar nu vă temeţi de francezi? 

— Nu, milady, însă acum amândouă arborează flamura 
regelui Scoției. 


capitolul 15 


După ce traseră barca pe prundiş, Giff şi cei doi vâslaşi 
ai săi coborâră, o traseră dincolo de nivelul mareei înalte şi 
porniră pe cărarea înspre oraş. Giff nu vizitase niciodată 
palatul episcopului şi ştia că fusese deteriorat cu câţiva ani 
în urmă, dar spera că luminile pe care le văzuse însemnau 
că prelatul încă locuia acolo. 

Amurgul se transformase în întuneric, şi din cauza 
cerului acoperit de nori nu aveau altă lumină în afară de 
licărirea palidă a unui felinar atârnat de un stâlp în capătul 
cărării. 

Intâlniră doar un tânăr preot singuratic ieşit să ia aer. 
Fără îndoială avea să se întoarcă în curând, deoarece se 

apropia ultima slujbă din zi. Neavând idee câţi localnici 
mai umblau încă pe străzi, Giff preferă să-l oprească pe 
acesta. 

— lertaţi-mă că vă tulbur pacea, părinte, dar mi-aţi 
putea spune unde l-aş putea găsi pe Eminenţa Sa, 
episcopul de St. Andrews, la ceasul acesta? 

— Trebuie să fie la catedrală, fiule. În capătul cărării ia-o 
la stânga, pe drumul mare, şi mergi aşa până la coama 
dealului. În curând o să ajungi la catedrală. Desigur, i-ai 
văzut turlele de pe mare. 

Mulţumindu-i, Giff confirmă. Peste câteva minute 
ajunseră la capătul cărării şi o luară la stânga, potrivit 
indicaţiilor. Clădirea întunecoasă şi masivă a palatului 
episcopal se afla chiar în faţa lor, şi Giff o privi curios în 
timp ce treceau pe lângă ea. O lăsară în urmă şi se 
apropiară de catedrală. De acolo avea o privelişte perfectă 
până în larg şi putu vedea două drakkaruri negre 
apropiindu-se de golf dinspre sud. 

Amintirea celor de la Leith îl făcu să reacționeze rapid. 

— Înapoi la corabie, băieţi, şi încă repede, dar nu atât de 
repede încât să atragem atenţia. 

Cu paşi mari ajunseră curând la cărarea spre port, pe 
care o străbătură în câteva minute. Când să ajungă la 
prundiş îl regăsiră pe preot, care se întorcea în oraş. 

Venindu-i o idee, Giff îl opri iarăşi. 

Preotul se arătă îngrijorat. 

— Nu se poate să vă fi rătăcit ori să nu-l fi găsit pe 
Eminenta Sa, fiule. S-a întâmplat ceva? 

— Da, părinte, şi mi-am dat seama că Sfinţia Voastră ne- 
aţi putea ajuta mai repede, scutindu-l pe Eminenţa Sa de 
osteneală, rosti Giff dintr-o răsuflare. V-aş putea lămuri să 
ne însoţiţi până la corabie pentru o vreme? 

— E ceva ce nu suferă întârziere, fiule? 

— Fără nicio îndoială, spuse Giff aruncând o privire spre 
intrarea largă a golfului, unde se distingea prova primului 
drakkar. Presupun că aveţi autoritatea de a săvârşi toate 
sfintele taine bisericeşti, adăugă el. 

— Într-adevăr, răspunse preotul. Aşteptând explicaţii, 

întrebă: E cineva pe moarte? 

— Nu, părinte, dar n-avem timp de pierdut. Corabia 
noastră e acolo. 

Preotul îi aruncă o privire pe care Giff o susţinu cu 
destulă uşurinţă, deşi spera ca bărbatul să nu ceară mai 
multe amănunte. Părea gata să deschidă gura, dar, 
uitându-se la cei doi vâslaşi încordaţi, se mulţumi să 
încuviinţeze din cap. 

Giff îl îndemnă s-o ia înainte şi i se adresă unui marinar. 

— Ştii drumul de aici până la Sinclair House? şopti el 
imperativ, scoţându-şi punga de bani. 

— Bineînţeles, domnule, zise bărbatul luând monedele 
pe care i le dădu Giff. Dar... 

— Du-te acolo şi spune-i lui Lady Isobel că sora Domniei 
Sale e cu mine, în siguranţă. 

— Am înţeles, domnule, plec acum. 

Peste câteva clipe, Giff şi ceilalţi doi se aflau în barcă. 
Ascunzându-se după celelalte vase din port pentru a nu 
ajunge în văzul celor de pe drakkaruri, se întoarseră pe 
Serpent fără să atragă atenţia. 

Când navele cu pavilionul regelui Scoției se apropiată, 
barca lui Giff acostase deja în partea dinspre mal a 
corăbiei şi marinarii de la bord coborâseră frânghiile. 

Giff observă că falsa copastie de pânză banaliza profilul 
distinctiv al navei. Maxwell îi pusese pe membrii 
echipajului să retragă vâslele în interior şi să mascheze 
orificiile cu fâşii de material. Scara trecea pe deasupra, 
fiind prinsă de prima treaptă, la capătul dinspre pupa al 
copastiei. Chiar şi preotul urcă la bord fără probleme. 

Giff sări după el pe punte şi ţinu să-i aducă laude lui 
Maxwell. 

— Arată mai puţin ca un knarr norvegian şi mai mult ca 
un vas negustoresc obişnuit. 

— Mulţumesc, domnule, dar trebuie să ne ferim când 
trec pe lângă noi. Nu cred c-o să ne vadă chipurile, însă nu 
trebuie să ne punem în primejdie degeaba. Le-am spus şi 
băieţilor să se ascundă şi să iasă pe punte numai câte doi 
sau trei odată, părând că ar fi de cart. Da' ăsta cine mai e? 

se interesă căpitanul făcând un gest în direcţia preotului, 
care contempla fascinat puntea. 

— L-am întâlnit în drum spre oraş şi l-am adus încoace 
ca să asigure protecţia pasagerei noastre. Din cauza 
navelor ăstora două nu mai putem zăbovi ca s-o trimitem la 
Edinburgh. 

Maxwell se încruntă. 

— Poate că vorbele unui preot o să vă fie de ajutor... 

— Nu sunt de ajuns vorbele, îl corectă Giff. Dar mai întâi 
trebuie s-o lămuresc pe ea. 

— Domnița şi Jake al meu sunt în cabina de la pupa. 

— Domnița? Preotul era tot mai mirat, însă Giff îl ignoră 
şi se întoarse către Maxwell. 

— Uite ce-o să facem. Acum cele două vase se pregătesc 
să tragă pe uscat, aşa că trebuie să păstrăm tăcerea. După 
aceea ridicăm vela şi plecăm înspre răsărit, ca şi când am 
fi o corabie negustorească norvegiană care s-a oprit doar 
ca să ia nişte apă proaspătă. 

— Stati puţin, interveni preotul fără să-şi coboare vocea. 
Unde e chestiunea care nu suferea întârziere? O să mă 
ocup de ea pe dată, deoarece trebuie să mă întorc pentru 
rugăciune. 

— Îmi pare rău, părinte, dar nu vă putem îngădui asta 
acum, rosti Giff cu glas potolit. Şi trebuie să vă rog să 
vorbiţi încet. Suntem în mare primejdie şi în scurtă vreme 
o să avem nevoie atât de rugăciunile, cât şi de bunele oficii 
ale Domniei Voastre. 

— Dar tocmai ziceaţi că sunteţi pe picior de plecare! 

— E adevărat. 

— Unde mergeţi? 

— Spre miazănoapte. 

— Păi aţi spus că spre răsărit! Cât de departe? 

— Cam o sută cincizeci sau o sută şaptezeci de mile, îmi 
pare. 

— Domnul să vă binecuvânteze, dar nu pot merge până 
acolo. Trebuie să mă întorc. Am venit cu Domnia Voastră 
numai pentru că vorbeaţi de o chestiune care nu putea fi 
amânată. 

— Credeţi-mă, părinte, acum e o chestiune de viaţă şi de 
moarte. 

— A cui? 

— A mea, în clipa în care îi voi spune domniţei de ce 
sunteţi aici, rosti Giff sec. 


— Sir Giffard şi cei doi oameni care l-au însoţit la țărm s- 
au întors, murmură Jake în urechea lui Sidony pe când 
aşteptau în cabină. Dar ce fac acum? 

Înăuntru era beznă, aşa încât, deşi îi distingea silueta în 
uşa întredeschisă, nu putea vedea mare lucru în rest. 

— Habar n-am, răspunse ea. Îşi dorea ca Giff să vină şi 
să le relateze ce se întâmpla, căci, dacă cele două 
drakkaruri erau franţuzeşti, dar pe catargul lor era înălţată 
flamura regală, Fife se afla precis la bordul unuia din ele. 
Demonstrase în repetate rânduri că, în opinia lui, avea 
acelaşi drept să-l arboreze ca regele. Şi, fără îndoială, 
regele Scoției nu fusese cuprins dintr-odată de capriciul de 
a naviga până la St. Andrews. 

— Aş putea să mă furişez şi să întreb, propuse Jake. 

— Sigur, dacă vrei să te alegi cu o chelfăneală, replică 
Sidony zâmbind, deşi ştia că băiatul nu-i putea vedea 
expresia feţei, după cum n-o vedea nici ea pe a lui. 

Puştiul răspunse cu un mormăit, lămurindu-se totuşi că 
era mai înţelept să rămână pe loc. Bărbaţii pe care îi putea 
zări Sidony erau nişte siluete nemişcate, cu excepţia celor 
care se plimbau din când în când dintr-un loc în altul, 
prefăcându-se că stau de cart. 

— Ai observat oameni de veghe pe vreo altă corabie de- 
aici? întrebă ea. 

După ce chibzui în tăcere, Jake o informă: 

— Nu ştiu dacă sunt oameni de veghe, dar în porturi 
marinarii rămân la bordul vaselor. Ştiţi, cei mai mulţi nu 
au unde să doarmă în altă parte. 

— Atunci ar trebui să fie mai multe felinare. 

— Nu, se culcă odată cu lăsarea întunericului şi se 
scoală în zori. Nu este bine să ţii felinare aprinse, mai ales 
când bate vântul. E foarte uşor să izbucnească un foc, şi 

atunci toată lemnăria se face scrum. De-aia nu mă lasă 
taica să cobor în magazie cu o torţă ori cu un felinar. Zice 
că l-aş putea scăpa cu uşurinţă, şi atunci ce ne-am face? 
Am arde ca şobolanii, zice el. Da' ştiu prea bine că nu l-aş 
scăpa! 

— Sunt încredinţată că n-ai face-o, spuse tânăra 
cutremurată de un fior. Însă e bine să fii foarte atent când 
primejdia e atât de mare. 

— Bineînţeles. Dar staţi puţin. Cred că unul dintre 
oamenii care au venit la bord cu stăpânul nu e de-ai noştri. 
Seamănă cu un preot. 

— Un preot? Simti un nod în stomac. Oare Giff îl adusese 
pe episcop? Parcă spusese că avea s-o ducă pe ea la 
palatul acestuia. Dacă episcopul era omul lui Fife, iar Fife 
era chiar acolo, în port? Eşti sigur că e preot, Jake? stărui 
ea. 

— O să vedem în curând, şopti băiatul uitându-se prin 
crăpătura uşii. Sir Giffard îl aduce încoace chiar acum. 

— Doamne păzeşte! 

Se ridică, încercă să-şi netezească hainele pe care nu le 
putea vedea şi, dându-şi seama de inutilitatea strădaniei, 
renunţă. În schimb, trase adânc aer în piept pentru a-şi 
potoli agitația şi îşi aminti ce-i spusese Giff în grădină, că 
se dovedise la fel de capabilă ca oricine altcineva să ia 
hotărâri. 

Indreptându-şi umerii, îşi spuse că el avusese dreptate. 
Avea să decidă singură ce urma să facă. 

Indoiala o îmboldi totuşi să murmure: 

— Dar îl pot face să mă bage în seamă? 

— Ce-aţi zis, milady? întrebă Jake din prag. 

— Nimic, rosti Sidony pe un ton ferm. 


— Ar trebui să stau de vorbă cu ea înaintea 
dumneavoastră, părinte, zise Giff pe când se apropiau de 
cabină. 

— Întâi trebuie să stăm noi de vorbă, fiule. Trebuie să 
ştiu ce vrei să faci, şi aş prefera să fiu aşezat cât timp te 
ascult. Tot legănatul ăsta mă ameţeşte. 

Preotul îşi menținea vocea la un nivel coborât, şi Giff se 
gândi că se resemnase să-i însoţească, dar poate spera că, 
dacă rezolva problema rapid, avea să fie lăsat iarăşi la 
țărm. Giff nu intenţiona să-i spună că asta nu avea să se 
întâmple. Prelatul urma să meargă la Girnigoe. Henry avea 
să-l trimită acasă în siguranţă, dar până una, alta, nimeni 
altcineva din St. Andrews nu ştia că fuseseră acolo. Dacă s- 
ar fi putut strecura afară din port în acel moment, lui Fife 
nu-i rămânea decât să le ghicească poziţia. 

Conducându-l pe preot la banca unde stătuse cu Sidony, 
Giff îi povesti despre răpire şi despre speranţa lui de a o 
lăsa în grija episcopului. 

— Dar încă o mai poţi face, fiule. Eminenţa Sa precis o 
va ocroti. 

— Nu, căci răpitorul ei este o slugă de-a contelui de Fife, 
îndeplinindu-i fără îndoială porunca, iar eu sunt 
încredinţat că Fife vrea s-o ţină captivă pentru a-i sili 
neamurile, altfel puternice, să se supună dorințelor lui. De 
asta ne-a urmărit până aici, pentru că Fife însuşi arborează 
pe vas flamura regală. 

— Parcă nici nu se mai desparte de ea, am băgat de 
seamă. 

— Aşa-i, şi pe cinstea mea, părinte, singurul fel de a o 
ocroti pe Lady Sidony acum că el e aici, la St. Andrews, 
este s-o ducem cât mai departe şi cât mai iute. 

— Însă punându-i în primejdie numele. Doar contele nu 
i-ar face vreun rău. 

— Mi s-a spus că odată a ţinut o femeie deasupra unui 
hău adânc de o sută de picioare, pe fundul căruia se 
învolbura un râu mânios, ca să o facă să vorbească. Nu are 
pic de milă, şi vrea ceva ce crede că ar avea familia ei, aşa 
că ar folosi-o cu siguranţă ca să-şi atingă ţelurile. Cum 
ziceam, am tras nădejde să i-o încredinţez episcopului, dar 
cum a petrecut deja o noapte pe corabie, nici măcar planul 
ăsta n-ar mai fi de vreun folos. 

— Eminenta Sa ar stărui să se căsătorească rapid ca să- 
şi păstreze renumele nepătat. Nici eu nu te pot sfătui 
altfel. Prin urmare, asta e chestiunea care nu suferă 

amânare, fiule? 

— Într-adevăr, deşi nu m-aş fi aşteptat să mă însor acum. 
Nici Domnia Sa, de altfel. 

— 'Ţii la ea? 

— Da, Domnul mi-e martor, şi nu vreau nimic mai mult 
decât s-o ocrotesc. 

— Atunci trebuie să vă căsătoriţi. E singura cale. 

— N-o să primească. Ştie ce-mi poate pielea, şi e drept 
că n-aş fi un soţ strălucit. 

— Trebuie să te străduieşti să fii un soţ bun, rosti 
preotul cu fermitate. Oricum însă, nu vă pot căsători dacă 
Domnia Sa nu e de acord. 

— Cred c-o pot lămuri, zise Giff. Fără îndoială, m-ar sfida 
în caz că i-aş porunci, dar nu v-ar sfida pe Domnia Voastră 
dacă vă ţineţi tare. 

— Asta vrei de la mine? 

— Cunoaşteţi altă modalitate de a o proteja? 

— Nu, căci dacă a petrecut noaptea pe corabie şi o să 
mai rămână la bord câteva zile, cum vrei să o apuci spre 
miazănoapte, toată lumea va bănui ce e mai rău. 

— Atunci faceţi ce trebuie, spuse Giff fără alte înflorituri. 
O să vă duc la ea. 

— Cu ajutorul lui Dumnezeu, n-o să dureze prea mult. 

Giff se strâmbă, întrebându-se ce-ar fi zis Dumnezeu 
despre faptul că răpise un preot, după care decise că dacă 
era cineva care ştia ce înseamnă să profiţi de ocazie, acela 
era Atotputernicul. 


Sidony stătea lângă Jake în prag şi-i urmărea. Giff era 
încruntat, iar bărbatul în veşminte preoţeşti avea un aer 
mohorât, deşi nu părea atât de vârstnic încât să se justifice 
o asemenea atitudine sobră. Era cam de-o seamă cu ea. 

Cei doi intrară în cabină, ocupând tot spaţiul liber, astfel 
că tânăra trebui să se retragă în colţul dintre pat, perete şi 
măsuţă. 

Giff îi spuse lui Jake să se ducă pe furiş la taică-său. 
Băiatul era vizibil reticent, dar se supuse ordinului. 

— Domnia Sa e preot la catedrala din St. Andrews, 

milady, i se adresă Giff fetei. O să stea de vorbă cu 
dumneata. După cum probabil ţi-ai dat seama, sosirea 
contelui mă împiedică să-i cer episcopului să te ocrotească. 
Prin urmare, nu prea avem de ales. 

— Păi credeam că dânsul e episcopul! 

— Nu. Deşi, să fiu cinstit, nu v-am întrebat cum vă 
cheamă, părinte. 

— Sunt părintele Adam. Mă trag din Roxburghshire. 

— Aceasta este Lady Sidony Macleod de Glenelg, din 
Kintail. Aşa cum v-am explicat, nu are nicio vină pentru că 
se află aici. 

Sidony rămase tăcută. Nu voia să meargă cu părintele 
Adam, după cum nu voise să meargă cu episcopul. 

— O las în seama Domniei Voastre, urmă Giff. Dar 
trebuie să ştii, fetiţo, că sfatul pe care ţi-l va da e ceea ce 
şi-ar dori neamurile dumitale, iar eu... eu sunt de acord. 

— Deci n-o să mă ducă la episcop? 

— Nimeni nu părăseşte corabia. Ne pregătim să ridicăm 
vela. 

Îi lăsă singuri, iar Sidony îl urmări cu privirea, 
întrebându-se ce avusese de gând să spună mai devreme, 
când începuse atât de ferm şi încheiase cu o afirmaţie atât 
de banală. 

Îşi mută ochii asupra preotului. Simţind cum îi renăştea 
încrederea pe fundalul încordării nedisipate, era curioasă 
să afle ce sfat urma să primească. 

Liniştea din cabina minusculă se prelungi câtă vreme 
prelatul o cercetă atent. 

Fata putea auzi fâsâitul odgoanelor, scârţâitul braţelor 
de verga şi apoi zgomotul pânzei când marinarii înălţară 
vela. 

Părintele Adam rosti domol: 

— Cred că ştiţi la ce se referea Domnia Sa, milady. 
Aceasta este şi calea pe care v-aş recomanda-o eu. 

— El v-a spus s-o faceţi? 

— Nu am de ales, întrucât nu există nicio altă modalitate 
acceptabilă. 

— Nu sunt aici din vina mea, explică Sidony scoţându-şi 

din minte ceea ce-i spusese anterior Giff despre asta şi 
ceea ce aveau, probabil, să spună Hugo şi tatăl ei. Am 
căzut pradă unui ticălos care m-a înghesuit într-o magazie 
de pe corabie ca să... 

Se întrerupse, căci urma să afirme că fusese menită ca 
dar pentru contele de Fife. Neştiind însă ce-i zisese Giff 
preotului - şi fiind sigură că nu-i mărturisise furtul corăbiei 
- îşi lipi buzele şi tăcu. 

— Aş prefera să vorbim afară, la lumină, milady, nu doar 
de dragul bunei-cuviinţe, dar ca să vă pot vedea mai bine. 

— Nimeni de pe celelalte vase nu trebuie să mă zărească 
aici, părinte. 

Îi observă iritarea şi dezamăgirea. După ce ridică însă 
privirea spre Domnul, păru doar resemnat. 

— Au eliberat parâma, remarcă el. Niciunul dintre noi 
nu mai are de ales, milady. Trebuie să vă căsătoriţi ca să 
fiţi ocrotită, iar eu sunt dornic să vă împărtăşesc sfânta 
taină. 

— Chiar trebuie să mă mărit cu Sir Giffard? 

— Aşa se numeşte? 

— Da, Sir Giffard MacLennan. Doamne, păi nu v-a spus? 

— Doar a stăruit să-l însoțesc. Rangul său e pe potriva 
rangului Domniei Voastre? 

Sidony oftă. Să furi o corabie, să furi un preot. Care-i 
deosebirea? Dar se limită să răspundă: 

— Rangul său e pe potriva rangului meu, părinte, însă 
nu are nicio dorinţă să mă ia de soţie. 

— Cu toate astea, v-a luat sub aripa Domniei Sale 
păstrându-vă la bordul corăbiei, milady, şi s-a declarat 
dornic să vă fie soţ. Prin urmare, nu este nicio piedică 
pentru înfăptuirea căsătoriei pe dată. 

— Trebuie să mai fac şi altceva dacă mă mărit cu el? 

Îi sesiză stupefacţia şi îl văzu roşind când răspunse cu 
vorbe atent alese: 

— O soţie trebuie să se supună voinţei soţului ei în toate 
cele. 

— Dar o căsătorie se poate anula, nu? auzise că era 
posibil în cazul în care mirele şi mireasa nu se împreunau. 

Prelatul se încruntă. 

— Nu vă recomand o asemenea soluţie. 

— Dar e cu putinţă? 

— Da, însă numai în anumite împrejurări. Dacă soţul 
Domniei Voastre află că nu sunteţi fecioară, de pildă. 

— Ori dacă nu primesc să mă supun voinţei lui? 

— Asta ar fi o alegere primejdioasă, milady. Ca soţ, ar 
avea toată îndreptăţirea să vă constrângă la supunere, deci 
aţi face mai bine să refuzaţi dintru început căsătoria. Eu vă 
sfătuiesc stăruitor să acceptaţi, dar trebuie să vă spun că, 
potrivit legii scoțiene, sunt obligat să nu consimt la 
înfăptuirea ceremoniei dacă declaraţi că nu sunteţi de 
acord. 

Hotărârea pe care trebuia s-o ia era limpede. Cu 
siguranţă, nu voia să se mărite cu un bărbat care n-o dorea 
de soţie. Însă chiar în clipa în care deschise gura să-şi 
anunţe refuzul, imaginea tatălui ei şi a tuturor rudelor cu 
chipuri mânioase, certând-o cu asprime, i se ivi în minte. 

Nu se îndoia că, în viitor, alţii aveau s-o oblige la 
supunere, şi indiferent dacă preotul era de partea ei în 
acel moment, nu credea că s-ar fi putut opune unei porunci 
de-a tatălui său. La urma urmei, până atunci, cine ştie câte 
nopţi va fi petrecut pe corabie cu Giff. In Insule, vorbele 
umblau mult mai repede decât navele, aşa că la 
întoarcerea acasă s-ar fi putut trezi în toiul unui scandal 
ruşinos. In definitiv, sora ei Isobel petrecuse o singură 
noapte cu Michael, şi asta numai pentru a-i salva viaţa, dar 
a fost obligat să respecte un asemenea ordin. 

Dar dacă accepta să se mărite... 

La acest gând, imaginea rubedeniilor furioase dispăru. 


Giff urmărise îngrijorat cele două drakkaruri care 
trăgeau pe uscat, dar din când în când arunca o privire şi 
către uşa deschisă a cabinei de la pupa în timp ce 
sporovăia cu Maxwell. 

Când observă că pasagerii debarcaseră şi se îndreptau 
spre oraş, iar echipajele îşi pregăteau locul de înnoptat pe 
prundiş, se duse la oamenii săi şi le ceru să ridice vela şi 

să dezlege parâma. 

Vântul umflă pânza în curând şi, cu toate că se pregătea 
fluxul, reuşiră să se îndepărteze de țărm nebăgaţi în 
seamă. Giff se îndoia că vreun om de pe mal ori din port le 
acordase atenţie când ieşiseră în larg înspre răsărit. Era 
beznă, astfel că odată ajunşi în afara portului îşi putură 
corecta direcţia fără a fi văzuţi din oraş. 

— Ai văzut câţi au coborât pe țărm? îl întrebă pe 
Maxwell. 

— Cel puţin opt. Unul era contele, fără îndoială. Nu-l 
poţi lua drept altul, mai ales la cât de mândru se ţine. Nu 
credeţi că o să-i spună careva c-am fost aici? 

— N-am trezit interesul nimănui, din câte mi-am putut 
da seama, iar portul ăsta nu e nici pe departe la fel de 
aglomerat ca Leith. Însă am mers până aproape de 
catedrală până să zăresc cele două drakkaruri şi flamura 
regelui. 

— Atunci, careva trebuie să vă fi văzut, pun rămăşag. 

— Oricum ar fi, vreau să ne îndepărtăm serios înainte ca 
lui Fife să-i vină ideea de a porunci o inspecţie a celorlalte 
vase din port. lar dacă mai zăboveşte aici, precis o să se 
ducă să stea de vorbă cu episcopul. 

— Da, după ce-a intrat în port aşa de semet, cu flamura 
regală, s-ar vorbi pe la colţuri dacă ar face cale-ntoarsă 
fără să-i aducă Sfinţiei Sale omagiile cuvenite, încuviinţă 
căpitanul. 

— Imi închipui c-o să rămână peste noapte. Navele astea 
par să aibă echipajele complete şi-s foarte iuți, dar puţine 
corăbii franceze urcă atât de sus la miazănoapte; prin 
urmare, nu cred că au informaţii despre maree, distanţe şi 
primejdii la fel de precise ca acelea din carnetul dumitale. 

— Pe lângă asta, contele e un navigator destul de 
nechibzuit. Nu-i plac vasele mici, nici nu-i place să se ţină 
prea aproape de țărm. Mi-a zis odată că, orice-ar fi scris în 
carnet, acolo unde iese o stâncă din apă trebuie să mai fie 
câteva zeci pândind dedesubt. 

— O să ţinem minte asta, comentă Giff. De asemenea, s- 
ar putea să presupună c-o să evităm orice port mare şi-o să 

ne oprim undeva în fiecare noapte, chiar dacă rămânem pe 
mare. Dar vreau să profit de vântul ăsta, acum că ştim cât 
de aproape e. 

— Vă cer iertare, domnule. Cum credeţi că a lămurit 
navele franţuzeşti să-l aducă încoace aşa de repede? 

— Probabil că de asta s-a ocupat cavalerul de Gredin. 
Tatăl lui a fost trimisul Scoției la curtea regală franceză de 
la Paris, deci are neîndoielnic prieteni puternici acolo, şi s- 
a folosit de numele lor. Iar dacă nu ăsta e răspunsul, îşi 
zise Giff, înseamnă că ne confruntăm cu un duşman mai 
puternic decât ne închipuiam. 

Şi-ar fi dorit să audă conversaţia din cabina de la pupa. 
Acum spera ca părintele Adam s-o convingă, iar peste o 
clipă se ruga să dea greş. La un moment dat s-a pomenit 
întrebându-se dacă nu cumva era atât de vanitos încât pur 
şi simplu voia ca ea să vrea să se mărite cu el în ciuda 
propriilor sale reţineri faţă de căsătorie. 

— Sunteţi de părere că omul bisericii o s-o convingă pe 
domniţă? murmură Maxwell. 

— Nu ştiu ce-o să facă, recunoscu Giff. Spune-le băieţilor 
să scoată pânza de pe copastie şi să scoată vâslele. 
Foloseşte-le ca să întorci corabia, apoi lasă-le să atârne, 
dar ţine-le pregătite pentru cazul în care ne apropiem prea 
mult de țărm. 

Maxwell se îndreptă spre cârmă, de unde putea da 
ordinele fără să strige, iar Giff înaintă către prelatul care 
ieşea din cabină. 

Cu un nod în gât, îşi dădu seama că răspunsul fetei îl 
preocupa mai mult decât s-ar fi aşteptat. Merse în 
întâmpinarea preotului, zicându-şi că se grăbea numai ca 
să împiedice o posibilă cădere a părintelui Adam pe puntea 
în plin balans. 

— Ce-a spus? întrebă el. 

— Primeşte. Dar trebuie să vă spun... 

— Nu, e de ajuns atât, părinte. O să fac ce e bine pentru 
ea. Fără îndoială, era momentul să mă gândesc la 
întemeierea unei familii, trebuie să fiţi de aceeaşi părere. 

— Cât despre asta... 

— Hai s-o facem, îl întrerupse Giff. În pofida aerului 
rece, palmele îi erau transpirate. 

— Acum? 

— Sigur, altfel s-ar putea răzgândi. Nu vreau să mă cert 
cu ea, aşa că e mai bine să terminăm treaba cât e încă 
dornică. 

— Nu pot spune că-mi place asta, fiule. 

— Gândiţi-vă, părinte, îl rugă Giff. Pentru ea e mult mai 
bine să ajungă la destinaţie ca o doamnă măritată decât ca 
o fetişcană murdară şi cu hainele boţite care a stat pe 
corabie vreme de o săptămână, având drept tovarăşi 
cincizeci de hojmalăi. 

— Un argument foarte bun, aprobă părintele Adam. Dar, 
cum ea e de acord, puteţi să vă căsătoriţi prin declaraţie, 
chiar dacă v-ar lipsi binecuvântarea. 

— N-aş vrea asta decât dacă n-ar mai fi altă cale, spuse 
Giff, întrebându-se de ce preotul părea mai puţin hotărât 
ca înainte. Nu-i păsa, atâta timp cât avea să facă tot ce i se 
cerea. Am îndoieli că o asemenea declaraţie ar ajuta-o să-şi 
păstreze numele nepătat. Binecuvântarea Domniei Voastre 
ar fi un lucru minunat atât pentru ea, cât şi pentru mine, 
nu credeţi? 

— Păi atunci haide să începem chiar acum. 

Cuprins brusc de agitaţie şi sperând că preotul nu-i 
putea vedea expresia feţei, Giff se interesă: 

— Cunoaşteţi bine rânduiala? 

— Mi-o amintesc destul de bine ca să slujesc taina 
nunţii, fiule, dar sunt de părere că ar trebui să ştii... 

— Nu, părinte, dacă e s-o facem, hai s-o facem. 

Prelatul oftă. 

— Prea bine, domnule. Lady Sidony vă aşteaptă. 

Giff încuviinţă din cap şi chiar în acel moment îl 
străfulgera imaginea lui Sidony aşteptându-l într-un 
dormitor de la Duncraig, îmbrăcată cu o cămaşă de noapte 
de mătase şi nimic altceva, cu părul strălucitor, blond- 
argintiu, revărsat până la şolduri. Trupul i se cutremură de 
un fior, dar buzele i se răsfrânseră într-un zâmbet lipsit de 
veselie. O noapte a nunţii petrecută pe corabie nu avea să 

fie prea plăcută pentru niciunul dintre ei. 


Sidony îi auzi înainte de a-i vedea, iar inima începu să-i 
bată cu putere. Ce acceptase - şi tocmai cu Giff 
MacLennan? 

Presupunea că nu avea s-o oblige să i se supună ori de 
câte ori Îi venea o toană, dar ce ştia cu adevărat despre 
omul acela? Cu certitudine, nu destul încât să-l judece, 
darmite să se bizuie pe această judecată. 

Giff apăru în prag, împiedicând lumina să mai intre în 
cabină. 

— Deci ai fost de acord, fetiţo? Glasul îi era blând, 
stârnindu-i fetei o senzaţie inexplicabilă. Avea gura uscată, 
însă cuvintele îi ieşiră pe buze mai uşor decât s-ar fi 
aşteptat. 

— Da, am fost de acord. Nu sunt sigură că asta trebuia 
să fac, dar sunt sigură că toată lumea ar zice că aşa 
trebuie, şi nu vreau să mă dojenească şi să-mi dea porunci 
după ce am iscat o tevatură care o să mă urmărească 
întreaga viaţă. 

— Este de ajuns, spuse el. Veniţi încoace, părinte. 
Suntem gata. 

— Avem nevoie de cel puţin doi martori, fiule. 

Giff întinse mâna dincolo de uşă şi îl trase pe Jake 
înăuntru. 

— Du-te la taică-tău şi la Hob Grant şi adu-i aici. Zi-i lui 
taică-tău să ia cu el un felinar. 

În sfârşit, cu obloanele închise, un felinar aprins atârnat 
de un cârlig din tavan şi Hob şi cei doi Maxwell înghesuiți 
în cabină, părintele Adam putu începe. 

Spre surprinderea lui Sidony, ceremonia a fost scurtă, 
cu o mică întârziere doar după ce Giff şi-a rostit 
jurămintele, când preotul l-a întrebat dacă avea să-i ofere o 
verighetă soţiei sale. 

La răspunsul negativ al mirelui, Wat Maxwell îşi scoase 
inelul de pe degetul mic de la mâna stângă şi declară: 

— A fost al nevestei mele, dar dacă vrei să-l foloseşti 
până vei putea găsi unul pentru domniţă, eşti bine-venit. 

Mi-ar plăcea ca Jake să-l aibă pe ăsta pentru fata cu care s- 
o însura într-o bună zi. 

Mulţumindu-i, Giff luă inelul subţire de argint şi, cu o 
mină indescifrabilă, îl făcu să alunece delicat pe degetul 
lui Sidony. 

Ea se uită fix la bijuterie cât timp preotul o întrebă dacă 
voia să se mărite cu Sir Giffard, şi când încuviinţă, urmară 
jurămintele. Părintele Adam puse un accent aparte pe 
ultimul, referitor la smerenie şi supunerea în pat şi în 
general, iar fata îl văzu pe Giff zâmbind. El nu trebuise să 
facă un asemenea jurământ, desigur. Se irită şi mai mult 
amintindu-şi că preotul nu subliniase pios niciunul dintre 
legămintele rostite de mire. 

Dintr-odată, părintele Adam proclamă: 

— În virtutea puterii cu care m-a învestit Sfânta 
Biserică, vă declar soţ şi soţie. Iţi poţi săruta mireasa, Sir 
Giffard. 


Introducerea verighetei de argint pe degetul lui Sidony 
stârnise emoţii bizare în sufletul lui Giff, dar anunţul 
încheierii căsătoriei îl copleşi. Pe când o privea lung, îşi 
simţi inima bătând de să-i spargă pieptul. Deşi fata purta 
aceleaşi haine ca atunci când o eliberase din mica 
ascunzătoare, iar eforturile ei de a-şi netezi părul nu 
avuseseră rezultate prea bune, Giff era mândru de ceea ce 
făcuse. 

Ideea că o putea săruta fără să se aştepte la represalii îl 
îmboldi să treacă la fapte imediat. li cuprinse bărbia cu 
mâna, îi înclină capul pe spate şi îşi atinse delicat buzele 
de ale ei, zâmbind când ochii ei străluciră în lumina difuză 
a felinarului. 

— După datină, mirii trebuie să-şi anunţe căsătoria 
tuturor cunoscuţilor. Fără îndoială, Sir Giffard, se impune 
să le daţi oamenilor din echipaj vestea cea bună. 

— Atunci mergeţi şi le spuneţi, murmură Giff. Şi 
închideţi uşa în urmă, rogu-vă. 

Peste o clipă, uşa se trânti cu un zgomot surd şi 
rămaseră singuri. Teama lui de mai devreme că trupul 

avea să-l facă de râs în acele condiţii se dovedi 
neîntemeiată. 

Se întinse să apuce legăturile tunicii ei de călărie. 

— Te implor, nu face asta, Sir Giffard, şopti ea. Am 
primit să mă mărit cu dumneata, dar atâta tot. 


La St, Andrews, Fife şi de Gredin, însoţiţi de tot alaiul 
contelui în afară de doi oameni, se duseseră la palat şi apoi 
la catedrală pentru a-l găsi pe Eminenţa Sa, episcopul. 
Cum ultima slujbă din zi avea să se termine în curând, 
acesta îi invitase la palat să cineze şi să rămână peste 
noapte, după cum se aşteptase Fife. Cu siguranţă, n-ar fi 
vrut să stea la bord până dimineaţă, întrucât nu-şi 
închipuise niciodată o navă atât de inconfortabilă. 

De Gredin nu primise încântat vestea şederii la St. 
Andrews, dar se resemnase la argumentul lui Fife că dacă 
MacLennan o găsise pe fată la bordul corăbiei Serpent 
Royal, ar fi vrut s-o lase la țărm cât mai repede cu putinţă. 
Şi unde putea fi ocrotită mai bine, continuase Fife, dacă nu 
în palatul episcopului? 

Prin urmare, îşi terminaseră cina delicioasă oferită de 
episcop şi tocmai se delectau cu un Bordeaux excelent 
când un lacheu intră şi spuse: 

— Vă cer iertare, Eminenţa Voastră, dar a sosit din port 
un om cu un mesaj pentru Domnia Sa, contele de Fife. 


capitolul 16 


În cabină, cu degetele încă pe închizătorile pieptarului 
ei, Giff se holba neîncrezător la mireasa lui. 

— Ce-ai spus? întrebă el. 

— M-ai auzit, veni replica liniştită a lui Sidony. 

— Te-am auzit, dar nu-mi pot crede urechilor, spuse el, 
dorindu-şi s-o bruscheze, dar nereuşind decât să-şi 
coboare mâinile pe lângă corp. Încercând să sune 
rezonabil, pentru cazul în care ea se temea de împreunare, 

Giff continuă: Căsătoria noastră nu este o căsătorie până 
nu este consumată. 

— Cu toate acestea, domnule, hotărârea mea e luată. 

— Nu ţi-ai găsit cel mai bun moment ca să iei hotărâri, 
replică el. 

— Chiar tu m-ai făcut să înţeleg că pot s-o fac, îi aminti 
ea. Aşadar, am luat-o pe aceasta şi am de gând să o 
respect. Tot tu ai făcut-o necesară când ai hotărât să mă ţii 
la bord - de două ori. Ai făcut-o atunci când ai fi putut să 
te întorci şi să mă laşi pe țărm la Lestalric şi, din nou, la 
St. Andrews, când l-ai fi putut lăsa pe părintele Adam să 
mă ducă la episcop. 

— Tu nu ai vrut să te duci la episcop! 

— E adevărat, dar asta nu-mi schimbă hotărârea luată 
acum. Înţeleg că prezenţa pe această corabie mă pune în 
pericolul de a stârni un scandal care ar pogori o mare 
ruşine asupra mea şi mi-ar înfuria tatăl şi întreaga familie. 
Dar dacă nu ai de gând să le spui tuturor că refuz să mă 
culc cu tine, ei nu trebuie să ştie nimic despre asta. 

— Căsătoria e pe viaţă. Ai de gând să mă refuzi pentru 
totdeauna? 

— Nu am hotărât acest lucru, răspunse Sidony, dar 
privirea ei alunecă dintr-a lui atunci când pronunţă 
cuvintele. Ca să fiu cinstită, eşti prea impetuos pentru 
gustul meu. Nu aprob gesturile pripite, sub imperiul 
impulsurilor, dar dumneata pari a-ţi fi făcut un obicei din a 
acţiona astfel. Pentru moment, îţi cer să te abţii. 

— Fii atentă, mârâi el, începând să se enerveze. Rob, 
Hugo şi ceilalţi ar fi plecat înainte să ajungem la Lestalric 
şi chiar dacă am fi putut amara în siguranţă acolo, nu am 
mai fi avut mijloace cu care să te ducem acasă mai repede. 
După cum s-a văzut, Fife a pornit pe urmele noastre mult 
mai repede decât m-am aşteptat. 

— Mi-ar fi fost uşor să merg pe jos la Lestalric. 

— Nu spune prostii. Cele două corăbii comandate de Fife 
sunt mult mai rapide decât a noastră. Ai văzut câţi vâslaşi 
au? Cât de lungi sunt? Ce pescaj mic au? Dacă am fi 
întârziat, ne-ar fi ajuns înainte să ajungem la St. Andrews. 

Cât despre fuga noastră acolo, am reuşit doar printr-o 
minune. Fife ne va urmări cu şi mai multă îndârjire dacă 
află că am fost chiar în portul acela. 

— Ar fi trebuit să mă duci la mal imediat, repetă ea cu 
încăpățânare. 

— S-ar putea să te surprindă, dar transportarea ta acasă 
nu era cea mai importantă grijă a mea. Trebuia să-mi duc 
încărcătura în siguranță la destinaţie. Trebuie să înţelegi 
asta. 

— Aşadar, lada aceea cu giuvaieruri şi fleacuri este 
singurul lucru important pentru tine? 

— Lada cu giuvaieruri şi... Se întrerupse, înțelegând că 
intrase pe un teren periculos din mai multe puncte de 
vedere. Ea sesizase situaţia destul de bine. 

— Nu asta este o comoară? întrebă Sidony. Doar nişte 
obiecte? Mai precis, obiecte de valoare pentru cineva. Dar 
lasă-mă să-ţi spun, domnule, că pentru mine sunt mai 
preţioase rudele şi familia decât obiectele de orice fel. Şi 
mă aştept ca soţul meu să-şi pună familia pe primul loc. În 
realitate, această corabie poartă numai o parte dintr-o 
comoară care nu a adus nimănui binele încă de când a 
dispărut, acum aproape un veac. Ce importanţă ar avea 
dacă de Fife sau oricine altcineva şi-ar însuşi partea 
noastră, dacă astfel toţi cei implicaţi ar fi în siguranţă? 

— Stai jos, spuse el curtenitor, arătând spre una dintre 
băncuţele din nişa mesei. Vom discuta deschis, doamnă 
soţie, iar dacă refuzi să mă asculţi, îngăduie-mi să-ţi 
amintesc că acum sunt îndreptăţit să-ţi cer supunerea. Nu 
mă pune la încercare, pentru că vei regreta. 


Sidony îi înfruntă sfidător privirea, dar apoi îşi dori să n- 
o fi făcut-o. De fapt, se miră de propria reacţie. Îşi plănuise 
cu grijă cuvintele şi le rostise cu un calm calculat. Se 
aşteptase ca el să fie surprins, dar se aşteptase şi ca el să 
înţeleagă, mai ales că, odată, Giff fusese de acord că 
trebuie să fie dificil să faci întotdeauna ce doresc alţii. 

Era surprinsă de reacţia ei la propunerea lui de a 
discuta cel puţin în aceeaşi măsură în care el fusese 

surprins de decizia ei. Acum însă bărbatul era furios, iar 
Sidony nu intenţionase niciodată să-l provoace atât de 
tare. Era ca şi cum, cu el, ea se transformase într-o 
persoană cu totul diferită. 

Incă din prima zi, el îi scosese la iveală trăsături pe care 
nu ştia că le are, iar unele dintre acestea îi plăceau. 
Această sfidare iraţională nu era însă una dintre ele. 
Cuvinte de scuze îi veniră pe limbă. 

Inainte însă de a apuca să le pronunţe, el se răsti: 

— Am spus, şezi! 

Se aşeză. 

O studie un lung moment încruntându-se, apoi se lăsă să 
alunece pe banca îngustă, de cealaltă parte a măsuţei, 
unde rămase tăcut pentru câteva clipe. Dar nu era o tăcere 
pe care ea să se simtă obligată s-o rupă. Îşi spuse să fie 
recunoscătoare că nu era genul de soţ care să zbiere şi să 
stabilească reguli de neîncălcat. Aşa era tatăl ei, care, în 
plus, avea tendinţa de a-şi schimba regulile după bunul- 
plac. 

În sfârşit, încrucişându-şi mâinile pe masă, Giff rosti 
liniştit: 

— Draga mea, această discuţie nu s-a desfăşurat aşa 
cum mi-aş fi dorit să evolueze orice dialog din noaptea 
nunţii, iar pentru asta amândoi suntem vinovaţi. Am fost 
nechibzuit, aşa cum spui, dar plecarea noastră în grabă de 
la Lestalric sau St. Andrews nu s-a datorat acestui impuls. 
Sper că înţelegi asta. Dacă nu, putem discuta în 
continuare. Poţi să-mi spui întotdeauna orice doreşti, între 
patru ochi, chiar despre comoară. Dar nu ţipa la mine şi 
asigură-te că nu ne poate auzi nimeni. 

— Nu am strigat, replică ea. Şi a fost nechibzuit să furi 
această corabie, ca să nu-i mai pomenesc pe căpitanul ei şi 
pe preot. 

Ridicarea unui deget o făcu să tacă. 

— Nu l-am furat pe preot, preciză el, dar putem discuta 
şi despre asta, mai târziu. În primul rând, trebuie să ştii că 
opiniile tale despre valoarea comorii sunt irelevante. Nu 
vorbi, adăugă el când fata încercă să deschidă gura. 

Strânse din buze pentru a evita izbucnirea propriei ei 
iritări. Simţea acut nevoia să dea cu pumnul în masă ori să 
se ridice şi să plece. Faptul că era dificil s-o faci într-o 
cameră atât de mică nu-i uşura cu nimic situaţia. 

— Apărarea comorii - a fiecărui obiect din ea - este o 
chestiune de onoare pentru noi, afirmă el. Dacă ştii că a 
dispărut de atât de multă vreme, îi cunoşti cumva şi 
istoria? 

— Te referi la legătura cu Ordinul? 

— Corect. 

Şi acesta se număra printre subiectele ce nu trebuiau 
discutate niciodată, aşa că ea încuviinţă temător din cap, 
uitându-şi furia. 

Cum el rămase tăcut, Sidony spuse: 

— Din câte ştiu, Cavalerii Templieri le-au dat oamenilor 
posibilitatea de a călători fără a-şi duce cu ei bunurile de 
preţ. Aveau nevoie doar de o scrisoare de la o filială către 
alta, din Scoţia până în Ţara Sfântă sau aproape orice loc 
dintre acestea, dându-le dreptul la o anumită sumă pentru 
care nu le trebuia mai mult decât o parolă. Mai ştiu şi că 
datorită serviciilor de acest fel şi nu numai, ei acumulaseră 
o mare avere, care a dispărut cu ani în urmă, atunci când 
regele Franţei a încercat să şi-o însuşească. 

— De asemenea, Ordinul apăra bunuri de mare valoare 
pentru Sfânta Biserică şi pentru şefii de state, explică el. 
Aşadar, trebuie să înţelegi că atunci când onoarea noastră 
este în joc, nimic nu mai contează. Trebuie să apărăm ceea 
ce am jurat că vom apăra. 

Deşi îi stătea pe limbă să spună că tocmai jurase în faţa 
Domnului să o apere pe ea, se abţinu. Ştia cu siguranţă că 
el şi-ar fi riscat, chiar şi-ar fi dat viaţa, pentru ea. Nu ştia 
de unde ştie, aşa cum nu ştia de unde ştie o mulţime de 
alte lucruri despre el, dar aşa stăteau lucrurile încă din 
prima zi. 

Giff îi aştepta răspunsul. 

— Nu pot pretinde că înţeleg tot ceea ce vor să spună 
bărbaţii atunci când vorbesc despre onoare, dar Isobel, 
Adela şi Sorcha par să cunoască la fel de multe despre 

comoară ca voi, bărbaţii. Ele ştiu precis care e încărcătura 
noastră, nu-i aşa? 

El încuviinţă. 

— Cred că da. 

— Atunci, acum că suntem căsătoriţi, îmi vei spune şi 
mie? 

Bărbatul făcu o grimasă, dar chipul său era mâhnit. 

— Nu încă, fetiţo. 

Aplecându-se înainte şi uitându-se adânc în ochii lui, ea 
îl întrebă: 

— De ce nu? 

Giff clătină din cap. 

— Nu te cunoscu îndeajuns de bine. 

— Dacă m-ai cunoaşte mai bine, mi-ai spune? 

Ochii i se îngustară. 

— Acum te tocmeşti cu mine, scumpo? Sper să insinuezi 
că dacă te-ai culca cu mine ţi-aş spune tot ce ştiu. 

Căldura îi invadă chipul. 

— Mă temeam că tu sugerai asta. 

El chicoti. 

— Cred că tocmai ţi-am dovedit punctul de vedere şi tu 
pe al meu. Trebuie să ne cunoaştem mai bine, iubito. 
Pentru o clipă mi se pare că pot vedea în mintea ta şi îţi 
pot citi gândurile. Apoi, simt că tu faci asta cu mine. Dar în 
final, ştiu că niciunul dintre noi nu poate fi sigur de 
celălalt. Gândeşte-te că vom profita de această călătorie 
pentru a ne cunoaşte mai îndeaproape. 

Ea dădu din cap, surprinsă să descopere că uşurarea ei 
conţinea şi o doză de dezamăgire. 

Giff se ridică şi îi întinse o mână. 

Temătoare, o acceptă şi îl lăsă s-o ajute să se ridice. 

Îşi puse mâinile pe umerii ei, o privi în ochi şi rosti: 

— Sper că vei asculta cu atenţie ceea ce am să-ţi spun. 

— Cu siguranţă o voi face. 

— Poate, murmură el cu un zâmbet ambiguu. Dă-mi voie 
să încep cu cel mai bun argument. Ai sugerat mai devreme 
că singurul mod în care ceilalţi ar putea să ştie despre... 
despre decizia ta din seara asta ar fi dacă eu aş da de 

veste întregii lumi. În realitate, dacă aş acţiona aşa cum 
aparent te aştepţi tu, ar fi ca şi când aş anunţa-o tuturor 
celor de la bord. 

— Nu înţeleg ce vrei să spui. 

— Vreau să spun, dulcele meu călău, că dacă aş ieşi 
acum şi m-aş culca pe punte, la un loc cu marinarii, sau 
oriunde pe acest vas, în afară de această cabină - cabina 
mea -, cu tine, toţi ar pricepe că mireasa mea nu mi-a 
tolerat prezenţa. 

Gândul că el avea să petreacă noaptea cu ea, în cabina 
strâmtă, îi opri respiraţia în gât şi îi acceleră bătăile inimii. 


Fife era nervos că încă nu avea niciun semn al prăzii pe 
care o urmăreau, dar el şi de Gredin conveniseră că 
MacLennan se îndrepta spre nord. Chiar dacă nu reuşiseră 
să-l prindă, contele era sigur că la Girnigoe se afla cheia 
comorii. Dacă informaţia ultimului an era corectă, iar 
familiile Sinclair şi Logan ştiau unde era ascunsă Piatra, 
atunci probabil că ei o mutau în altă parte chiar acum, mai 
ales că încărcătura lor era atât de importantă încât, atunci 
când el îl trimisese departe pe olandez, MacLennan riscase 
să fure Serpent Royal pentru a o transporta. 

Pe mare era frig, iar Fife era ud, pentru că în plecarea 
rapidă din Leith Harbor vâslele oamenilor săi îl 
împroşcaseră din cap până în picioare. Din fericire, de 
atunci vântul se înteţise suficient ca să nu mai fie nevoie 
de rame. 

Il mai irita şi faptul că la St. Andrews nu aflaseră nimic 
despre fată. 

Pe când se îndreptau către palat cu episcopul, de Gredin 
întrebase dacă Eminenţa Sa avusese vizitatori în acea zi, 
dar el negase că ar fi primit pe cineva. 

Fife şi de Gredin făcuseră şi ei un timp bun de la Leith la 
St. Andrews şi nu văzuseră nici urmă de Serpent în port, 
doar vase mici, două mai mari, un vas comercial sub 
drapel olandez şi un altul cu steagul norvegian pe catarg. 

— A ridicat ancora la scurtă vreme după ce am ancorat 
noi, milord, adăugă bărbatul. 

— De ce nu ai venit să ne spui imediat? mormăi de 
Gredin. 

Fife interveni: 

— Care ar fi fost diferenţa? N-am putea s-o luăm acum 
după el, nici dacă am vrea. De ce ne-ar păsa ce face un 
norvegian? 

— De ce ar părăsi un norvegian un port sigur după 
lăsarea întunericului? 

Omul care adusese ştirea se uita umil la Fife: 

— Nu ne-a dus capu' la asta, milord. Nu ne-am gândit 
deloc până când, ceva mai devreme, unul dintre oamenii 
cavalerului a zis că a zărit o licărire la pupa când am 
trecut pe lângă corabie. 

— La naiba, doar nu-mi spui că era Serpent Royal! 
exclamă Fife. 

— Păi nu, că nu a văzut numele, explică omul. Dar a 
băgat de seamă că avea o pupă ca aceea a lui Serpent, 
milord, cu traverse în formă de M. 

— Într-adevăr, traversele sale formează un M, acceptă 
Fife. Dar, cu siguranţă... 

— Trebuie să plecăm după ei imediat! strigă de Gredin. 
Trebuie s-o facem, milord, dacă avem cea mai mică şansă 
să-i prindem din urmă. 

Fife nu intenţiona să facă nimic de acest fel. Nu-şi putea 
imagina o moarte mai oribilă decât înecul într-un 
naufragiu, pe o noapte neagră ca smoala, fără nicio 
posibilitate de salvare. Dar când de Gredin se înflăcărase 
explicându-i episcopului că un tâlhar furase frumoasa 
corabie a contelui, Fife nu putea susţine că ar fi preferat să 
doarmă într-un pat confortabil în loc să încerce s-o 
recupereze. 

De Gredin ar fi acceptat cu uşurinţă că Fife trebuia să 
rămână lângă episcop, în timp ce el pleca singur să-şi 
captureze comoara atât de prețioasă şi să pună mâna şi pe 
Piatră. 

Acum, resemnat cu soarta, Fife murmură o rugăciune şi 
încercă să-şi găsească un loc mai comod, înțelegând abia 
atunci când îl informă soldatul care-i servea drept 

ordonanţă că de Gredin urcase jumătate din trupele sale 
pe cel de-al doilea drakkar. 


Încheindu-şi pledoaria extrem de convingătoare pentru a 
împărţi cabina cu Sidony, Giff o auzi oftând încet drept 
răspuns şi tresări plin de speranţă. Din momentul în care 
ea îl respinsese, impulsul lui de a o îmbrăţişa - şi chiar de 
a merge mult mai departe - crescuse în aşa măsură încât 
se transformase în patimă pură, iar el ştia asta. Umerii ei 
pulsau calzi sub mâinile sale. Degetele îşi doreau să-i 
mângâie pielea dezgolită. 

Trase adânc aer în piept şi o eliberă cu blândeţe. 

— Cred că poţi rămâne o vreme, spuse ea. 

— Mă tem că ei se aşteaptă să rămân toată noaptea. 

— În fiecare noapte? 

— Orice altceva aş face ar sugera fie că sunt alungat, 
lucru pentru care aş scădea în ochii lor, fie că nu mă 
atragi, ceea ce s-ar răsfrânge - pe nedrept - asupra ta. 

Ea îi aruncă o privire bănuitoare, dar se mulţumi să 
spună: 

— Atunci, cel mai bine ar fi să rămâi, cel puţin în 
noaptea asta. Sper că pot avea încredere în cuvântul pe 
care mi l-ai dat. 

Pe negândite, mâinile sale se întoarseră pe umerii fetei, 
iar el murmură: 

— Draga mea, poţi avea oricând încredere în cuvântul 
meu, atunci când mi-l dau. Dar în această chestiune nu o 
voi face, pentru că nu sunt sigur de mine însumi. Eşti prea 
atrăgătoare, prea aţâţătoare pentru dorinţa unui bărbat, 
iar eu te doresc enorm. Aşa că ai grijă să nu mă ispiteşti 
prea mult. Dacă o faci, nu mai sunt responsabil pentru 
acţiunile mele. 

Ochii ei se făcură atât de mari, încât el se întrebă dacă 
nu cumva o speriase. 


La gândul că ea îl putea atrage în aşa măsură, Sidony fu 
străbătută de un fior. Auzise poveştile barzilor despre 
femei care puteau exercita o asemenea putere asupra 

bărbaţilor, dar nici nu ar fi visat că ea ar fi putut face un 
bărbat să-şi calce cuvântul. Sentimentul era atât de 
înviorător, încât o tenta să vadă ce s-ar fi întâmplat dacă îl 
punea la încercare. 

— Nu te gândi că îţi voi da un pumnal să te aperi, ca 
acelea despre care am auzit că le poartă asupra lor 
surorile tale Isobel şi Adela, spuse el cu un zâmbet. Dar le- 
aş putea ordona oamenilor să prindă un somon mare şi ţi l- 
aş da să-l foloseşti, dacă nu mă mai controlez. 

Ea izbucni în râs la aceste cuvinte, iar tensiunea dintre 
ei scăzu. 

— N-am nevoie de un somon, domnul meu. Pot oricând 
fluiera după ajutor sau pot ţipa, dacă am nevoie. Poţi 
rămâne în noaptea asta, dar sper că nu te aştepţi să mă 
dezbrac pentru culcare în timp ce mă priveşti. 

— Aş vrea s-o faci, cum să nu, recunoscu el. Dar mă voi 
duce pe la echipaj şi să vorbesc cu Wat Maxwell. Nu-ţi fă 
griji pentru felinar, îl sting eu când mă întorc. 

Spunând acestea, plecă, iar Sidony, neavând idee cât 
avea să lipsească, se grăbi să-şi scoată pieptarul şi fusta, le 
scutură în speranţa de a le reda aspectul şi le agăţă în 
cârligele fixate pe perete, lângă lavoar. 

Urciorul cu apă era înfipt într-un strat gros de nisip, 
pentru a nu cădea la mişcările vasului. Turnă cu grijă 
suficient lichid pentru a înmuia o eşarfă şi îşi curăţă 
chipul, braţele şi spatele urechilor. Cu degetul îşi curăţă şi 
dinţii, pe cât de bine putu, apoi trase două cuverturi 
groase, brodate, din cufărul în care se aflau. Aruncă una 
pe patul de deasupra, iar pe cealaltă o întinse peste pătura 
acoperită cu un cearşaf din cel de dedesubt şi se strecură 
tremurând între ele. 

Un astfel de pat era departe de a fi confortabil şi încercă 
să şi-l imagineze pe Giff dormind în el. Fără îndoială, 
servitorul l-ar fi căptuşit cu plăpumi pentru a-i face 
înălţimii Sale un cuib, dar cu pătura subţire ce ţinea loc de 
saltea sub ea, se simţea, cu siguranţă, mai confortabil 
decât atunci când se trezise în închisoarea ei subterană. În 
plus, se gândi că era atât de obosită încât ar fi putut dormi 

şi pe o stâncă. 

Aţipise deja când sunetul metalic al zăvorului o trezi 
brusc. 

— Tu eşti? întrebă, trăgându-şi cuvertura până sub 
bărbie în timp ce uşa se deschidea. Înţelegând că oricine 
ar fi putut răspunde afirmativ, îşi reprimă un chicotit. 

Bărbatul deschise uşa doar cât să se strecoare înăuntru, 
o închise atent în urmă şi rosti: 

— Oricine altcineva ar fi ştiut că-şi riscă viaţa intrând 
aici, şi ar fi avut dreptate. 

Fata simţi din nou acel fior al puterii feminine. Nu crezu 
nicio secundă că ar fi omorât un om a cărui singură vină ar 
fi fost aceea că încercase să intre, dar faptul că el o 
spusese era ametitor. 

— Unde suntem? se interesă ea. 

— Intre Arbroath şi Montrose. Am trecut de Devil's Head 
acum câteva minute şi în scurt timp ar trebui să depăşim 
cele două vârfuri ale Meg's Craig. 

— Te cred, n-am idee cum îţi dai seama. Eu nici măcar 
nu recunosc aceste denumiri. 

— Au început să răsară stelele, dar sigur cunoşti 
Arbroath. 

— Ştiu că faimoasa noastră declaraţie de independenţă 
faţă de Anglia a fost semnată acolo, acum cincizeci de ani, 
dar n-am idee unde este. 

— Suntem cam la două ore şi jumătate de St. Andrews, 
călătorind cu patru noduri. Dacă vântul se menţine, 
sperăm să ajungem la Aberdeen până dimineaţă. 

— Ramele sunt tot ridicate, o pot spune după mişcarea 
corăbiei. 

— Nu avem nevoie de ele cu un vânt atât de favorabil şi 
cu norii risipindu-se, dar ambele sunt imprevizibile. Eşti 
gata, pot stinge felinarul? 

Corpul ei fremăta sub senzaţii noi. Giff părea enorm în 
cabină, capul său aproape atingând tavanul. 

— Crezi că o să te ţină patul ăla? 

El râse. 

— Dacă vrei, te pot urca pe tine acolo. 

Gândul de a trebui să urce acolo cu el în cabină ori să 
coboare cu el în patul de jos era aproape mai rău decât 
acela ca el să o ridice, îmbrăcată doar în cămaşa de corp. 

— Aş prefera să rămân aici, spuse ea, sperând că vocea 
îi sunase demn, dar sigură că a auzit o inflexiune ascuţită 
care numai demnă nu era. 

Giff avu amabilitatea de a nu mai râde. 

— O să-mi scot cizmele, iar tu ai putea să te tragi puţin 
mai în spate, pentru că o să păşesc pe marginea patului 
tău ca să mă urc la mine, iar tavanul ăsta e departe de a 
avea o înălţime normală. 

Apoi, felinarul se stinse şi camera plonjă într-un 
întuneric dens, dar ea simţi când Giff puse piciorul pe 
patul ei şi se săltă deasupra. Sidony rămase încordată în 
întuneric, încă înfrigurată, încercând să se relaxeze, 
profund conştientă de prezenţa lui deasupra. 

— Chiar încapi acolo? îl întrebă. 

— Aproape cu totul. Am dormit şi în locuri mai rele. 

Ea încercă să-şi imagineze care ar fi putut să fie acelea. 

Mişcarea navei era liniştitoare. Până la urmă, ar fi 
adormit-o, dar clipele continuau să treacă. El îşi schimbă 
poziţia, făcând lemnul să scârţâie. 

Spunându-şi să nu se mai teamă că bărbatul ar fi putut 
cădea peste ea, Sidony se ghemui pe scândura îngustă şi 
se întrebă cum dormeau vâslaşii în locurile înguste ce le 
erau destinate între bănci sau chiar pe acestea. 

Jake îi spusese că existau hamacuri pe care le puteau 
întinde în spaţiile de sub punte, dar erau „prea puţine“, 
după băiat, şi numai acolo unde nu era plin de mărfuri şi 
provizii. Galerele vestice nu aveau punți inferioare şi cărau 
puţine provizii, trăgând la țărm aproape în fiecare noapte 
şi depinzând de vânătoare sau pescuit pentru hrană. 
Zâmbi, amintindu-şi de masa pe care o luase cu Jack. 

Se mişcă din nou, sigură că în zori şoldurile aveau să-i 
fie vinete. 

— Încă nu dormi? murmură el. 

— Mă gândeam. 

— La noi? 

— La corabie, răspunse ea. Niciodată nu mi-ai spus cum 
ai făcut să o furi - şi pe căpitan. Şi, cu toate că ai zis că 
deciziile tale de a naviga de la Lestalric la St. Andrews nu 
erau nechibzuite, poţi spune acelaşi lucru despre furtul 
vasului şi al căpitanului sau răpirea unui preot? Cum poţi 
să faci asemenea lucruri? Mai ales să furi o corabie. Aş fi 
crezut că este cu neputinţă pentru un singur om. 


Zâmbind, Giff îi răspunse. 

— La vremea respectivă, părea un lucru corect, aşa că 
am făcut-o. 

— Dar vasul nu-ţi aparţinea! Nu poţi să iei lucruri pur şi 
simplu, aşa cum nici Jake nu are dreptul. Aşa i-ai spus, şi 
chiar ai vrut să-ţi plătească şilingul acela. 

— Diferenţa este că eu aveam nevoie atât de o corabie, 
cât şi de un mod de a-l încetini pe Fife. Ela aflat de nava 
olandeză pe care am închiriat-o şi a trimis-o în plata 
Domnului. Aş mai sublinia şi că dacă nu aş fi luat această 
galeră, tu ai fi rămas un zălog care ne-ar fi forţat să 
capitulăm. Fără îndoială, aceasta era intenţia lui atunci 
când a ordonat să fii răpită. 

— Ştii, nu cred că el a ordonat-o, spuse ea cu 
înţelepciune. Nu spun că nu ar fi făcut-o dacă ar fi ştiut că 
poate, pentru că a încercat să o aresteze pe Adela anul 
trecut, pentru a-i forţa mâna lui Rob. Dar aminteşte-ţi că 
atunci când m-a capturat de Gredin, Fife scotocea prin 
bagajele Isabellei. De unde putea să ştie că eu voi fi pe 
creastă? 

— Putem presupune că aceeaşi iscoadă care i-a spus lui 
Fife despre planurile Isabellei a aflat cumva despre planul 
tău de a călări cu Lady Clendenen în întâmpinarea ei. 

— A fost într-adevăr o iscoadă? 

— Da, dar la Roslin, spuse el amintindu-şi. 

— Nu am văzut pe nimeni cunoscut cu de Gredin. 

— Nu contează, Fife nu putea şti că vei fi acolo, pentru 
că nimeni nu se aştepta să călăreşti atât de departe. De 
Gredin trebuie să fi profitat de ocazie atunci când i-ai 
oferit-o. Mă întreb dacă acum Fife ştie că te afli pe această 

corabie. Da, sigur că ştie. L-ai auzit pe de Gredin 
ordonându-le oamenilor săi să-i spună. 

— Încă n-ai zis nimic despre luarea navei lui Fife. 

El se strâmbă, dar Sidony merita un răspuns. 

— O vei numi o faptă îndrăzneață sau impulsivă, chiar 
nesocotită şi nebunească. 

— Adesea pari să te comporţi aşa. 

— Adevărul e că oamenii m-au numit aşa câteodată. Dar 
am descoperit că, în mijlocul haosului, poţi găsi 
întotdeauna un prilej de izbândă. Eu îl caut şi profit de el. 

— Şi asta ai făcut cu vasul acesta? 

— Sigur. Nu m-am gândit la el ca aparţinându-i lui Fife. 
Doar am folosit ocazia, când am înţeles că, în afară de 
căpitan şi de Jake, la bord mai erau numai doi oameni. 

— Dar i-ai răpit şi pe Jake şi pe căpitanul Maxwell! 

— I-am cerut lui Maxwell să-mi jure supunere, aşa cum 
ar fi făcut oricine în locul meu. A fost de acord pentru că i- 
am promis că-l voi proteja pe Jake. Dacă i-aş fi lăsat la 
țărm, Fife i-ar fi spânzurat pentru pierderea galerei sale. 

Fata nu mai răspunse nimic. 

El lăsă tăcerea să domnească o vreme, apoi murmură: 

— Mai eşti trează? 

— Da. 

— Acum înţelegi de ce acţionez uneori aşa? 


Sidony nu răspunse. Îi plăcea să-l asculte şi era clar că, 
în opinia lui, procedase corect. Dar ceva o deranja şi nu 
era sigură că era bine să-i dezvăluie despre ce era vorba. 
Din experienţa ei, bărbaţilor nu le plăcea să le fie criticate 
deciziile. 

— Ce e, fetiţo? Ţii cu orice preţ să-mi mai spui ceva, o 
simt. 

— Doar că m-am aflat la bordul acestui vas din 
întâmplare, deci este incorect să pretinzi că fapta ta a fost 
justă datorită prezenţei mele. Mai mult, să rămâi fără nicio 
navă în ultima clipă dovedeşte o planificare dezastruoasă 
pentru o întreprindere atât de importantă, una pe care alţii 
o puneau la cale de aproape un an de zile. Oare toţi 

bărbaţii se mulţumesc să aştepte o ocazie, atunci când e 
vorba despre o mare comoară? 

Stomacul i se strânse în tăcerea ce urmă, dar vocea lui 
rămase egală. 

— Indiferent cât de grijuliu plănuieşti, ceva merge rău 
întotdeauna, iar probabilitatea cea mai mare de a greşi 
este în momentele cele mai dificile. Cu încărcătura deja în 
mişcare, trebuia să acţionez repede, altfel totul s-ar fi dus 
pe apa Sâmbetei. 

— Asta înţeleg. Dar şi alţii au rostit unele lucruri despre 
tine. Cea mai mare parte par a le spune în glumă, însă te 
pun totuşi pe gânduri. 

— Atunci când mă vei cunoaşte mai amănunţit, poate că 
vei înceta să te îndoieşti de mine, dar întotdeauna vei avea 
dreptul să-mi spui şi să mă întrebi orice, oricând. 

— Oricând? 

— Oricând suntem singuri, ca acum, replică el ferm. 
Acum, gata. Culcă-te! 

Ea zâmbi şi închise ochii. Ziua precedentă fusese 
teribilă, dar se simţea din nou în siguranţă. Chiar şi pe 
patul acela tare, se cufundă într-un somn profund şi fără 
vise. 

La sosirea zorilor, se deşteptă singură în cabină. 


Giff se afla deasupra cabinei de la pupa, uitându-se în 
spate. Nori albi şi pufoşi se rostogoleau la mare înălţime 
pe cer, avertizând asupra condiţiilor proaste din faţă. Încă 
mai erau la sud de Aberdeen, dar sperau să ajungă la 
Peterhead până la lăsarea serii. 

Nu vedea pânze în urma lor şi, ca o asigurare 
suplimentară, vântul puternic le dăduse o viteză bună, dar 
deşi spera că frica de mare îl va fi reţinut pe Fife la St. 
Andrews, avea o bănuială sâcâitoare că speranţa avea să 
se dovedească falsă. 

Wat Maxwell, care îi dăduse cabina sa părintelui Adam, 
nu dormise toată noaptea, rămânând la comandă, iar Giff 
avusese încredere în el. Nu numai că simţea instinctiv că 
Maxwell era un om de nădejde, dar ştia şi că, deşi vâslaşii 

clanului Sinclair îl ascultau pe căpitan, ei nu ar fi ezitat să- 
l trezească dacă Maxwell ar da un ordin inacceptabil, 
precum să se predea lui Fife. 

Înainte de a se sui pe cabina de la pupa, Giff îl trimisese 
pe Maxwell la prora, să se odihnească, ignorându-i 
protestele că preotul nu se trezise încă. 

— Desigur, se bucură de ocazie ca să lenevească, dar el 
nu poate conduce vasul, iar tu ai nevoie de somn, altfel nu- 
mi vei mai fi de niciun folos. Scoală-l şi bagă-te în pat! 

Aşa că Maxwell plecase. 

Giff se întoarse şi mătură puntea cu privirea, în căutarea 
unuia dintre vâslaşii mai mici de înălţime. În general, 
aceştia erau înalţi, cu picioare şi spinări puternice, pentru 
că, aparţinând de clanul Sinclair, erau şi războinici şi 
vânători buni. Găsind unul care părea potrivit, îl privi fix 
şi-i făcu semn, apoi cobori în linişte, pentru cazul în care 
fata - frumoasa şi încăpăţânata sa mireasă, se gândi el 
zâmbind - încă dormea. 

— Da, domnule? Asprul vâslaş se uita la el cu ochi 
cenuşii, naivi. 

— Blegbie, parcă aşa te cheamă? spuse Giff. 

— Da, domnule, Ned Blegbie. 

— Ce părere ai despre urcatul pe catarg, Ned Blegbie? 

Omul rânji. 

— E o nimica toată, domnule. 

— Sunt de acord, dar nu e bine pentru moralul 
oamenilor ca stăpânul vasului să se bucure de toată 
distracţia, aşa că urcă-te cât de sus poţi să te simţi în 
siguranţă şi strigă dacă vezi vreo pânză în spatele nostru. 

Continuând să rânjească, Ned Blegbie păşi cu agilitate 
până pe braţul vergii, apoi, folosindu-se de nodurile 
parâmelor, urcă până când capul său se îţi deasupra 
catargului. 

— A fost floare la ureche. 

Giff se uită în jos şi-l văzu pe Jake lângă el, urmărindu-l 
pe Ned Blegbie. 

— Ai face mai bine să te fereşti de mine, spuse el cu 
severitate. Şi să nu-mi spui că tatăl tău te lasă, că nu te 

cred. 

— Nu, m-a prins odată când începeam să urc şi m-a tras 
jos. Dar nu mi-e frică. 

— Ai făcut-o? 

— Păi sigur. Înainte să luaţi Domnia Voastră corabia, la 
bord mai erau doi oameni. M-au aţâţat s-o fac într-o 
noapte, când tata dormea. Mi-au promis un bănuţ dacă 
atingeam vârful catargului. Le-am spus că o fac, dar nu 
pentru un bănuţ. Aşa că mi-au dat o jumătate de penny. A 
fost foarte uşor. 

— Oamenii aceia au noroc că nu se mai află la bord, 
comentă Giff. Nu ai nimic de dereticat în dimineaţa asta? 

Jack oftă. 

— O s-o fac. Nu e nevoie să vă răstiţi la mine. Privirea lui 
se mută către un punct în spatele lui Giff. 

— Sunteţi cu adevărat însurat cu domniţa? 

— Sunt, spuse Giff văzând-o pe Sidony în uşa cabinei 
căpitanului. 

Îi zâmbi şi obţinu un zâmbet cuceritor în schimb. 

— Domnule! strigă Ned Begbie, Două pânze la tribord! 


Fife era animat de un optimism moderat. Le dăduse 
ordin oamenilor să construiască un adăpost de pânză 
pentru el, la capătul drakkarului, pentru a-l feri de ploaia 
ce părea să se apropie sau de soare, dacă le mai era dat 
să-l vadă. Mai mult, după de Gredin, Serpent avea un 
avans de circa o oră. Fife nu era prea convins. Văzuse o 
nava la orizont, dar prea departe pentru a o putea 
identifica. 

De Gredin replică: 

— În aceste ape nordice, corăbiile atât de mari sunt 
rare. Aş fi extrem de surprins dacă nu ar fi Serpent. 

— Atunci, spune-le băieţilor să bage viteză, ca să-i 
putem prinde. 

— Dacă insişti, dar se îndreaptă în direcţia bună, 
răspunse de Gredin înţelept. Ei nu ne cunosc, deci dacă 
nu-i ameninţăm, nu vor avea niciun motiv să ne evite. 

Fife acceptă, dar numai pentru că înţelesese că a pune 

mâna pe Piatra Destinului de unul singur s-ar fi putut 
dovedi dificil, chiar dacă recuperau corabia. De fapt, 
Serpent îi aparţinea şi i-ar fi plăcut să revendice Piatra 
doar în acest temei, dar MacLennan ar fi făcut tot posibilul 
s-o păstreze. 

De asemenea, de Gredin îşi dorea comoara şi, cu 
siguranţă, ar fi pretins că Piatra face parte din ea. Poate că 
nu ar fi dorit neapărat să o păstreze, însă ar fi înţeles 
valoarea ei pentru scoţienii hotărâți s-o ţină în Scoţia şi ar 
fi cerut o avere ca răscumpărare. Indiferent dacă 
Templierii acceptau să plătească sau nu, Piatra nu i-ar fi 
fost de niciun folos lui Fife dacă se afla în mâinile lui de 
Gredin sau ale Templierilor. 

Mai mult, nu numai că Fife nu dispunea decât de o 
duzină de oameni, dar înţelesese că, deşi îi era superior în 
rang lui de Gredin, nu se afla în niciun fel la comanda 
drakkarelor sau a vâslaşilor. 

Iar de Gredin promisese că mai multe vase aveau să li se 
alăture în curând. 


capitolul 17 


— La vâsle, băieţi! 

Sidony îl auzi pe Giff strigând în timp ce îi făcea semne 
lui Ned Blegbie să coboare. Îl urmări deplasându-se rapid 
şi dând ordine oamenilor. Zâmbi văzând importanţa cu 
care Jake se îndreptă spre busolă, la ordinul lui Giff. 

Din acel moment, pentru restul zilei, bărbatul nu îi prea 
dădu atenţie. Ea mâncă nişte carne sărată şi o bucată de 
pâine la amiază şi discută cu părintele Adam, dar când 
preotul începu să pună întrebări la care îi era greu să 
răspundă sau prea personale, se scuză şi se retrase în 
cabina căpitanului, pentru siestă. 

Cina fu compusă din pâine tare şi o tocană din carne 
sărată cu găluşte de făină, într-un sos subţire, pe care 
oamenii o preparaseră fără greutate deasupra unui vas cu 

jăratic, în pofida valurilor. 

Giff luă împreună cu ea masa frugală, dar mintea sa 
rămânea la mare şi la drakkarele care îi urmăreau. Apoi, 
spre surprinderea ei, cu o oră înainte de apusul soarelui, 
duse vasul într-un golf, cobori ancora şi trimise barca la 
țărm cu câţiva arcaşi. Apoi, se urcă el însuşi pe catarg 
pentru a scruta zarea. 

Barca reveni după o oră, cu burdufuri de apă proaspătă 
şi vânat, după care porniră iarăşi la drum. Când, în sfârşit, 
Sidony se retrase în cabină, Giff îşi vâri capul pe uşă şi 
spuse: 

— Vin şi eu imediat, fetiţo, dar nu voi rămâne mult. 
Odată ajunşi la Peterhead, vreau să urmăresc cu grijă 
cursul, pentru că vom avea şaptezeci de mile de mare 
deschisă în faţa noastră, fără pământ la orizont până ce 
depăşim Moray Firth. Dacă am rata golful Sinclair şi am 
ajunge la Orkney sau mai rău, reputaţia mea ar fi ruinată. 

Cum nici prin gând nu-i trecea că un astfel de lucru s-ar 
fi putut petrece cu el la comanda navei, ea se mulţumi să 
zâmbească, apoi se pregăti repede de culcare şi intră să-l 
aştepte. 

— De ce ne-am oprit în golf? întrebă Sidony. 

— Pentru că nu mai suportam tocana aia. Mâine 
mâncăm iepure. 

— Dar dacă ne prindea Fife? 

— Ei bine, acesta este un alt motiv. Vasele lui sunt mai 
rapide decât al nostru, dar avem un avans de circa o oră. 
Voiam să văd dacă se opresc şi ei. Probabil că au făcut-o, 
pentru că acum se regăsesc în aceeaşi poziţie ca înainte. 
Par să ne urmărească, gândindu-se, poate, că suntem 
destul de proşti încât să-i conducem la comoară. 

li plăcea să-i audă vocea. Când spuse că nu era nevoie 
să-şi mai bată capul cu felinarul, ea fu de acord şi întrebă 
dacă el era cu adevărat preocupat de cursul lor. 

— Nu tocmai, pentru că stelele se văd, dar vremea se 
străduieşte din greu să ne aducă o furtună. Hugo ar spune 
că sunt nebun dacă nu trag la țărm până la răsărit, dar 
adevărul e că nu am încredere în Fife şi cu cât ajungem 

mai repede la Girnigoe, cu atât mai bine. 

Discutară verzi şi uscate până când Maxwell bătu în uşă 
şi spuse că trecuseră de Caimbulg Point. Atunci, Giff se 
aplecă, o sărută prea grăbit şi ieşi. 

Dis-de-dimineaţă, cerurile erau din nou întunecate, 
vânturile băteau din toate părţile şi nimeni nu se putea 
îndoi că furtuna care ameninţa încă din ajun avea să 
lovească în scurt timp. 


Giff credea că furtuna nu va izbucni înainte de sosirea 
lor la Girnigoe, dar orele întunecate ale nopţii îi puseseră 
priceperea la încercare. Norii turbulenţi le permiseseră 
adesea să vadă stelele, iar busola rămăsese pe direcţie, 
dar atunci când răsări soarele fără ca pământul să se 
zărească, el speră că nu se înşelase la calcule. 

Tocana de iepure de la prânz îi mai ridică moralul, dar 
mai trecură câteva ore până ce Bleghie, din vârful 
catargului, să vadă pământul în faţă şi să strige vestea cea 
bună. Apoi adăugă: 

— Corăbiile lor se apropie, domnule, şi cu ele mai sunt 
vreo cinci, şase. 

Aflând că nu erau numai drakkare, Giff îi făcu semn lui 
Maxwell să-l urmeze în cabina de la prora, alungându-l de 
acolo pe preot fără menajamente. 

— Să mai verificăm ruta o dată, propuse Giff întinzând o 
hartă a coastei concepută în acest scop. Confirmând 
detaliul pe care şi-l amintise, îl informă: 

— Îi vom lăsa se apropie cât vor, apoi vom depăşi strâns 
Capul Noss, imediat după apus. 

— Mai avem aproape două ore până atunci, domnule. 
Vom fi la limită. 

— Aşa este, dar dacă am socotit bine, Fife şi întăririle lui 
vor avea alte griji mai importante, în timp ce eu trag la 
țărm şi discut cu Prinţul Henry. 

— Clar, am înţeles, spuse Maxwell, aruncând şi el o 
privire la hartă. Dacă mi-e permis să întreb, cât aveţi de 
gând să staţi la Girnigoe? 

— Doar o zi sau două, să ne aprovizionăm; apoi, duc 

încărcătura spre apus. 

— Sper că nu aveţi de gând să ne lăsaţi pe Jake şi pe 
mine la Girnigoe; sau aşa plănuiţi, domnule? 

— Am nevoie de tine, Maxwell, şi cred că vei dori să-l 
păstrezi pe Jake alături. 

— Desigur, domnule. Băiatului îi era atât de frică să nu 
mă piardă după ce a murit mama lui, încât i-am promis că 
voi rămâne întotdeauna cu el. Până acum m-am ţinut de 
cuvânt, dar nu-mi miroase a bine ce ne aşteaptă, cu 
furtuna care se apropie şi aşa mai departe, adăugă el. 

— Prinţul Henry ar avea grijă de el, dacă i-ai cere, îl 
asigură Giff. 

— Ar fi frumos din partea înălţimii Sale, dar nu vreau să- 
mi calc cuvântul faţă de Jake. 

— Vom vedea, atunci. 

Giff se gândi că, fără îndoială, Sidony ar fi trebuit să 
rămână şi ea la Girnigoe, dar în sinea lui îi displăcea 
profund să o lase singură. 

Numai cerul ştia când avea să se poată întoarce după ea. 

Mai mult, acum era soţia lui şi nu dorea s-o părăsească. 


Vântul începu să bată neregulat, lipind pânza de catarg 
imediat după ce o umfla, astfel încât marinarii de la 
parâme făceau tot posibilul s-o controleze. 

Valurile deveniră mai puternice şi mai înalte, în timp ce 
nori negri goneau spre vest, unde se întâlneau cu cei încă 
şi mai întunecaţi venind dinspre est. 

Sidony, bine înfăşurată în mantaua voluminoasă de lână 
neagră a lui Fife, privea norii care încercau să se suie unul 
peste celălalt. Unii înalţi, umflaţi şi albi, iar alţii negri şi 
întinşi, toţi la înălţimi diferite, părând a zbura în toate 
direcţiile. 

Şi valurile veneau de peste tot şi cu cât se apropiau de 
țărm, cu atât erau mai haotice, până când marea ajunse să 
semene cu o oală uriaşă, zgâlţâită de un nebun. 

Giff se opri din turele sale neîntrerupte şi o întrebă: 

— Ţi-e frig, fetiţo? 

— Nu, domnule. Îmi place vântul, dar am renunţat să 

mai încerc să-mi ţin capul acoperit. 

El rânji. 

— Atunci, această vijelie nu te sperie. 

Sidony clătină din cap, nedorind să admită că prezenţa 
lui îi dădea încredere. 

— Cât de aproape sunt următorii noştri? 

— Câştigă teren, pentru că sunt mai uşori ca noi, dar 
vom ajunge la Girnigoe până la căderea nopţii. 

Ea nu dorea să se gândească la Girnigoe. Il întâlnise pe 
prinţul Henry de Orkney de mai multe ori, dar nu o 
cunoscuse pe contesa lui. Cum, căsătorită sau nu, nu-şi 
putea imagina o femeie care să fie de acord cu călătoria ei 
pe o corabie plină de bărbaţi, nu se grăbea să o cunoască. 

Dar, două ore mai târziu, Serpent ocolea Capul Noss 
intrând în golful Sinclair. 


Giff admira, aşa cum o făcuse şi altădată, magnificul golf 
care se deschidea în faţa lor. Larg de şase mile la intrare, 
linia semicirculară a țărmului, abruptă şi stâncoasă 
oriunde în altă parte, ceda patru mile de teren unor dune 
joase de nisip, pe fundalul unor râpe impresionante. 
Nenumărate fisuri străbăteau zidul, creând peşteri 
întunecoase sau spărturi pline de apă, deschise către cer. 
Şi pe ici, pe colo, piloni izolaţi de nisip, numiţi „stoguri“, 
aruncaţi spre cer din tumultul brizanţilor. 

— Stăpâne Giff, tata mi-a zis să vă spun că vasele sunt la 
numai o jumătate de oră distanţă. 

— Mulţumesc, Jake. Pe măsură ce continuau să 
ocolească promontoriul, Giff căuta cu privirea castelul, 
măsurând concomitent, cu un ochi expert, ritmul tot mai 
rapid al refluxului, recunoscător pentru faptul că Henry 
avea în permanenţă pândari care să-i anunţe eventuala 
apropiere a unor ambarcaţiuni. 

La o milă vest de promontoriu, castelul Girnigoe, 
principala fortificaţie a primilor conți de Caithness şi a 
familiei Sinclair, se profila pe o limbă ascuţită de pământ, 
la o sută de picioare deasupra capătului dinspre sud-est al 
golfului. 

Principalul turn al castelului se afla la cincizeci de 
picioare şi avea cinci etaje, iar zidul său exterior, în locul 
unde înfrunta marea, stătea agăţat pe marginea prăpastiei 
abrupte. La baza acelei prăpăstii, o crevasă suficient de 
largă încât să adăpostească un vas măricel avansa adânc 
sub stânca înaltă, în formă de limbă a castelului. 

La stânga, în adăpostul curburii dintre țărm şi Capul 
Noss, Giff admiră chiar cu mai multă plăcere patru dintre 
galerele lui Henry, fiecare cu echipaj complet. 

Ordonând coborârea pânzei, Giff îşi îndreptă vâslaşii 
către micul golf. 

Vântul scăzuse vizibil de când ocoliseră Capul Noss, dar 
valurile rămâneau agitate, iar spaţiul înconjurat de stânci 
nu permitea nicio eroare. 

Se rugă ca vânturile capricioase să nu se decidă să 
lovească direct în ei dinspre nord sau nord-est înainte ca 
vasul să fie adăpostit. Strâmtoarea Pentland, unde 
furtunile se dezlănţuiau mai puternic ca oriunde, iar 
curenţii şi vântul îşi schimbau direcţia fără avertisment, nu 
era decât la zece mile distanţă. 

Se gândi o secundă la navele care îi urmăreau, punându- 
şi speranţa în ignoranţa căpitanilor cu privire la malul de 
la Caithness. Dacă nu făcuseră altceva decât să meargă pe 
urmele lui, ar fi putut evita o bătălie în golful plin de 
neprevăzut. Eliberându-şi mintea de astfel de gânduri, Giff 
se concentră asupra manevrelor de acostare. 

— E aşa de frumos aici, atât de limpede şi de rece, spuse 
Sidony, smulgându-l din atenţia acordată țintei înguste. 

— Aşa este, murmură el, aruncându-i un zâmbet rapid şi 
întrebându-se, aşa cum o făcuse de multe ori de când se 
întâlniseră, ce anume la ea îl liniştea în aşa măsură, pentru 
ca apoi să-i zguduie măruntaiele, cum ar fi spus imediat 
Jake. 

— O cunoşti pe contesa Jean? întrebă ea. Vocea îi era 
calmă, dar o notă discretă îl puse în alertă. 

Dintr-o altă privire rapidă, văzu încordarea ce-i tulbura 
seninătatea obişnuită. 

— Nu te teme, iubito. N-o să te muşte. N-ar lăsa-o 

Henry. 

— Femeile nu au nevoie să muşte ca să facă răni, 
domnul meu. 

Încă urmărind atent manevrele, dar lămurit că era pe 
cursul bun, îşi puse un braţ peste umerii ei şi o trase mai 
aproape. N-o să te rănească pentru că eu nu-i voi permite. 


O ţinu strâns, iar ea îşi trase putere atât din trupul, cât 
şi din cuvintele lui, în timp ce urmărea fascinată stâlpii de 
stâncă în jurul căror apa mării fierbea. Preocuparea ei 
pentru contesă se estompă, înlocuită de uluire, pe măsură 
ce zidul din faţa lor se apropia rapid. 

Era mai obişnuită cu vasele care trag pe uscat în loc să 
ancoreze în port, iar nisipurile întinse din dreapta păreau 
foarte atrăgătoare pentru orice corabie, deşi poate apa nu 
era suficient de adâncă pentru o acostare în vreme de 
furtună. 

Pilonii duşmănoşi şi spărturile de stâncă din faţa lor 
păreau însă mult mai periculoase. Avea toată încrederea în 
Giff, dar... 

El chicoti. 

— Nu, fetiţo, am avea necazuri dacă am face-o. Priveşte 
acolo, în faţă, şi vei vedea un canal de intrare, cu un 
debarcader precum cele pe care noi le numim cuiburi 
acasă, cu inele şi cu cheiuri înguste de fiecare parte, ca să 
o susţină. Acum poţi vedea şi oamenii lui Henry, 
aşteptându-ne. Vor avea grijă ca vasul să fie în siguranţă 
peste noapte. 

— Cum rămâne cu Fife? întrebă ea. 

— Sper că el şi prietenii lui, aceia care vor ajunge atât 
de departe, vor avea alte ocupaţii. 

Ea aruncă o privire la cele patru galere, aparent 
aşteptând la adăpostul promontoriului, şi se gândi că îl 
înţelegea. 

Vasele care îi urmăriseră nu puteau fi încă văzute când 
Giff le porunci oamenilor de la pupa să arunce parâme 
către cei care îi aşteptau şi strigă: 

— Ţineţi-o bine, băieţi! 

Ordonându-le să ridice vâslele, el urmărea cu un ochi 
atent zidurile de piatră de pe flancuri, în timp ce vasul 
înainta periculos printre ei. Alţii de pe vas aruncară şi mai 
multe parâme către oamenii de pe mal, pentru a le permite 
să asigure nava. 

Corabia se opri într-un sfârşit, în ape surprinzător de 
calme. 

Henry Sinclair, conte de Orkney - înalt, lat în umeri, 
încă blond ca un viking la treizeci şi şase de ani - se 
apropia cu paşi mari să-i întâmpine, zâmbind. 

Fu coborâtă o scândură şi, păşind pe ea, Giff îi întinse 
fetei o mână puternică, ajutând-o să coboare. Odată ajunşi 
pe mal, o eliberă ca să-i strângă mâna lui Henry, spunând: 

— Totul e în regulă, Fife e chiar în spatele nostru, după 
cum probabil ştii, dar m-am însurat cu fetişcana asta - 
preotul e acolo - şi îţi voi povesti imediat restul. 

Henry o salută călduros pe Sidony şi, dacă o fi fost mirat 
s-o vadă sau să afle despre căsătorie, ea nu sesiză nicio 
reacţie. Lăsându-i pe căpitanul Maxwell şi pe Jake să 
supravegheze oamenii şi luându-l pe părintele Adam cu ei, 
îşi urmară gazda pe o scară abruptă tăiată direct în stâncă, 
pe sub o boltă care se deschidea într-o curte interioară 
împrejmuită, păzită de principalul turn al castelului 
Girnigoe. 

Jean, contesă de Orkney, îi primi pe podiumul din partea 
estică a uriaşei săli boltite, luminat de o fereastră arcuită 
de unde se putea vedea masa de pământ întunecată de la 
vestul castelului. Contesa, o tânără durdulie, agreabilă şi 
la fel de blondă ca soţul ei, înlătură temerile fetei, 
salutându-i la fel de călduros şi exprimându-şi încântarea 
la vestea căsătoriei lor. 

— Dar trebuie să fiţi epuizați, spuse ea. Întotdeauna 
călătoriile pe mare mă obosesc, iar voi aţi sosit atât de 
repede de la Leith! Probabil că nici nu aţi pus piciorul pe 
pământ înainte de a ajunge aici! 

Sidony acceptă râzând adevărul acestei afirmaţii. 

— lar dacă Sir Giffard nu m-ar fi ţinut bine, aş fi căzut 
direct în apă, de pe treptele Domniei Voastre. Jur, am 

simţit că fiecare dintre ele se clătina când puneam piciorul. 

— Într-adevăr, aşa e întotdeauna, dar senzaţia trece 
repede. Vino acum, ştiu că bărbaţii vor să stea de vorbă în 
timpul cinei, aşa că te voi conduce chiar eu la camera ta. 
Se face târziu şi mă gândesc că poate nu vrei să mănânci 
aici, în sală, ci preferi o baie şi o masă uşoară la tine în 
cameră, urmate de somnul într-un pat confortabil. 

Plină de recunoştinţă, Sidony fu de acord şi o întrebă 
dacă nu cumva avea să-i împrumute o rochie, explicând că 
nu dispunea decât de hainele de pe ea. 

— Draga mea! Dar cum ai ajuns în această situaţie? 
Ascultând explicaţia în drumul spre cel de-al treilea etaj al 
turnului, Jean se arătă profund impresionată şi o asigură 
pe Sidony că îi va oferi toate hainele de care avea nevoie. 
Nu purtăm aceleaşi măsuri, draga mea, eu am câţiva inchi 
mai mult în toate direcţiile, dar ne vom descurca. 

Camera la care o conduse Jean se afla la capătul unui 
culoar cu ferestre arcuite înguste, prin care nu se vedea 
altceva decât bezna de afară. Dar din cauza opaiţelor cu 
ulei suspendate la capătul fiecărei galerii, Sidony nu putea 
să-şi dea seama dacă norii de furtună se adunau ori se 
dispersau. 

— Voi porunci să ţi se aducă cina imediat, împreună cu o 
albie, spuse contesa. Slujitorii o pot umple cât ai clipi din 
ochi. Dar nici nu trebuie să te grăbeşti, sunt sigură că Sir 
Gifford nu ţi se va alătura prea repede. 

— Să mi se alăture? Sidony auzi spaima din propria 
voce. 

Gazda sa zâmbi înţelegător. 

— Nu aş îndrăzni să-l trimit în altă parte în această 
noapte, poate prima în care vă puteţi bucura împreună de 
o adevărată intimitate. Dar voi pune slujnicele să-ţi aducă 
ceva frumos să porţi după baie. 

Plecă, lăsând-o pe Sidony să se holbeze la uriaşul pat 
matrimonial ce domina camera. 


Henry îl dădu pe părintele Adam pe mâna capelanului 
său, cu promisiunea că avea să-i aranjeze întoarcerea la St. 

Andrews pe una dintre corăbiile familiei Sinclair. Apoi îl 
conduse pe Giff la masa cea mare, spunând: 

— Ne vom înconjura cu paravane, ca să putem vorbi 
liber, pentru că vom mânca singuri. Jean va avea grijă ca 
Sidony să obţină o baie caldă şi orice altceva doreşte. 

Trupul lui Giff se încordă la imaginea fetei goale în cadă, 
dar Henry îi deturnă gândurile, după ce ordonă unui valet 
să ridice paravanele, întrebându-l: 

— Ce s-a întâmplat cu urmăritorii tăi, Giff? Din ultimul 
raport pe care l-am primit se apropiau periculos de tine. 

— Dacă ajung în golf, cât de periculoşi pot fi? vru Giff să 
ştie. 

Henry ridică din umeri a nepăsare. 

— Girnigoe este de necucerit, iar vasele mele ar trebui 
să-l pună la punct pe Fife. Dacă cere să intre aici, 
pretinzând că flamura regală a tatălui său îi dă acest drept, 
îl voi primi, dar nu-şi va aduce mai mult de şase oameni cu 
el. 

— Are de două ori mai multe corăbii decât ai tu. Nu pot 
numi trei nobili din Lothian care să-l susţină, în niciun caz 
şase, şi nimeni de pe coasta de est nu are mai mult deo 
navă. Pe de altă parte, cele două drakkare poartă flamuri 
franceze. 

— Dar ce spui despre de Gredin? rosti Henry 
încruntându-se. Era implicat în chestiunea asta anul 
trecut, înainte să-l aduc aici, şi pretinde că are legături cu 
Franţa şi cu Papa. 

— Aşa este, şi rămâne implicat. A capturat-o pe Sidony şi 
a închis-o în cala corăbiei lui Fife. Eu am furat nava şi am 
găsit-o. Aşa am ajuns să ne căsătorim. 

Surprins şi puţin amuzat în acelaşi timp, Henry a vrut să 
audă toată povestea. Aşa că, în timp ce mâncau, Giff îi 
istorisi totul, omiţând doar anumite detalii private. 

Liniştit că Sidony nu păţise nimic şi că Piatra se afla în 
siguranţă la bordul lui Serpent, Henry îşi exprimă uluirea 
la vestea reînnoitei conlucrări dintre de Gredin şi Fife. 

— Probabil că celelalte nave au fost aduse de francez, 
spuse el într-un sfârşit. Este posibil să le aibă de la 

Preasfinţia Sa? 

— Nu cred că aparţin Papei. Corăbiile Vaticanului sunt 
întotdeauna încărcate cu mărfuri. Cât despre celelalte, ar 
putea fi vase de război. Nu am zărit mare lucru în afară de 
pânze. 

— Atunci de ce nu te-au oprit pe mare? Spui că s-au 
ţinut la distanţă. 

— Fife nu poate controla în întregime aceste corăbii, îl 
lămuri Giff. Mai mult, s-ar putea ca el să nu fi riscat ca de 
Gredin să afle că noi avem Piatra. Apropo, s-ar putea ca 
Fife însuşi să n-o creadă. Dar dacă avea nevoie ca de 
Gredin să ne urmărească până aici, iar de Gredin nu este 
interesat decât de comoară, atunci speră, probabil, că eu îi 
pot conduce la potul cel mare. 

— În orice caz, vei sta aici până ne gândim ce facem cu 
ei. La locul de acostare nu se poate ajunge pe uscat decât 
prin castel, iar patru oameni înarmaţi cu furci sau sulițe îl 
pot apăra de oricine ar încerca să ajungă pe mare. Dar nu 
putem risca să mutăm încărcătura până nu pleacă Fife. 

— Voi sta o zi, pentru a le lăsa răgaz oamenilor mei să se 
odihnească, şi am nevoie de una dintre hărţile tale, cu 
detalii ale coastei de nord a ținutului Caithness, spuse Giff. 
Dar intenţionez să plec poimâine înainte de zori. 

— Nu fi nesăbuit, prietene. Deja plouă, iar furtuna care 
se apropie va transforma strâmtoarea Pentland într-un 
cazan al iadului timp de zile în şir. 

Giff zâmbi strâmb. 

— Poţi găsi o cale mai bună de a-l opri pe Fife? 

— De aici până la Capul Wrath ai de parcurs optzeci de 
mile, îi aminti Henry. Te poţi considera norocos dacă faci 
cinci fără să te duci la fund şi chiar dacă Parcele te lasă să 
depăşeşti Capul Wrath, furtuna te-ar putea urmări mai 
departe, până pe coasta de vest. 

— Nu mă deranjează dacă o face, replică Giff. Mie 
furtunile îmi dau energie, Henry, iar pe Fife îl sperie. În 
plus, probabil că niciun căpitan de la Paris sau de la Roma 
nu cunoaşte apele astea suficient de bine încât să rişte să 
ne urmărească în cazanul pe care l-ai descris. 

— Desigur, o vei lăsa pe Sidony aici. 

— Nu ştiu încă, recunoscu Giff. Mă gândesc s-o întreb ce 
vrea să facă. 

— N-o poţi lua cu tine într-o astfel de călătorie! 

— Vom vedea. Spune că e sătulă ca alţii să ia decizii în 
numele ei. 

— Ei bine, decizia asta n-o poate lua. Planul tău e prea 
nebunesc. Nu numai că pui în pericol viaţa tuturor celor de 
la bord, dar uiţi de importanţa încărcăturii tale. 

— Nu, nu uit. Dar am încredere că Sfântul Columba ne 
va apăra, dacă nimeni altcineva n-o va face. Încărcătura 
mea este sacră, totuşi, iar semnele au fost bune. Un bărbat 
fie crede în ele şi în soarta lui, fie dă greş. 

Acestea fiind spuse, Henry se opri şi schimbă subiectul, 
cerând noutăţi de acasă, dar Giff ştia că mai avea multe de 
ascultat înainte de a pleca. Aşadar, o oră mai târziu, când 
unul dintre oamenii lui Henry anunţă că cinci dintre navele 
urmăritoare eşuaseră pe lungile bancuri de nisip peste 
care Serpent alunecase profitând de refluxul rapid, chiar 
cu o jumătate de oră mai devreme, el luă ştirea ca pe încă 
un semn favorabil grăitor. 

Spunându-i noapte bună lui Henry, Giff acceptă un 
urcior de rachiu, unul de vin de Bordeaux şi două pocale 
de argint, drept cadou de nuntă. Apoi, amintindu-şi 
imaginea lui Sidony în cada de baie şi dornic să verifice 
dacă şi alte semne bune pe care le observase aveau să se 
adeverească, se grăbi să găsească dormitorul pe care 
urmau să-l împartă. 

Ajunsese la jumătatea scărilor, când imaginea fetei 
goale fu înlocuită de dezaprobare pentru ceea ce ea 
numise un comportament impetuos. Henry fusese mai 
puţin rezervat, numindu-l nebun, aşa cum o făcuse Hugo 
înaintea lui. 

Giff nu era de acord cu niciunul dintre ei, deşi îi 
respecta enorm. li plăcea şi fata, tot mai mult pe zi ce 
trecea, dar ea nu-l cunoştea încă şi nu ştia mare lucru 
despre modul în care se obţine victoria. 

În faţa unui foc vioi, pe o grămadă de perne mari, 
brodate, curată, sătulă, mirosind superb de la săpunul 
franțuzesc pe care i-l pusese la dispoziţie contesa Jean şi 
purtând o cămaşă de batist cu borduri dantelate, Sidony 
auzi zăvorul şi trase rapid aer în piept. 

Când văzu că Giff cară două urcioare şi tot atâtea 
pocale, decise că s-ar fi simţit mai puţin vulnerabilă în 
picioare, aşa că, punându-şi papucii de casă ai contesei 
Jean, se ridică în faţa lui. 

El stătea în prag şi o sorbea din ochi, expresia de pe 
chipul său aducându-i un val de căldură în obraji care 
părea să i se întindă în tot corpul. Slujnica personală a 
contesei o ajutase, îi spălase părul şi i-l pieptănase lângă 
foc. Moale şi mătăsos, acesta îi cădea valuri pe umeri şi îi 
ajungea până la talie. 

El şuieră admirativ. 

— Fata mea, la cum arăţi ai putea suci minţile oricărui 
bărbat. 

Deşi plăcut impresionată, Sidony fu pe punctul să-i 
spună că nu era fata lui, amintindu-şi însă la timp că, în 
faţa Sfintei Biserici a lui Dumnezeu, era. Acest gând şi 
vederea lui Giff îi împrospătară în minte jurămintele 
depuse şi faptul că, de fiecare dată când îl vedea, propria 
căsătorie devenea mai puţin deranjantă şi mai uşor de 
acceptat. 

Zâmbetul său tot mai larg amplifică senzațiile stranii ce 
o bântuiau. 

Giff păşi înăuntru şi închise uşa cu o lovitură a umărului, 
spunând: 

— Jean ţi-a dat cămaşa asta, nu? 

— Da, răspunse ea, A fost foarte drăguță, dar îmi este 
puţin mare. 

— Arăţi ca un copil înfăşurat în hainele maică-sii. 

— Nu sunt un copil, replică ea indignată. 

— Nu, iubito, pot vedea şi singur asta. Apa din albie mai 
e caldă? 

— Nu ştiu, am terminat baia de ceva vreme, dar sunt 
sigură că poţi găsi pe cineva să ţi-o umple din nou. 

— Nu vreau să aştept, murmură el, cu o expresie de-a 
dreptul flămândă. 

Chipul său o făcu să se încordeze la maximum, în alertă. 
Însă mai simţea ceva care o făcu să tacă din gură. Într-un 
sfârşit, adună destulă stăpânire de sine pentru a-i 
răspunde cu o demnitate gravă: 

— Dacă doriţi să faceţi baie, domnule, pot să mă duc pe 
culoar până terminati. 

— Nu, fato, o să mă ajuţi. Aceasta este datoria unei 
neveste, iar tu ai jurat... 

— Ştiu foarte bine ce am jurat, şi nu era chiar nimic 
despre băi! 

— Însă era ceva despre ascultare. Pari îndărătnică, aşa 
că sigur ai nevoie de practică. li întinse încet pocalele. 
Ţine astea. 

Văzând că se încruntă, Sidony se supuse. El turnă dintr- 
un urcior în fiecare cupă. Nu era vin. Adulmecând 
suspicios, ea întrebă: 

— Este rachiu? 

— Ai ghicit. Ai gustat vreodată? 

Sidony clătină din cap. 

— Ei bine, eu o să fac baie, iar tu poţi să te uiţi la mine 
sorbindu-ţi băutura. Dacă vrei, îţi pot spune poveşti de-ale 
barzilor, ca să treacă timpul. 

— Foarte bine, încuviinţă ea, gândindu-se că nu are 
nimic de pierdut dacă ascultă o astfel de cerere. 


Giff puse urcioarele pe scăunelul jos de lângă cămin şi o 
privi încolăcindu-se pe perne ca o pisică, ţinând pocalul în 
mână. Era prea departe de scăunel pentru a-l aşeza acolo, 
iar a-l pune pe jos din vârful culcuşului de perne era prea 
dificil. Satisfăcut, încercă apa. Era călâie, însă mirosea 
delicios de la săpunul ei, iar focul din apropiere nu o lăsase 
să se răcească, aşadar era destul de bună. Li va dovedi că 
nu era impulsiv, dar îi va arăta şi că trebuie să reţină 
avertismentele pe care el i le dădea. 

Vânătaia de pe obraz se estompase, iar obrajii îi erau 
rozalii după baie. 

Ardea de dorinţa de a o atinge, dar când se dezbrăcă se 
întoarse cu spatele, o voce neobişnuită, a prevederii, 
spunându-i că ar putea-o speria. Apoi se scufundă în apă, 
culese ibricul de alături, îşi turnă apă şi se săpuni cu 
atenţie, peste tot. Plin de apă şi de săpun, îi zâmbi. 

— Ai ajutat vreodată un bărbat să facă baie, iubito? 

Ea dădu din cap. 

— Tata mi-a spus că e nepotrivit pentru o fecioară. 

— Chiar şi o fecioară îşi poate îmbăia bărbatul. M-ai 
putea ajuta, dacă ai vrea. 

Mişcându-şi trupul într-un fel ce-i sugeră bărbatului că 
vorbele sale stârniseră senzaţii pe care încerca să le 
ignore, ea schimbă subiectul. 

— Ai zis că-mi vei spune poveşti de-ale barzilor. 

— Am putea face ambele lucruri. Scufundă ibricul în apă 
pentru a-l reumple. 

— Cred că m-aş mulţumi doar cu povestea, rosti ea 
sorbind din băutură şi strâmbându-se. Presupun că este 
foarte tare. 

— Te obişnuieşti cu el, şi este băutura Insulelor, dar 
dacă crezi că nu o suporţi... Făcu o pauză. O văzu că bea 
din nou şi, gândindu-se că lucrurile mergeau bine, urmă: 
Ştiu multe poveşti scoțiene. Ai vreuna preferată? 

— Da, aş avea, spuse ea luând încă o sorbitură. 

— Pe care? întrebă el, aplecându-se, turnându-şi apă pe 
creştet şi clătindu-şi săpunul din păr. 

— Vreau să ştiu cum ai ajuns să crezi că dacă cineva 
pierde momentul potrivit pentru a face ceva, nu va mai 
găsi niciodată altul. 

El înţepeni cu o mână pe cap, ca şi cum trecutul ieşise la 
suprafaţă şi-l îngheţase până la oase. 

Oprind brutal revărsarea amintirilor, spuse alegându-şi 
atent cuvintele: 

— Nu este altceva decât un vechi proverb francez, pe 
care l-am auzit odată: Toate comorile pământului nu pot 
cumpăra o şansă pierdută. Tatăl meu mi-a spus-o şi mi-a 
rămas în suflet. 

— Ce şansă ai pierdut de l-ai făcut să-ţi spună asta? 

Amintirile îl copleşiră din nou, mai puternice ca 
niciodată. Lăsând ibricul deoparte, trase adânc aer în piept 
şi expiră prelung. Apoi, cumpănindu-şi vorbele, zise: 

— Nu vreau să vorbesc despre asta acum, fetiţo. Nu e 
nimic. 

Ea se aplecă înainte, cu mâinile încercuind bolul 
pocalului, fără a-şi da seama că rochia i se desfăcuse 
suficient pentru a lăsa să i se vadă umflăturile fragede ale 
sânilor şi decolteul adânc. Părul ei se răspândi în faţă, o 
fâşie strălucitoare, aurie, de mătase în lumina focului. 

— Nu poate fi chiar nimic, murmură ea blând. Am văzut 
o umbră tristă întunecându-ţi chipul uneori fără motiv. 
Vorbeşti prea des de momente pierdute ca să nu fie nimic 
pentru tine. Orice s-a întâmplat, trebuie să fi fost 
îngrozitor. 

El nu se simţise niciodată atât de vulnerabil, atât de 
neajutorat. Dar când se uită la ea şi văzu flacăra blândă 
din ochii ei, simţi nevoia să-i spună, să-i explice. Gândul că 
ar putea vorbi despre asta i se părea ciudat şi greu de 
suportat. Se temu că atitudinea ei tandră, înţelegătoare, s- 
ar putea transforma cu uşurinţă în repulsie. 

Privirea ei continuă să-l fixeze cu seninătate, iar 
încrederea ei în el se revărsa în valuri, întărindu-i 
convingerea că-i putea spune orice. Chiar şi aşa, el ştia ce 
riscă şi ştia că nu exista decât o cale de a o spune. 

— Mi-am omorât fratele, declară el. Şocat, simţi că din 
ochi îi ţâşneau lacrimi. 

Ştergându-le, conştient că stătea în apă aproape rece, cu 
şuviţe de păr ud prelingându-i-se pe frunte, Giff se întinse 
după pocal, lacom să-l dea pe gât. Dar ea ajunsese acolo 
înainte să-l ridice, iar mâna ei îl ţinea ferm. 

— Aşteaptă. Întâi vreau să aud şi restul. Câţi ani aveai? 

— Unsprezece, răspunse el scurt. Ascultă, fetiţo, nu pot 
vorbi aşa despre lucrurile astea. 

Cum el tăcuse, ea întrebă: 

— Câţi ani avea fratele tău? 

— Treisprezece. Înţelesese că Sidony dorea cu orice preţ 
să audă povestea şi, odată ce începuse, se hotări s-o 

sfârşească repede. Îşi bătea joc de mine. Nu ştiu ce-mi 
spusese, dar mă scosese din minţi. Duncraig se află pe 
stânci de bazalt, deasupra mării. Mă jucasem acolo cu o zi 
mai înainte şi căzusem într-o crevasă. Una mică, dar 
suficient pentru a păcăli un băiat şi a-l face să arate 
ridicol. Ştiam că se îndrepta spre ea. Aş fi putut să-l 
opresc, dar am ezitat. Şi l-am pierdut. 

— A căzut? 

— A... a încercat să sară peste, s-a împiedicat şi s-a 
zdrobit de stânci. 

O lacrimă îi alunecă pe obraz şi Giff se cutremură. Avea 
din nou unsprezece ani, vedea copilul vioi şi iubit, care nu 
trecuse de treisprezece ani, dispărându-i încă o dată din 
faţa ochilor, aşa cum se întâmplase în acea zi fatidică. 

Sidony voia să plângă împreună cu Giff, dar ştia că 
niciun bărbat nu i-ar fi fost recunoscător pentru că-i 
încuraja sau chiar numai remarca lacrimile. Văzuse că 
începuse să tremure; deşi era convinsă că la origine stătea 
o amintire dureroasă şi nu un frison, îi împinse cupa în 
mână şi-l îndemnă: 

— Hai, bea asta. O să te încălzească. 

Giff se conformă, iar ea se ridică, având mai multă grijă 
decât atunci când sărise de pe perne şi-şi scăpase propria 
cupă pe covoraşul din faţa căminului la vederea lacrimilor 
din ochii lui. În acel moment voise doar să-l aline, însă 
acelaşi instinct care o avertiza acum să nu-i dea de înţeles 
că-i remarcase emoția o îndemnase atunci să ceară 
istorisirea întregii poveşti. 

Era totuşi de mirare că, în toată graba aceea, nu se 
împiedicase în halatul contesei şi nu căzuse în cadă alături 
de el. Imaginea o făcu să zâmbească timid. 

— Încerci să nu râzi de mine, scumpo? 

— Mă gândeam cât de aproape am fost să mă împiedic 

de halat şi să mă năpustesc cu capul înainte în copaia ta, 
spuse ea întorcându-se către pat. Contesa ţi-a trimis şi ţie 
un halat de-al lui Henry. Slujnica ei l-a pus aici, pe pat. 

Auzi apa plescăind şi, răsucindu-se, văzu că ieşise din 
baie. Era cu faţa la cămin, şiroind de apă, şi se ştergea pe 
cap cu un prosop. Trupul îi lucea auriu în lumina focului şi 
a opaiţelor. 

Străduindu-se din răsputeri să nu se holbeze la spatele 
lui musculos, perfect conturat, se duse la el şi îi întinse 
halatul, cerându-i: 

— Pune-ţi asta pe tine. 

Se supuse şi se întoarse către ea cu halatul încă 
desfăcut, dar când ea făcu un pas înapoi dădu drumul 
prosopului, o prinse de umeri şi o trase înspre el. Capul ei 
îi ajungea fix sub bărbie. 

Il cuprinse şi ea cu braţele, murmurând: 

— Te paşte moartea dacă... 

— N-am mai spus nimănui. 

— De asta ai stat departe de Duncraig atâta vreme? 

— Tata m-a trimis curând după aceea să fiu pajul unchiul 
meu, la Loch Houm. 

— Din cauza accidentului? 

— Sunt convins că m-a socotit vinovat. Of, chiar sunt. 
Dacă aş fi strigat... 

— De ce naiba n-ai făcut-o? întrebă ea văzând că se 
întrerupsese. 

— S-a întâmplat foarte repede, dar am avut câteva 
momente de răgaz, deoarece îmi aduc aminte că mi-am zis 
că arăta ca un nerod când a căzut în râpă. 

— De-asta te învinovăţeşte tatăl tău? 

— Nu i-am povestit şi partea asta. El m-a întrebat cum s- 
au petrecut lucrurile, iar eu i-am spus că Bryan fugea şi s-a 
împiedicat. Am explicat că totul se întâmplase într-o clipită 
şi atunci el a zis că nimic nu-i mai aduce înapoi pe cei 
dispăruţi. Aşa am ştiut. 

— Dar cât ai stat acolo trebuie să te fi dus acasă din 
când în când. 

— Da, însă era morocănos şi rece, aşa că până la urmă 

am încetat să mă mai duc. Unchiul meu m-a învăţat o 
sumedenie de lucruri despre corăbii şi mi-a dăruit una 
numai pentru mine. După aceea am mers la Dunclathy. 

Ar fi pus mai multe întrebări, dar Giff se îndreptă de 
spate şi rosti: 

— Destul cu vorbăria despre trecut, fetiţo. Vreau să ne 
vârâm în pat şi să te ţin în braţe. Mă laşi să fac asta? 

Îl privi în ochi. 

— Da, dacă ţii neapărat, însă mai întâi trebuie să mă 
ispiteşti. De-asta mi-ai dat atâta rachiu! 

Soţul ei zâmbi cu tristeţe. 

— Aşa-i, dar spre meritul meu trebuie să ştii că am fost 
destul de neghiob încât să-i spun lui Henry că te las să 
alegi singură dacă vii cu mine ori rămâi aici. 

— Bineînţeles că vin cu tine! Sunt nevasta ta. Chiar dacă 
n-aş fi, adăugă ea, ai zis mai devreme că dacă te însoțesc o 
să mă duci la Glenelg. 

Văzu în căutătura lui că, indiferent ce-i spusese lui 
Henry, acum voia s-o convingă să nu meargă, ba chiar să-i 
interzică plecarea, aşa că rosti iute: 

— Putem să vorbim despre asta mai târziu. Acum sunt 
de acord că artrebui să ne culcăm. 


Giff o urmări cum se îndepărta de el. În ciuda halatului 
amplu, se deplasa cu o graţie fascinantă pe care ar fi 
putut-o admira o veşnicie. Dar de ce îi fusese atât de uşor 
să-i povestească despre moartea lui Bryan? Se aşteptase la 
respingere, dar, deşi confesiunea lui o întristase, nu-i 
provocase nici şoc, nici repulsie. 

Stinse opaiţele, aşeză cupa căzută pe scăunelul de 
alături şi o urmă în imensul pat cu baldachin, luându-i 
halatul când îl dezbrăcă şi întinzându-l la margine. Şi 
cămaşa de noapte pe care o purta îi era prea mare. Păru să 
nu-şi dea seama că-i scotea la iveală toate farmecele când 
se cocoţă în pat şi se ghemui la margine. 

Giff scoase halatul lui Henry şi-l puse peste al ei, apoi se 
urcă la rândul lui şi se lungi pe spate. Ridicându-şi braţul 
drept, îl odihni pe perna lui Sidony. 

— Vino încoace şi lasă-mă să te strâng în braţe, şopti el. 

Fără o vorbă, se cuibări în căuşul trupului său punându-i 
capul pe umăr. Părul ei era mătăsos, iar corpul, mai cald 
decât s-ar fi aşteptat el, sau poate al lui era mai rece după 
baie. 

Statură o vreme în tăcere până când el îşi dădu seama 
că trupul lui nu avea de gând să se supună hotărârii lui de 
a-şi suprima orice poftă. 

Ea se strânse şi mai bine în el, răsucindu-se încât Giff îi 
putu simţi curbura delicată a sânului acoperit cu batist 
atingându-i pieptul gol. 

— 'Ţi-e frig, murmură ea. 

— Ba nu. Cu tine, un bărbat se încălzeşte mai ceva decât 
cu o cărămidă fierbinte. Când ea chicoti, adăugă: Mă 
temeam c-o să mă dispreţuieşti. 

— De ce? De ce ar face-o oricine? Erai de-abia un 
băietan, fără vreo putere de a-l convinge pe un flăcău cu 
doi ani mai mare, aşa cum nici eu nu le pot lămuri pe 
surorile mele. Sunt multe lucruri pe care nu le cunosc, dar 
cunosc copiii, rosti ea cu fermitate. Cum ai fi putut să ştii 
că se dusese peste stâncă? Tu nu făcuseşi asta. 

— Nu, dar nu fugeam. Nu fusesem niciodată atât de... 

— Atât de scrântit? sugeră ea. Tatăl tău e şi el templier? 

Saltul logic îl ului, dar izbuti să răspundă: 

— Da, bineînţeles, de aceea m-a trimis la Dunclathy. La 
câte ai aflat deja, nu mă îndoiesc că-i ştii pe mulţi dintre 
cei care au primit instrucţie acolo. 

— Aşa credeam, pentru că aproape toţi cei pe care-i 
cunosc par să fie templieri şi toţi sunt în relaţii cu Hugo şi 
tatăl lui. Presupun, de asemenea, că toţi sunt oameni 
chibzuiţi. 

— Da, dar dacă prin asta vrei să spui că nu se poartă 
niciodată necugetat, ca mine... 

— N-am vrut să zic asta, îl opri ea punându-i palma 
delicată pe piept şi răsucindu-se uşor ca pentru a găsi o 
poziţie mai comodă. 

— Iubito, dacă mai continui aşa n-o să mai răspund 
pentru faptele mele. 

— De ce? 

— Vrei să-ţi arăt de ce? 

Pulsul lui Sidony o luă razna, deoarece vocea lui sunase 
diferit când îi pusese întrebarea. Era mai joasă, iar 
vibraţiile îi reverberau în tot corpul, stârnindu-i dorinţa şi 
dându-i o senzaţie de fierbinţeală până în măduva oaselor. 

Avea gura uscată şi ezită, până când îi trecu prin minte 
că ar fi putut pierde unul dintre momentele despre care el 
vorbise atât de des. Cu toate acestea, nu se putea hotări. 
Mâna ei preluă însă comanda, întrucât continuă să-l 
mângâie, apăsând mai tare şi descriind cercuri mai largi 
pe pieptul său masiv. 

Giff îi prinse încheietura cu putere, întorcându-se pe 
partea dreaptă. 

— Dacă ai de gând numai să mă ispiteşti, iubito, rosti el 
cu faţa aproape lipită de a ei şi cu vocea asemănătoare 
unui mârâit, vei afla cât de primejdios pot fi. Vreau să fii 
soţia mea în toată puterea cuvântului, dar numai dacă eşti 
şi tu dornică de asta. Dacă o ţii tot aşa, înseamnă că eşti 
dornică, însă aş prefera să aud cuvintele de pe buzele tale. 

Degetele ei zvâcniră. 

— Ei bine? stărui el, cu răbdarea ajunsă la capăt. 

— Da, murmură ea într-un sfârşit, umezindu-şi buzele 
uscate. Dacă tu vrei, eu... eu sunt dornică. 

Abia pronunţă aceste vorbe că sărutul pătimaş îi tăie 
răsuflarea. 

Incă o strângea de mână, iar corpul lui o afunda în 
saltea. 

Spre uimirea ei, răspunse împingându-se în el. 

Buzele lui erau fierbinţi şi rugătoare, dar când îi eliberă 
încheietura şi îi puse mâna pe sân, mângâindu-l aşa cum îi 
mângâiase şi ea pieptul gol, o încinse în fiecare punct în 
care o atingea, chiar şi prin batistul dantelat. Iar când 
degetul său mare i se opri pe sfârc, Sidony se auzi 
gemând. 

— Scoate-ţi cămaşa, iubito. Nu aşteptă răspunsul, dar ea 
nu protestă, astfel că veşmântul dispăru într-o clipă. Când 
i-o scoase, trase şi păturile. Aruncând totul într-o parte, 

rămase s-o contemple. 

Strălucirea focului aproape stins îi lumina chipul şi 
trupul, iar expresia lui flămândă trezi în ea o dorinţă pe 
care nu ştiuse niciodată c-ar fi putut-o simţi. Din primul 
moment, prezenţa lui îi dăduse o stare de bine. Mai mult, 
se ciondănise cu el şi îi comunicase gândurile ei cele mai 
intime într-o manieră degajată cu totul diferită de purtarea 
ei de zi cu zi. 

Când privirea lui se plimbă de la sânii ei la împreunarea 
coapselor şi înapoi la chip, pentru a i se pironi în ochi, 
Sidony rosti cu o sfioşenie care-i era de asemenea 
necunoscută: 

— Încă mai doreşti să nu te fi însurat niciodată, Sir 
Giffard? 

Acesta clătină din cap, apoi replică zâmbind: 

— Dar tot o să fiu un soţ de nestăpânit, doamnă. 

— Eşti primul care-mi spune aşa, râse ea, şi începu să 
gâfâie când Giff se apucă iarăşi să se joace cu sânul ei. 

li gâdilă sfârcul, apoi îl prinse delicat între buze şi îl 
mângâie cu limba străfulgerându-i întregul trup la fiecare 
trecere. Mâna lui stângă se deplasă încet pe pântecul ei, 
coborând treptat. Când ajunse la împreunarea coapselor, 
Giff o sărută din nou, lingându-i uşor buzele şi apoi 
strecurându-şi limba printre ele. 


Interiorul gurii ei era cald şi fin ca mătasea, iar Giff voia 
să exploreze fiecare milimetru din ea şi de pe trupul iubitei 
sale. Avea un gust dulce şi proaspăt, şi mâinile ei mici şi 
zvelte se mişcau pe trupul lui atingându-l uşor, tatonându-i 
pielea, gâdilându-i părul de pe piept şi de pe abdomen. Cu 
vârfurile degetelor îi ciupi un sfârc, trimiţându-i un nou val 
de dorinţă pe şira spinării. 

Simţea o presiune insuportabilă în vintre, dar dacă voia 
să-i răstoarne convingerea că ar fi fost întotdeauna 
nechibzuit trebuia să se abţină. 

li prinse mâna care-i strângea sfârcul, îi sărută vârfurile 
degetelor şi apoi se mută deasupra ei, apăsându-i mâna pe 
pernă în timp ce cobora să-i sugă iarăşi sânii. Eliberând 

mâna pe care o ţinuse, îi mângâie braţul până la umăr, 
după care îi urmări conturul până la coapsă şi ajunse în 
interiorul coapselor ei. În cele din urmă, cu infinită 
gingăşie, îşi strecură un deget între buzele ei inferioare. 

Când Sidony se crispă, Giff încetă să-i mai lingă sfârcul 
şi rosti: 

— Uşor, fetiţo, vreau numai să pregătesc calea. Ştii cum 
se împreunează bărbaţii şi femeile? 

— Da, murmură ea. Le-am auzit pe surorile mele 
povestind, desigur, şi Sorcha mi-a zis odată că e cam la fel 
ca la animale. 

El se îndoia că animalele simțeau aceeaşi pasiune ca 
oamenii, dar se mulţumi să spună: 

— Dacă nu înţelegi sau e ceva ce nu-ţi place, dă-mi de 
ştire. Împreunarea trebuie să fie un prilej de bucurie. 
Totuşi, prima dată nu e întotdeauna astfel. Ar trebui să ştii 
şi asta. 

În timp ce vorbea, îşi croi drum cu degetul, găsind 
punctul în care era cea mai sensibilă. Când gemu şi îşi 
desfăcu şi mai larg picioarele, o sărută din nou, 
împingându-i limba între buze. Cu fiecare sărut şi fiecare 
mângâiere, pasiunea devenea tot mai puternică. Într-un 
târziu nu se mai putu abtine şi se vâri înăuntrul ei. O auzi 
icnind şi vru să-i dea răgaz să se obişnuiască, însă propriile 
nevoi îl îndemnau să continue. 

Se mişcă lent la început, înfrânându-şi dorinţa, dar nu 
mai putu răbda când tunelul ei începu să pulseze şi simţi 
fierbinţeala ridicându-i-se din vintre. 


Lui Sidony i se tăie răsuflarea când Giff începu să se 
mişte mai repede. Buzele lui le ţineau prizoniere pe ale ei, 
iar limba lui îi umplea gura. Dintr-odată, îşi înălţă capul şi 
se împinse în ea mai adânc. În acea clipă, fiecare părticică 
a ei se concentra asupra senzaţiilor care i se revărsau prin 
trup, asupra durerii, căldurii şi plinătăţii provocate de 
prezenţa bărbatului înlăuntrul ei. 

Chipul lui, abia vizibil în lumina slabă a tăciunilor, era 
schimonosit de parcă şi el ar fi simţit durerea, dar patima 

îl făcea să nu-i pese. O străpunse mai tare, mai repede şi 
mai profund, până când lui Sidony i se păru că forţa 
împreunării avea s-o rupă în două. 

Apoi începu să trăiască senzaţii noi, şi trupul ei începu 
să pulseze la unison cu al lui. Giff respira greu, 
pătrunzând-o tot mai iute până când se lipi de ea, 
amenințând s-o strivească. În cele din urmă, ritmul lui se 
transformă în zvâcniri mai scurte şi mai rapide şi se opri. 

Epuizat, se lăsă deasupra ei, încă răsuflând greoi dar 
emanând o putere extraordinară. Era tot înăuntrul ei, dar 
nu mai pulsa şi nici n-o mai umplea până la durere. 

— Poţi să respiri? îi şopti el la urechea stângă. 

— Nu foarte uşor. 

Cu un efort vizibil, se dădu în lături, dar continuă să-i 
îmbrăţişeze trunchiul sub linia sânilor. 

— E mai bine? Când ea încuviinţă, o întrebă: Te-a durut 
rău? 

— Destul de rău, dar nu ştiam că poţi simţi aşa ceva. 

— Parcă stătuseşi de vorbă cu surorile tale. 

— Da, dar să vorbeşti e una. Ştiu că împreunarea le face 
plăcere, însă presupun că trebuie să simţi totul pe pielea 
ta ca să poţi înţelege. 

— Eu adorm, iubito, mormăi el. Ar fi cazul să ne spălăm. 

Aşa făcură, iar Giff o ajută să-şi curețe sângele de pe 
coapse. Nu era mult, şi, spre uşurarea ei, doar vreo doi 
stropi ajunseseră pe cearşafurile contesei. Când se 
întoarseră în pat o îngrijoră mai tare faptul că, imediat ce 
o sărutase şi se cuibărise lângă ea, luându-i capul pe umăr, 
adormise şi începuse să sforăie. 

Stătu cu ochii deschişi alături de el întrebându-se dacă 
un bărbat îi putea da soţiei sale un prunc încă de prima 
dată, sau poate trebuia să se adune mai multe încercări. 
Când se trezi de dimineaţă, Giff era în picioare, în halatul 
albastru-închis al lui Henry, şi-i spunea fetei care venise să 
aprindă focul că avea nevoie de mai multă apă. 


Giff o văzu pe Sidony cum se întoarse pe spate, căscă şi 
se ridică în capul oaselor, strângându-şi păturile la piept, 

şi se întrebă dacă regreta cumva hotărârea de a se 
împreuna cu el. 

Vântul îşi schimba direcţia. Deduse asta din faptul că 
mugetul constant şi jos de pe timpul nopţii se transformase 
în rafale şuierătoare. Nu avea nicio îndoială că, atunci 
când slujnica avea să revină cu apa şi să aprindă focul, din 
cămin avea să iasă fum. 

Sidony arăta minunat. Nu-şi pusese cămaşa contesei, ci 
dormise alături de el în pielea goală. Iar acum părul ei 
splendid, mătăsos se i se revărsa peste umeri până la 
mijloc. În seara precedentă nu se ostenise să-l împletească 
şi să-l strângă într-o plasă, şi Giff se întreba cum izbutise 
să nu se încurce în el. g 

Părul lui era, probabil, zburlit ca bătut de vânt. In 
momentul respectiv însă, nu-l preocupa asta. Avea să-l 
pună pe valetul lui Henry să-l pieptene mai târziu, 

— Bună dimineața, spuse ea. 

El îi răspunse zâmbind. Vocea ei îl emoţiona ca de 
fiecare dată. Era muzicală, de parcă cineva ar fi descoperit 
cum să acordeze un glas asemenea unei harpe. Evident, nu 
i-ar fi putut mărturisi un asemenea gând, însă aşa i se 
părea, îi plăcuseră întotdeauna muzicienii care cântau la 
harpă şi la lăută. Avea cu el propria lăută la bordul 
corăbiei Storm Lass. 

— Te-ai trezit devreme, remarcă Sidony. 

— Voiam să văd cum o duc Fife şi de Gredin. Henry mi-a 
zis că au pierdut câteva nave, deci vor trebui să hotărască 
ce fac cu oamenii de prisos. 

— Nu s-au înecat? 

— Nu, Doamne fereşte. Motivul pentru care au eşuat e 
că în larg de Capul Noss e un banc mare de aluviuni care 
iese la suprafaţă rapid în momentul refluxului. Era notat în 
carnetul lui Maxwell, şi eu mi-am amintit de el din alte 
curse. Dar corăbiile lui Fife au urmat calea indicată de noi 
şi aveau o viteză prea mare, aşa că au eşuat înainte să 
vadă bancul şi să se oprească. Izbânda noastră depinde 
însă de pagubele pe care le-au suferit. Dacă au dat numai 
de nisip, nu şi de pietre, ar trebui să fie deja în golf. 

— Doar n-o să atace castelul! 

— Nu i-ar ajuta cu nimic. Limba aceea de pământ pe 
care e aşezat îi descurajează pe duşmani mai bine decât 
podul de la Roslin. Nu se pot apropia decât doi călăreţi 
odată. Din acelaşi motiv nu poate fi capturat nici 
debarcaderul. Chiar dacă ar putea, nu le-ar fi de niciun 
folos din cauza treptelor. Le-ai văzut. Paznicii din vârf îi 
pot căsăpi pe invadatori unul câte unul dacă e nevoie. 

— Şi atunci ce-o să facă? 

O bătaie în uşă o anunţă pe servitoarea care aducea apa. 
Giff o aşteptă să pună găleata pe lavoar, apoi o informă că 
se descurcau şi fără foc şi o invită să iasă. 

— Căminul o să scoată mult fum cu vântul ăsta, o lămuri 
el pe Sidony. Cât despre Fife, Henry zicea că de Gredin 
trebuie să fi scotocit peste tot pe aici anul trecut. Evident, 
n-a găsit nicio comoară, aşa că probabil se îndreaptă spre 
Orkney. Vezi tu, Henry a făcut tot ce-a putut ca să-l ţină pe 
Fife aici. 

— E la Orkney? 

— Zău că nu ştiu, şi trebuie să plec. O sărută rapid şi 
părăsi încăperea. 


Sidony îl urmări plecând şi se întrebă dacă-i spusese 
adevărul. Nu credea că ar fi minţit-o, dar cum să nu ştie 
unde era ascunsă comoara dacă transporta o parte din ea 
pe corabie? Oare voia să lase încărcătura la Henry? Dacă 
era aşa, de ce se îndrepta spre apus, şi de ce - în condiţiile 
în care Fife se ducea la Orkney şi comoara era în siguranţă 
- Henry afirma că era riscant ca ea să-l însoţească pe Giff 
în Kintail? 

Nu mult după aceea, Morag, slujnica lui Jean, îşi făcu 
apariţia. La fel de rotofeie ca stăpâna ei, căra în braţe un 
teanc de haine de unde Sidony putea alege oricâte voia, 
după cum îi transmisese contesa. 

— Contesa Jean a zis că pe astea le-a purtat când era 
mai zveltă, milady. Trebuie că vă sunt prea lungi, dar pot 
să le tivesc îndată. A mai zis că v-ar fi recunoscătoare dacă 
aţi rămâne aici câteva săptămâni. 

— O să-i mulţumesc pentru invitaţia atât de amabilă, 
spuse Sidony, bănuind că Giff ori Henry îi sugeraseră lui 
Jean s-o formuleze pentru a o ţine pe ea la Girnigoe. 

Acceptând ajutorul lui Morag în timp ce proba 
veşmintele şi asigurând-o că nu avea nevoie de foc, Sidony 
petrecu următoarea oră alegând hainele pe care să le 
păstreze. Când Giff se întoarse, tânăra lui soţie era 
cocoţată pe un taburet, purtând o tunică cu mâneci de un 
roz cald peste o rochie din mătase cu dungi verzi şi gri în 
nuanţe pale. 

Morag scurtase rochia şi prindea în ace tivul tunicii 
pentru ca între poalele acesteia şi cele ale rochiei să 
rămână un inci, după cum o cerea moda. Manşetele rochiei 
îi ajungeau până la vârfurile degetelor, fiind prin urmare 
vizibile, întrucât cele ale tunicii i se opreau la încheieturi. 

Giff se opri în prag cu aceeaşi expresie pe care i-o 
remarcase Sidony în noaptea precedentă, când, intrând în 
dormitor, o găsise în halatul contesei. 

— Mulţumesc, Morag, spuse ea cu privirea fixată într-a 
soţului ei. Dacă mai e ceva de făcut, te poţi ocupa mai 
târziu. 

— Sigur, doamnă, pot să tivesc tunica asta luându-mă 
după boldurile pe care le-am pus. Vreţi să păstraţi şi alte 
veşminte? 

— Nu, acum am destule. Contesa a fost extraordinar de 
mărinimoasă, zise Sidony coborând de pe taburet şi 
lăsând-o pe Morag să-i tragă tunica peste umeri. Era 
concentrată asupra lui Giff, încercând să-i interpreteze 
expresia feţei. 

Acesta întinse mâna să mângâie straiul de lână fină când 
Morag trecu pe lângă el, dar nici el, nici Sidony nu mai 
rostiră vreun cuvânt până ce slujnica nu ieşi, închizând uşa 
în urma ei. 

— Nu crezi că în rochia asta arăt ca un copil, sper eu! 
murmură tânăra doamnă MacLennan. 


De la decolteul adânc până la şolduri, veşmântul în 
dungi verzi şi gri era ca o a doua piele, conturându-i sânii 

rotunzi şi curbura delicată a coapselor şi scoţându-i în 
evidenţă talia fină. O cingătoare alcătuită din patru lanţuri 
de argint îi cuprindea şoldurile şi se închidea cu o pafta 
împodobită cu giuvaieruri la o distanţă chinuitor de mică 
faţă de împreunarea picioarelor. La capetele lanțurilor, 
imediat sub genunchi, atârnau biluţe strălucitoare de 
argint care scoteau clinchete vesele la fiecare pas. 

— Ei bine? 

— Nu arăţi în niciun caz ca un copil. Îmi place şi chestia 
aia roz pe care o aveai pe tine. Era catifelată ca blana unui 
pisoi. Să ştii c-o s-o ating adesea când o s-o porţi. 

— Mie îmi place pentru că ţine de cald şi nu îi aparţine 
lui Fife. 

— Asta cum se scoate? se interesă el arătând spre 
rochie. 

— Are vreo mie de cârlige mici de tot în spate, dar nu 
cred că o să mi-o scoţi chiar acum, rosti ea dându-se iute 
un pas înapoi şi ridicând mâinile. De când ai plecat mă tot 
îmbrac şi dezbrac, şi mi-e o foame de lup. 

— N-ai mâncat nimic? 

— Nu, chiar nu m-am mai gândit la asta după ce a venit 
Morag. 

— Atunci o să-ţi fac rost de ceva. Pe scări e un frig de-ţi 
îngheaţă oasele, aşa că ai nevoie de un şal până ajungem 
în sala de jos. Acolo e fum, dar destul de cald. 

Sidony aduse un şal vesel de lână galbenă pe care 
contesa i-l trimisese odată cu restul hainelor şi îşi înfăşură 
umerii. 

— Ai aflat ce s-a întâmplat cu vasele lui Fife? întrebă ea. 

— Trei dintre cele care au eşuat s-au scufundat. Una a 
suferit stricăciuni grave. Drakkarurile, fiind mai uşor de 
manevrat, au ajuns pe nisip şi s-au desprins cu uşurinţă, 
iar cele două care erau în urmă nu au atins bancul. Deci 
mai sunt patru, iar o a cincea li s-ar putea alătura. Ne 
îndoim c-ar putea încerca vreun atac atât de aproape de 
navele lui Henry, însă Fife ar putea lansa la apă o barcă, 
pretinzând să fie primit sub flamura regală. 

— Şi Henry o să-l lase să intre? 

— A zis c-o să-l primească pe Fife cu o escortă de şase 
oameni, dar atât. Deocamdată, nimeni n-a cerut nimic. 
Simţindu-se închis între cei patru pereţi, îşi trecu o mână 
prin păr şi se duse la fereastră. Deschise oblonul, trase 
adânc aer în piept şi continuă: Mai am un singur lucru de 
spus. 

— Care anume? 

— M-am răzgândit. Apoi, întrucât reținerea lui de a o 
înfrunta fusese copleşită de credinţa că reuşita oricărei 
hotărâri necesita un angajament deplin faţă de aplicarea 
acesteia, închise oblonul, se întoarse şi o privi în ochi. E 
pur şi simplu prea primejdios, iubito. Aş fi un neghiob de 
neiertat dacă te-aş lua cu mine. 

— Deci cuvântul tău e nedemn de încredere numai în 
ceea ce mă priveşte pe mine? 

— Nu ţi-am spus niciodată că o să te las să hotărăşti. 

— Nu, tocmai ai zis că îl informaseşi pe Henry că o să-mi 
dai acest drept. Prin urmare, dacă aş sta de vorbă cu 
Henry, el ar descoperi că, mulţumită ţie, m-a minţit, nu-i 
aşa? 

— Gata! se răsti el. 

— Că dacă nu, ce? O să mă baţi? Cu asta ameninţă 
întotdeauna Hugo atunci când Sorcha îi înfruntă firea 
tiranică. Totuşi, nu cred că a lovit-o vreodată. 

— Ascultă-mă bine, doamnă, căci eu nu fac ameninţări 
găunoase, ripostă el mânios. Aşa cum ai putut vedea, când 
vreau să fac un lucru, îl fac. Aşa că nu mă mai provoca, te 
TOg. 

Sidony îşi ridică bărbia. 

— Şi eu fac ceea ce spun că voi face, domnul meu. Sunt 
soţia dumitale şi, din câte îmi dau seama, nu sunt mai 
multe primejdii în ceea ce ne aşteaptă decât am avut parte 
pe drumul de la Lestalric la Girnigoe. 

— N-ai văzut ce furtună s-a dezlănţuit afară, comentă el. 
Uită-te! 

Zicând acestea, deschise oblonul dintr-o mişcare. Nu 
avu însă efectul sperat, deoarece uitase că în ultima oră 
rafalele cele mai puternice veniseră dinspre nord şi vest, 

forţa lor colosală fiind oprită de latura dinspre uscat a 
castelului. Fără îndoială, marea vuia furioasă, dar de la 
etajul al treilea al unei fortărețe aflate la o sută de picioare 
deasupra apei, impactul avea să i se pară neglijabil fetei. 

— Nu mă tem de nicio furtună când tu eşti la comanda 
navei. Ştiu că dacă spui că o poţi face, înseamnă că poti. 
Nici măcar nu plouă. 

— Mai devreme turna cu găleata. Şi o să mai toarne. 
Oricum, tăria furtunii nu contează. Sunt soţul tău şi o să mi 
te supui. 

— Foarte bine, dar când o să vii să mă iei, dac-o s-o faci, 
să mă duci la castelul tatei. N-o să stau cu un bărbat care 
nu mă vrea alături de el. 

Îşi încleştă pumnii şi şuieră printre dinţi: 

— Sigur că te vreau. Nu vezi? Ai putea fi ucisă, fie de 
furtună, fie de oamenii lui Fife dacă ne prind. 

— Atunci nu-i lăsa să ne prindă. Trebuie să te hotărăşti, 
căci e într-adevăr dreptul tău, dar n-o să mă răzgândesc. 

Nu vreau să stau aici în siguranţă, temându-mă 
neîncetat că ai dispărut în apele turbate sau că ai fost 
omorât de Fife şi de Gredin, ca să nu mai vorbim că nu am 
nicio idee despre cât ar trebui să aştept veşti, bune sau... 

— Destul, Sidony! 

— Nu, sunt soţia ta cu tot ce înseamnă asta. Dacă nu am 
dreptul să fiu cu tine până o să avem o casă a noastră, 
atunci nu vreau să fiu cu tine deloc. 

Cu mâinile în şold şi bărbia împinsă înainte, pur şi 
simplu îl provoca s-o pună pe genunchi şi să-i dea o mamă 
de bătaie. Tot ce voia el era s-o apuce, s-o strângă în braţe, 
să-i scoată rochia aceea de mătase zornăitoare şi s-o ducă 
înapoi în pat. 


Sidony văzu lucirea din ochii lui şi, când Giff făcu un pas 
înspre ea, se dădu iute înapoi, strângându-şi mâinile la 
spate. 

Bărbatul se opri, scoțând un mormăit jos, apoi se răsuci 
şi ieşi trântind uşa după el. 

Ea trase aer în piept şi îl eliberă cu zgomot, după care 

culese şalul pe care, în toiul disputei, îl aruncase pe jos, şi- 
l aranjă pe umeri şi, lăsând să se scurgă două-trei minute, 
îl urmă la parter, în sala mare. 


Fife se trezise pe pietrişul umed şi inconfortabil din 
golful în formă de pană în care puseseră pe uscat 
drakkarurile. Încă mai ploua şi avea dureri în tot corpul, 
însă era bucuros că scăpase cu viaţă. De parcă întinderile 
de apă ale golfului Moray nu fuseseră destul de 
înspăimântătoare, vederea  stricăciunilor pe care le 
suferiseră vasele când loviseră bancul de aluviuni de la 
Capul Noss fusese de ajuns ca să-l facă să verse până când 
abia dacă se mai putu ţine pe picioare. 

Prima navă atinsese doar uşor o fâşie imensă de nisip, 
dar a doua, la câteva minute după aceea, se înfipsese în ea. 
Apoi auziseră scrâşnetul înfiorător al carenelor izbindu-se 
de stâncile pe care ei înşişi avuseseră noroc să le 
ocolească. 

Câţiva marinari se înecaseră, urlând după ajutor. 
Salvaseră mulţi, însă cele trei vase care se loviseră cel mai 
tare de pietre se scufundaseră înainte ca toţi membrii 
echipajelor să poată fi scoşi. Atunci se întorseseră spre 
sud, unde oamenii de pe navele care evitaseră zona cu 
stânci au raportat că golful în formă de pană îi putea 
adăposti pe toţi. 

Prin urmare,  trăseseră  drakkarurile pe uscat, 
ancoraseră celelalte vase şi ridicaseră corturi care să-i 
ferească de ploaie şi de furtuna iminentă. Fife profitase de 
cel dintâi prilej şi se retrăsese în cortul său, iar când de 
Gredin îi adusese vin îl băuse cu înghiţituri lacome şi 
adormise buştean. Acum îl durea capul şi murea de sete. 

Cum nu primi răspuns când îl strigă pe oşteanul care 
dormise în faţa cortului său, se ridică să-l trezească. Nu 
era nimeni afară. Mai mult, nu se zărea niciunul dintre 
oamenii săi. 

De Gredin se apucase să le dea ordine cu de la sine 
putere, lucru căruia Fife ştia că trebuia să-i pună capăt. 
Aşadar, văzându-l pe cavaler încălzindu-se lângă un foc pe 

care izbutiseră să-l aprindă ocrotindu-l de vânt cu o pânză, 
se duse înspre el. 

Înainte ca Fife să ia cuvântul, de Gredin îl salută vesel. 

— O să fiţi încântat să aflaţi, milord, că vasul de la 
Girnigoe e într-adevăr The Serpent. Oamenii pe care i-am 
trimis pe țărm cu primele bărci l-au văzut şi spun că e 
amarat într-un intrând înconjurat de stânci abrupte. Flăcăii 
mei pot să-l ţină sub observaţie de pe uscat, deci o să ştim 
dacă MacLennan încearcă să-şi debarce încărcătura, dar 
se pare că singura cale de acces în castel e pe nişte trepte 
înalte şi înguste, aşa că nu cred c-o pot duce pe acolo. 

— Mă bucur să aud asta, rosti Fife înţepat, dar aş vrea 
să ştiu ce-ai făcut cu oamenii mei. Pari să-ţi închipui că 
sunt sub comanda dumitale, dar... 

— Mă tem că nu sunt sub comanda nimănui, milord, îl 
întrerupse cavalerul. Din nefericire, toţi oamenii Domniei 
Voastre s-au înecat în nenorocirea de ieri. 

— E cu neputinţă! exclamă contele. Ştiu că unii erau pe 
celălalt drakkar, şi câţiva erau cu mine. Unul dormea chiar 
în faţa cortului meu. 

— Da, a fost mare păcat să-i pierdem pe toţi aşa, 
murmură de Gredin. 

Fiorul pe care-l simţi Fife nu avea nicio legătură cu 
vremea. 


capitolul 19 


Giff îl găsi pe Henry în faţa căminului, contemplând 
distrat fumul ce răbufnea din coş. Tavanul boltit era înalt, 
iar fumul se ridica încet, însă era înţepător şi le îngreuna 
respiraţia. 

— Sunt în golful Wick, la miazăzi de Capul Noss, îl 
informă Henry. E un adăpost bun. Golful nostru e deschis 
la vânturile venind din miazănoapte ori de la răsărit, în 
afară de locul ăsta, unde intrândul ne ocroteşte cât de cât. 

— Ai pus nişte oameni să stea cu ochii pe ei? 

— Desigur, aşa cum sunt convins că Fife i-a pus pe ai lui 
să stea cu ochii pe noi. 

— Nu mi-aş bate capul cu asta, deşi, dacă vrei să-ţi 
trimiţi flăcăii la vânătoare, n-o să mă împotrivesc. 
Capturând nişte oameni de-ai lui ar putea afla nişte lucruri 
vrednice de interes, de pildă dacă Fife are alte motive de a 
se alia cu Franţa şi Roma în afară de participarea la 
cercetările lui de Gredin în privinţa comorii, ca parte a 
propriilor strădanii de a limita puterile enorme ale 
clanurilor Sinclair şi Logan. 

— Se prea poate să aflăm câte ceva, spuse Henry. Dar n- 
am nicio dorinţă să-i sporesc înverşunarea luându-i 
oamenii ostatici. În ultimii ani n-a ascuns faptul că e 
invidios pe titlul meu norvegian şi, în plus, vrea să 
slăbească toate clanurile puternice şi, prin urmare, să 
aducă neamul Stewart pe primul loc. Este bine cunoscut că 
a făcut tot ce-a putut în ţinuturile de graniţă ca să-i pună 
bețe în roate lui Douglas. Dar dacă Fife ne va cere 
ospitalitatea, mă voi vedea obligat să i-o ofer. 

— Da, în caz că ar fi unul de-ai noştri, din Țara de Sus, 
dar nu e, comentă Giff. 

— Obiceiurile noastre legate de ospeţie nu le sunt 
rezervate celor din Ţara de Sus. 

— Bineînţeles, dar dacă îţi închipui că poţi avea 
încredere în ticălosul ăla odată ce l-ai primit înăuntru... 

Chicotitul lui Henry îl reduse la tăcere. 

— Regulile supravieţuirii sunt mai tari decât orice 
altceva, Giff. Până la urmă, poate ar trebui să-l invităm noi 
pe Fife. L-am ţine aproape de noi şi l-am urmări mai uşor. 

— Faci cum vrei, dar amână invitaţia până la plecarea 
mea, se răsti Giff. 

Sprâncenele lui Henry se ridicară a mirare. 

— Te-am jignit cumva? 

Giff se strâmbă. 

— Nu, dar fetişcana mea m-a scos din fire. l-am zis că 
trebuie să stea aici, dar ea - nici gând. Şi, ca să fiu drept, 
nu vreau s-o las. Îmi spune că n-ar putea îndura să nu ştie 
nimic de soarta mea până când va catadicsi vreunul să-i 

dea de veste. La naiba, o înţeleg. Pe de altă parte, nu cred 
c-ar fi în mai mare primejdie pe corabie, chiar şi pe timp 
de furtună, decât a fost când am avut toată haita aia pe 
urme. 

— Şi cum îţi va fi afectată judecata având-o pe ea la 
bord? se interesă Henry încruntat. Te-ai purta la fel ca să 
salvezi Piatra? Şi ce se întâmplă dacă Fife pune mâna pe 
voi? 

— Ea zice că ar trebui să am grijă să n-o facă. 

Henry izbucni în râs, şi dintr-odată Giff văzu şi el 
ilaritatea situaţiei. În acelaşi timp îşi mai dădu seama de 
un lucru, o nouă modalitate de a ocroti Piatra. 

I-ar fi împărtăşit acest gând lui Henry, mai ales că astfel 
ar fi domolit temerile anumitor persoane cu privire la aşa- 
numita lui nechibzuinţă. Dar nu voia să discute această 
idee nouă până când nu mai reflecta asupra ei. În orice 
caz, Sidony intră tocmai atunci în sală, părând senină şi cu 
totul în largul ei pe când înainta spre masă, pe care erau 
aşezate un coş cu pâine şi un clondir cu bere. 

Luă o chiflă şi catadicsi în sfârşit să le remarce prezenţa, 
zâmbind şi făcând o scurtă plecăciune în direcţia lui 
Henry. 

— Bună ziua, milord. Contesa a fost cum nu se poate mai 
mărinimoasă. Acum am destule veşminte cât să port un an 
întreg. 

— Sunt încredinţat că ţi se potrivesc, draga mea. Ai 
dormit bine, sau vânturile aprige şi valurile urlătoare ţi-au 
tulburat somnul? 

— Am dormit foarte bine, mulţumesc de întrebare. Patul 
e deosebit de comod, deşi nu m-a legănat să adorm ca 
acela de la bordul corăbiei, adăugă ea cu o licărire care-i 
spuse lui Giff că ştia unde bătea Henry. 

Acesta insistă. 

— Un pat de corabie nu e nicidecum cel mai sigur loc pe 
timp de furtună. Strâmtoarea Pentland e renumită pentru 
furtunile care se abat asupra ei, iar aceasta de acum nu e 
deloc blândă. 

— Soţul meu mi-a făgăduit c-o să-mi ofere o casă în toată 

puterea cuvântului, spuse ea cu un zâmbet şăgalnic. O să 
am grijă să se ocupe de asta în cea mai scurtă vreme. 

Ideea lui Giff prinse tot mai mult contur, întrucât ceea 
ce proteja Piatra ar fi putut-o proteja şi pe Sidony. 

— Are dreptate, Henry, interveni el. La urma urmei, am 
spus că poate hotări singură. Şi nu cred că Fife şi ai lui o 
să ne prindă dacă vom pleca pe întuneric. 

— La naiba, e o nebunie să ieşi din golf când nu vezi nici 
măcar cât o lungime de braţ! se împotrivi Henry. 

— A navigat pe întuneric în ultimele două nopţi, sublinie 
Sidony. 

— Ştiu că nici golful, nici strâmtoarea nu sunt acelaşi 
lucru cu largul mării, rosti Giff înainte ca Henry să scoată 
în evidenţă acelaşi aspect. Dar am o busolă bună şi un 
partener de nădejde în Maxwell. Şi odată ce trecem de 
Duncasby, cunosc strâmtoarea destul de bine ca să 
ajungem teferi la Capul Wrath şi apoi s-o luăm spre 
miazăzi. Cât de departe aveau să meargă, nu vru să spună. 

— Şi dacă vei fi urmărit? 

— Dacă pornesc pe urmele mele în toiul furtunii, 
înseamnă că sunt nebuni. O să piară la Boars of Duncansby 
ori la Men of Mey!', căci n-o să se aştepte la nicio 
primejdie. De zile întregi stau cu ochii pe noi şi ne imită 
fiecare mişcare. Mă îndoiesc că vreunul de pe vasele lor 
cunoaşte apele strâmtorii la fel ca mine sau ca tine, deci 
dacă iau un avans de o zi faţă de ei o să ajung lesne la 
Capul Wrath. Ei n-au de unde să ştie încotro mă îndrept. 

— Fife ar putea ghici, îl avertiză Henry. Sunt puţine 
variante dacă află că nu te-ai dus la Orkney şi nici n-ai 
rămas aici. Tot ce are de făcut este să se oprească într-un 
sat şi să întrebe dacă Serpent a trecut pe acolo. Corăbiile, 
chiar şi a mea, nu navighează prea des spre apus în apele 
astea, aşa că localnicii bagă de seamă pe dată. 

Giff o privea pe Sidony, în ai cărei ochi strălucea 


10 Locurile la care se face referire (în traducere, „Mistreţii din 
Duncansby“, respectiv „Bărbaţii din Mey“) se află în strâmtoarea 
Pentland (Pentland Firth), situată în extremitatea nord-estică a Scoției, 
cunoscută pentru mareele deosebit de puternice (n.tr.) 

nerăbdarea. 

— Tot mai vrei să vii cu mine, iubito? 

— Vreau, declară ea fără şovăire. Ce sunt Mistreţii din 
Duncansby? 


Plecară la scurt timp după miezul nopţii, când cerul şi 
împrejurimile erau negre ca smoala, iar vântul mânios 
şuiera pe lângă zidurile castelului. Din când în când, câte o 
rafală se năpustea dinspre mare măturând scara abruptă. 

Cum nu se încrezuse în Giff că avea s-o trezească, 
Sidony deschisese ochii de două ori tresărind, cu teama că 
plecase fără ea. La miezul nopţii însă, el o scuturase din 
somnul profund şi-i spusese să se îmbrace iute dacă într- 
adevăr voia să-l însoţească. 

Acum era recunoscătoare pentru tunica roz a contesei, 
deosebit de călduroasă, pe care o purta însă sub mantia 
groasă de lână a lui Fife. Giff i-o înfăşurase el însuşi în 
jurul corpului, explicându-i că avea să-i ţină de cald şi, în 
plus, avea s-o camufleze mai bine decât ţinuta pastelată. 
La rândul ei, se gândi că mantia lui Fife se putea murdări 
oricât, şi astfel i-ar fi protejat tunica. Reflectă cu tristeţe la 
faptul că aceasta din urmă nu avea să mai fie atât de 
elegantă şi de fină la sfârşitul călătoriei, însă lui Giff îi 
plăcea materialul uşor ca puful, aşa că putea spera că avea 
să-i mai cumpere. 

În curtea exterioară a castelului şi pe scara care ducea 
la golful îngust nu se simțeau şfichiuirile vântului şi ploii 
deoarece, asemenea limbii de pământ pe care era aşezat 
Girnigoe, intrândul marin era aproape paralel cu uscatul 
de la Caithness. La debarcader însă, mugetul mării 
învolburate se transformă  dintr-odată într-un urlet 
înspăimântător al valurilor care se zdrobeau de stânci. 
Fără lumină, legat de ambii pereţi ai intrândului, Serpent 
era doar un obiect mai dens, mai zgomotos în bezna 
atotcuprinzătoare. Dar lupta lui de a se elibera din mare 
agita aerul din preajmă şi făcea ca obscuritatea să pară şi 
mai amenințătoare. 

Legăturile rezistară, iar vocea lui Maxwell ajunse la ea 

din apropiere. 

— Sunt chiar aici, milady, şi dacă mă prindeţi de mână o 
să vă trag la bord. 

Giff o susţinu când se agăţă de mâinile căpitanului, dar 
corabia nu voia să stea într-un loc, astfel că a fost nevoie 
de eforturile ambilor bărbaţi pentru a o sui pe punte. 
Imediat, Sidony alunecă pe banca udă a vâslaşilor în timp 
ce, spre enervarea ei, Giff păşi pur şi simplu peste parapet, 
ţinând-o în continuare de mână. Fata ateriză stângaci în 
spaţiul dintre bănci, dar el cobori alături de ea fără să-i 
dea drumul. Giff îi strecură braţul în jurul taliei şi o trase 
lângă el. 

— O să te duc la cabina de la pupa, iubito, aşa că hai cu 
mine pe pasarelă, dar să ai grijă, ţine-te aproape de mine. 
Acum se leagănă cam tare, dar o să te înveţi dacă te 
linişteşti şi încerci să-ţi dai seama cum o să se mişte în 
clipa următoare. 

Se leagănă cam tare! 

Era uşor de zis pentru unul care îşi petrecuse ani de zile 
pe mare, dar şi ea stătuse destule ore la bord, chiar dacă 
nu pe o asemenea furtună. 

— De ce nu avem nicio lumină? întrebă ea. Doar nu ne 
poate vedea nimeni, mai ales că, din câte spunea Henry, 
corăbiile lui Fife nu sunt în golful ăsta. 

— O să aibă oameni de veghe pe faleză şi în alte părţi, 
iar aceia au nevoie numai de o licărire ca să intre la 
bănuieli, îi explică el ridicând puţin glasul. Ar fi grozav 
dacă n-ar zări niciun amănunt care să-i poarte cu gândul la 
noi. 

— Aici, milady, sprijiniţi-vă de umărul meu, rosti Jake, 
prinzând contur din beznă pe o bancă aflată la dreapta ei. 
Vă pot fi de ajutor. 

Recunoscătoare, acceptă. Rezemându-se de băiat şi 
avându-l pe Giff în faţă, străbătu pasarela cu chiu, cu vai. 
Când ajunseră la cabină, îşi recăpătase deja o parte din 
echilibru. 

— A început refluxul, anunţă Giff când deschise uşa. 
Vreau să ajungem în cealaltă parte a golfului cu mult 

înainte de flux, astfel încât să putem trece de Mistreţi în 
siguranţă şi destul de iute ca să depăşim Bărbaţii până nu 
vine refluxul următor. Nu avem prea mult timp. 

El şi Henry îi explicaseră că Mistreţii din Duncansby şi 
Bărbaţii din Mey erau Scylla şi Charybda din strâmtoarea 
Pentland, marcând punctele de agitaţie violentă a apei la 
fiecare capăt al strâmtorii în partea sa cea mai îngustă, 
unde curenţii de sensuri contrare se ciocneau, uneori cu 
rezultate catastrofale. Se spunea că brizanţi uriaşi ţâşneau 
ca dintr-un cazan în clocot şi se prăbuşeau turbaţi unul 
peste altul. Localnicii văzuseră aceste fenomene chiar şi 
când apele din restul strâmtorii erau liniştite, dar situaţia 
se înrăutăţea serios pe timp de furtună. 

Ochii ei se obişnuiră cu întunericul de afară. Putea să 
distingă formele şi să facă deosebirea dintre valurile 
staţionare şi cele agitate, dezlănţuite, dar când intră în 
cabină avu senzaţia că pătrunsese într-o peşteră. 

După cum o prevenise Henry, nu-şi putea vedea mâna în 
faţa ochilor. 

— Presupun că n-am voie să aprind un felinar, chiar 
dacă uşa e închisă. 

— Nu, fetiţo, răspunse Giff. Noaptea asta n-o să avem 
nicio flacără la bord. Cât despre... Se întrerupse şi, chiar şi 
prin zgomotul vântului, Sidony auzi mugetul intermitent pe 
care urechile lui ascuţite îl percepuseră înaintea ei. La 
naiba, trebuie să ajungem în golf de îndată, spuse el. Jake, 
ajut-o pe doamna să ajungă la măsuţa din colţ şi stai cu 
dânsa. Când puştiul începu să protesteze, Giff adăugă fără 
drept de replică: Mă bizui pe tine să ai grijă de dânsa peste 
noapte, căci nu pot face eu asta. 

— Prea bine, o să-i port de grijă, zise Jake. Fiţi liniştit. 

— Ce-a fost tunetul acela? întrebă Sidony când Giff 
dădea să plece. De ce te grăbeşti? 

— A fost un tunet, într-adevăr, însă fulgerul e cel care 
mă sperie, căci o singură scăpărare deasupra golfului va 
transforma noaptea în zi şi ne va aduce în văzul oamenilor 
lui Fife. 

Rostind aceste cuvinte, Giff închise uşa. Pe pipăite, 

Sidony găsi banca dinspre pupa şi se aşeză cu faţa la 
prova. Se îndoia că balansul corăbiei avea să-i provoace lui 
Jake rău de mare dacă băiatul stătea orientat invers. 

— Nu mi-ar plăcea să fiu aici de unul singur, mormăi el 
peste câteva clipe. 

— Nici mie, recunoscu ea. Mă bucur că eşti cu mine, 
Jake. 

— E drept că amândoi am putea pune pe fugă 
lighioanele alea. 

— Ţi-e teamă de lighioane? 

— Ei, nu, doar că-s supărătoare din când în când. 

Intuind adevărul, Sidony i se adresă cu blândeţe: 

— Vrei să-ţi spun o poveste pe care mi-o istorisea sora 
mea, Adela, când eram mică şi mă temeam că o zână rea 
avea să mă fure din pat? 

— Sigur, tot trebuie să facem ceva ca să ne treacă 
timpul. 

Sidony îi spuse o poveste cu ştime care să-l amuze, dar 
pe când vorbea auzi strigăte de bărbaţi şi simţi cum vasul 
începea să se clatine mai tare. Nu-şi putea imagina cum 
aveau să iasă din fiordul îngust în apele învolburate ale 
golfului, însă peste puţin timp simţi mişcarea bine 
cunoscută a vâslelor şi îşi dădu seama că oamenii lui 
Henry de la debarcader împingeau corabia destul de 
departe încât vâslaşii, câte doi pe fiecare latură, să-şi 
cufunde ramele în apă şi să tragă din toate puterile. 

Serpent semăna cu o jucărie purtată de un şuvoi în 
timpul unei ruperi de nori, căci se ridică, se aşeză pe 
valuri, se răsuci şi se întoarse ca un lucru necurat; până la 
urmă, refluxul purtă vasul cu el şi-l desprinse cu totul de 
țărm. Avea să mai dureze încă şase ore, Sidony o ştia, iar 
Giff îi spusese că în strâmtoare valul mareic putea goni 
chiar şi cu zece mile pe oră. Mistreţii erau primejdioşi 
numai în cursul fluxului, zisese el, însă Bărbaţii îşi arătau 
mânia odată cu refluxul, motiv pentru care trebuiau să-şi 
drămuiască foarte atent timpul. 

Mai aveau şase mile până să înconjoare Capul 
Duncansby şi să ajungă la Mistreţi, şi de acolo încă opt 

până la Capul St. John şi Bărbaţii din Mey. Fata îşi aminti 
câtă încredere avea în Giff şi se concentră asupra 
strădaniilor de a-l amuza pe Jake. 

Tunetul continuă să răsune înspăimântător, apropiindu- 
se treptat până când bubuiturile lui asurzitoare părură să 
vină chiar de deasupra lor. Două fulgere luminară spaţiul 
dintre hublou şi oblon destul încât Sidony să vadă silueta 
lui Jake vizavi de ea. 

O vreme, cât tunetul se îndepărtă iarăşi, ploaia se 
prăvăli peste ei şi legănatul navei îşi pierdu din ritmicitate. 
Experienţa îi spunea că marinarii îşi ridicaseră vâslele şi 
corabia călărea valurile. În cele din urmă se stabiliză, iar 
peste câteva minute Jake se ridică şi se duse la uşă, 
deschizând-o cu mare grijă. 

— Ce faci? întrebă Sidony. 

— Mă uit. Au ridicat vela. Aşa mă gândeam şi eu. 

— Pe vremea asta? 

— Sigur că da, rosti el cu un aer superior, masculin. 
Taica face acelaşi lucru ca să capete viteză, da' Sir Giffard 
o să meargă foarte aproape de direcţia vântului, zău aşa. 

— Ei bine, închide uşa până să vadă că ai deschis-o, îl 
sfătui ea. Apoi întoarce-te şi o să-ţi mai spun o poveste, sau 
tu îmi poţi spune una. Doar e rândul tău. 

Prinzându-se în joc, băiatul o făcu în scurt timp să râdă 
cu istoria unei perechi de spiriduşi din ţinutul de graniţă 
care trăiau în casa unei femei ce nu-i trata cum se cuvine. 
Întrucât nici Sidony n-ar fi ştiut cum să-i trateze, simţi 
compasiune pentru biata femeie. 

Vremea trecu iute până când, pe neaşteptate, corabia se 
răsuci perpendicular pe un val, aproape azvârlindu-i pe 
amândoi de pe bănci. Numai faptul că se sprijinea într-o 
mână o salvă pe fată de la o vânătaie sau chiar ceva mai 
grav. 

— Nu-s deloc liniştite apele astea, observă Jake. Încerca 
să-şi păstreze tonul obişnuit, nepăsător, dar ea îi sesiză 
teama. Grija faţă de el o ajută să-şi calmeze nervii. 

— O să treacă, spuse ea. Ştii, i se zice Regele furtunilor. 

— Da, ştiu. Acuma să vă mai spun o... Cuvintele i se 

terminară cu un țipăt când vasul se legănă puternic şi un 
tunet bubuitor făcu să se zguduie toate obiectele din jurul 
lor. 

— 'Ţine-te bine, Jake! strigă Sidony. la-mă de mână! 

O prinse şi, înainte ca tânăra să înţeleagă ce se 
întâmpla, se repezi alături de ea, oferindu-i susţinere. Îl 
înconjură cu braţul şi murmură: 

— Mulţumesc, eram îngrozită c-o să fiu aruncată la 
podea. 

Puştiul nu rosti nicio vorbă, însă când vasul se stabiliză 
şi mişcarea ritmică a vâslelor reîncepu, conchise: 

— Socot că nu mai e pricină de necaz, aşa că mă întorc 
la locul meu. 

Peste câteva clipe, uşa cabinei se deschise, iar în lumina 
slabă din prag se ivi silueta lui Giff. 

— Nu ştiu dacă Fife ne-a văzut în scăpărarea fulgerelor, 
spuse el. Presupun însă că da, aşa că fiţi gata pentru o 
călătorie deloc uşoară. Am străbătut întregul drum mult 
mai rapid decât am fi vrut, aşa că Bărbaţii ne-ar putea da 
un mic motiv de îngrijorare. 

— Cât de mic? întrebă ea, sperând că suna mai liniştită 
decât se simţea. 

— Valul mareic goneşte încă foarte rapid. Nu te 
îngrijora; doar ţine-te bine. 

— Vrei să vii iarăşi încoace? i se adresă ea băiatului 
după ce Giff plecă. 

— Nu, mă descurc. A zis că nu e nimica. Sunteţi de 
părere că valurile se ridică aşa de sus? Mă gândesc că 
atunci când a deschis uşa a părut că e lumină destulă ca 
un om să le vadă când trecem pe lângă ele. 

— O să stai acolo unde eşti, se răsti ea, încercând să fie 
la fel de fermă ca Giff. E prea primejdios ca să umbli de 
colo-colo. Adu-ţi aminte cum a fost mai devreme, şi aceea 
nu era decât furtuna care ne azvârlea în toate părţile. O să 
trecem de Mistreţi fără vreun necaz. 

— Fără îndoială. O spuneţi Domnia Voastră pe 
următoarea, sau încep eu? 

Sidony încuviinţă să fie ea prima şi îi spuse altă poveste 

din Ţara de Sus, dar când ajunse la punctul culminant auzi 
strigăte de afară şi-l simţi pe Jake sărind în picioare. 

— Jake, nu...! 

El izbi însă uşa de perete şi fata apucă doar să-i 
întrezărească silueta în deschizătură înainte ca el să se 
uite în direcţia țărmului şi să dispară. 

Cu un țipăt, Sidony sări la rândul ei şi se aruncă peste 
podeaua mişcătoare până în prag, apucând uşorul şi apoi 
uşa când aceasta ameninţă să se închidă cu putere peste 
ea. Abia reuşind să se ţină, privi afară şi văzu că Jake 
fusese aruncat lângă copastia în trepte şi se agăţase de ea, 
jumătate pe treapta superioară şi jumătate pe cea de 
dedesubt. Îl zări apoi pe Maxwell la cârmă, strângând 
echea, cu faţa schimonosită de teamă, şi pe Giff la catarg, 
mânuind braţul vergii de o parte şi răcnind ordine către 
Hob Grant, aflat de partea cealaltă. Vâslaşii dinspre pupa 
văzură păţania lui Jake, dar pe fiecare bancă se aflau trei 
marinari, fiecare blocat la rama lui, şi cu toate că bărbatul 
dinspre interval de pe cea mai apropiată bancă dădu să se 
mişte, cel dinspre copastie strigă la el să rămână pe loc, 
pentru că altfel ar fi pierdut vâsla. 

Giff, cu atenţia îndreptată spre marea din faţă, urlă la 
marinarii de la babord să tragă mai tare tocmai când 
corabia se înclină în acea direcţie, aproape culcându-se pe 
o latură. 

Valurile se năpustiră asupra lor din toate părţile, iar 
Sidony îşi dădu seama că nava se răsucea în loc, de parcă 
ar fi fost prinsă într-un vârtej. Chiar în acel moment, prova 
se cufundă sub coama unui val enorm, şi îl văzu pe Jake 
alunecând în faţă, de pe treapta cea mai înaltă a copastiei, 
spre vâslaşi, sau mai departe, peste bord, în mare. 

Bărbaţii, lipiţi de ramele lor, nu puteau face nimic să-l 
ajute. 

Maxwell strigă, dar vântul îi alungă vorbele înainte să 
ajungă la ea. Căută înnebunit în jur, sperând să găsească 
un om care să preia controlul cârmei. 

Speriată că avea să-i dea drumul, osândindu-i pe toţi la 
moarte, fata se repezi înspre jake. Dacă picioarele ei 

atinseră puntea, nu-şi dădu seama. Se uita fix la el şi nu se 
mai gândea la nimic şi la nimeni. Îl auzi pe Giff răcnind din 
depărtare, însă nu îndrăzni să privească într-acolo, de 
teamă că băiatul avea să dispară peste parapet, în mare. 
Nu-l putea lăsa pe Giff să-l piardă. 

Un val o udă din cap până în picioare dar singurul efect 
fu că o ajută să plonjeze până la Jake cu braţele întinse. 
Mâna dreaptă îşi rată ţinta, însă cea stângă îi prinse 
glezna în momentul în care umărul i se lovi de parapet. 
Simţind că derapa la rândul ei, reuşi să-şi înfăşoare mâna 
în jurul gleznei băiatului. Dar acesta era greu şi aluneca 
inexorabil spre apă, trăgând-o după el. 


Ca de obicei în asemenea condiţii, Giff îşi alesese o 
poziţie din care să supravegheze apa şi să comande 
echipajul. Întrucât Hob Grant se dovedise agil la mânuirea 
braţelor de verga, Giff îi spuse să se ducă la cele dinspre 
tribord, în timp ce el se ocupă de cele de la babord. Prima 
oară când navigase prin strâmtoarea Pentland angajase un 
pilot la Capul Wrath ca să-l înveţe toate ciudăţeniile 
locului, şi ştia că la Bărbaţii din Mey trebuia să menţină un 
curs drept, deoarece era mai puţin de o milă între Capul 
St. John şi insula Stroma. Cu două oceane ciocnindu-se 
într-un spaţiu atât de îngust, refluxul părea să o ia în toate 
direcţiile. Apele acelea înghiţiseră multe corăbii, iar Giff 
nu voia ca Serpent să li se alăture pe fundul mării. 

Brizanţii erau înalţi, refluxul încercând acum să tragă 
vasul înapoi, acum să-l împingă spre ţărmul de la 
Caithness; drept rezultat, văzu o bulboană cu o clipă 
înainte să intre direct în ea. Corabia atinse totuşi marginea 
vârtejului şi începu să se răsucească. Giffle strigă 
vâslaşilor să tragă mai tare; spera ca îndemnul să aibă 
efect mai ales la babord, unde aşezase doisprezece oameni 
de rezervă ca să lupte cu tendinţa curentului de a-i 
împinge spre țărm. Vântul bătea iarăşi dinspre nord, însă 
putea fi domesticit şi utilizat ca un aliat preţios. 

Auzi ţipete din spate dar, ştiind că trebuia să scoată 
nava din vârtej, urlă iarăşi către vâslaşi să tragă înainte de 

a se uita în spate. 

Spre uluirea lui, o văzu pe Sidony sărind, alunecând şi 
plonjând spre copastia de la babord. Numai atunci zări faţa 
înspăimântată a lui Maxwell şi soarta care-l aştepta pe 
Jake. 

— "Ţine cârma! zbieră el către Maxwell, apoi se întoarse 
către oamenii lui: Trageti, flăcăi, trageţi pentru vieţile 
noastre! Hob, leagă braţul vergii pe partea ta! 

În acel moment, toată lumea răcnea pe corabie. Când 
văzu că Hob legase braţele de vergă, Giff trecu odgonul 
prin tachet pentru a termina învergarea. După aceea, 
rugându-se ca vântul să-şi menţină direcţia, sări pe 
pasarelă şi o rupse la fugă, nădăjduind că n-avea să 
alunece pe suprafaţa udă. Marinarii nu-şi puteau părăsi 
posturile fără a pune în primejdie nava, şi era îngrozit că 
avea să ajungă prea târziu. 

Sidony îl ţinea pe băiat cu toate puterile, dar Jake se 
zbătea, iar valurile făceau tot posibilul să-i târască pe 
amândoi în adâncuri. În graba lui de a-i prinde, Giff 
aproape că zbură el însuşi peste parapet, dar se agăţă de 
balustradă şi o apucă pe Sidony, apoi şi pe Jake. 

Ochii ei se măriră când îi întâlniră pe-ai lui, şi pe bună 
dreptate. Era furios şi nu dorea nimic mai mult decât s-o 
strângă de gât pentru spaima pe care i-o pricinuise. 

Cerându-i prin gesturi celui mai apropiat vâslaş să 
elibereze banca şi lăsându-i pe ceilalţi doi să se aşeze 
pentru a-şi menţine forţa de vâslire, Giff îi încredinţă 
băiatul. 

— Înveleşte-l într-o pătură; e ud până la piele. După 
aceea schimbă-l pe Maxwell. 

— Îndată, domnule. 

În acea clipă, corabia se eliberă din vârtej şi îşi recăpătă 
echilibrul. Nu erau în afara primejdiei, însă trecuseră de ce 
fusese mai rău. 

Giff îşi privi soţia, încă simțind şocul dezastrului iminent 
şi dorind s-o pedepsească pentru groaza pe care i-o 
provocase. O luă în braţe şi o duse la cabina de la pupa, 
remarcând în trecere că Wat Maxwell îşi strângea fiul la 

piept. 

— Îi trebuie o chelfăneală, mormăi Giff când ajunse în 
dreptul lui. Amândurora le trebuie una. 

Nu aşteptă răspunsul, ci o purtă pe Sidony până în 
cabină şi închise uşa cu piciorul în spatele lui. Îşi dădu 
seama pe dată că în felul acesta se făcuse beznă şi îşi 
aminti că e mult mai greu să te ţii pe picioare dacă nu vezi 
nimic în jur. 

— Doamne, să nu mă scapi! murmură ea când bărbatul 
se împiedică. 

— Poţi să stai dreaptă? 

— Cred că da. Ce ai de gând să faci? 

— Ce-ai avut în cap când ai plecat din cabină după ce ti- 
am spus să stai aici? 

— Jake voia să-i vadă pe Bărbaţii din Mey. l-am zis să 
rămână înăuntru, dar n-am observat că deja se îndrepta 
spre uşă. A deschis-o şi pur şi simplu a dispărut. M-am 
repezit să mă uit tocmai atunci când corabia a început să 
se rotească. N-am putut să-l las să cadă în mare, încheie ea 
scâncind. Giff o strânse în braţe şi o trase spre el. 

— Dacă mă mai sperii vreodată aşa, fetiţo, fac legământ 
că te jupoi cu mâna mea. 

Nu spuse nimic, dar braţele ei îl cuprinseră şi îl ţinură 
strâns. Giff se bucura că în cabină era prea întuneric ca 
Sidony să-i poată vedea lacrimile curgându-i pe obraji la 
gândul că fusese atât de aproape de a o pierde. 


Deşi era la fel de udă ca Jake, Sidony se simţi învăluită 
de căldură şi nu înţelegea de ce, când soţul ei tocmai o 
ameninţase cu bătaia dacă mai făcea vreodată aşa ceva şi 
nici în acel moment nu se potolise. Dar ameninţarea care 
ar fi trebuit s-o înspăimânte îi strecurase în corp un 
sentiment ciudat, cald, aşa că se strânse la pieptul lui cât 
de tare putu. 

O sărută pe frunte şi pe buze, după care spuse: 

— Nu mai pot sta, iubito. Trebuie să văd ce face Jake şi 
să mă asigur că am trecut de ultimul dintre Bărbaţi. Mai 
avem câteva zile de călătorit, însă furtuna înseamnă de- 

acum mai mult vânt decât ploaie. Poate că vom putea să 
tragem la țărm peste noapte şi să ne uscăm cât de cât. 

Peste o oră însă, două vele se iviră în spatele lor, 
obligându-i să zorească. Vremea începu să se limpezească 
şi, cu excepţia lungilor ceasuri de calm perfect de a doua 
zi, vântul rămase prielnic. Chiar şi lipsa lui îi ajută, căci, 
folosindu-şi  judicios  vâslaşii şi fiind conştient că 
drakkarurile nu luaseră provizii destule pentru atâţia 
oameni la Golful Wick, trebuind prin urmare să se 
oprească pentru expediţii de vânătoare sau pescuit. Giff 
reuşi să-şi continue drumul pe când urmăritorii pierdură 
teren. 

Amurgul făcuse loc nopţii în cea de-a treia zi când 
ajunseră într-un intrând stâncos. Strigându-le vorbe de 
salut şi ordine oamenilor de pe țărm, Giff le porunci 
vâslaşilor să întoarcă nava şi s-o amareze cu spatele într- 
un noust!! închis. 

— Unde suntem? întrebă Sidony pe când soţul ei o ajuta 
să debarce. 

— La Duncraig. Fife o să aibă nevoie de mult noroc ca să 
ne găsească acum şi, cum trebuia să trecem pe la casa 
mea ca să ajungem la Ranald, pe insula Eigg, am hotărât 
că datoria filială îmi impunea să fac o escală şi să te 
prezint părinţilor mei. 

Mijind ochii, fata rosti bănuitoare: 

— Doar nu vrei să mă laşi aici? 

— M-am gândit la asta, pentru că dacă te ţin lângă mine 
pot da de necaz mai târziu, recunoscu el. Dar, cum Fife şi 
ai lui au rămas în urmă, o să te duc mâine la Glenelg şi o 
să te las la tatăl tău în vreme ce eu o să continui până la 
Eigg. 

Sidony se strâmbă. Nu numai că nu voia să-şi înfrunte 
tatăl dacă Giff trebuia să plece iarăşi imediat, dar, ştiind 
acum care-i era destinaţia, voia să întreprindă călătoria 
până la capăt. 


11 Termen scoţian desemnând un mic golf în care ambarcatiunile se pot 
adăposti pe vreme nefavorabilă (n.tr.) 

Fife era în culmea nefericirii. Îşi dăduse seama că era ca 
şi prizonier al lui de Gredin din momentul în care 
trădătorul blestemat îi spusese că oamenii din escorta sa 
pieriseră. Cu toate acestea, Fife nu se clintise când aflase 
că MaclLannen dusese The Serpent în ghearele furtunii 
turbate şi că de Gredin voia să pornească pe urmele lui. 

— Eşti scrântit, se răstise contele când cavalerul 
ordonase îmbarcarea. Pe mine lasă-mă aici, şi o să cer 
adăpost de la prinţul Henry. 

— Nu, milord, n-o s-o faceţi. La Girnigoe nu-mi sunteţi 
de niciun folos. 

Când Fife începuse să protesteze, vrând să afle ce folos 
putea trage de Gredin de pe urma lui în orice alt loc, 
cavalerul îi făcuse semn unui oştean care-i adusese o 
sticluţă. 

— Beti din asta, milord. O să vă liniştească. 

— Nu vreau băutura dumitale, şi refuz să mă urc pe o 
corabie pe vremea asta! 

— Alegeţi, milord. Fie beţi din sticluţă, fie o să pun un 
om să vă trimită direct în lumea viselor. N-avem timp de 
pierdut. 

Înţelegând de ce dormise atât de bine în noaptea 
precedentă, Fife băuse vinul şi se trezise după câteva ore 
cu o durere teribilă de cap, ud până la piele şi mai 
înspăimântat ca oricând. Prova drakkarului sălta violent în 
toiul furtunii, iar pânza sub care se adăpostise fusese luată 
de vânt. 

Când un val îl izbi drept în faţă, urlă şi se agăţă de 
bastingaj, încercând să găsească un mâner. 

De Gredin, aflat surprinzător de aproape, strigă: 

— Legaţi-l. Şi aşa face numai necazuri, iar dacă se duce 
peste bord, asta e. Stătea lângă etravă, călare pe lăzile cu 
efectele echipajului, dar Fife era prea speriat de marea 
învolburată ca să ridice privirea spre el. 

În clipa în care vâslaşii îl apucară şi începură să-i lege 
mâinile, răcni: 

— De ce faci asta? De ce nu mă omori odată, ca să 
terminăm cu totul? 

— Să spun drept, flamura regală mi-e mai de folos decât 
Domnia Voastră, dar s-ar putea să-mi fiţi de trebuinţă. 
Dacă e aşa, Domnul o să vă ţină în viaţă pentru mine. 

— Dar de ce ar face-o? Şi unde suntem? Ne apropiem de 
Orkney? 

— Nu mergem la Orkney, îl informă de Gredin. Mergem 
în insule. MacLennan n-ar fi plecat pe furtuna asta dacă s- 
ar fi dus numai până la Orkney. Işi duce încărcătura la 
singurul om, în afară de Henry, destul de puternic încât să 
vă înfrunte pe Domnia Voastră, pe rege şi pe Sfinţia Sa. 
MacLennan se duce la MacDonald. 

— Dar... Fife se opri, dându-şi seama că pentru un om ca 
de Gredin, puterea lui Donald era tot ce conta. Cavalerul 
putea nici să nu aibă habar de relaţia lor strânsă de 
rudenie. În orice caz, contele ştia că ar fi fost o neghiobie 
să dezvăluie vreun amănunt care i-ar fi scăzut propria 
valoare. În plus, era posibil ca MacLennan să fi formulat 
aceeaşi judecată cu privire la Seniorul Insulelor. 

Oricum, putea fi sigur că Donald nu avea să îngăduie 
maltratarea lui, ba chiar avea să fie dornic de a-l ajuta să 
pună mâna pe Piatră. 


capitolul 20 


Giff îşi lăsă oamenii să aibă grijă de corabie şi o călăuzi 
pe Sidony pe deal, până în curtea luminată de torţe şi apoi 
la treptele de la intrare. li escortau doi oşteni de-ai tatălui 
său. Unul dintre ei, Donnie Murchie, era prieten cu Giff din 
copilărie şi acum devenise căpitanul gărzii. Donnie îi 
informă că stăpânul său era plecat pe mare, lucru pe care 
Giff îl ghicise văzând golful gol. 

— N-o să vezi prea mult din castel în seara asta, fetiţo, 
zise el, dar o să ai tot timpul mai târziu. Presupun c-o s-o 
găsim pe mama în camera ei, însă mai întâi vreau să 
rânduiesc masa pentru oamenii mei. 

Donnie răspunse: 

— Cât despre asta, stăpâne Giff, intendentul o să fie 
încântat să se îngrijească de oamenii Domniei Voastre 
dacă-i trimiteţi în sala cea mare. Doamna preferă să cineze 
târziu, aşa că Domniile Voastre n-o să suferiţi de foame. 
lar dacă îmi îngăduiţi, milord, suntem foarte bucuroşi să 
vedem că, în sfârşit, v-aţi luat o soţie. 

Giff zâmbi şi îi puse lui Sidony un braţ în jurul taliei. 

— Şi eu sunt bucuros. 

Când îl privi, ochii ei licăriră în lumina torţelor; ştiind că 
în curând aveau să împartă iarăşi patul, Giff se simţi 
străbătut de un fior. 


Sidony văzu cum se uită la ea şi intui ce-i trecea prin 
minte. Şi ea abia aştepta să se împreuneze cu el, în 
speranţa că apoi avea să găsească o cale de a-l convinge s- 
o ia în călătoria la Ranald din insule. 

Când Giff îi strânse mâna şi i-o duse la umăr, îl strânse 
de braţ. Părea mulţumit să fie din nou acasă şi le zâmbi 
amabil servitorilor care-i întâmpinau. Înăuntru, o călăuzi 
de-a lungul unei săli imense pline de oşteni şi slujitori care 
se pregăteau de cină până ajunseră la un şir de trepte de 
piatră din colţul opus scării principale. Se deplasau atât de 
repede pe cât o îngăduiau bunele maniere, oprindu-se 
numai pentru ca Giff să i-l prezinte soţiei sale pe intendent, 
Eachainn MacCrimmon. 

— Eachainn, aceasta este doamna mea, adăugă el, 
strângându-i mâna. Îl asigură că nu aveau nevoie de ajutor 
pentru a o găsi pe Lady MacLennan şi îl rugă să aibă grijă 
de vâslaşii săi. Când acesta promise că totul avea să fie în 
regulă, porniră mai departe. 

— Nu vreau să se ştie de căsătoria noastră până nu-i 
spun mamei, îi şopti Giff lui Sidony. Fără îndoială, zvonul 
se răspândeşte deja, întrucât Donnie Murchie a presupus 
că suntem căsătoriţi din clipa când ne-a văzut. 

Deschise uşa din capătul scării şi îşi lăsă soţia să intre 
prima. 

Sidony zări o doamnă micuță şi durdulie într-o rochie 
simplă de un roşu-cafeniu şi cu o broboadă albă, care îşi 

puse deoparte lucrul de mână când se ridică iute, dar 
grațios de pe bancheta capitonată de lângă şemineu. 

Grăbindu-se să-i întâmpine, exclamă: 

— Giffard, tu eşti? 

— Da, mamă, şi ţi-am adus o surpriză pe cinste, 
răspunse el desprinzându-se de Sidony pentru a-şi putea 
îmbrăţişa mama. 

— Of, scumpule, a trecut prea multă vreme! Privind-o 
curioasă pe Sidony când îşi săruta fiul, doamna urmă 
imediat: Rogu-te, spune-mi despre ce surpriză e vorba. 

— Aceasta este soţia mea, Sidony, o anunţă el. 

— Vai, trăgeam nădejde că asta trebuie să fie! rosti Lady 
MacLennan întinzându-şi mâinile spre nora ei. Ochii 
albastru-închis, ca ai lui Giff, străluceau de bucurie, iar 
când Sidony îşi făcu plecăciunea de rigoare, doamna o 
chemă la ea. Hai, lasă-mă să te îmbrăţişez, copila mea. 
Sunt atât de fericită să-ţi urez bun-venit la Duncraig! Giff, 
dragule, spune-le să ne servească masa aici, astfel încât să 
putem sta la taclale liniştiţi. 

— Aşa o să fac, mamă. Dar sper că o să-mi îngădui să o 
amân cu vreo jumătate de oră. Am treabă jos, trebuie să 
văd cum se descurcă oamenii mei. Unde este Domnia Sa, 
tata? 

— Păi nu ştiu. A primit un mesaj acum câteva ore şi a 
pornit pe dată. Poate i-a zis lui Eachainn MacCrimmon 
încotro s-a dus. 

— O să-l întreb. Mi-am luat deja libertatea de a-l ruga să- 
mi hrănească vâslaşii. 

— Sigur, scumpule, faci întocmai cum vrei tu. Vai, 
Giffard, tatăl tău o să fie atât de bucuros să te vadă când 
se întoarce! 

— Cât despre asta, spuse el molcom, nu pot zăbovi, 
mamă. Mâine-dimineaţă o duc pe Sidony să stea cu tatăl ei 
câtă vreme eu o să-mi văd de o îndatorire deosebit de 
importantă. 

— A, murmură ea, reprimându-şi dezamăgirea. Se 
întoarse către Sidony şi o întrebă: Dar cine este tatăl tău, 
draga mea? 

— Macleod din Glenelg, doamnă. 

— Mă gândeam eu că trăsăturile tale-mi sunt cunoscute. 
Am întâlnit-o de multe ori pe sora ta Cristina, precum şi pe 
alta - Isobel cred că se numea. Stai să-mi aduc aminte, s-a 
măritat... 

— Cu Sir Michael Sinclair, completă Sidony zâmbind. 

— Aşa-i, dar dacă Giff ne lasă singure pentru o vreme, 
trebuie să te aşezi şi să-mi povesteşti totul despre tine. 
Bineînţeles, o cunosc şi pe mătuşa ta, Euphemia Macleod. 

— Într-adevăr, doamnă? rosti fata în timp ce Giff o 
sărută şi o lăsă să se descurce cu sarcina dificilă de a-i 
povesti soacrei sale întreaga ei viaţă. 

De îndată ce dădu curs invitaţiei şi se aşeză lângă ea, 
Lady MacLennan îi prinse iarăşi mâinile şi mărturisi: 

— Vai, scumpa mea, nu ştiu cum ai izbutit să-l aduci 
acasă, dar îţi sunt nespus de recunoscătoare. Nu mă supăr 
nici măcar că n-am fost la nunta voastră, deşi mi se pare 
straniu că n-am auzit nici cea mai mică şoaptă despre 
pregătirea ceremoniei. 

— Mă tem că pregătirile n-au fost prea lungi, doamnă, 
răspunse nora ei cu un surâs. Însă Giffard nu mi-a interzis 
să vă povestesc toată istoria, aşa că o voi face. 

Purcese imediat, lăsând la o parte numai comoara, 
faptul că ascunzătoarea din care o salvase Giff se afla pe o 
corabie pe care el o furase de la contele de Fife şi motivul 
real al călătoriei lor în Insule. 

Totuşi, după ce Lady MacLennan înfieră ticăloşia unui 
membru al familiei regale care înscenase răpirea unei 
tinere nevinovate şi se minună de norocul care-l făcuse pe 
Giff s-o descopere şi s-o salveze, ba să mai şi găsească un 
preot care să-i cunune, Sidony se simţi obligată să 
lămurească un aspect. 

— Prin urmare, sosirea noastră aici nu s-a datorat nici 
unei urzeli din partea mea. Giff are treburi în Insule, şi 
cum Duncraig se află aproape de Glenelg, s-a gândit că e 
de datoria lui să mă aducă să mă cunoaşteţi înainte să mă 
ducă acasă, unde o să-l aştept. 

— Acum îmi aduc aminte, tatăl tău urmează să se 

însoare cu Ealga Clendenen peste numai două săptămâni, 
nu-i aşa? Ne-au invitat la nuntă. 

— Sper că aveţi de gând să mergeţi. 

— Acum, fără nicio îndoială. Ah, ce minunat! exclamă ea 
încântată. Mi-aş dori atât de mult ca soţul meu să fie 
acasă! Va fi îngrozitor de mâhnit dacă n-o să apuce să-l 
vadă pe Giffard după atâta vreme. Din când în când ne 
trimite vorbă, însă veştile nu sunt prea liniştitoare. Domnul 
meu se teme că Giff e tare nechibzuit şi că într-o zi o să 
aflăm că a fost ucis într-una dintre aventurile sale. 

— Dar credeam... Sidony se întrerupse, dându-şi seama 
că în acele împrejurări ar fi fost imprudent să-şi dezvăluie 
gândurile. 

Soacra ei deveni însă atentă. 

— Ce credeai, draga mea? Rogu-te, spune-mi dacă ştii de 
ce abia dacă s-a apropiat de casă în ultimii zece ani. Nu-ţi 
poţi închipui cât de dor ne este de el. Surorile lui sunt 
plecate acum, în vizită la nişte verişoare, dar şi ele o să fie 
teribil de dezamăgite. 

— Ştiu foarte puţine lucruri, recunoscu Sidony. Dar mi-a 
spus că după ce... după ce tatăl lui l-a alungat de-acasă 
pentru că l-a învinuit... 

— O, nu, te implor, spune-mi că n-a avut nimic de-a face 
cu accidentul acela cumplit! 

Sidony încuviinţă din cap. 

— Mi-a zis că tatăl lui l-a trimis să stea cu unchiul 
deoarece... deoarece Domnia Sa îl învinovăţeşte pentru 
moartea fratelui său mai mare. 

— Vai, scumpo, mi-aş dori ca bărbaţii să-şi deschidă 
inima când sunt necăjiţi. Ba îi mai învaţă şi pe fiii lor să-şi 
ţină gura cusută. Mă temeam de aşa ceva, dar când am 
îndrăznit să-i spun soţului meu, a respins ideea pe dată. 
Cum ar fi putut să-şi închipuie Giff o asemenea bazaconie, 
mi-a zis el, când niciodată nu-i dăduse Jui prin cap? Dar eu 
m-am gândit la asta, şi am tinut-o pe-a mea. Mi-a spus că-s 
o femeie neroadă şi a stăruit că fiul nostru nu poate fi atât 
de smintit. Ei poftim! 

— Dar dacă nu acesta a fost motivul... 

— Nu-ţi dai seama? Soţul meu îl ţinuse pe Bryan acasă 
în pofida numeroaselor propuneri de a-l trimite ca paj şi se 
temea că-l răsfățase prea mult, deoarece Bryan a ajuns la 
fel de necugetat pe cât se spune acum că ar fi Giffard. 
Ajungea să-i spui nu ca să-l vezi făcând tocmai ce i se 
interzisese, iar soţul meu a proclamat că acest lucru nu 
trebuia să se întâmple şi cu Giffard. Cum îi mai rămăsese 
doar un fiu, voia să-l ocrotească mai bine decât o făcuse cu 
Bryan. Prin urmare, l-a trimis pe dată să-şi primească 
instruirea de paj la fratele meu, la Loch Hourn. Altfel, risca 
să nu-l mai lase niciodată să plece de acasă. Şi oricum 
urma să se ducă apoi la Dunclathy ca să se pregătească 
pentru rangul de cavaler. 

— Giff crede şi acum că l-ar fi putut salva pe Bryan doar 
strigând la el. Se învinovăţeşte pentru moartea lui. 

Lady MacLennan se încruntă. 

— Am încercat să-i explic că amândoi erau nişte copii, că 
n-a fost decât un accident tragic. Soţul meu însă şi-a 
suportat durerea în tăcere şi apoi l-a trimis de acasă. Iar în 
cele câteva dăţi când s-a întors, Giffard a refuzat să 
vorbească despre trecut. Bărbatul meu crede că e 
ranchiunos pentru că nu voia să meargă la Loch Hourn, 
dar el mai degrabă ar muri decât să recunoască în ce 
măsură îşi iubeşte fiul. lar eu îmi zic, adăugă ea cu 
înţelepciune, că, fiind de acelaşi sânge, Giffard n-o să-ţi 
mulţumească pentru că mi te-ai destăinuit. Trebuie să 
chibzuim împreună, copila mea. 

— Poate că n-o să fie atât de greu, milady. Nu avem 
nevoie decât să-i sugerăm fiecăruia ce ar putea crede 
celălalt. Apoi, când se vor întâlni la Chalamine pentru 
nuntă, fiecare o să vadă... Se opri, întinzându-şi mâinile în 
lături. 

— E o idee grozavă, aplaudă gazda. Acum, mă întreb cât 
o să mai stea. Sunt convinsă că a trecut mai mult deo 
jumătate de oră. 

— Dacă-mi îngăduiţi, am fost închisă pe o corabie vreme 
de o săptămână, şi mi-ar plăcea să fac o plimbare până în 
golfuleţ. Pun rămăşag că Giff o să fie atât de dornic să mă 

aducă înapoi, încât o să ne reunim mai repede decât dacă 
trimitem pe cineva să-l cheme. 

Lady MacLennan râse din toată inima. 

— Ah, draga mea, ştiu că o să fie o adevărată bucurie să 
te am de fiică! 

Luându-i cuvintele drept încuviinţare, Sidony se grăbi să 
coboare în sala cea mare, apoi ieşi şi cobori pe cărarea 
până la poarta care delimita golful. Nedumerirea 
sentinelelor se risipi când le spuse că Lady MacLennan o 
trimisese să-l aducă pe Sir Giffard la cină. 

Oşteanul zâmbi larg. 

— Bun venit la Duncraig, Lady Giffard. _ 

Îi mulţumi şi trecu mai departe în pas vioi. În cele din 
urmă găsi corabia aparent abandonată, în ciuda opaiţelor 
aprinse în golf. Străbătu debarcaderul în formă de U până 
la pupa şi văzu că sabordul de la pupa era deschis. 
Presupuse că Giff şi ceilalţi se duseseră să aducă provizii 
pentru a le înlocui pe cele consumate. 

— Milady, ce căutaţi aici, de una singură? 

Cu inima bătând de să-i sară din piept, îl văzu pe Jake 
trăgând cu ochiul la enorma ladă care ocupa o parte 
considerabilă din magazia de la pupa. 

— Ce cauţi tu aici? întrebă ea. Unde sunt Sir Giffard şi 
restul oamenilor? 

— Taica e în faţă, în cabina mică, stă de vorbă cu un 
barcagiu din Duncraig. Ceilalţi s-au dus cu Sir Giff să 
aducă nişte lucruri, mi-a zis taica. 

Deci era aşa cum se gândise ea. 

— Dar tu ce faci? repetă Sidony. 

— Lada asta, mormăi el ridicând din umeri. Mă întrebam 
ce poate fi înăuntru. 

Dându-şi seama că probabil conţinea comoara pe care o 
transportau, se răsti la el: 

— Doar n-ai încercat s-o deschizi! 

— Nu, n-aş face aşa ceva, răspunse el cu o privire 
neprihănită. 

Sidony, care văzuse de multe ori o privire identică pe 
chipul surorii sale Sorcha când punea la cale vreo 

năzdrăvănie, rosti cu fermitate: 

— Ce-ai făcut totuşi? 

— Numai am vârât un deget ca să pipăi, mărturisi el 
uitându-se pe lângă ea, cu un aer neliniştit, de parcă se 
temea că avea să vină cineva să-l mustre. E o gaură prin 
care-mi pot strecura degetele, iar ce am atins era foarte 
neted, în afară de unele locuri unde părea că fusese cioplit. 
Ce credeţi c-ar putea fi? 

Nu-şi putea imagina, dar curiozitatea îi fusese aţâţată. 

— Arată-mi şi mie. 

— Atunci trebuie să veniţi înăuntru, spuse el. Când intră 
în magazie, puştiul îi arătă un orificiu destul de mare pe o 
latură a lăzii. 

Işi introduse degetul şi recunoscu descrierea făcută de 
băiat, dar pipăi marginile aspre, pline de aşchii ale găurii 
şi îl privi bănuitor. 

— Nodul frânghiei era afară când ai găsit lada? Văzând 
răspunsul pe chipul lui, urmă: Jake, nu trebuie să tragi cu 
ochiul pe-aici. Ştii ce-ar face Sir Giff dacă te-ar prinde. 

— Da’ n-o să-i ziceţi, nu? 

Deschisese gura să jure că n-avea să-l dea în vileag când 
amândoi auziră paşi apropiindu-se. În grabă, săriră pe 
debarcader tocmai când Giff, însoţit de patru oameni, 
ajungea la sabord. 

— Ce naiba faceţi aici? se interesă el. 

— Mama ta m-a trimis să te aduc la cină, îl lămuri 
Sidony. Sabordul era deschis, aşa că am intrat. Nu 
văzusem partea asta a corăbiei, iar Jake tocmai mi-o arăta. 

Conştientă că minţea de îngheţau apele, nu îndrăzni să 
se uite la Jake, însă Giff îi aruncă puştiului o privire scurtă 
înainte de a replica: 

— Timpul a trecut fără să bag de seamă. O să încui 
sabordul, băieţi, cât timp mâncăm, şi o să le trimit cina 
acelora dintre voi care rămân pe corabie. Când mă întorc, 
o să terminăm. 

— Presupun că ai mai încărcat nişte provizii, spuse fata 
când părăsiră împreună  golfuleţul, urmaţi de Jake, 
căpitanul Maxwell şi alţi doi marinari. Sunt sigură că tata o 

să ne mai dea în caz de nevoie. 

— Crezi? l-aş fi recunoscător. 

— Chiar trebuie să te întorci aici după cină? E târziu. 

— Da, iubito, trebuie, dar nu trebuie să mă aştepţi 
trează. Nu-ţi lua mutrişoara asta, adăugă el când Sidony 
îngădui dezamăgirii să i se afişeze pe chip. Dacă adormi, te 
trezesc atunci când ajung. 

Plecă înapoi în golf imediat după cină, şi cu toate că îi 
făcea plăcere discuţia cu Lady MacLennan şi abia aştepta 
să-i cunoască cele două fiice, Giff tot nu se întorsese când 
stăpâna casei anunţă că era momentul de a merge la 
culcare. 

— Mâine ai o călătorie scurtă, draga mea, însă Giff a 
plănuit să pornească devreme, aşa că ar fi bine să dormi 
cât poţi. 

O conduse pe Sidony la dormitorul pe care avea să-l 
împartă cu Giff, se asigură că avea toate cele 
trebuincioase, inclusiv serviciile unei slujnice, apoi îi ură 
noapte bună. 

Sidony dormea când Giff se întoarse, dar acesta se ţinu 
de cuvânt şi o trezi. Urmă un interludiu scurt, dar plăcut; 
după aceea, se lungi mulţumită, odihnindu-şi capul în 
curbura umărului său, întrebându-se ce-i rezerva viitorul. 

— Ce căutai de fapt în magazie? murmură el. 

Fata se simţi străbătută de un fior de vinovăţie. 

— Păi... ţi-am spus. 

— Nu, iubito, nu se pune. Ai tresărit de parcă te-aş fi 
străpuns cu o săgeată. 

— Ei, da, însă dacă ţi-aş zice... 

— Nu ne târguim aici, fetiţo. Acum sunt liniştit, dar dacă 
nu-mi spui, o să mă înfurii grozav, şi nu vrei asta. 

Nu, nu voia asta, însă nu o preocupa propria soartă. 

— Bine, o să-ţi zic, dar vina este a mea, nu a lui Jake. 
Voiam să ştiu ce e în ladă, şi era o gaură pentru nodul 
frânghiei, aşa că am vârât un deget înăuntru. 

— Care din voi a găsit gaura? 

— A fost vina mea, domnule. 

— Deci Jake a găsit-o. Nodul lipsea, sau l-a tras puştiul? 

M-ai mai minţit şi înainte ca să-l ocroteşti, fetiţo. Nu 
repeta greşeala. 

Sidony simţi mânia cuprinzând-o. j 

— E doar un băiat. Mai mult, e aidoma ţie. Işi asumă 
riscuri. Când vrea să facă un lucru îl face, şi nu ia în seamă 
posibilele primejdii. 

— Atunci ar trebui să aprobi pedepsirea lui, ca să nu 
devină la fel de nechibzuit pe cât crezi tu că sunt. 

— Ceea ce cred este că Jake te admiră şi vrea să fie 
întocmai ca tine. Prin urmare, eşti dator să-i oferi un 
exemplu bun, iar asta, domnul meu, nu înseamnă să 
pedepseşti o purtare care o imită pe a dumitale. 

Giff rămase tăcut. În cele din urmă, aparent nepăsător, 
rosti: 

— Şi atunci când mă minţi, purtarea asta nu trebuie 
pedepsită? 

Fata înghiţi în sec. Minţise pe negândite, din dorinţa de 
a-l proteja pe Jake. Nu-şi amintea s-o mai fi făcut vreodată, 
nici măcar când Sorcha le vârâse pe amândouă în necaz şi 
tatăl lor le prinsese. Faptul că nu era mincinoasă din fire 
nu constituia însă o scuză acceptabilă. 

O trase mai aproape de el şi se aplecă asupra ei. O 
sărută cu blândeţe şi, la fel de blând, spuse: 

— Să n-o mai faci niciodată, iubito. Un bărbat trebuie să 
poată avea încredere în soaţa lui. 

Vru să-i pipăie sânii, dar ea se luptă cu senzațiile care 
începeau să i se nască în trup, deoarece, chiar dacă 
scăpase de mustrare, tot voia să mai afle un lucru. 

— În lada aceea nu sunt giuvaeruri, pentru că înăuntru e 
ceva la fel de neted ca marmura. Vrei să-mi spui ce e? 

— O să-ţi spun, de îndată ce ştiu că am pus-o la adăpost. 
Dacă nu-ţi spun, n-am nicio îndoială că o să le iscodeşti pe 
Isobel sau Adela. 

— O să presupună că mi-ai zis când o să afle că ne-am 
căsătorit. Oricum, ştiu deja unde o duceţi. 

— Doamne, dar asta cum ai mai aflat-o? 

— De la tine, seara asta, când ai spus că mă laşi la tata. 

— Înseamnă că sunt la fel de necugetat ca restul. Cu 

toţii trebuie să avem mai multă grijă. 

Sidony încuviinţă, dar atenţia lui se mutase de la sânii ei 
la alte părţi ale trupului, şi în scurt timp nu-i mai păsă de 
nimic altceva. 

După aceea adormi, şi i se păru că trecuseră doar câteva 
clipe când el o trezi şi o îndemnă să-i dea zor cu spălatul. 
Era deja îmbrăcat şi plecă grăbit să-şi ia micul dejun şi să 
supravegheze pregătirile din golf. 

Şi ea se îmbrăcă repede, alegând rochia de mătase în 
dungi şi tunica de lână roz. Apoi îi explică slujnicei 
binevoitoare cum să-i strângă bagajele şi să le trimită pe 
corabie şi cobori în sala cea mare, unde îşi găsi gazda 
singură la masa de pe dais. Paravanele care o înconjurau 
le îngăduiau să stea de vorbă fără a fi deranjate de zarva 
mesenilor din partea inferioară a sălii. 

— Am un dar pentru fiul meu, spuse Lady MacLennan 
când Sidony îşi termină micul dejun. Mă gândisem să i-l 
dau chiar eu, însă ar fi mai bine dacă ai face-o în locul 
meu. Înmânându-i o legătură de pânză, urmă: E o flamură 
de-a clanului MacLennan pentru corabia lui. Donnie 
Murchie mi-a zis că are numai un steag norvegian, dar ar 
trebui să aibă unul de-al MaclLennanilor ca să-l arate 
oricărui localnic din Insule care ar încerca să-l provoace la 
luptă. 

— Cel pe care-l avea trebuie să fi rămas pe corabia lui, 
la Galloway, zise Sidony. 

— Pe Storm Lass arborează flamura lui proprie. Am 
înţeles că reprezintă nori de furtună negri şi cenuşii. De- 
acum însă ar trebui să pleci, pentru că mi-a cerut să te 
grăbesc. Vrea să ajungi în siguranţă la Chalamine cât mai 
repede cu putinţă. 

După un rămas-bun plin de căldură, Sidony cobori la 
debarcader, unde găsi corabia gata de plecare. Jake, care 
ştergea băncile vâslaşilor, îi aruncă o privire acuzatoare, 
sugerându-i că nu scăpase de mustrare pentru rolul jucat 
în aventura lor din ajun. 

Cu prima ocazie, se duse la el şi-i şopti: 

— E ceva în neregulă? 

— Nimic în afară de faptul că m-am ales cu o 
chelfăneală, mormăi băiatul. Am crezut că n-o să-i spuneţi. 

— Nu i-am spus. Şi-a dat seama că l-am minţit şi m-a 
întrebat dacă tu ai tras nodul afară. Nu trebuie să te 
aştepţi ca prietenii tăi să mintă, iar eu n-ar fi trebuit să-l 
mint pe el. O să mă străduiesc să n-o mai fac niciodată. 

— Deci a tunat şi a fulgerat şi la Domnia Voastră? 

Imaginea pe care i-o evocă o făcu să-şi înăbuşe un 
zâmbet, însă izbuti să rostească demn: 

— Nu a fost mulţumit de mine. Dar atunci când 
săvârşeşti un lucru pe care n-ar fi trebuit să-l faci, onoarea 
îţi cere să accepti răspunderea pentru fapta ta. Dacă nu 
vrei să recunoşti deschis o treabă, înseamnă de obicei că ai 
făcut ceva rău. 

— E adevărat, bombăni el. Dar când ştii că, de îndată ce 
recunoşti, dosul o să te frigă de parc-ai sta pe cărbuni 
încinşi, iar corvezile pe care le primeşti n-o să se mai 
termine niciodată... 

— Te frige dosul, Jake? 

Puştiul ridică din umeri. 

— Aş face mai bine să mă întorc la corvezile mele, 
milady. Uitaţi-l că vine. 

Se apucă iarăşi să şteargă băncile, iar Sidony se răsuci 
să-l întâmpine pe Giff. 

O asigură că avea să ajungă la Chalamine înainte de 
prânz dacă găseau cai de închiriat în golful Glenelg pentru 
a parcurge ultima milă până la castel. 

Abia intraseră însă în Loch Alsh dinspre Inner Sound 
când văzură două galere în faţă, îndreptându-se iute către 
ei. 

Sidony se temu că Fife îi găsise, dar nu erau decât nişte 
galere din Insule. Îi făcu un semn lui Jake, apoi se întoarse 
în cabină să caute flamura pe care i-o dăduse Lady 
MacLellan. 

Când băiatul i se alătură, îi dădu legătura. 

— Du-i asta lui Sir Giffard. Spune-i că e un dar de la 
mama Domniei Sale şi că ar trebui să-l arate acum. 

— Oare sunt aceleaşi vase care aproape că ne-au prins 

deunăzi? 

— Nu, astea sunt galere din Insule. Vezi cum ţâşnesc 
stropii pe lângă ele? Dar vin foarte repede, aşa că nu 
lâncezi. 


Postat pe cabina din castelul de la prova, sprijinit de 
bompres, Giff se lămurise şi el că vasele din faţă nu puteau 
fi ale lui Fife şi de Gredin. Cu toate acestea, le urmări cu 
atenţie, încercând să stabilească dacă-i erau prietene sau 
duşmane. 

— Stăpâne, i se adresă Jake din spate. Doamna a zis să 
vă dau asta. A mai zis să vă spun că mama Domniei 
Voastre v-a trimis-o şi că trebuie s-o arboraţi acum. 

Sărind jos să ia pânza de la băiat, o despături şi simţi un 
val brusc de mândrie şi recunoştinţă faţă de mama lui când 
văzu bine cunoscutul drapel roşu şi alb cu o inimă 
străpunsă de un piron în centru. 

— Ştii ce e asta, Jake? 

— E un steag de luptă. 

— E flamura clanului MacLennan. Vrei să urci cu mine şi 
să mă ajuţi s-o leg la bompres, de unde cei de pe navele de 
colo s-o poată vedea? 

— Sigur, exclamă băiatul cocoţându-se pe acoperişul 
castelului înaintea lui. Când Giff îl ajunse, puştiul se uită în 
sus şi întrebă: Nu mai sunteţi mânios pe mine? 

Giff îi zburli buclele şi aşa în neorânduială. 

— Ţi-ai meritat dojana, flăcăule, dar îmi pare foarte rău 
că a auzit-o şi taică-tău. N-am vrut. Afacerea era numai 
între noi doi. 

Îndreptându-şi umerii şi ridicându-şi bărbia într-un fel 
care îi amintea lui Giff de Sidony, Jake declară: 

— Totuşi a fost vina mea. Taica n-a făcut nimic mai mult 
decât ce făgăduiserăţi Domnia Voastră să faceţi dacă vă 
mai supăram. 

— Aha, murmură Giff impresionat. Acum ţine flamura, 
cât timp eu îi leg panglicile de bompres ca să se poată 
undui în voie. 

Innodă repede cordoanele drapelului şi, când termină, 

cele două vase erau destul de aproape ca să observe că 
arborau flamura lui Ranald. 

— La naiba, ce-o fi tărăşenia asta? mormăi el. 

De jos, o auzi pe Sidony strigând: 

— E Ranald. 

— Da, fetiţo, dar mă aşteptam să-l întâlnesc la Eigg. Mă 
întreb ce e în neregulă. 

— Trebuie să mă întorc în cabina de la pupa? 

— Nu, nu avem de ce să ne temem de Ranald. Mai mult, 
o să avem întăriri dacă Fife ne dibuie înainte să te duc în 
siguranţă la tatăl tău. 

Se răsuci cu faţa la pupa şi ridică mâna ca să-l 
avertizeze pe Mawell în timp ce răcni: 

— Opriţi vâslitul, băieţi! Opriţi vâslitul! 


Lui Sidony îi plăcea la nebunie să urmărească vâslele 
aşezându-se în poziţie de repaus, cu lamele paralele cu 
suprafaţa apei. Arătau minunat cu steagul clanului 
MacLennan fluturând viteaz la prova. 

— Stop! urlă Giff când galera lui Ranald se apropie de ei 
cu eleganţă. Peste câteva clipe, cele două nave erau una 
lângă alta, despărțite numai de lungimea unei vâsle. 

Doi bărbaţi de pe vasul lui Ranald coborâră o scândură 
de la o copastie la cealaltă şi, asemenea unei pisici, Ranald 
al Insulelor, deşi în vârstă de şaizeci şi patru de ani, sări 
pe ea şi traversă până pe corabia lui Giff la fel de vioi ca 
unul mai tânăr cu patru decenii. 

Vâslaşii îi făcură loc să păşească pe o bancă şi, de acolo 
cobori pe punte, unde Giff îl întâmpină bucuros şi-i strânse 
mâna. 

— Ce vânt te aduce încoace, milord? Mă aşteptam să te 
găsesc pe insula Eigg pe seară. 

— Nu se poate, amice, spuse Ranald. Donald ştie că vii, 
aşa că ţi-am ieşit înainte să te previn, dar e tot ce pot face. 
Mi-a poruncit să nu te ajut decât dacă-mi dă el voie după 
ce stă de vorbă cu tine. 

— Să stea de vorbă cu mine? Ce şarlatanie mai e şi asta? 
Ai făcut un legământ! 

Ranald ridică o mână, întrerupându-i tirada. 

— Îţi înţeleg pe deplin mânia, dar, ca om de onoare, n- 
am putut să-l mint pe propriul meu senior într-o asemenea 
situaţie. 

— Ce situaţie? vru Giff să ştie. La naiba, milord, am avut 
o învoială. 

— Sigur, şi încă o avem, dar lasă-mă să te lămuresc. Ai 
un loc mai ferit unde să putem vorbi fără ocolişuri? 

Giff încuviinţă din cap, îl conduse în cabina de la prova 
şi închise uşa. 


— Acum, cu tot respectul, domnule, rosti Giff răspicat, 
despre ce dracu' e vorba? 

— Ştii prea bine că Marele Amiral al Insulelor, Lachlan 
Lubanach, a pus la cale un mod extraordinar de a strânge 
veşti, cum nu s-a mai văzut pe aici. 

— Da, şi? 

— Aşa a aflat Donald că o corabie sub drapel norvegian 
a pătruns în apele lui, urmărită de altele care arborau 
flamura regală. Mi-a poruncit să vin în numele lui să te 
înfrunt şi să-ţi cer să-ţi vezi de treabă. Dar m-a întrebat 
direct ce afacere ai cu mine. Doamne, doar nu era să-l mint 
în faţă! 

— Şi ce i-ai spus? 

— Numai că aduceai un lucru de mare preţ pe care să 
mi-l încredinţezi spre ocrotire. A vrut să ştie cine eşti, şi i- 
am zis. N-am pomenit despre Ordin, căci nu are habar 
despre asta, şi nu i-am dezvăluit mai multe decât a 
întrebat. Michael mi-a spus că tu o să-mi explici, însă 
Donald stăruie să vadă cu ochii lui obiectul acela, orice ar 
fi. 

— Ei bine, n-o să-l vadă decât dacă nu vrei să ne opreşti 
aici şi să trădezi Ordinul, încălcându-ţi şi jurământul făcut 
faţă de membrii lui. 

— Pe de altă parte, i-am jurat credinţă lui Donald, iar el 
e fratele meu. În plus, am făcut totul ca să-i urmeze tatălui 
nostru în rangul de Senior al Insulelor. Niciun om de 
onoare sau cu mintea întreagă nu mi-ar putea cere să nu-i 

îndeplinesc porunca. Oricum, rezultatul nu ar fi decât 
întărirea hotărârii lui de a pune mâna pe tine. 

Giff oftă. Înţelegea dilema lui Ranald, însă chiar şi 
informaţiile pe care le deţinea Donald în acel moment 
despre acţiunile lor îi puneau pe ei şi Piatra în primejdie. 

Ranald continuă: 

— O să mă mărginesc la a-i da răspunsuri la întrebări, 
deşi nu mă simt în largul meu. N-o să te împiedic să-ţi 
urmezi drumul, pentru că nu mi-a cerut nici să te arestez, 
nici să te împiedic să părăseşti Insulele. 

Incruntat, Giff spuse: 

— Deci mă pot întoarce la miazănoapte, dar n-o pot lua 
spre miazăzi. Aşa-i? 

— Da, dacă vrei să scapi de Donald cel mai bine e să faci 
acum cale-ntoarsă şi să te duci la Orkney. Fără îndoială, 
acolo Henry te poate ajuta. Vezi tu, eu nu... 

— Motivul pentru care ne urmăreşte o corabie cu 
flamura regelui e prezenţa lui Fife la bord. Oamenii lui ne 
caută deoarece cred că avem măcar o parte din comoara 
templierilor pe acest vas. 

— Ei grozăvie, e adevărat? 

— N-o să suflu o vorbă despre încărcătura noastră, 
ripostă Giff. Să nu te aştepţi la asta. Înţeleg cum stau 
lucrurile cu Donald, însă el nu poate şti ce transportăm 
tocmai din cauză că e foarte probabil să-i spună unchiului 
său, Fife. De la prietenii lui Lachlan Lubanach trebuie să fi 
aflat că Fife vrea să pună gheara pe tronul Scoției la 
moartea regelui. De asemenea, ştii că Fife e necruţător şi 
că mulţi cred că numai slăbiciunea şi lipsa de interes a lui 
Carrick l-au ajutat pe acesta să rămână în viaţă până 
acum. 

— E drept, confirmă Ranald. Totuşi, Parlamentul deţine 
dreptul legal de a hotărî cine moşteneşte tronul, iar 
Donald crede că Fife o să-i convingă pe conducătorii lui să- 
i dea lui câştig de cauză în loc să-l înscăuneze pe Carrick. 
Multă lume e de părere că Fife ar fi mai potrivit pentru 
treaba asta. 

— Dar tu crezi că e vrednic de cinste acela care-l ajută? 

— Nu am de gând să-l ajut, însă Donald a ghicit că Fife 
comandă acele vase şi mi-a interzis să mă lupt cu ele, 
indiferent de motiv. 

— Deci sunt trădat din două părţi, constată Giff. Ai jurat 
să-ţi pui îndatoririle faţă de Ordin deasupra tuturor 
celorlalte, repetă el. Tatăl tău, primul Senior al Insulelor, a 
făcut acelaşi legământ. Jurămintele astea nu înseamnă 
nimic pentru tine? Ranald îi evită privirea şi rămase tăcut. 
Giff clătină din cap. Ştiu că eşti la ananghie. Sper numai să 
pricepi că nici mie nu-mi e mai bine. Te rog, nu întârzia să 
te întorci pe corabia ta. 

Atunci îi dădu prin gând că n-ar fi stricat dacă ar fi sădit 
în mintea lui Ranald ideea pe care o tot învârtea pe toate 
părţile de câtăva vreme. 

— Ar trebui să ştii, adăugă el, că nu sunt convins că Fife 
comandă vasele care ne urmăresc. 

— Aiurea, oriunde ar fi, el e comandantul. Cum ar putea 
fi altfel? 

— Pentru că niciunul dintre vase nu e al lui. 

— Am auzit că şi-a construit unul splendid. 

— Da, dar e ăsta de aici. 

— Corabia asta pe care ne aflăm acum? Asta este 
Serpent Royal? 

— Într-adevăr. Eu... în sfârşit, am împrumutat-o pentru 
că a trimis în plata Domnului nava pe care o închiriasem la 
Leith. În plus, trăsesem nădejde să-l împiedicăm să 
pornească imediat pe urmele noastre, dar cineva i-a oferit 
grabnic nişte vase - opt în total. Mi se pare greu de crezut 
că un om care dispune de aşa nişte nave i-ar da socoteală 
contelui de Fife. Spune-i asta lui Donald când vorbiţi. 

Auzind strigăte, ieşiră pe punte şi Giff observă că, 
indiferent ce hotărâse Ranald să-i transmită lui Donald, 
discuţia avea să aibă loc foarte curând. 

În depărtare, dinspre miazăzi, o flotilă impunătoare 
venea direct spre ei. 

capitolul 21 


Giff şi Ranald strigară ordinele cuvenite către oamenii 
lor şi ambele nave se întoarseră rapid, cu vâslaşii de pe o 
parte împingând apa, pe când ceilalţi trăgeau din 
răsputeri. În câteva minute, cu pânza umflată de vânt, 
Serpent se îndrepta în direcţia din care venise, către 
Strâmtoarea Interioară. 

Când ieşiră din Kyle Akin, trecătoarea îngustă dintre 
Loch Alsh şi strâmtoare, Giff ştiu că străjile de la Duncraig 
îi puteau vedea, însă nu şi-ar fi dat seama că erau urmăriţi. 
Iar când s-ar fi lămurit, n-ar fi putut face nimic, deoarece, 
neavând o galeră la îndemână, erau blocaţi pe uscat. 

Şi alţii i-ar fi putut vedea, dar dacă Donald trimisese 
după MacLennan din Duncraig, trimisese şi după alţi 
nobili. În orice caz, nu s-ar fi întâmplat ca un senior din 
zonă să-l atace pe Seniorul Insulelor ori să ia apărarea 
celui atacat de el dacă nu se simţea ameninţat. 

— Donald o să ne urmărească? întrebă Sidony făcându-l 
să tresară. 

— Nu ştiu, răspunse el, încercând să pară încrezător. 
Cred că nu. Ranald o să facă tot ce poate, şi are o înrâurire 
mare asupra lui Donald. Nădăjduiesc să-l convingă de 
faptul că nu reprezint o ameninţare şi că ar trebui să ne 
lase în pace. Mai mult mă îngrijorează Fife. 

Sidony se uita pe lângă el şi expresia i se schimbă dintr- 
odată. Întorcându-se, Giff văzu două nave ieşind din umbra 
unei insulițe în cea mai îngustă parte a strâmtorii. 

— Sunt drakkarurile lui Fife, nu-i aşa? 

— Da, replică el scurt, şi pentru prima dată de când se 
pregătise să devină cavaler simţi o teamă care-i îngheţă 
măduva oaselor, o teamă pentru soţia lui. Vasele erau prea 
aproape ca s-o poată duce în siguranţă la Duncraig. 

— Dacă Duncraig e de necucerit... începu ea. 

— Nu avem timp, iubito. Se lupta să-şi păstreze calmul. 

— Nici măcar ca să ne adăpostim cu toţii înăuntru? Ştiu 
că vrei să ocroteşti... încărcătura, dar fără îndoială toţi 
oamenii aceştia sunt mai... 

— Când am zis că nu avem timp, fetiţo, mă refeream la 
oameni. Adu-ţi aminte, vasele acelea sunt mai uşoare ca al 
nostru şi mult mai rapide. Mai mult, vântul ne împinge din 
flanc, lucru prielnic pentru ei. O să ne ajungă din urmă 
înainte să putem vâri corabia în micul golf, darmite să 
intrăm cu toţii în castel. 

— Atunci, ce... 

— Am nevoie să cuget, nu să vorbesc, o repezi el. Vreau 
să intri în cabina noastră cu Jake şi să zăvorăşti uşa. Când 
începe lupta, vârâţi-vă amândoi în ascunzătoarea unde te- 
am găsit, închideţi trapa şi staţi acolo până vin eu. 

— Nu, eu nu... 

— Ba da, altfel, când totul se va termina, jur că o să te- 
nvăţ să mi te supui intr-un mod care n-o să-ţi placă, rosti el 
cu înverşunare, chinuit de imaginile care i se perindau prin 
minte. 

Sidony nu mai spuse nimic, se întoarse pe călcâie şi 
plecă. 

Deşi voia din tot sufletul s-o cheme înapoi, s-o strângă la 
piept şi s-o asigure că totul avea să fie în regulă, o urmări 
cu privirea până când fata îşi aminti de Jake şi îl strigă. 

Mulţumit că aveau să fie în siguranţă atât timp cât ieşea 
victorios din bătălia ce urma şi încercând să se 
încredinţeze că nici Fife, nici de Gredin - dacă, printr-un 
ghinion teribil, ar fi câştigat - nu aveau motiv să le facă 
rău nici lui Sidony, nici puştiului, Giff se întoarse să le dea 
ordine lui Maxwell şi marinarilor. 

— Păi ce-i asta? se indignă Jake când Sidony zăvori uşa 
cabinei. Nu vreau să stau aici. Vreau să văd ce se 
întâmplă. Zău, sunt destul de mare ca să mă lupt şi eu, 
dacă e nevoie de mine, adăugă el mândru. 

Abia dacă ajungea până la umărul tovarăşei sale. 

Sidony rosti calm: 

— Îmi pare rău, Jake, sunt încredinţată că ai dreptate. 
Dar ştiu că dacă se porneşte lupta, o să fiu cumplit de 

înfricoşată. Atunci o să am nevoie de tine, iar Sir Giff a fost 
foarte amabil să-mi spună că te pot ţine aici pentru că ai 
făcut o treabă aşa de bună îngrijindu-te de mine mai 
devreme, în timpul furtunii. Totuşi, dacă vrei să te duci să-i 
spui că preferi să lupţi, fă cum găseşti de cuviinţă. 

Jake se holbă la uşa ferecată de parcă ar fi putut vedea 
prin ea, se strâmbă şi, răsucindu-se cu faţa la Sidony, 
mormăi cu un aer nepăsător: 

— Ei, o să stau, aşa că n-aveţi a vă teme. 

Hotărând că era mai bine să-i dea toate veştile proaste 
dintr-un foc, ea replică: 

— A mai zis că atunci când izbucneşte lupta trebuie să 
ne ascundem în magazia micuță unde m-ai găsit. 

Puştiul căscă ochii. 

— Asta nu, acolo-s lighioanele! 

La rândul ei revoltată la gândul că trebuia să se întoarcă 
în spaţiul acela îngust, întunecos şi incomod, Sidony îl 
linişti: 

— Nu trebuie să facem nimic până nu încep să se bată. 
Poate că atunci o să ne schimbăm părerea. 

— Ba nu, o contrazise Jake uitându-se urât la trapă. 
Apoi, dintr-odată, privirea lui se mută spre hubloul de 
deasupra mesei. Credeţi că putem zări corăbiile pe aici? 

— Nu. N-am încercat să mă uit, dar înainte erau la 
babord, iar hubloul e la tribord. Pe lângă asta, tatăl tău te- 
ar putea vedea dacă priveşte încoace. 

— Nici gând, o să stea cu ochii pe corăbii. S-ar putea 
însă ca un vâslaş să mă zărească. Oricum... 

Se uită la celălalt hublou, deasupra spălătorului. Acesta 
era doar un raft destul de mare ca să poată susţine 
ligheanul, cu un buzunar pentru ibric. Când nu era folosit, 
ligheanul atârna într-un cârlig de alături. 

Sidony nu spuse nimic. Adevărul era că voia în aceeaşi 
măsură ca el să afle ce se întâmpla. Soluţia logică ar fi fost 
să deschidă uşa cabinei, dar nu voia nici ca mânia lui Giff 
să se pogoare asupra amândurora, nici să-l distragă de la 
bătălia iminentă. 

— Puteţi să vă uitaţi pe acolo? întrebă Jake. Sunteţi mai 

înaltă. 

Deschise oblonul şi-l fixă de perete. 

— Se vede afară, însă raftul mă împiedică să zăresc prea 
multe. 

— Puteţi să mă ridicaţi? Aş putea să încerc eu dacă mă 
tineti. 

Nu era sigură că raftul l-ar fi ţinut, dar în acea clipă se 
auzi mare zarvă, cu Giff răcnind „Opriţi vâslele!“ şi restul 
zbierând neinteligibil. Până la urmă, curiozitatea se dovedi 
mai tare decât prudenţa. 

— O să fac tot ce pot, zise ea. Ai grijă însă. S-ar putea să 
nu te ţină. 

Formă un căuş cu mâinile şi-l lăsă să-şi pună piciorul 
înăuntru, dar când se îndreptă ca să-l ridice strigătele se 
auziră tot mai tare. Într-un tărăboi general de scrâşnete şi 
izbituri, întreaga corabie se opri brusc şi se cutremură, 
aruncându-i într-o parte. 

Jake se agăţase cu mâna de marginea hubloului, aşa că 
atunci când Sidony îi dădu drumul ca să nu se lovească de 
cuierele lui Fife, băiatul se sprijini de raft şi ateriză în 
picioare cu o uşurinţă uimitoare. 

Când îşi recăpătă echilibrul, Sidony văzu prova unui 
drakkar alunecând prin dreptul lor şi se repezi să închidă 
hubloul. 

— Te-a văzut cineva? 

— Nu, sau n-am zărit eu pe nimeni, răspunse el indignat. 
Cum aţi putut să-mi daţi drumul aşa, într-o clipită? 

— N-am vrut, însă nu trebuie să ne vadă pe niciunul 
dintre noi, Jake. Gândeşte-te numai dacă i-ar veni cuiva 
ideea să ne amenințe pentru a-l face pe Sir Giff să renunţe 
la corabie. 

— N-o să mă lămuriţi să intru în ascunzătoarea aia! 

— Hai s-o deschidem, propuse ea. Apoi, dacă ne 
răzgândim totuşi - dacă auzim pe cineva bătând la uşă... Il 
lăsă pe el să completeze restul. 

Încuviinţând din cap, Jake se apucă să deschidă trapa 
când afară se dezlănţui infernul. 

Până în ultima clipă, Giff nutrise o speranţă firavă că 
Fife şi de Gredin aveau să ezite să atace în apele lui 
MacDonald, însă cele două drakkaruri îi flancaseră corabia 
lipindu-se practic de ea, abia lăsându-le timp oamenilor să- 
şi ridice vâslele. Apoi, folosind cârlige de abordaj, începură 
amararea. 

Cei mai buni războinici ai lui Giff se aflau la prova, cu 
săbiile scoase din teacă. În clipa când şi-o ridică pe a lui, 
văzu că alţii aveau arcuri cu săgeți, pietre şi tot ce se mai 
gândiseră să aducă la bord pe post de arme. În realitate 
însă, aveau să se bizuie mai mult pe săbii şi pe lupta corp 
la corp. Nu erau oamenii lui, însă ţineau de clanul Sinclair 
şi deci erau foarte pricepuţi, urmând aceeaşi instruire ca 
el însuşi şi oştenii lui. 

Cu sabia pregătită, se repezi pe o bancă şi îşi croi drum 
spre tribord, unde se afla drakkarul numărul unu, pe care 
se aflau probabil Fife şi de Gredin. Ucise trei duşmani, dar 
nu-l văzu pe niciunul din lideri. 

Rob, care era un spadasin deosebit de iscusit, spusese 
că Fife era foarte bun, iar Michael îl avertizase că de 
Gredin era la fel de redutabil. Nezărindu-i, se întrebă dacă 
nu cumva erau pe al doilea drakkar. 

Inamicii continuau să vină, ţinându-l ocupat, însă 
oamenii săi aveau la rândul lor de furcă. Văzându-l pe Hob 
Grant luptând cu doi adversari de pe a doua navă şi pe Wat 
Maxwell rotindu-şi sabia ca un diavol împotriva altora doi, 
Giff zâmbi, amintindu-şi de bănuielile pe care le avusese cu 
privire la căpitan. 

Chiar dacă erau clar depăşiţi numeric, oamenii lui Giff 
aveau un mare avantaj: copastia de pe Serpent era mai 
înaltă cu trei picioare decât celelalte. Atât timp cât îi 
puteau ţine pe majoritatea duşmanilor pe propriile vase şi 
îi căsăpeau pe rând, aveau o şansă de a învinge. 


Aşezată pe patul de jos, acoperindu-şi urechile ca să nu 
mai audă zarva şi holbându-se la podea în speranţa de a-şi 
potoli nervii, Sidony simţi o mişcare în dreapta. Ridică 
privirea şi-l văzu pe Jake pe masă, cu trupul subţire pe 


323 


jumătate ieşit în afară prin rama hubloului. 

Sări într-o clipită, îl prinse de picioare şi trase din toate 
puterile. 

Puştiul se strecură înapoi, cu ochii strălucind de 
entuziasm. 

— Lupta e aprigă, milady, şi aproape că pot atinge 
etrava. Ar trebui să-i vedeţi! 

— Te-a zărit careva? 

— Nu, nu se uită decât la săbiile ori pumnii celorlalţi. 
Săgeţile şi pietrele zboară în toate părţile, şi au legat 
corăbiile una de alta, cel puţin pe latura asta. Imi închipui 
că şi dincolo e la fel, şi oamenii sar de pe un vas pe altul. 

— L-ai văzut pe Sir Giff? 

— Da, a doborât vreo zece dintr-ai lor cu numai câteva 
pălituri de sabie. 

— Zece? 

— Poate nu chiar atâţia, dar destul de mulţi. Mă duc să 
mă mai uit... Dacă nu vreţi să aruncaţi şi Domnia Voastră o 
privire, adăugă el cu o mărinimie vizibil reticentă. 

Voia să arunce o privire, dar clătină din cap a refuz. 
Dacă inamicul îl vedea pe Jake, n-ar fi făcut nimic, însă 
dacă o vedea pe ea... Îşi închise ochii de groază. 

Întorcându-se la hublou, Jake îşi scoase partea 
superioară a corpului în afară, dar peste o clipă se retrase. 

— Milady, Domnia Sa e acolo. 

— Contele de Fife? Ştim că e acolo. 

— Da, numai că zace ghemuit lângă un cufăr de la 
prova, chiar sub ochii mei. Arată ca un băietan care se 
piteşte când taică-său are o curea în mână. Îşi ţine mâinile 
la urechi, doar că... Din cât îmi pare, mâinile îi sunt legate. 

Sidony auzise vorbindu-se despre laşitatea lui Fife pe 
mare, dar nimeni nu sugerase că era laş în bătălie - un 
tactician prost, da, însă un spadasin priceput şi redutabil. 
Fără îndoială, să se afle cu mâinile legate în mijlocul acelui 
infern ar fi îngrozit pe oricine, dar nu era uşor să-i fie milă 
de conte. 

— Nu putem face nimic să-l ajutăm, Jake. Poate ar trebui 
să vii înăuntru. 


324 


— Nu v-am spus că aproape am atins etrava? Dacă mă 
ţineţi, pot ajunge la el. Pe cuvânt, pot! A fost bun cu mine, 
nu vreau ca ticăloşii ăia să-l ucidă. 

— S-ar putea să te ucidă pe tine în schimb. La asta te-ai 
gândit? 

— Sigur, dar nimeni nu se uită încoace, şi oricum nu le- 
ar păsa. Toţi sunt prea ocupați să sară de pe o corabie pe 
alta, să-şi păzească pielea. Mă duc să-l ajut! 

Era deja pe două treimi afară când Sidony îşi veni în fire, 
dar când îl prinse de un picior puştiul şi-l trecu pe celălalt 
peste marginea hubloului. 

Amintindu-şi cât de greu era, îşi dădu seama, în timp ce 
se proptea în el, că risca să-l piardă dacă-l ţinea. li dădu 
drumul şi se agăţă de bancă, vrând din tot sufletul să-l 
ajute, dar nu îndrăzni să scoată capul afară. Putu doar să 
vadă cum Jake sări pe etrava drakkarului. 

Când ateriză îi zări vârful capului, însemnând că sărise 
pe partea de la prova a bastingajului despre care vorbise. 

Băiatul se uită la ea şi îi arătă ceva cu degetul. li luă un 
moment să priceapă, dar în cele din urmă înţelese că arăta 
spre uşa cabinei, singurul loc prin care ar fi putut reveni. 
Dispăru peste câteva clipe, în mod clar încrezător că 
Sidony avea să-l sprijine. 


Fife nu cunoscuse niciodată o asemenea spaimă. Fusese 
destul de cumplit să se trezească şi să constate că toţi 
oamenii lui erau morţi şi că el însuşi se afla în ghearele 
unui nebun, căci de Gredin trebuia să fie nebun ca să fi 
făcut tot ceea ce făcuse. Dar nici oştenii lui nu erau 
muritori de rând, căci niciun muritor n-ar fi putut vâsli atât 
de puternic, atâta vreme, şi apoi să se lupte cum se luptau 
ei în acele clipe. 

Zăcând lângă dulapul ataşat cabinei de la prova, 
neajutorat, cu mirosul de fum de la vasul cu jăratic 
acoperit în grabă înţepându-i nările, unica lui speranţă era 
să lase impresia că era doar un cadavru în haosul 
însângerat care se învolbura în jurul lui. 

— Milord, sunteţi mort sau încă mai respiraţi? 

Vocea tânără se auzea de foarte aproape. Îndepărtându- 
şi uşor mâna care-i acoperea urechea şi ochiul, se pomeni 
faţă în faţă cu micul Jake Maxwell. 

— Domnul să te binecuvânteze, ce cauţi aici, băiete? 

— V-aş întreba acelaşi lucru, milord, dar mă gândesc că 
ar fi mai bine s-o tulim de aici înainte să stăm la taclale. 
Am un cuţitaş, dacă mă lăsaţi să vă tai frânghiile. 

Fife nu comentă. Evadarea părea o idee excelentă, mai 
ales că nu avea idee ce se întâmplase cu sabia lui şi nu mai 
avea nicio altă armă ca să se apere. În miezul bătăliei, o 
săgeată sau o piatră rătăcită i-ar fi adus sfârşitul. 

Nu-i venea să creadă că niciunul dintre bărbaţii care se 
luptau cu înverşunare în jurul lor nu le acorda vreo atenţie. 
Însă băiatul îşi păstra calmul de parcă s-ar fi aflat la el 
acasă, pe cale să ia cina. 

Când îl eliberă, Jake spuse: 

— Putem să ajungem pe Serpent destul de uşor, 
urcându-ne de pe copastia drakkarului şi apoi sărind pe 
punte. Cred că doamna o să vă lase să intraţi în cabina 
stăpânului, şi vă voi urma şi eu în câteva clipe, milord. 

Pe furiş, Fife se deplasă iute spre copastie. Luptele se 
mutaseră în spaţiul dintre corăbii şi la pupa, iar dacă 
fusese observat, nu avu nicio dovadă. In orice caz, aproape 
toată lumea l-ar fi recunoscut şi, cum era neînarmat, 
nimeni nu şi-ar fi bătut capul cu el. 

Ajungând la parapetul drakkarului, se aplecă să apuce 
prima treaptă a copastiei corăbiei şi, opintindu-se, sări la 
bord. 

Când îl văzu pe căpitanul Maxwell zăcând alături de 
cârmă, în mod evident rănit sau mort, şovăi un moment, 
apoi zori până la uşa cabinei şi bătu. 


La prima bătaie, Sidony ridică drugul cu care proptise 
uşa şi trase zăvorul. Văzându-l numai pe Fife în prag, rosti 
neliniştită, fără vreo introducere: 

— Unde e Jake? 

Fife se uită în urmă şi răspunse: 

— Credeam că e chiar în spatele meu. Tatăl lui e rănit, 

acolo. Nu, nu ieşiţi, doamnă. Nu putem face nimic, şi 
careva ar putea hotări că am fi nişte ostatici pe cinste. 

— Dar Jake! încercă să treacă de el cu forţa, însă contele 
o opri. 

— O să vină în cele din urmă, căci e un băiat de ispravă. 
Nu ştiu ce l-a reţinut, întrucât nimeni nu ne-a băgat în 
seamă când m-a slobozit. Însă acum lucrurile se vor fi 
schimbat. 

Păşi înăuntru, iar Sidony se feri şi ieşi pe lângă el, 
scârbită de prezenţa lui şi gândindu-se că, dacă Maxwell 
era rănit, Jake ar fi refuzat să-l părăsească. 

Când ajunse afară, Jake sări peste copastie dinspre 
drakkar şi alergă spre ea, uitându-se îngrijorat înainte şi 
mormăind: 

— Intraţi îndată, milady! Sir Giff o să ne biciuiască pe 
amândoi dacă ne prinde! 

Nu-l văzuse pe tatăl lui; ştiind că Fife avusese dreptate 
să insiste că trebuiau să se ascundă ca să nu fie luaţi 
ostatici, Sidony îl apucă pe Jake de braţ şi-l târî înapoi în 
cabină. 

— Te căutam, pezevenghiule! De ce-ai stat atâta? 

— Am rânduit un pic lucrurile pentru ca ei să nu-şi 
aducă aminte de Domnia Sa chiar acum. 

— Pune drugul pe uşă, fetiţo, spuse Fife de la colţul 
mesei. Aş prefera să nu avem oaspeţi nepoftiţi. 

Se supuse, dar, ştiind că ar fi fost o nechibzuinţă să aibă 
încredere în el indiferent cât de prost fusese tratat, îl 
abordă cu precauţie: 

— Cum se face că erati legat? 

— I-au ucis pe toţi oamenii mei în golful Wick după ce 
câteva dintre vasele noastre au eşuat. De atunci am fost 
prizonier pe drakkarul acela. Trebuie să vă spun neapărat 
că n-am avut nimic de-a face cu răpirea Domniei Voastre, 
milady. De Gredin a profitat pur şi simplu de ceea cei s-a 
părut a fi un prilej de a-şi susţine interesele. Deşi mi-a spus 
că e în slujba Papei, am impresia că are alţi stăpâni, nişte 
fiinţe infame. 

Surprinsă, dar încă în gardă, Sidony reacţionă: 

— V-a spus că-l slujeşte pe Papă? 

— Da, mi-a cerut ajutorul ca să recupereze ceva ce ar 
aparţine Sfinţiei Sale. Grupul lui de Gredin îl caută de 
mulţi ani, şi am fost de acord să-l sprijin în speranţa de a 
găsi un obiect sacru de care am nevoie. 

— Înţeleg, spuse ea, presupunând că era vorba de 
comoara templierilor, dar ştiind că n-o putea menţiona în 
faţa lui Jake. Se întrebă de ce Fife o numise „sacră“. 

— Oamenii aceia sunt nişte ucigaşi, Lady Sidony. De 
Gredin mi-a zis că fiecare dintre oştenii lui va muri pentru 
el ori pentru organizaţia lor infamă. Dacă unul nu i se 
supune, de Gredin îl va ucide fără să stea pe gânduri. 
Credeam că sunt nemilos, dar aceştia îşi spun ei înşişi 
„asasini“. 

— N-am mai auzit niciodată cuvântul ăsta. 

— Este un cuvânt de pe vremea cruciadelor, din câte 
spune de Gredin. Se referă la un grup înfiinţat pentru a 
ucide şefi de triburi ori de state care îi displăceau 
conducătorului. Cum singura cale de a te apropia de nişte 
indivizi atât de puternici pentru a-i omori era să mori în 
acţiune, li se promiteau, şi încă li se promit, recompense 
enorme în rai numai pentru faptul că încearcă. Dacă vor 
câştiga azi, mă tem că suntem cu toţii sortiţi pieirii. N-o să 
le pese că Domnia Voastră sunteţi femeie ori că eu sunt 
cine sunt. Dar, Dumnezeu să ne apere, o să-i întâmpin cu 
sabia în mână. 

— Nu fiţi neghiob, spuse Sidony. Ambele tabere vă vor 
socoti duşman. 


— Mă căutaţi, monsieur? 

Rotindu-se dintr-o mişcare, izbind cu sabia în sus, Giff 
respinse o lovitură sălbatică înainte de a-l recunoaşte pe 
de Gredin ca autor al ei. Bărbatul se năpustise asupra lui 
din spate, profitând de momentul în care Giff doborâse un 
inamic pentru a-l ataca. 

— Ar fi trebuit să mă omori fără să mă previi, zise Giff 
şarjând îndrăzneţ. 

Cavalerul pară cu o lovitură atât de puternică, încât îi 

făcu sabia să zornăie. 

— A, dar nu ar fi fost o purtare sportivă, nu? Iar eu ador 
le sport. 

Un strigăt de la prova iscă alte strigăte, şi Giff auzi 
vocea lui Hob Grant răcnind pe deasupra celorlalte: 

— Corăbii în faţă, domnule! 

De Gredin privi spre prova şi Giff nu scăpă ocazia de a-şi 
împinge sabia cu toată puterea în arma celuilalt, 
aruncându-i-o peste bord. N 

— Predă-te, îi ceru el scurt. In loc să se conformeze, 
cavalerul se repezi asupra lui, însă Giff se aplecă, îşi cobori 
sabia şi îl apucă vânjos cu ambele mâini, azvârlindu-l în 
apă. 

Împrejur, marinarii se uitau la vasele care se îndreptau 
spre ei dinspre Kyle Akin. Unul era mult înaintea 
celorlalte, iar Giff îşi miji ochii încercând să distingă 
flamura, în speranţa că era Ranald şi nu altă sursă de 
necazuri. 

Drapelul era alb. Mijlocul era roşu, o inimă străpunsă de 
un piron. 

Flamura clanului MacLennan. 


Sidony auzi toată zarva, însă nu putu înţelege niciun 
cuvânt. 

Fife, încă refăcându-se după chinurile prin care trecuse, 
stătea pe banca dinspre pupa cu coatele pe masă, părând 
să-şi contemple mâinile împreunate. 

Jake se urcă pe banca de vizavi şi îşi scoase capul prin 
hublou. 

— Aşa m-a găsit băiatul? o întrebă contele pe Sidony. 

— Da, zise ea. Apoi, dându-şi seama că nu-l tratase cu 
respectul la care neîndoielnic se aştepta, adăugă în grabă: 
milord. 

Îi zâmbi fără veselie. 

— Duşmanii mei ar spune că această călătorie 
înspăimântătoare a fost o lecţie bine-venită pentru mine. 
Nu te-aş judeca dacă te-ai număra printre ei. 

Fata preferă să nu răspundă. 

Jack se retrase din rama hubloului. 

— Vin corăbii încoace, cu sutele! 

— Cu sutele? repetă Sidony neîncrezătoare. 

— Da, mai multe decât am văzut vreodată adunate la un 
loc. 

— Înseamnă că e Donald, comentă Fife. De Gredin n-o să 
aştepte să-l înfrunte cu numai două drakkaruri. Celelalte 
fie au fost scufundate de el, fie le-a distrus furtuna. 

— Ei poftim! La catargul primei flutură un drapel ca al 
nostru, de la mama lui Sir Giff, se minună Jake. Iar cei care 
ne-au atacat îl pescuiesc pe unul de-al lor din mare. 

Sidony apucase drugul cu o mână şi zăvorul cu cealaltă 
înainte de a-şi aminti de ameninţarea lui Giff cum că avea 
s-o înveţe să se supună de o manieră dureroasă dacă ea şi 
Jake nu se vârau în ascunzătoarea aceea mizerabilă până 
venea să-i ia. 

Întrucât ea şovăia, Jake continuă: 

— Omul pe care l-au pescuit pare să fie cel care a venit 
în port cu Domnia Voastră în ziua aceea, milord. 

— De Gredin, mârâi Fife. Sper să se înece. 

— Nu prea cred, zise Jake. L-au tras pe corabia cu care a 
venit şi au dezlegat-o de a noastră. Se pregătesc de 
plecare. 

Bătăile puternice în uşă o făcură pe Sidony să tresară, 
dar ridică drugul şi-i deschise lui Giff. Prinzând-o în braţe, 
o trase aproape de el, şoptindu-i în păr: 

— Ai ajuns foarte iute la uşă pentru o fiinţă care stătea 
pitită sub podea. 

— Într-adevăr. Jake a spus că de Gredin a căzut în apă şi 
că vasul din frunte poartă flamura clanului MacLennan. E 
tatăl tău? 

— Să vezi şi să nu crezi, sunt toţi corăbierii din Insule, 
dar tata e în frunte. Ce naiba face el aici? O împinse la o 
parte şi se postă între ea şi Fife, care se pusese pe 
picioare. 

— Pax, MacLennan, rosti contele întinzându-i mâna. Deşi 
încă nu ştii, îţi sunt profund îndatorat, pentru că de Gredin 
mă ţinea prizonier. Dacă Jake Maxwell nu mi-ar fi dat 


330 


drumul, aş fi şi acum legat pe drakkarul lui de Gredin. 

— O să vreau să aflu toată povestea, scrâşni Giff 
mutându-şi de la Jake la Sidony o privire care nu prevestea 
nimic bun. Dar acum, milord, dacă vreţi cu adevărat să vă 
arătaţi recunoştinţa, vă rog să veniţi cu mine la magazia de 
la pupa. Pe aici şi repede, dacă se poate. 

Vizibil curios, Fife îl urmă. Sidony şi Jake veneau după 
el, iar fata văzu că ambele vase care flancau corabia lor se 
desprinseseră din abordare. Cea de la babord avea 
necazuri, apa intrând prin numeroasele spărturi din 
carenă, dar, în timp ce vâslaşii strigau după ajutor, 
drakkarul lui de Gredin se îndepărtă rapid, ridicându-şi 
vela. 

Giff chemă doi marinari să-i urmeze pe el şi pe Fife şi 
răcni în direcţia lui Hob Grant: 

— Stai cu ochii pe oamenii din vasul care se scufundă şi 
scoate-i afară pe cei care au nevoie de ajutor. Iar voi unde 
credeţi că mergeţi? adăugă el sever uitându-se la Sidony şi 
Joe. 

— Venim cu tine, replică ea ferm. 

— Da, întări Jake la fel de ferm. 

Giff ezită, apoi spuse arătând cu degetul: 

— Jake, tatăl tău a fost rănit. Oamenii au grijă de el, şi 
zice că are doar o lovitură la cap, dar tu... 

Nu avu nevoie să continue, că puştiul se răsuci pe 
călcâie şi dispăru. 

— Vino încoace, iubito, spuse Giff. Milord, sunt Giffard 
MacLennan, iar aceasta este soţia mea, fiica lui Macleod 
de Glenelg. 

— Ştiu cine sunteţi, Sir Giffard. Unde mă duceţi? 

— Să vă arăt ceea ce vreţi să vedeţi. 

Sidony rămase cu gura căscată, dar îi urmă în tăcere în 
magazia de la pupa, unde se găsea lada care îi stârnise 
interesul la Duncraig. 

Giff le ceru celor doi oameni care-i însoţiseră să 
deschidă sabordul. 

— Bine, murmură el uitându-se afară. Putem fi văzuţi 
limpede atât de pe drakkarul lui de Gredin, cât şi de pe 

corăbiile lui Donald. Milord, ne-am bucura să avem parte 
de ajutorul Domniei Voastre. 

— Ce vreţi să spuneţi? Ce aveţi de gând să faceţi? 

— S-o împingem în mare, îi răspunse Giff. Şi-a îndeplinit 
menirea, iar acum că sunt om însurat, nu vreau ca toată 
lumea să mă vâneze pentru a afla ce transport pe corabie. 

— Dar... 

— Tu, de acolo, i se adresă Giff unuia din cei doi. 
Deschide lada, astfel încât Domnia Sa să vadă ce e 
înăuntru. 

Fără o vorbă, marinarul luă un par şi desprinse capacul. 

Sidony, care deja îşi muşca limba, îşi ţinu răsuflarea. 

— Doamne, dar e numai nişte moloz! exclamă Fife. 

— Da, milord, şi vreau să-l arunc în mare. Aveţi vreo 
obiecţie? 

Fata lăsă aerul să-i iasă din plămâni, bucuroasă că 
reuşise să nu scoată un sunet. 

— Niciuna, dacă în ladă e numai ce se vede, dar unde 
este...? 

— Asta e singura ladă mare de la bord. Aveţi cuvântul 
meu că e unicul lucru de pe corabie care v-ar putea 
interesa, dar puteţi căuta peste tot dacă vreţi. Cum 
spuneam, aş vrea să închei această farsă aici şi acum. Mă 
puteţi ajuta? 

— Atunci a fost un blestemat de vicleşug, mormăi 
contele. 

— Spuneţi-i cum doriţi. Am înţeles că Domnia Voastră şi 
oamenii Domniei Voastre aţi petrecut cea mai mare parte a 
ultimului an făcând zile fripte multora. E de mirare că 
unele dintre victimele acestei hărţuiri au găsit de cuviinţă 
să vă facă plata cu aceeaşi monedă? 

— Şi ce vei realiza aruncând-o în mare? 

— Mulțumită felului în care m-aţi urmărit, încărcătura 
mea i-a stârnit interesul şi lui Donald. 

— Păi noi credeam că o duci la Donald! 

— Departe de mine acest gând. Dar, ştiind că veneaţi 
după noi, a venit în întâmpinarea noastră, dornic să vadă 
obiectul acela. Am făcut cale-ntoarsă când l-am zărit, deci 

acum îşi închipuie ce v-aţi închipuit şi Domnia Voastră. 
Dacă vede că mă ajutaţi să arunc lada peste bord, n-o să 
creadă toată povestea, pe când de Gredin o să creadă că 
procedez astfel pentru a-i face Jui în ciudă. 

— Te ajut, zise Fife. Poate că de Gredin o să se întoarcă 
şi o să încerce s-o caute sub apă. Dacă oamenii lui vor să 
moară slujindu-l, aşa să fie; dacă nu, Donald o să-i 
spânzure pe toţi. 

Sidony nu spuse nimic, dar acum ştia de ce Giff îl 
trimisese pe Jake la taică-său. Puştiul nu şi-ar fi putut 
ascunde stupefacţia văzând că în ladă era numai moloz. 


— Pune capacul la loc, îi ceru Giff marinarului care mai 
avea încă parul în mână. Sunt destul de aproape ca să 
vadă ce azvârlim. 

În scurt timp, cu un pleoscăit sonor, trimiseră lada pe 
fundul strâmtorii, apoi închiseră şi încuiară sabordul. Când 
se îndreptau spre punte, Giff i se adresă lui Fife: 

— Este o corabie pe cinste, milord. Presupun că acum o 
vreţi înapoi. 

Fife tresări. 

— Ar trebui să te spânzur pentru c-ai furat-o, dar, la 
drept vorbind, nu vreau să petrec pe mare mai mult timp 
decât îmi ia ca să ajung acasă. De asemenea, cum am zis 
mai devreme, îţi sunt dator. Poate că Domnia Ta, Donald şi 
cu mine putem încheia o înţelegere care să-ţi permită s-o 
ţii aici, în Insule, pentru a sluji Scoţia. 

— Îmi convine, răspunse Giff. 

În momentul în care ieşiră la aer, văzu că vasul tatălui 
său ajunsese în dreptul lor şi că bătrânul venea la bordul 
corăbiei Serpent Royal. 

—IIl cunoaşteţi pe tatăl meu, milord? 

Inainte ca Fife să poată răspunde, MacLennan înaintă 
spre ei şi apucă mâna pe care i-o întinse Giff, după care îl 
strânse la piept într-o îmbrăţişare de urs. 

— La naiba, băiete, era să cad jos când ţi-am văzut 
flamura! 

— Şi eu am fost surprins să te văd în fruntea tuturor 

celorlalţi. Crezusem... 

— Ştiu foarte bine ce crezuseşi, căci mama ta mi-a tot 
spus-o, şi mă gândesc că amândoi am fost nişte neghiobi, 
însă eu am fost cel mai mare neghiob, pentru că tu erai 
doar un copil şi ar fi trebuit să arăt mai multă înţelepciune. 
Cât despre faptul că eram în frunte, pun rămăşag că 
Donald o să aibă ceva de zis, dar când Ranald ne-a dat de 
ştire că voiai să-l salvezi pe Domnia Sa, aici de faţă... 

— Să mă salveze! exclamă Fife. Stiai că de Gredin mă 
ţinea prizonier? 

— Am crezut că era foarte probabil, replică Giff, 
zicându-şi că, în acele împrejurări, era o dovadă de tact să 
nu menţioneze că nu se gândise nicio clipă să-l salveze pe 
Fife. Prin urmare, se mulţumi să adauge: Ştiam că nu 
Domnia Voastră comanda nava şi-l văzuserăm pe de 
Gredin însoţindu-vă. Logan de Lestalric şi clanul Sinclair 
avuseseră de-a face cu al înainte, aşa că era de presupus 
că vă trăsese pe sfoară. 

— Pricep, murmură contele. Nu e în firea mea să 
acţionez pripit, însă mi-a spus că era în slujba Papei, deci 
am crezut că avea motive să se ţină de cuvânt. Acum mă 
întreb dacă a avut vreo legătură cu Sfinţia Sa. 

— S-ar putea să nu aflăm niciodată răspunsul la această 
întrebare, opină Giff. 

În acel moment, navele din flotila Seniorului Insulelor îi 
înconjurau, şi pentru o vreme se ocupară cu salvarea 
marinarilor de pe drakkarul pe cale să se scufunde. 

— Hei, uitaţi-vă acolo! strigă Jake din apropierea cârmei, 
arătând spre un nor negru ridicându-se la orizont înspre 
miazănoapte. Ticăloşii trebuie să fi răsturnat un vas cu 
jăratic! 

Ducându-se cu Fife şi Sidony să i se alăture lui Jake, Giff 
îl scrută atent, apoi îşi mută privirea spre fum. 

— După cum arată, arde zdravăn, nu poate fi numai de 
la nişte jăratic. 

— Da, însă focul e foarte primejdios pe orice corabie. 
Taica-mi zice asta mereu. 

— Şi are dreptate. Oamenii aceia o să aibă cale lungă de 

înotat. Strâmtoarea e lată de vreo şapte mile în locul acela, 
şi ei sunt chiar la mijloc. 

Chipul lui Fife era alb ca varul. 

— Sir Giffard, interveni el, vă datorez mai mult decât 
simpla recunoştinţă, căci băiatul mi-a salvat pur şi simplu 
viaţa. Odată mi-a spus că vrea să devină căpitan de vas 
când o să fie mare. Dacă juraţi să vă ocupați de instruirea 
lui, Serpent Royal vă aparţine. 

Jake se holbă, nevenindu-i să creadă. 

— Aţi face asta? 

— O fac, răspunse Fife. Eşti un băiat de ispravă şi meriţi 
o răsplată pe măsură. 

— Dar eu... 

Sidony puse o mână pe umărul puştiului. 

— Adu-ţi aminte de bunele maniere, Jake. Mulţumeşte-i 
Domniei Sale, şi apoi hai să-l vedem pe tatăl tău. 

Giff atinse braţul lui Fife. 

— Milord, corabia lui Donald se apropie. Sunt sigur că 
vreţi să mergeţi cu el. O să-i predăm şi prizonierii, iar el va 
face cum crede de cuviinţă cu supraviețuitorii focului de 
acolo, dacă o fi vreunul. 

— Mă îndoiesc. De Gredin i-a chinuit atâta pe drumul 
încoace, că nici nu ştiu cum de s-au luptat atât de bine. 
Apoi să vâslească iarăşi... Din păcate, nu pot avea prea 
multă vlagă, indiferent cât sunt de bine instruiți. 

Contele se duse să-şi salute nepotul, iar Giff îşi petrecu 
următoarea jumătate de oră mulţumindu-le lui Donald şi 
celorlalţi şi pregătindu-se de plecare. În cele din urmă îşi 
regăsi micul grup la pupa, unde Maxwell avea un braţ 
legat şi un bandaj în jurul capului, dar altfel părea teafăr. 

Mulţumindu-le oamenilor care avuseseră grijă de 
căpitan, Giff îşi plimbă privirea de la Sidony la Jake şi 
spuse: 

— Hai s-o lămurim acum, băiete. Cum a izbucnit focul? 

Jake începu să ridice din umeri, se răzgândi şi, cu un aer 
nevinovat, spuse: 

— Taica ar zice că a fost vorba de neglijenţă crasă. 

— Şi eu cum aş zice? întrebă Giff cu asprime. 

Spre surprinderea lui, chipul lui Jake se lumină. 

— A, ştiu foarte bine, se bucură el. Aţi zice că nişte 
jăratic se găsea lângă un dulap plin de câlţi îmbibaţi cu 
smoală taman la momentul potrivit ca să mă strecor şi să 
fac ce trebuia făcut. 

Când Sidony se înecă oprindu-şi un hohot de râs, Giff o 
cuprinse pe după umeri cu braţul său puternic şi o 
admonestă: 

— Tu vii cu mine, fetiţo. 

Ignorând chicotelile lui Maxwell şi uimirea vizibilă a lui 
Jake, o îndemnă să intre în cabina de la pupa, închise uşa 
şi, cu un zâmbet larg, o luă în braţe. 

— Ăsta da, moment potrivit, şopti el ţinând-o strâns, 
savurând modul în care se contopea cu trupul lui şi ştiind 
c-avea s-o iubească veşnic. 

epilog 
Castelul Chalamine, Glenelg, peste două săptămâni 


Focul scotea vâlvătăi în căminul din marea sală a 
castelului, dar Giff, strecurându-se neauzit printr-o uşă 
laterală, se îndoia că altcineva în afară de cei adunaţi acolo 
i-ar fi putut percepe sunetul peste zarva generală. Cu 
siguranţă, pe el nu-l observase nimeni. 

Cum trecuseră două zile de la nunta lui Macleod de 
Glenelg cu Ealga Clendenen şi majoritatea oaspeţilor 
plecaseră, nu rămăseseră decât membrii familiei. Dar, la 
cât de mulţi copii făceau surorile Macleod, familia însăşi 
era mai numeroasă decât majoritatea clanurilor din Ţara 
de Sus. Acum însă, doar vreo douăzeci erau răspândiţi în 
grupuri prin sală, fără micuţi: cele şapte surori Macleod şi 
soţii lor; fratele geamăn al lui Hector Reaganach, Lachlan, 
şi soţia lui Mairi a Insulelor; Macleod, mireasa lui, sora lui, 
Lady Euphemia Macleod; şi, în sfârşit, familia lui Giff. 

Pe măsură ce Giff înainta spre ţinta sa, care nu bănuia 
nimic, Lady Adela întoarse capul şi îl zări, dar când el îşi 
duse un deget la buze se purtă ca şi cum nimic nu s-ar fi 
întâmplat şi îşi reluă conversaţia cu mama ei vitregă, 
aşezată alături. 

Şi Lady Cristina îi aruncă o privire, dar se întoarse cu un 
aer firesc pentru a interveni în disputa prietenească dintre 
uriaşul ei soţ, Hector Reaganach, şi Sir Hugo Robinson. 
Numai Dumnezeu cunoştea subiectul celei mai recente 
dezbateri, însă lui Giff nu-i păsa. Atenţia i se concentră 
iarăşi asupra țintei. 

Aceasta stătea lângă foc ocupată cu lucrul de mână, 
ţinându-se departe de sporovăială aşa cum făcea de fiecare 
dată când erau mulţi oameni la masă şi, ca întotdeauna, 
ceilalţi se purtau de parcă ar fi fost invizibilă. Pur şi simplu 

nu înţelegea cum era posibil. Privirea lui o căuta şi o găsea 
într-o clipită în orice încăpere. 

Îl uimise şi rapiditatea cu care îşi reintrase în rolul de 
Sidony cea Tăcută, de parcă purtarea rudelor sale o 
guverna pe a ei. Giff pricepea totuşi că era mulţumită, ba 
chiar în largul ei în mijlocul sporovăielii haotice care 
domnea în sala castelului. Din fericire, se simţea la fel de 
bine şi la Duncraig, dacă nu chiar mai bine, şi se 
împrietenise deja cu mama lui. 

O atinse pe umăr, sperând să n-o sperie, dar când ea 
ridică privirea şi zâmbi aşa cum o făcea doar pentru el ştiu 
că-i simţise prezenţa şi se bucura să-l vadă. 

Ducându-şi iarăşi degetul la buze, arătă spre uşa din 
apropiere. Fără un cuvânt, Sidony îşi puse ghergheful 
deoparte, se ridică grațios şi îl urmă. Giff se dădu în lături 
pentru a o lăsa să treacă prima înspre scări. 

Închise uşa îngustă şi urcă la rândul lui. Ea se uită peste 
umăr cu un surâs, îşi ridică poalele şi o luă la goană pe 
scări, dar Giff o prinse pe primul palier. Aflată cu o treaptă 
mai sus, ajungea la nivelul lui, numai bine ca s-o sărute, 
ceea ce el şi făcu. 

— Ştiam că o să vii după mine, spuse Sidony mângâindu- 
l pe obraz când el îi îngădui să răsufle. 

O sărută din nou cu delicateţe, dar când ea dădu să-şi 
continue urcarea o opri în loc. 

— Cum ai ştiut c-o să vin după tine, doamna mea? 

Ea chicoti. 

— Te-am văzut strecurându-te afară când Hugo s-a 
apropiat de Hector, deci am presupus că ai întrezărit 
ocazia şi ai profitat de ea. 

— Mi-am creat ocazia, o corectă el. Am mormăit ceva 
despre găsirea toaletei şi am fugit înainte de a mă lăsa 
prins într-o dispută interminabilă despre cine ar fi trebuit 
să facă nu ştiu ce, şi când, pe vreun câmp de bătălie. 

— Deci ne ascundem? 

— Preţ de vreun ceas, da. Însă vreau să mă întorc la 
Duncraig mâine, odată cu părinţii mei. 

— l-am zis Adelei că aşa o să faci. 

— Adela? Ea a preluat frâiele aici? 

— Fără nicio îndoială, confirmă Sidony. Nu se poate 
abţine, iar Ealga nu se supără. Mi-a zis că Adela a învăţat-o 
o sumedenie de lucruri în săptămâna care a trecut de când 
au venit din oraş. 

— Nu vreau să vorbim despre ele, murmură Giff 
învârtind-o ca într-o piruetă şi dându-i un ghiont afectuos. 
Vreau să fac dragoste cu soţia mea. 

— Atunci e bine că Adela ne-a rânduit o cameră numai 
pentru noi, spuse ea privindu-l în ochi. În afară de tata şi 
Falga, toţi ceilalţi sunt puşi la grămadă, femeile cu 
femeile, bărbaţii cu bărbaţii şi copiii cu copiii. 

— Postura de tânăr căsătorit are şi avantaje, zâmbi Giff 
aplecându-se peste ea să deschidă uşa preţioasei lor 
camere. Ăsta e unul dintre ele, adăugă el când închise uşa 
şi o zăvori ca măsură de precauţie împotriva liotei de copii 
curioşi. 

— Tot nu mi-ai spus ce-ai făcut cu Piatra Destinului, îl 
iscodi ea. Acum ar fi momentul potrivit, nu crezi? 


Expresia de pe chipul lui îi dădu de veste lui Sidony că-l 
uluise, ceea ce era echivalentul unei mărturisiri. 

Revenindu-şi, rosti pe un ton fără inflexiuni: 

— Ce te face să crezi c-aş avea Piatra? 

— Contele de Fife a numit-o „sacră“ şi a vorbit despre 
comoară ca despre un lucru de sine stătător, ceva ce-şi 
dorea cavalerul de Gredin. Însă n-am fost sigură până n-am 
venit aici. Nu, adăugă ea în grabă văzându-i sprâncenele 
încruntate. N-am tras cu urechea la vorbele celorlalţi, nici 
nu le-am cerut să-mi spună, dar am pomenit ca din 
întâmplare despre Piatra Destinului de faţă cu Isobel şi 
Sorcha, iar Sorcha a zis că nu trebuie să suflăm niciun 
cuvânt despre asta, deci am ştiut. 

Giff clătină din cap. 

— Rob are dreptate. Păstrarea secretelor e o treabă 
foarte grea. Trebuie să uităm întreaga poveste şi să 
sperăm că toată lumea şi-o va şterge din minte. 

Sidony îl fixă cu privirea. 

Cu un oftat, el continuă: 

— Foarte bine, presupun că ar trebui să ştii că, în mare 
parte, totul a fost din cauza ta. Vezi tu, în ciuda tuturor 
lucrurilor pe care tu, Henry şi ceilalţi mi le-aţi spus despre 
propria-mi nechibzuinţă, de-abia când ai stăruit să pleci de 
la Girnigoe împreună cu mine mi-am dat seama că fusesem 
nechibzuit, mai ales în privinţa ta. Adevărul e că nu voiam 
să te las la Girnigoe, dar ştiam că nu te puteam lua cu 
mine la întâlnirea cu Ranald. Gândindu-mă cum să te 
ocrotesc mai bine mi-a dat prin minte că aceleaşi măsuri le 
puteam lua şi pentru a ocroti Piatra. De aceea ne-am dus la 
Duncraig. 

— Deci e la Duncraig? 

— Nu chiar. Oricum nu contează. Tot ce trebuie să ştii 
este că se află în siguranţă. Oamenii care m-au ajutat mi- 
au slujit familia toată viaţa, iar strămoşii lor i-au slujit pe 
strămoşii mei. Vreau să le spun numai lui Rob şi Henry ce- 
am făcut. 

— Dar vreau s-o văd, îl rugă ea. 

— Poate că o s-o vezi într-o bună zi. Cândva, toată Scoţia 
o s-o vadă, când lumea o să fie în pace şi toţi răufăcătorii 
vor zăcea pe fundul mării. 

O Scoţie în pace suna minunat, dar Sidony nu credea că 
toţi răufăcătorii aveau să dispară de pe lume. Nu atât timp 
cât oamenii continuau să tânjească după putere şi avuţie şi 
erau gata să ucidă pe oricine le stătea în cale sau nu le 
împărtăşea părerile. Se înfioră numai la acest gând. 

— Strânge-mă în braţe, spuse ea. 

— Bucuros. O trase înspre el, atingerea lui încălzind-o ca 
întotdeauna. Peste câteva clipe, Giff adăugă blând: O să te 
ajut chiar să-ţi scoţi cămaşa, copila mea. 

— Ţi-am mai spus, nu sunt o copilă, ripostă ea iritată. 

— Iar am uitat, o tachină el zâmbind în timp ce o săruta. 
Hai în pat şi mai dovedeşte-mi-o o dată, iubito. 

Îl urmă cu entuziasm şi peste câteva minute, goală 
alături de el, răspunse mângâierilor la fel ca prima dată 
când o sărutase. 

Fiecare atingere îi trimitea în corp valuri de căldură, 

însă la fel de bine putea să-i arunce o privire din celălalt 
capăt al unei săli ori să-i adreseze un cuvânt pe un anume 
ton. Iar când voia să o tulbure, ca în acel moment, avea la 
dispoziţie multe căi şi părea să găsească tot timpul altele 
noi. Nu trecu mult până când Sidony începu să se 
zvârcolească în văpaia dorinţei. 

Ştia că lui Giff îi plăcea s-o domine în pat; prin urmare, 
când se mută deasupra ei şi o pătrunse delicat, se aşteptă 
ca lucrurile să se desfăşoare la fel ca înainte. In loc de 
asta, cu un rânjet răutăcios, se rostogoli pe spate şi o trase 
călare peste el. Apoi, păstrându-şi rânjetul, se înfipse în ea 
spunând: 

— Am vrut să fac asta de prima dată când te-am văzut în 
şa, fetiţo. Hai să vedem cât de bine mă călăreşti. 

Deşi la început se simţi stânjenită, în curând descoperi 
că poziţia îi plăcea şi se delectă cu senzațiile noi. Cu 
timpul, pe măsură ce pasiunea lor se înfierbânta, se 
pomeni iarăşi sub el şi peste câteva clipe, cu răsuflarea 
tăiată, ajunse pe culmile fericirii. El o urmă imediat. 

Pe când se odihneau pe perne, se ghemui mulţumită 
lângă el. 

— E bine să fii din nou acasă, murmură el. 

— Dar Chalamine nu e casa noastră. 

— Iubito, casa mea e oriunde eşti tu, deci şi aici. 

— Într-adevăr. Însă mama ta vrea să stăm la Duncraig. A 
zis că dacă vrem putem lua întreaga aripă de miazănoapte. 

— Ştiu, şi sunt nerăbdător să ajung acolo, spuse el. 
Acum însă, dacă nu te superi, ar trebui să luăm masa în 
sala cea mare, împreună cu ceilalţi. 

— O faci de dragul meu, pentru că vei fi plecat iarăşi 
multă vreme? 

— Nu, iubito. Mi-ar fi prea dor de soţioara mea 
pretențioasă. Asta pentru că am pierdut deja prea mult 
timp cu familia mea. Eşti gata să călăreşti din nou? 

— Păi, tu eşti? 

— Sigur că da, răspunse el îmbrăţişând-o. Ştii ceva, 
niciodată până acum n-am ştiut cât de mult o să-mi placă 
să fiu doborât pe spate. 

